
NIKOLA DEZINOSANT 


Glasnik je rekao da odmah pođem. Takav je Žan le Vist - očekuje da svi 
odmah urade ono što on kaže. 


Tako sam i učinio. Na brzinu sam očistio četkice i pošao za glasnikom. 
Porudžbina od Zana le Vista znači hranu na stolu nedeljama. Samo kralj 
može da odbije Zana le Vista, a ja svakako nisam kralj. 


S druge strane pak, koliko sam puta jurio preko Sene u Ulicu Di Fur i 
vratio se kući bez narudžbine? Nije Žan le Vist ćudljiv čovek - naprotiv, 
trezven je i strog kakav je nekad bio njegov voljeni Luj XI. I nema smisla za 
humor. Nikad se ne šalim s njim. Pravo je olakšanje izaći iz njegove kuće i 
otići u najbližu krčmu na piće, malo smeha i pipkanja radi oporavka duha. 


On zna šta hoće. Ali ponekad, kada dođem kod njega na dogovor o još 
jednom grbu koji će krasiti dimnjak, ili o boji za vrata kočije njegove žene, ili 
o malom komadu obojenog stakla za kapelu - ljudi govore kako Le Vistovih 
grbova ima koliko i konjske balege - on bi odjednom zaćutao, odmahnuo 
glavom i namršteno rekao: "Ovo nije potrebno. Ne treba da razmišljam o tako 
prizemnim stvarima. Idi." I ja bih otišao, osećajući grižu savesti, kao da sam ja 
kriv što sam mu spomenuo ukrašavanje kočije, iako je zapravo on mene 
pozvao. 


Već nekoliko puta bio sam u Ulici Di Fur. Nije to kuća koja ostavlja snažan 
utisak. lako okružena prostranim poljima, sagrađena je kao da se nalazi usred 
grada. Sobe su uske i dugačke, hodnici mračni, štale preblizu - kuća uvek 
miriše na konje. To je kuća u kakvoj bi živela porodica koja je novcem 
prokrčila pristup na dvor - veličanstvena, ali na lošem mestu. Žan le Vist 
verovatno misli da je dobro prošao što ima ovakvu kuću da u njoj živi, ali 
dvor mu se smeje iza leđa. On bi trebalo da živi blizu kralja i katedrale Notr 
Dam, a ne van gradskih zidina, na močvarnim poljima oko crkve Sen Žermen 
de Pre. 


Kad sam stigao, domoupravitelj me nije poveo u privatnu odaju Žana le 
Vista, sobu sa mnoštvom mapa na zidovima, gde Le Vist uz porodične 
poslove obavlja i svoje dužnosti prema kralju i dvoru, nego u Veliku 
dvoranu, u kojoj Le Vistovi primaju posetioce i priređuju gozbe. Nikada 
nisam bio u njoj. To je dugačka prostorija s velikim ognjištem u zidu naspram 
vrata i hrastovim stolom u sredini. Osim kamenog grba koji je visio na 
donjem delu dimnjaka i još jednog naslikanog na vratima, nije imala drugih 
ukrasa, mada je tavanica bila obložena ljupko izrezbarenim drvenim 
pločama. 

Nije raskošno, mislio sam gledajući naokolo. Iako su šaloni bili otvoreni, 
vatra nije gorela i dvorana golih zidova bila je hladna. 

"Ovde čekaj mog gospodara", reče domoupravitelj buljeći u mene. U ovoj 
kući ljudi ili poštuju umetnike ili otvoreno pokazuju svoj prezir prema njima. 

Okrenuo sam mu leđa i zagledao se kroz uzani prozor u tornjeve Sen 
Žermen de Prea. Neki kažu da je Žan le Vist uzeo ovu kuću kako bi njegova 
pobožna žena lako i često mogla da odlazi u crkvu. 

Vrata iza mene su se otvorila i ja sam se okrenuo, spreman da se 
poklonim. Ali to je bila samo neka sluškinja; podrugljivo se osmehnula 
videvši me napola savijenog. Ispravio sam se i gledao je kako ide po dvorani, 
a kofa joj udara o nogu. Kleknula je i stala da čisti pepeo iz ognjišta. 

Je li to ona? Pokušao sam da se prisetim - bilo je mračno te noći iza štala. 
Bila je deblja nego što sam je se sećao, i smrknuta, stuštenih gustih obrva, ali 
lice joj je bilo ljupko. Vredelo je pokušati. 

"Ostani još malo", rekoh joj kad se nespretno uspravila i krenula ka 
vratima. "Sedi i odmori noge. Ispričaću ti priču." Ona se trgnu i stade. "Misliš, 
priču o jednorogu?" 

To je ona. Zinuo sam da joj odgovorim, ali ona skoči pred mene. "Da li 
priča kaže kako je devojka zatrudnela i može da izgubi posao? Da li se tako 
završava?" 

Zato se, znači, ovako ugojila. Okrenuo sam se prozoru. "Trebalo je da bolje 
pripaziš." 

"Nije trebalo da te slušam, eto šta je trebalo da radim. Trebalo je da ti 
iščupam taj tvoj jezik i nabijem ti ga u dupe." 

"Idi sada, hajde, budi dobra devojka." Zavukao sam ruku u džep, izvadio 
nekoliko novčića i bacio ih na sto. "Da imaš za bebu." 


Devojka mi priđe i pljunu mi u lice. Dok sam obrisao pljuvačku s očiju, 
već je bila nestala. Kao i novčići. 


Malo zatim stigao je Žan le Vist, u pratnji Leona le Vjea. Većina naručilaca 
koristi trgovce kakav je Le Vje kao posrednike, da se pogađaju o uslovima, 
pišu ugovore, obezbeđuju početni novac i materijal i brinu se da posao bude 
obavljen. Već sam imao posla sa starim trgovcem, oko grba načinjenog za 
dimnjak, Blagovesti za odaju žene Žana le Vista i nekog obojenog stakla za 
kapelu njihovog dvorca pored Liona. 


Le Vistovi mnogo cene Leona. I ja ga poštujem, ali ga ne volim. Potiče iz 
porodice nekadašnjih Jevreja. On to ne krije, ali koristi tu činjenicu u svoju 
korist, jer se i porodica 

Žana le Vista mnogo puta menjala tokom vremena. Zato ceni Leona - 
obojica su počeli ni od čega i stvorili sebi ime. Naravno, Leon vodi računa da 
prisustvuje misi u katedrali Notr Dam najmanje dva-tri puta sedmično, kao 
što Žan le Vist dobro pazi da se drži kao pravi plemić, pa naručuje umetnička 
dela za svoju kuću, prireduje bogate zabave, klanja se svome kralju i brani ga. 

Leon me je gledao i smešio se kroz bradu kao da mi na ramenu vidi 
majmuna. Okrenuo sam se Žanu le Vistu. bonjour!, gospodine. Želeli ste da 
me vidite." Poklonio sam se tako nisko da mi je zabubnjalo u glavi. Nikad ne 
škodi duboko se pokloniti. 

Donja vilica Žana le Vista liči na sekiricu, a oči su mu poput oštrica noža. 
Sada je preleteo pogledom po dvorani i zaustavio se na prozoru iznad mog 
ramena. "Želim da porazgovaram s tobom o porudžbini, Nikola Dezinosant", 
rekao je povlačeći naniže rukave odore kakve nose pravnici obrubljene zečjim 
krznom, tamnocrvene boje. 

Ija sam pogledao po sobi, pazeći da mi se misli ne vide na licu. Sa Žanom 
le Vistom najbolje je tako. "Šta imate na umu, gospodine?" 

"Tapiserije." 

Primetio sam množinu. "Možda grbove vaše porodice s obe strane vrata?" 

Žan le Vist načini grimasu. Zažalio sam što sam progovorio. 

"Želim tapiserije preko svih zidova." 

"Svih?" 

"Da." 


! Franc. - dobar dan. (Prim. prev.) 


Još jednom sam osmotrio dvoranu, ovog puta pažljivije. Bila je dugačka 
najmanje deset, a široka pet koraka. Njeni zidovi bili su veoma debeli, od 
grubog, sivog domaćeg kamena. U jednom dužem zidu probijena su tri 
prozora, a polovinu jednog kraćeg zida zauzimalo je ognjište. Tkačima će biti 
potrebne godine da načine tapiserije za sve zidove. 

"Šta želite kao temu, gospodine?" Uradio sam nacrt jedne tapiserije za 
Žana le Vista - porodični grb, naravno. To je bilo jednostavno - samo sam 
povećao grb do veličine tapiserije i nacrtao oko njega malo zelenila kao 
pozadinu. 

Žan le Vist skrsti ruke na grudima. "Prošle godine izabran sam za 
predsednika Suda pomoćnika." 

To mi ništa nije značilo, ali znao sam šta treba da kažem. "Da, gospodine. 
To je velika čast za vas i vašu porodicu." Leon prevrnu očima ka izrezbarenoj 
tavanici, a Žan le Vist mahnu rukom kao da tera dim iz dvorane. Čimilse da 
ga ozlojeđuje sve što kažem. 

"Taj uspeh želim da proslavim tapiserijama. Čerao sam ovu dvoranu za 
posebnu priliku." 


Sada sam čekao. 

"Naravno, od suštinske je važnosti da na njima bude prikazan porodični 
grb." 

"Naravno, gospodine." 

Onda me je Žan le Vist iznenadio. "Ali ne samo grb. Grb je na mnogo 
mesta već prikazan sam, i ovde i drugde u kući." Pokazao je grbove iznad 
ognjišta i vrata, kao i neke izrezbarene na tavanici, koje ranije nisam primetio. 
"Ne, želim da grb bude deo većeg prizora, da bude simbol mog položaja u 
srcu dvora." 

"Povorka, možda?" 

"Bitka." 

"Bitka?" 

"Da. Bitka kod Nansija?." 


? Franc. Cour des Aides, doslovno Sud pomoćnika, kraljevski sud zadužen za određivanje i prikupljanje 
poreza na poljoprivredne proizvode i robu koja se prodaje po čitavoj zemlji i za slučajeve zloupotreba 
službenog položaja. (Prim. prev.) 

* U bici kod Nansija, 6. januara 1477, sukobile su se snage francuskog kralja Luja XI (1423-1483) i Šarla Smelog 
(1433-1477), poslednjeg vladajućeg vojvode od Burgundije, koji se protivio širenju moći francuske krune. 


Zadržao sam na licu zamišljen izraz. Časam se malo i nasmešio, mada 
sam znao vrlo malo o bitkama, a o ovoj kod Nansija ništa, ni ko je učestvovao 
u njoj, niti ko je poginuo, a ko pobedio. Konji, pomislio sam. Da prekrijem ove 
zidove, moraću da naslikam najmanje dvadeset konja isprepletenih s 
ljudskim rukama, nogama i oklopima. Pitao sam se šta je navelo Žana le Vista 
- odnosno, mnogo verovatnije Leona - da odabere mene za ovaj posao. Ja na 
dvoru uživam ugled minijaturiste, slikara sićušnih portreta dama, koje ove 
daju muškarcima da nose. Hvaljene zbog svoje prefinjenosti, minijature su 
veoma tražene. Slikam grbove i vrata damskih kočija za napojnicu, ali moja 
prava veština je stvaranje lica veličine palca uz pomoć nekoliko dlaka divljeg 
vepra i boja pomešanih s belancetom. Za to je potrebna sigurna ruka, a to 
imam, čak i posle duge noći pijančenja u Zlatnom petlu. Ali na pomisao o 
slikanju dvadeset ogromnih konja počeo sam da se znojim, iako je dvorana 
bila hladna. 


"Sigurni ste da želite bitku kod Nansija, gospodine?" - rekao sam. To nije 
sasvim bilo pitanje. 

Žan le Vist se namršti. "Zašto ne bih bio siguran?" 

"Pitam bez razloga, gospodine", odgovorio sam hitro. "Ali ovo će biti 
važna dela i morate biti sigurni da ste odabrali ono što zaista želite." Opsovao 
sam sebe zbog svojih nezgrapnih reči. 


Žan le Vist frknu. "Uvek znam šta želim. Pa opet, čudim se tebi - ne 
deluješ oduševljeno ovim zadatkom. Možda bi trebalo da nađem drugog 
umetnika, nekog ko će se ovome više radovati." 


Ponovo sam se duboko poklonio. "Oh, ne, gospodine, naravno da sam 
počastvovan i zahvalan što ste od mene zatražili da stvorim ovako slavna 
dela. Siguran sam da nisam vredan misli koje mi upućujete u svojoj dobroti. 
Budite uvereni da ću u ove tapiserije uložiti svoje srce i svoju krv." 

Žan le Vist klimnu glavom, kao da mu se ovakva samoponižavanja 
duguju. "Ostaviću te s Leonom da se dogovoriš o pojedinostima i da izmeriš 
zidove", reče okrećući se da izađe. "Očekujem prve nacrte pred Uskrs - do 
Pričesnog utorka, a slike do Vaznesenja." 

Kad smo ostali sami, Leon le Vje se zakikota. "Kakva si ti budala." 


Burgundska vojska je poražena, Šarl Smeli je u bici poginuo, a Burgundija je priključena posedima 
francuskog kralja. (Prim. prev.) 


S Leonom je najbolje odmah preći na stvar i ne obraćati pažnju na njegove 
šale. "Moj honorar je deset livres tournois - četiri sada, tri kad završim nacrte i 
tri kada slike budu gotove." 

"Pet livres parisis", odvrati on brzo. "Pola kad završiš crteže. Ostatak kad 
predaš slike i kad se uverimo da je gospodin zadovoljan." 


"Ne dolazi u obzir. Ne mogu da radim bez nešto novca unapred. I moj 
uslov je isplata u turnejskim livrama." Ličilo je na Leona da pokuša nešto 
ovakvo - pariske livre vredele su manje. 


Leon slegnu ramenima, veselog pogleda. "Mi smo u Parizu, n'est-ce pas? 
Zašto da ne računamo u pariskim livrama. Tako više volim." 
"Osam livres tournois, tri odmah, zatim tri i dve." 


"Sedam. Daću ti dve sutra, zatim još dve i tri na kraju." 

Promenio sam temu - uvek je najbolje ostaviti trgova da malo čeka. "Gde 
će tapiserije biti izatkane?" 

"Na severu. Verovatno u Briselu. Tamošnji tkači su najbolji." 


Na severu? Zadrhtao sam .Jednom sam imao posla u Turneu i toliko sam 
zamrzeo tamošnje mutno svetlo i sumnjičave ljude da sam se zakleo kako 
nikada više neću otići nikud severno od Pariza. Ali ja treba da uradim samo 
nacrte za tapiserije, a to mogu i ovde. Kada budu gotovi, neću imati više ništa 
s izradom tapiserija. 

"Alors, šta znaš o bici kod Nansija?" - upita me Leon. 


Slegnuo sam ramenima. "Kakve to ima veze? Sve su bitke iste, n'est-ce 
pas?" 
"To je isto kao kad bi rekao da su sve žene iste." 


Nasmešio sam se. "Ponavljam - sve su bitke iste." 

Leon odmahnu glavom. "Jadna tvoja žena jednog dana. Reci mi, a šta ćeš 
staviti na tapiserije?" 

"Konje, ljude u oklopima, bojne zastave, koplja, mačeve, štitove, krv." 

"Šta će Luj Jedanaesti imati na sebi?" 


"Oklop, naravno. Možda naročitu perjanicu na šlemu. Ne znam, zapravo, 
ali poznajem ljude koji će mi objasniti te stvari. Neko će nositi kraljevski ratni 
barjak, pretpostavljam." 


"Nadam se da su tvoji prijatelji pametniji od tebe i da će ti reći kako Luj 
Jedanaesti nije učestvovao u ovoj bici. U njoj su Svajcarci ubili Sarla Smelog 
uz podršku Luja Jedanaestog, naravno, ali on sam nije bio tamo." 


"Oh." Ovakvo ponašanje bilo je svojstveno Leonu le Vjeu - da pravi budale 
od svih oko sebe osim od svog gospodara. Ne valja praviti Žana le Vista 
budalom. 


"Bon." Leon izvadi iz džepa neke hartije i položi ih na sto. "Već sam 
raspravljao s gospodarom o sadržaju tapiserije i obavio neka merenja. 
Naravno, ti ćeš morati da izmeriš pažljivije. Pogledaj." Pokazao je šest grubo 
nacrtanih pravougaonika. "Ovde ima mesta za dve dugačke tapiserije i četiri 
manje. Evo toka bitke." Objasnio mi je bitku pažljivo i predložio prizor za 
svaku tapiseriju - okupljanje dveju vojski, prvobitni sukob, dva prizora 
ratnog meteža, zatim smrt Šarla Smelog i pobedničku povorku Švajcaraca. 
lako sam ga slušao i pravio sopstvene skice na papiru, jedan deo mene se 
odvojio i pitao se na šta ja to pristajem. Na ovim tapiserijama neće biti žena, 
niti bilo čega minijaturnog i prefinjenog, ničega što će mi biti lako da 
naslikam. Zaradiću svoj honorar radeći dugo i naporno. 

"Kada završiš slike", podseti me Leon, "tvoj posao je gotov. Ja ću ih odneti 
tkačima na sever, a njihov crtač će ih uveličati za potrebe tkanja." 


Trebalo je da budem zadovoljan što neću morati da crtam velike konje, ali 
umesto toga počeo sam da branim svoj rad. "Kako da znam da je taj crtač 
pravi umetnik? Neću da upropasti moje nacrte." 


"On neće menjati ono što je Žan le Vist odlučio - samo ono što će pomoći 
nacrtima i izradi tapiserija. Ti nisi radio tapiserije, Nikola, zar ne? Radio si 
samo grbove." 

"Koje sam lično uvećavao - ne treba meni crtač. Svakako sam sposoban da 
to uradim i za ovu porudžbinu." 


"Ove tapiserije nisu isto što i porodični grb. Biće neophodan vešt crtač. 
Tiens, ima još nešto što sam zaboravio da spomenem. Postaraj se da se na 
svakoj tapiseriji nađe grb porodice Le Vist. Gospodar će insistirati na tome." 

"Da li se gospodar zaista borio sa Švajcarcima?" 


Leon se nasmeja. "Žan le Vist je u bici kod Nansija bez ikakve sumnje bio 
na strani suprotnoj od Francuza i borio se za kralja. To nije važno - samo stavi 
njegov grb na stegove i štitove koje drugi nose. Možda ćeš poželeti da vidiš 
neke slike ove i drugih bitaka. Idi kod štampara Žerara u Ulicu Vjej di Tampl 


- on će ti pokazati knjigu s gravirama bitke kod Nansija. Reći ću mu da te 
očekuje. Sada te ostavljam tvojim merenjima. Ako budeš imao teškoća, 
potraži me. I donesi mi crteže do Velike nedelje - ako budem želeo izmene, 
trebaće ti dovoljno vremena da ih izvedeš pre nego što ih vidi gospodar." 

Leon le Vje je očigledno služio kao oči Žana le Vista. Moraću njega da 
zadovoljim, a ako mu se ono što vidi bude dopalo, dopašće se i Žanu le Vistu. 

Nisam mogao da odolim; postavio sam poslednje pitanje: "Zašto ste mene 
odabrali za ovu porudžbinu?" 

Leon se uvi u svoju jednostavnu odoru - on nije nosio krzno po rubovima. 
"Nisam ja. Da je bilo do mene, ja bih uzeo nekoga ko je već radio tapiserije, ili 
bih otišao pravo tkačima - oni imaju pripremljene crteže i mogu da rade po 
njima. Tako je jeftinije, a crteži su im dobri." Leon je uvek govorio otvoreno. 

"Zašto je onda Žan le Vist odabrao mene?" 

"Saznaćeš uskoro. Alors, dođi sutra k meni, a ja ću spremiti papire da ih 
potpišeš i novac." 

"Nisam još pristao na uslove." 

"Oh, mislim da jesi. Ima porudžbina koje umetnik ne može da odbije. Ovo 
je jedna od njih, Nikola Dezinosante." Pažljivo me je pogledao i otišao. 

Bio je u pravu. Govorio sam kao da ću uraditi posao. Ipak, uslovi nisu bili 
tako loši. Leon le Vje se zapravo nije oštro pogađao. Odjednom sam se 
zapitao jesu li njegovi uslovi ipak u pariskim livrama. 

Skrenuo sam pogled na zidove koje treba tako raskošno da zastrem. Imam 
dva meseca da nacrtam dvadeset konja i njihove jahače! Stao sam uz duži zid 
i prešao ga celom dužinom, izbrojavši dvanaest koraka; kraći zid bio je 
dugačak šest koraka. Dovukao sam stolicu uz jedan zid, popeo se na nju i 
protegao se koliko sam god mogao, ali ni izdaleka nisam uspeo da dodirnem 
tavanicu. Vratio sam stolicu na mesto i posle kraćeg oklevanja popeo se na 
hrastov sto. Ispravio sam se, ali i dalje mi je do tavanice nedostajala najmanje 
moja sopstvena visina. 

Pitao sam se gde bih mogao da nađem dugačku motku da njome izmerim 
visinu, kada sam iza sebe začuo pevušenje i okrenuo se. Na vratima je stajala 
neka devojka i posmatrala me. Lepa devojka - blede kože, visokog čela, 
dugačkog nosa, kose boje meda, bistrih očiju. Nikada još nisam video takvu 
devojku. Za trenutak nisam mogao ništa da kažem. 


"Zdravo, lepotice", uspeo sam najzad da izustim. 


Devojka se nasmeja i skoči s noge na nogu. Na sebi je imala jednostavnu 
plavu haljinu s pripijenim gornjim delom, četvrtastim izrezom oko vrata i 
uskim rukavima. Haljina je bila dobro skrojena, od fine vune, ali bez ukrasa. 
Devojka je na glavi imala i jednostavnu maramu, a duga kosa padala joj je 
gotovo do struka. U poređenju sa sluškinjom koja je čistila ognjište, delovala 
je previše fino da bi bila služavka. Možda je gospođina družbenica? 

"Gospodarica kuće želi da te vidi", reče ona, a zatim se okrenu i otrča, sve 
vreme se smejući. 

Nisam se ni makao. Dugogodišnje iskustvo naučilo me je da se psi, 
sokolovi i dame vrate ako ostaneš tamo gde si bio. Čuo sam šljapkanje njenih 
koraka po susednoj prostoriji; onda je stala. Posle trenutak-dva ponovo sam 
začuo njene korake i ona se pojavila na vratima. "Ideš li?" I dalje se smešila. 

"Poći ću, lepotice, ako kreneš sa mnom i ne trčiš napred kao da sam zmaj 
od kog moraš pobeći." 

Nasmejala se. "Dođi", pozvala me je; ovog puta skočio sam sa stola. Morao 
sam da idem brzo kako bih držao korak s njom dok je trčala iz sobe u sobu. 
Suknja joj je lepršala kao da je podiže neki pritajeni vetar. Iz blizine je mirisala 
na nešto slatko i oštro, a ispod svega toga osećao se miris znoja. Usta su joj se 
pokretala kao da nešto žvaće. 

"Šta to imaš u ustima, lepotice?" 

"Zubobolju." Isplazila je jezik - na ružičastom vrhu ležao je karanfilić. Od 
prizora njenog jezika mi se digao. Želeo sam da je povalim. 

"O, to sigurno boli." Ja bih ga bolje sisao. "A zašto tvoja gospođa želi da 
me vidi?" 

Devojka me veselo pogleda. "Pretpostavljam da će ti sama reći." 

Usporio sam. "Čemu žurba? Ona neće zameriti, zar ne, ako nas dvoje malo 
proćaskamo usput?" 

"O čemu želiš da razgovaramo?" Skrenula je uz zavojite stepenice. 

Skočio sam na stepenik ispred nje kako bih je zaustavio. "Kakve životinje 
voliš?" 

"Životinje?" 

"Ne želim da o meni misliš kao o zmaju. Više bih voleo da me zamišljaš 
kao nešto drugo. Kao nešto što voliš." 


Devojka se zamisli. "Onda kao papagaja, možda. Ja volim papagaje. Imam 
ih četiri. Jedu mi iz ruke." Optrčala me je i stala na stepenik iznad mene. Nije 
krenula dalje. Da, pomislio sam. Izložio sam robu i ona dolazi da pogleda. 
Priđi bliže, mila moja, i pogledaj moje šljive. Stisni ih. 

"Ne kao papagaja", rekoh. "Svakako me ne smatraš kreštavcem i 
oponašateljem." 

"Moji papagaji ne dižu galamu. Ali svejedno, ti si umetnik, n'est-ce pas? Ti 
oponašaš život." 

"Ja činim sve lepšim nego što jeste - iako ima ponešto, mila moja, što se ne 
može ulepšati bojom." Obišao sam je i stao tri stepenika iznad. Hteo sam da 
vidim hoće li mi prići. 

Prišla mi je. Oči su joj ostale široko otvorene i jasne, ali usne su joj se 
iskrivile u znalački osmeh. Jezikom je premestila karanfilić iz jednog obraza u 
drugi. 

Bićeš moja, mislio sam. Imaću te. 

"Možda si lisica", reče ona. "U tvojoj smeđoj kosi ima crvenih vlasi." 

Napućio sam se. "Kako možeš biti tako okrutna? Zar izgledam 
prepredeno? Da li bih prevario nekoga? Trčim li postrance, a nikad pravo? 
Radije bih bio pas koji leži pred nogama svoje gospodarice i ostaje joj zauvek 
odan." 

"Psi zahtevaju previše pažnje", reče devojka, "skaču na mene i prljaju mi 
suknje blatnjavim šapama." Obišla me je i ovog puta nije stala. "Dođi - moja 
gospodarica čeka. Ne smemo se duže zadržavati." 

Morao sam da požurim; previše vremena sam straćio na druge životinje. 
"Znam koja životinja želim da budem", prodahtao sam trčeći za njom. 

"Koja?" 

"Jednorog. Znaš li šta je to jednorog?" 

Devojka frknu. Stigla je na vrh stepenica i otvorila vrata jedne sobe. 
"Znam da voli da polaže glavu devicama u krilo. Da li bi to želeo da učiniš?" 

"Ah, ne misli tako loše o meni. Jednorog radi nešto mnogo veće od toga. 
Vidiš, njegov rog ima naročitu moć. Jesi li to znala?" 

Devojka uspori da me pogleda. "Kakvu moć?" 

"Ako je bunar zatrovan..." 


"Ovde ima bunar!" Devojka stade i pokaza kroz prozor ka dvorištu. Preko 
ivice bunara naginjala se neka mlađa devojka i gledala dole, a sunce joj je 
kupalo kosu zlatnom svetlošću. 


"Žan uvek to radi", reče devojka. "Voli da gleda svoj odraz." Dok smo 
gledali, devojka pljunu u bunar. 

"Ako je tvoj bunar otrovan, lepotice, ili zagađen, baš kao što ga je Žan 
upravo zagadila, trebalo bi da jednorog dođe i umoči svoj rog u vodu kako bi 
ponovo bila čista. Šta misliš o tome?" 

Devojka pomeri jezikom karanfilić u ustima. "Šta bi hteo da mislim o 
tome?" 

"Želim da o meni misliš kao o jednorogu. Ponekad si i ti uprljana, da, čak i 
ti, lepotice. Kao i svaka žena. To je Evina kazna. Ali možeš ponovo postati 
čista, svakog meseca, samo ako me pustiš da se staram o tebi." Da te krešem i 
krešem dok ne počneš da plačeš i smeješ se istovremeno. "Svakog meseca 
vratićeš se u raj." Ova poslednja rečenica nikad nije omanula kad sam lovio 
ženu - zamisao o tom jednostavnom raju kao da ih je opčinjavala. Uvek su 
širile noge za mene u nadi da će ga pronaći. Možda neke i jesu. 

Devojka se nasmeja, ovog puta raskalašno. Bila je spremna. Posegao sam 
da je stegnem i zapečatim naš dogovor. 

"Klod? Jesi li to ti? Zašto si se toliko zadržala?" Vrata preko puta nas su se 
otvorila i na njima se pojavila jedna žena; zurila je u nas, ruku skrštenih na 
grudima. Spustio sam ruku. 

"Pardon, mama. Evo ga." Klod odstupi jedan korak i pokaza na mene. 
Poklonio sam se. 


"Šta ti je to u ustima?" - upita žena. 

Klod proguta. "Karanfilić. Za zub." 

"Trebalo bi da Žvaćeš nanu, ona je mnogo bolja za zubobolju." 

"Da, mama." Klod se ponovo nasmeja - verovatno zbog izraza mog lica. 
Okrenula se i otrčala, zalupivši vrata za sobom. Njeni koraci odjekivali su 
prostorijom. 

Stresao sam se. Upravo sam pokušao da zavedem kćer Žana le Vista. 


U ono nekoliko prilika kada sam dolazio u kuću u Ulici Di Fur, video sam 
tri Le Vistove kćeri samo izdaleka - kako trče po dvorištu, sjahuju s konja, 
šetaju praćene grupom dama do crkve Sen Žermen de Pre. Naravno, i 
devojka na bunaru bila je jedna od njih - da sam obratio pažnju shvatio bih, 


videvši njenu kosu i držanje, da su ona i Klod sestre. Onda bih znao ko su i ne 
bih ispričao Klod priču o jednorogu. Ali, nisam mislio na to ko je ona - mislio 
sam samo kako da je odvedem u krevet. 

Klod treba samo da ponovi svom ocu ono što sam joj rekao i on će me 
izbaciti napolje i oduzeti mi porudžbinu. I ja nikada više neću videti Klod. 


Želeo sam je više nego ranije, i to ne samo u postelji. Želeo sam da ležim 
pored nje i govorim joj, da dodirujem te usne i tu kosu i zasmejavam je. Pitao 
sam se kuda li je otrčala. Meni nikad neće biti dopušteno da tamo uđem - 
pariski slikar ne može ući za vlastelinskom kćeri. 


Stajao sam gotovo nepomično i mislio o svemu tome. Možda sam 
razmišljao za trenutak predugo. Žena na vratima se pomerila tako da su joj 
brojanice zakačene za pojas zvecnule o dugmad na rukavu, i ja sam se prenuo 
iz svojih misli. Ipak, ona ništa nije rekla, ali je otvorila vrata širom i vratila se 
u sobu. Ušao sam za njom. 


Slikao sam minijature u odajama mnogih dama - ova se nije mnogo 
razlikovala od njih. Tu je bio krevet od kestenovog drveta skriven zavesama 
od žute i plave svile. U polukrugu su stajale stolice od orahovine s vezenim 
jastucima. U sobi je bio i stočić prekriven bocama, sandučić za nakit i 
nekoliko sanduka za odeću. Otvoreni prozor uokvirivao je crkvu Sen Žermen 
de Pre. U uglu sobe sedele su okupljene gospođine družbenice i vezle. 
Nasmešile su mi se kao da su jedna, a ne pet žena, a ja sam prekoreo sebe što 
sam i pomislio da bi Klod mogla da bude jedna od njih. 


Ženevjev de Nanter - žena Žana le Vista i gospodarica kuće - sela je pored 
prozora. Očigledno je nekada bila lepa koliko i njena kći. Još je bila privlačna 
žena, širokog čela i fine brade, ali dok je Klodino lice bilo oblika srca, njeno je 
postalo trouglasto. Petnaest godina braka sa Žanom le Vistom izravnalo joj je 
obline, stvrdnulo vilicu, izboralo čelo. Oči su joj bile tamne ribizle nasuprot 
Klodinim svetlim dunjama. 

Ipak je, makar u nečemu, bila privlačnija od svoje kćeri. Haljina joj je bila 
bogatija - brokat krem i zelene boje sa zamršenom šarom cveća i lišća. Nosila 
je lepu ogrlicu, a kosa joj je bila upletena svilom i biserima. Za nju nikada 
niko ne bi pomislio da je družbenica - očigledno je bila odevena da bude 
služena. 


"Upravo si bio s mojim mužem u Velikoj dvorani", reče ona. "Razgovarali 
ste o tapiserijama." 


"Tako je, gospodo." 

"Pretpostavljam da on želi bitku." 

"Da, gospodo. Bitku kod Nansija." 

"I koji će prizori biti na tapiserijama?" 

"Nisam siguran, gospođo. Gospodin mi je tek malopre rekao za tapiserije. 
Treba da sednem i napravim skice pre nego što budem mogao pouzdano da 
vam kažem." 


"Hoće li na njima biti ljudi?" 
"Svakako, gospodo." 
"Konja?" 

"Da." 

"Krvi?" 

"Pardon, gospođo?" 


Ženevjev de Nanter odmahnu rukom. "To je bitka. Hoće li biti krvi koja 
teče iz rana?" 

"Pretpostavljam, gospođo. Šarl Smeli će poginuti, naravno." 

"Jesi li ikada bio u bici, Nikola Dezinosante?" 

"Nisam, gospođo." 

"Želim da za trenutak zamisliš da si vojnik." 

"Ali ja sam dvorski minijaturista, gospođo." 

"Znam to, ali za trenutak budi vojnik koji se borio u bici kod Nansija. 
Izgubio si ruku u toj bici. Sediš u Velikoj dvorani kao gost moga muža i moj. 
Pored tebe je tvoja žena, tvoja ljupka mlada žena koja ti pomaže oko teškoća 
proizašlih iz toga što nemaš obe ruke - kidanje hleba, opasivanje mača, 
uzjahivanje na konja." Ženevjev de Nanter govorila je jednolično, kao da peva 
uspavanku. Odjednom sam se osećao kao da plutam niz reku, a nemam 
pojma kuda me nosi. 

Da nije ona malo luda, pomislio sam. 

Ženevjev de Nanter prekrsti ruke i okrenu glavu u stranu. "Dok jedeš, 
gledaš tapiserije sa prizorima bitke u kojoj si izgubio ruku. Prepoznaješ sliku 
pogibije Šarla Smelog, tvoja žena vidi krv kako kulja iz njegovih rana. 
Posvuda vidiš stegove porodice Le Vist. Ali, gde je Žan le Vist?" 


Pokušao sam da se setim onoga što mi je rekao Leon. "Gospodin je uz 
kralja, gospođo." 

"Tako je. Tokom bitke moj muž i kralj bili su ušuškani na dvoru u Parizu, 
daleko od Nansija. Kao vojnik Žana le Vista, kako bi se osećao znajući da on 
nije učestvovao u bici kod Nansija, a svuda po tapiserijama vidiš njegove 
zastave?" 

"Pomislio bih kako je gospodin važan čovek i treba da bude uz kralja, 
gospođo. Njegovi saveti su mnogo važniji od njegovih ratničkih veština." 

"Ah, to je vrlo diplomatski, Nikola Dezinosante. Ti si mnogo bolji 
diplomata od mog muža. Ali, plašim se da to nije pravi odgovor. Želim da 
pažljivo razmisliš i kažeš mi šta bi takav vojnik pomislio." 

Sada sam shvatio kuda vodi reka reči koja me je nosila. Nisam znao šta će 
se desiti kad se ukotvim. 

"Bio bi uvređen, gospođo. Kao i njegova žena." 

Ženevjev de Nanter klimnu glavom. "Da. Sad razumeš." 

"Ali to nije razlog..." 


"Osim toga, ne želim da moje kćeri gledaju krvavu klanicu dok zabavljaju 
zvanice na gozbi. Upoznao si Klod - da li želiš da ona dok jede pilji u neku 
ranu na konjskom bedru ili u čoveka odsečene glave?" 


"Ne, gospođo." 

"I neće." 

Družbenice su me podsmešljivo gledale iz ugla. Ženevjev de Nanter me je 
dovela tačno tamo gde je želela. Bila je pametnija od većine plemkinja koje 
sam slikao. Zbog toga sam, kako sam shvatio, i poželeo da je zadovoljim. To 
bi moglo biti opasno. 

"Ne mogu protiv gospodinovih želja, gospođo." 

Ženevjev de Nanter se nasloni u stolicu. "Reci mi, Nikola, znaš li ko te je 
odabrao da izradiš ove tapiserije?" 

"Ne, gospođo." 

"Ja," 

Zagledao sam se u nju. "Zašto, gospodo?" 


"Videla sam minijature dama s dvora koje si ti naslikao. Uhvatio si u 
njima nešto što mi se dopada." 


"Šta to, gospodo?" 


"Njihovu duhovnu prirodu." 

Poklonio sam se, iznenađen. "Hvala vam, gospodo." 

"Klod bi koristili primeri duhovne prirode. Ja se trudim, ali ona ne sluša 
svoju majku." 

Usledila je tišina. Premestio sam se s noge na nogu. "Šta - šta želite da 
naslikam umesto bitke, gospodo?" 

Od Ženevjev de Nanter zasijaše. "Jednoroga." 

Skamenio sam se. 

"Damu i jednoroga", dodala je. 

Mora da me je čula kad sam govorio s Klod. Sigurno me je čula, inače ne 
bi ovo predložila. Je li slušala kako zavodim njenu kćer? Pokušao sam da 
pogodim po njenom izrazu lica. Delovala je zadovoljno samom sobom, čak 
nestašno. Ako zna, može da kaže Žanu le Vistu za moj pokušaj zavođenja 
njihove kćeri - ukoliko Klod nije to već učinila - pa ću izgubiti porudžbinu. 
Ne samo to - jednom jedinom rečju Ženevjev de Nanter može da uništi moj 
ugled na dvoru i ja više nikada neću naslikati nijednu minijaturu. 

Nije mi bilo druge nego da pokušam da je umilostivim. "Volite jednoroge, 
gospođo?" 

Jedna od družbenica se zakikota. Ženevjev de Nanter se namršti i devojka 
ućuta. "Nikada nijednog nisam videla, kako onda da znam? Ne, mislim na 
Klod. Ona ih voli, a ona je naše najstarije dete i jednog dana će naslediti 
tapiserije. Onda neka dobije nešto što voli." 

Čuo sam priče da porodica nema naslednika, o tome kako Žana le Vista 
grize što nema sina da mu ostavi svoj voljeni grb. Krivica za tri kćeri mora da 
teško pritiska njegovu ženu. Pogledao sam je nešto toplije. 

"Šta želite da jednorog radi, gospodo?" 

Ženevjev de Nanter odmahnu rukom. "Ti predloži šta bi mogao da radi." 

"Može da beži od lovaca. Gospodinu bi se to možda dopalo." 

Ona odmahnu glavom. "Neću konje i krv. A Klod ne bi volela da ubiju 
jednoroga." 

Nisam smeo da rizikujem s pričom o jednorogovom čarobnom rogu. 
Moraću da ponovim Klodinu zamisao. "Dama može da zavede jednoroga. 
Svaka tapiserija može da bude prizor kako ga dama mami u šumi muzikom, 


hranom i cvećem. Na kraju će joj on položiti glavu u krilo. To je vrlo omiljena 
priča." 

"Možda. Naravno, Klod bi se to dopalo. Ona je devojka na pragu života. 
Da, devica koja kroti jednoroga možda je prava stvar. Mada bi možda za 
mene bilo bolno da sedim okružena time koliko i prizorima bitaka." Poslednje 
reči izgovorila je gotovo za sebe. 


"Zašto, gospodo?" 
"Biću okružena zavođenjem, mladošću, ljubavlju. Sta meni znači sve to?" 
Pokušala je da ovo kaže prezrivo, ali zvučala je gotovo čežnjivo. 


Ona ne deli postelju sa svojim mužem, pomislio sam. Rodila je kćeri i 
obavila svoju dužnost. I to ne najbolje - nije rodila sinove. Sada se on zatvorio 
za nju i nije joj ostalo ništa. Nemam naviku da sažaljevam vlastelinke, s 
njihovim toplim vatrama, punim stomacima i družbenicama koje ih prate i 
služe. Ali u tom trenutku bilo mi je žao Ženevjev de Nanter. Jer, odjednom 
sam video sebe za deset godina - posle dugih putovanja, ljutih zima, bolesti - 
samog u hladnoj postelji, bolnih udova, zgrčenih šaka nesposobnih da uhvate 
četkicu. Kada prestanem da budem koristan, šta će biti sa mnom? Smrt ću 
tada dočekati dobrodošlicom. Pitao sam se da li i ona tako misli. 


Gledala me je svojim tužnim, pametnim očima. 

Nešto u tim tapiserijama biće njeno, shvatio sam iznenada. Neće one 
govoriti samo o zavođenju u šumi, nego o još nečemu, ne samo o devici, nego 
i o ženi koja će ponovo postati devica, tako da će tapiserije pričati o celom 
životu žene, o njegovom početku i kraju. O svim njenim izborima 
sakupljenim u jedno, isprepletenim skupa. To ću učiniti. Nasmešio sam joj se. 

Začu se zvono sa tornja crkve Sen Žermen de Pre. 

"Seksta* reče jedna dama. 


"Idem na misu", reče Ženevjev de Nanter. "Propustili smo prethodne, a 
neću moći na Večernju - mene i moga gospodara očekuju na dvoru." Ustala je, 
a druga dama joj je prinela kovčežić. Podigla je ruke, otkopčala ogrlicu i 
skinula je; dragulji su joj za trenutak zasvetlucali na dlanu pre nego što je 
spustila ogrlicu u kovčežić da je zaključaju. Njena družbenica podiže 
biserima ukrašen krst na dugačkom lancu, a kada je Ženevjev de Nanter 


* Seksta (lat. sext) jedan je od sedam kanonskih sati katoličke crkve kada se obavljaju molitve i pada negde 
oko podneva. (Prim. prev.) 


klimnula glavom, ova joj ga stavi oko vrata. Ostale dame su spremale ručni 
rad i sakupljale svoje stvari. Znao sam da će me sada otpustiti. 


"Pardon, gospodo, ali hoće li gospodin pristati na jednoroga umesto 
bitke?" 

Ženevjev de Nanter nameštala je pleteni pojas oko struka, a jedna dama 
joj je otkopčala tamnocrvenu gornju suknju tako da su nabori pali po podu i 
prekrili zeleno i belo lišće i cveće. "Ti ćeš morati da ga ubediš." 


"Ali - svakako vi treba da mu to kažete, gospođo. Na kraju krajeva, uverili 
ste ga da meni poveri izradu nacrta." 


"Ah, to je bilo lako - on nimalo ne mari za ljude. Jedan umetnik ili drugi, 
njemu je svejedno, sve dok su prihvaćeni na dvoru. Ali tema tapiserija je tvoja 
i njegova stvar - ja ne treba s tim da imam nikakve veze. Zato je najbolje da 
sve čuje od tebe." 


"Možda bi trebalo da s vašim mužem govori Leon le Vje." 


Ženevjev de Nanter frknu. "Leon se neće usprotiviti željama moga muža. 
On štiti sebe. Pametan je, ali nije lukav - a da bi neko ubedio Žana potrebno 
mu je lukavstvo." 

Spustio sam pogled ka podu i namrštio se. Sjaj nacrta koje ću načiniti bio 
me je zaslepio, ali sada sam polako počeo da shvatam težinu svog položaja. 
Više me je privlačilo da uradim slike dame i jednoroga nego prizore bitke, ali 
ni ja nisam želeo da se usprotivim željama Žana le Vista. Ipak, činilo se da 
nemam izbora. Bio sam uhvaćen u mrežu ispletenu između Žana le Vista i 
njegove žene i kćeri, i nisam znao kako da se ispetljam. Ove tapiserije stvoriće 
mi jada, mislio sam. 

"Palo mi je na pamet nešto prepredeno, gospođo." Družbenica koja je 
progovorila bila je najružnija od svih, ali imala je živahne oči koje su se micale 
tamo-amo dok je razmišljala. "Zapravo, to je šaljiva zamisao. Znate da 
gospodin voli šale." 


"Tako je", saglasi se Ženevjev de Nanter. 

"Viste znači brzina. Jednorog je vistć, zar ne? Nijedna životinja ne trči brže. 
Prema tome, kad vidimo jednoroga, pomislimo na Viste." 

"Beatris, tako si pametna - ako tvoja zamisao upali kod mog muža, možeš 
se udati za Nikolu Dezinosanta. Daću ti svoj blagoslov." 

Trznuo sam glavom. Beatris se nasmejala, a sve ostale joj se pridružiše. 
Nisam bio siguran da li se Zenevjev de Nanter šali. 


Smejući se i dalje, Ženevjev de Nanter povede svoje dame napolje, 
ostavivši me samog. 


Stajao sam nepomično u tihoj sobi. Trebalo je da nađem dugačku motku i 
vratim se u veliku dvoranu da nastavim s merenjem, ali prijalo mi je da 
ostanem ovde, bez dama da mi se podsmevaju. U ovoj sobi mogao sam da 
mislim. 

Osvrnuo sam se oko sebe. Na zidovima su visile dve tapiserije, a pored 
njih i Blagovesti koje sam ja naslikao. Posmatrao sam tapiserije. Prikazivale su 
berače grožđa; muškarci su sekli lozu dok su žene gazile grožđe, sukanja 
zadenutih visoko za pojas tako da su im se videli isprskani listovi. Tapiserije 
su bile mnogo veće od slike i nisu imale njenu dubinu. Zbog tkanja su 
delovale grubo, manje opipljivo i neposredno nego Devica na mojoj slici. 
Ipak, čuvale su toplotu u prostoriji i ispunjavale je živošću crvene i plave 
boje. 

Cela soba puna tapiserija - biće to kao stvaranje malog sveta, i to punog 
žena, a ne konja i ratnika. To mi se više dopadalo, bez obzira na to koliko će 
mi biti teško da ubedim Žana le Vista. 


Pogledao sam kroz prozor. Ženevjev de Nanter i Klod le Vist išle su u 
pratnji svojih dama ka crkvi, a suknje su im lepršale. Sunce je sijalo tako jako 
da su mi pošle suze i morao sam da zatrepćem. Kad sam ponovo progledao, 
njih više nije bilo; zamenila ih je sluškinja koja nosi moje dete. Nosila je korpu 
i išla u drugom pravcu. 

Zašto se ona družbenica tako gromko smejala na pomisao da se uda za 
mene? Iako nisam mnogo razmišljao o braku, pretpostavljao sam da ću se 
jednog dana oženiti kako bi me neko pazio u starosti. Dobro sam stajao na 
dvoru, stalno sam dobijao porudžbine, a sada ću raditi i ove tapiserije i tako 
izdržavati sebe i svoju ženu. Nisam imao sedih u kosi, izgubio sam samo dva 
zuba i mogao sam da zaorem tri puta za noć ako se ukaže potreba. Tačno, bio 
sam umetnik, a ne plemić ili bogati trgovac. Ali nisam bio kovač, obućar ili 
zemljoradnik. Ruke su mi bile čiste, nokti uredni. Zašto se onoliko smejala? 


Odlučio sam da najpre završim s premeravanjem dvorane, šta god morao 
da nacrtam za njene zidove. Trebala mi je motka, pa sam našao 
domoupravitelja u skladištima kako broji sveće. Bio je neprijatan prema meni 
kao i ranije, ali me je uputio u štale. "Pazi šta radiš s tom motkom", naredio 
mi je. "Nemoj da napraviš neku štetu s njom." 


Iscerio sam se. "Nisam znao da si podvodač", rekao sam. 


Domoupravitelj se namršti. "Nisam tako mislio, ali me ne čudi što si tako 
shvatio kad ne umeš da obuzdaš sopstvenu šipku." 

"Kako to misliš?" 

"Znaš ti na šta ja mislim. Na ono što si učinio Mari-Selest." 

Mari-Selest. Ime mi ništa nije govorilo. 

Kad je video moj prazni pogled, domoupravitelj je zarežao: "Sluškinja 
koju si napumpao, gade." 

"A, ona. Trebalo je bolje da pripazi." 

"Kao i ti. Ona je dobra devojka zaslužuje boljeg od tebe." 

"Žao mi je za Mari-Selest, ali dao sam joj novaca i biće s njom sve u redu. 
Sada moram po tu motku." 

Domoupravitelj zagunđa. Kad sam se okrenuo da pođem, promrmljao je: 
"Pazi leđa, gade." 

Našao sam motku u štalama i poneo je preko dvorišta kad je Žan le Vist 
izašao iz kuće. Prošao je pored mene ni ne pogledavši me - mora da je 
pomislio kako sam neki sluga - a ja sam viknuo: "Gospodine! Trenutak, 
molim vas!" Ako mu sada ne kažem nešto, možda više neću imati prilike da 
se vidim s njim nasamo. 

Žan le Vist se okrenuo da vidi ko ga zove, zatim zagunđao i nastavio 
svojim putem. Potrčao sam za njim. "Molim vas, gospodine. Želeo bih da još 
malo porazgovaramo o tapiserijama." 

"Treba da razgovaraš s Leonom, ne sa mnom." 

"Tako je, gospodine, ali smatram da o nečemu ovako važnom kao što su 
tapiserije treba da govorim neposredno s vama." Dok sam hitao za njim, kraj 
motke je pao i zakačio kamen, a motka mi je ispala iz ruke i pala na tlo. 
Zveket je odjeknuo celim dvorištem. Žan le Vist stade i zagleda se u mene. 

"Zabrinut sam, gospodine", rekoh užurbano. "Čini mi se da bi trebalo na 
zidove da izložite ono što drugi očekuju od tako istaknutog dvoranina. Od 
samog predsednika Suda pomoćnika." Smišljao sam reči usput. 

"Šta hoćeš da kažeš? Imam posla." 

"Video sam tokom godine nacrte za mnoge tapiserije koje su plemenite 
porodice poručile od mojih kolega umetnika. Sve su imale nešto zajedničko - 
millefleur u pozadini." To je bilo tačno - pozadina od gusto isprepletenog 


cveća bila je vrlo omiljena u poslednje vreme, naročito zato što su tkači sa 
severa usavršili tehniku izrade. 

"Cveće?" - ponovi Žan le Vist gledajući pred svoja stopala kao da je 
upravo ugazio u nešto. 

"Tako je, gospodine." 

"U bitkama nema cveća." 


"Nema, gospodine. Oni nisu tkali bitke. Nekoliko mojih kolega izradilo je 
nacrte s - sjednorozima, gospodine." 

"S jednorozima?" 

"Da, gospodine." 

Žan le Vist izgledao je tako sumnjičavo da sam brzo dodao još jednu laž 
za koju sam mogao da se nadam da je neće otkriti. "Nekoliko plemenitih 
porodica poručilo je jednoroge - Žan d'Alanson, Šarl de San Emilion, Filip de 
Šartr." Pokušao sam da navedem porodice koje teško da će Žan le Vist 
posetiti - ili su živele suviše daleko, ili su bile previše ili nedovoljno plemenite 
za Le Vistove. 

"Nisu naručili bitke", ponovi Žan le Vist. 

"Nisu, gospodine." 

"Jednorozi." 

"Tako je, gospodine. Jednorozi su sada a la mode. A meni je palo na pamet 
da bi jednorog bio odgovarajući motiv za vašu porodicu." Objasnio sam mu 
Beatrisinu šalu. 

Izraz lica Žana le Vista nije se promenio, ali on je klimnuo glavom, a to je 
bilo dovoljno. "Znaš li šta jednorog treba da radi?" 

"Da, gospodine, znam." 

"U redu onda. Reci Leonu. I donesi mi crteže pre Uskrsa." Žan le Vist se 
okrenu i pođe dalje dvorištem. Poklonio sam se njegovim leđima. 

Nije ga bilo tako teško ubediti kao što sam mislio da će biti. Bio sam u 
pravu pretpostavivši da će Žan le Vist želeti da ima isto što i svi drugi. Eto, 
takvi su plemići bez pokolenja velikaša iza sebe - oni oponašaju umesto da 
smišljaju. Žanu le Vistu nije palo na pamet da bi stekao više poštovanja 
poručivši tapiserije s prizorima bitaka ako ih niko drugi nema. Iako je 
delovao samouvereno, nije želeo da učini po svome. Dok god ne sazna da 
nema drugih tapiserija s jednorozima, ja sam bezbedan. Naravno, moraću da 


izradim nacrte za najlepše moguće tapiserije - tapiserije kakve će poželeti i 
druge porodice, tapiserije koje će učiniti Žana le Vista ponosnim što je prvi 
koji ima nešto takvo. 

Ali nisam želeo da zadovoljim samo njega, nego i njegovu ženu i kćer. 
Nisam bio siguran šta mi je važnije - Klodino ljupko lice ili tužno lice 
Ženevjev de Nanter. Možda u jednorogovoj šumi ima mesta za obe. 

Te noći pio sam u Zlatnom petlu da proslavim porudžbinu, a posle toga 
loše spavao. Sanjao sam jednoroge i dame okružene cvećem, devojku koja 
žvaće karanfilić, drugu koja zuri u svoj odraz u bunaru, damu kako drži nakit 
pored kovčežića, devojku kako hrani sokola. Bila je to pometnja koju nisam 
mogao da razjasnim. Ipak, nije to bio ružan san, nego san čežnje. 


Kad sam se ujutru probudio, glava mi je bila bistra i bio sam spreman da 
snove pretvorim u stvarnost. 


KLOD LE VIST 


Mama je pitala tatu za tapiserije posle Uskršnje mise, i tada sam saznala da će 
slikar ponovo doći. Vraćali smo se u Ulicu Di Fur, Žana i Mala Ženevjev 
želele su da potrčim s njima napred, pa da preskačemo barice, ali ostala sam 
pozadi da bih slušala. Umem dobro da slušam kad ne bi trebalo. 


Mama uvek pazi da ne uznemirava tatu, ali on je izgledao dobro 
raspoložen - verovatno se radovao što je ponovo na suncu posle tako duge 
mise! Kad ga je upitala, rekao je da je dobio nacrte i da Nikola Dezinosant 
uskoro dolazi da o njima raspravljaju. Do sada je tata malo govorio o 
tapiserijama. Iznervirao se rekavši čak i ovoliko malo. Misli da žali što je 
bitku zamenio jednorogom - tata voli svoje bitke i svog kralja. Onda nas je 
naglo ostavio rekavši kako mora da razgovara s domoupraviteljem. Uhvatila 
sam Beatrisin pogled i obe smo se zakikotale, zbog čega se mama namrštila 
na nas. 


Hvala Bogu na Beatris! Ona mi je sve ispričala - kako je bitka zamenjena 
jednorogom, kako je smislila lukavu šalu na temu Vistć i, najbolje od svega, 
rekla mi je Nikolino ime. Mama mi nikad ne bi rekla ništa od svega toga, a 
vrata njene sobe su predebela - nisam ništa čula dok je Nikola bio tamo s 
njom, osim Beatrisinog smeha. Srećom, Beatris mi sve govori - uskoro ću i 
sama imati svoju družbenicu. Mama može da se odrekne Beatris, a ona više 
voli da bude sa mnom - biće joj mnogo zabavnije. 


Mama je tako dosadna ovih dana - samo želi da se moli. Uporno traži da 
ide na misu dva puta dnevno. Ponekad u vreme terce ili sekste imam časove 
igranja, ali me vodi na Večernju zbog muzike, a mene to čini tako nemirnom 
da mi dođe da vrištim. Dok sedim u crkvi Sen Žermen de Pre, stopala krenu 
da mi se trzaju i žene oko mene to osete, ali ne znaju otkuda to dolazi - osim 
Beatris, koja mi spusti ruku na nogu da me umiri. Kad je to učinila prvi put, 


* Terca (lat. terce) kanonski je molitveni sat, a pada oko deset pre podne. (Prim. prev.) 


skočila sam i kriknula, toliko sam se bila iznenadila. Mama se nagnula 
napred i zagledala se u mene, a i sveštenik se okrenuo. Morala sam rukavom 
da zapušim usta kako bih suzbila smeh. 


Čini mi se da sada nerviram mamu, ali ne znam šta joj toliko smeta. I ona 
mene nervira - stalno mi govori da se previše smejem, da prebrzo hodam, da 
mi je haljina prašnjava ili da mi kapa ne stoji pravo. Ponaša se prema meni 
kao prema devojčici, a očekuje da uskoro postanem žena. Ne pušta me da 
izlazim kad želim - kaže da sam previše velika da se igram na vašaru u porti 
crkve Sen Žermen de Pre danju, a premlada da tamo odlazim uveče. Nisam 
premlada - druge devojke od četrnaest godina idu na vašar i gledaju jongleurs 
noću. Mnoge su već i verene. Kad je pitam, mama mi kaže da sam 
bezobrazna i da moram sačekati da tata odluči kada ću se i za koga udati. 
Puna sam nemoćnog besa. Ako treba da postanem žena, gde je moj 
muškarac? 


Juče sam pokušala da čujem maminu ispoved u Sen Žermen de Preu, da 
otkrijem da li joj je krivo što je tako zla prema meni. Sakrila sam se iza stuba 
blizu reda sedišta gde je sedela sa sveštenikom, ali govorila je tako tiho da 
sam morala bliže da se prikradem kako bih je čula. Sve što sam čula bilo je: 
"Ca c'est mon seul désir"6, pre nego što me je jedan sveštenik video i oterao. 
"Mon seul désir", promrmljala sam za sebe. Te reči su toliko opčinjujuće da ih 
ponavljam sebi ceo dan. 


Kad sam se uverila da će Nikola doći, znala sam da ga moram videti. C'est 
mon seul dćsir. Ha! Evo mog muškarca. Mislila sam o njemu svakog sata 
svakog dana otkako sam ga videla prvi put. Naravno, nikome nisam ništa 
rekla, osim Beatris, koja, na moje iznenađenje, nije baš lepo govorila o njemu. 
To je njena jedina mana. Opisivala sam joj njegove oči - kako su smeđe poput 
kestenova i uske u uglovima, pa izgleda tužno čak i kad očigledno nije. "On 
te nije dostojan", prekinula me je Beatris. "On je običan umetnik, i to 
nepouzdan. Trebalo bi da misliš o plemićima umesto o njemu." 


"Da je nepouzdan, moj otac ga nikad ne bi unajmio", odvratila sam. "Čika 
Leon to ne bi dopustio." Leon mi nije nikakav rođak. On je stari trgovac koji 
se brine o očevim poslovima. Ponaša se prema meni kao da mi je stric - 
donedavno me je štipao za podbradak i donosio mi slatkiše, ali sada mi 
govori da stanem pravo i da se očešljam. "Reci mi kakvog bi muža želela, a ja 
ću videti ima li neki zreo na pijaci", voli Leon da kaže. Kako bi se iznenadio 


* Franc. - to je moja jedina želja. (Prim. prev.) 


kad bih mu opisala Nikolu! On ne ceni mnogo umetnike, rekla bih - jednom 
sam ga čula kako kaže tati, pokušavajući da izmeni njegovu odluku o 
Nikolinim jednorozima, da taj motiv nije pogodan za Veliku dvoranu. Vrata 
tatine sobe nisu toliko debela, i ako prislonim uho na ključaonicu, mogu da 
ga čujem. Ipak, tata se nije još jednom predomislio. To sam i ja mogla da 
kažem Leonu. Bilo je dovoljno i to što je jednom već promenio mišljenje, a da 
se sada vrati na prvu odluku bilo je nezamislivo. 


Kad sam saznala da će Nikola doći u Ulicu Di Fur, otišla sam pravo do 
domoupravitelja da mi kaže kada tačno. Kao i obično, on je bio u skladištima 
i nešto prebrojavao. Stalno brine da nas neko pljačka. Izgledao je užasnutije i 
od Beatris kad sam izustila Nikolino ime. "Ne treba da imate nikakvog posla s 
tom propalicom, gospođice", rekao je. 

"Samo pitam kada dolazi", osmehnula sam se umiljato. "Ako mi ne kažeš, 
otići ću kod tate i reći ću mu kako nećeš da mi pomogneš." 


Domoupravitelj načini grimasu. "U četvrtak u vreme sekste", promrmljao 
je. "On i Leon." 


"Vidiš, nije bilo tako strašno. Treba uvek da mi kažeš ono što me zanima, 
pa ću biti srećna." 

Domoupravitelj se poklonio, ali nije skinuo pogleda s mene dok sam 
izlazila. Činilo se da hoće nešto da kaže, ali nije. To mi je izgledalo zabavno, 
pa sam se smejala trčeći. 


U četvrtak je trebalo da idem s mamom i sestrama kod bake u Nanter, da 
prenoćimo tamo, ali pravila sam se da me boli stomak kako bih ostala kod 
kuće. Kad je Žan čula da ne idem, i ona je htela da se pretvara, mada nije 
znala zašto zapravo hoću da ostanem. Nisam mogla da joj kažem za Nikolu - 
premala je da to shvati. Muvala se oko mene sve dok nisam bila primorana 
da joj kažem svašta, zbog čega se rasplakala i utekla. Posle mi je bilo krivo - 
ne treba tako da se ponašam prema sestri. Sve donedavno spavale smo u 
istom krevetu, a Žan se rasplakala i onda kad sam rekla kako želim da 
spavam sama. Ali sada sam tako nemirna tokom noći. Zbacim pokrivače i 
prevrćem se, a nervira me čak i pomisao na još neko telo pored mene - osim 
Nikolinog. 

Sada Žana mora da provodi više vremena s Malom Ženevjev, mada više 
voli da bude sa starijim devojčicama. Osim toga, Mala Ženevjev je mamina 
ljubimica, a to nervira Žan. 


Naravno, ona nosi mamino lepo ime, dok mene i Zan naša imena 
podsećaju da nismo dečaci koje je tata želeo. 


Mama je rekla Beatris da ostane i stara se o meni, a onda s mojim sestrama 
najzad otišla u Nanter. Onda sam ja poslala Beatris da izađe i kupi 
pomorandžinu koru u među koju mnogo volim, rekavši joj da će mi to umiriti 
stomak. Rekla sam joj da ode čak do tezge pored katedrale Notr Dam da to 
kupi. Zakolutala je očima, ali je pošla. Kad je otišla odahnula sam i otrčala u 
svoju sobu. Bradavice su mi se trljale o košulju dok sam ležala na krevetu i 
pritiskala jastuk između nogu, žudeći za odgovorom na pitanja mog tela. 
Osećala sam se kao da je molitva pevana na misi prekinuta i ostala 
nedovršena. 


Najzad sam ustala, popravila odeću i kapu i otrčala u očevu privatnu 
odaju. Vrata su bila otvorena, pa sam provirila unutra. U sobi je bila samo 
Mari-Selest; čučala je pored ognjišta i palila vatru. Kad sam bila mala išli smo 
leti u Šato d'Arsi, a Mari-Selest je vodila mene, Žan i Malu Ženevjev na reku i 
pevala nam bezobrazne pesme dok je prala rublje. Sada sam želela da joj 
kažem za Nikolu Dezinosanta, o tome gde želim da osetim njegove ruke i šta 
bih radila jezikom. Na kraju krajeva, njene pesme i priče tome su me i naučile. 
Ali nešto me je sprečilo. Bila mi je drugarica kad sam bila mala, ali sada sam 
odrasla, uskoro ću imati družbenicu, pripremam se za muža i nije u redu da 
govorim s Mari-Selest o takvim stvarima. 

"Zašto pališ vatru, Mari-Selest?" - upitala sam je, iako sam već znala zašto. 

Podigla je pogled. Na čelu je imala mrlju od pepela kao da je Pepeljava 
sreda. Uvek je bila neuredna. "Dolaze posetioci, gospođice", odgovorila je. 
"Kod vašeg oca." 

Drvo je počelo da se dimi, a ponegde su liznuli plamenovi. Mari-Selest se 
uhvatila za stolicu i mučno uspravila na noge. Lice joj je bilo deblje nego 
ranije. Zapravo, zurila sam u njeno telo s rastućim užasom. "Mari-Selest, jesi li 
trudna?" Ona obori glavu. Čudno - tolike pesme je pevala o služavkama koje 
su zaglavile, a svakako nije ni pomislila da bi to i njoj moglo da se desi. 
Naravno, svaka žena želi dete, ali ne ovako, ne bez muža. 

"Glupačo!" - prekorela sam je. "Ko je on?" 

Mari-Selest mahnu rukom kao da tera pitanje. 

"Da li radi ovde?" 


Ona odmahnu glavom. 


"Alors7 hoće li se oženiti tobom?" 

Mari-Selest se namršti. "Neće." 

"Ali, šta ćeš da radiš?" 

"Ne znam, gospođice." 

"Mama će pobesneti. Je li te videla?" 

"Držim se dalje od nje, gospođice." 

"Uskoro će saznati. Možeš makar da nosiš ogrtač da sakriješ to." 

"Služavke ne nose ogrtače, gospođice - ne bih mogla da radim u ogrtaču." 

"Ionako uskoro nećeš moći da radiš, sudeći po tvom izgledu. Moraćeš da 
se vratiš svojoj porodici. Attends, moraćeš nešto da kažeš mami. Znam - reci 
joj da ti je majka bolesna i da moraš da je neguješ. Onda ćeš moći da se vratiš 
kad rodiš bebu." 

"Ne mogu kod gospodarice ovakva, gospođice - odmah će videti šta nije u 
redu." 


"Onda ću joj ja reći kad se vrati iz Nantera." Stvarno mi je bilo žao Mari- 
Selest i htela sam da joj pomognem. 

Mari-Selest se ozari. "Oh, hvala vam, gospođice! To je tako lepo od vas!" 

"Bolje kreni što pre možeš." 

"Hvala vam, gospođice. Hvala vam. Videćemo se opet kad se vratim." 
Okrenula se da pođe, pa me ponovo pogledala. "Ako bude devojčica, 
nazvaću je po vama." 

"To bi bilo lepo. A ako bude dečak, hoćeš li mu dati očevo ime?" 


Mari-Selest se namršti. "Nikad", prosiktala je. "On neće da ima nikakve 
veze s nama, pa ni ja neću da imam ništa s njim!" 

Kad je otišla, osvrnula sam se po tatinoj sobi. To nije udobna prostorija. 
Na stolicama od hrastovine nema jastuka i škripe kad se pomeriš na njima. 
Mislim da ih je tata takve naručio kako mu niko ne bi sedeo dugo. Primetila 
sam da čika Leon uvek stoji kada dođe da vidi tatu. Zidovi su prekriveni 
kartama tatinih iman ja - Šato d'Arsi, naša kuća u Ulici Di Fur, porodična 
kuća Le Vistovih u Lionu - kao i mapama imanja oko kojih tata vodi sporove 
u ime kralja. Tatine knjige se čuvaju u zaključanoj vitrini. 


" Franc. - dakle. (Prim. prev.) 


U sobi su dva stola - jedan na kom tata piše i drugi, veći, na kom 
rasprostire karte i papire za sastanke. Taj sto je obično go, ali danas su na 
njemu ležali neki veliki komadi papira. Pogledala sam gornji i zaprepašćeno 
ustuknula. Bio je to crtež, i na njemu sam bila ja. Stajala sam između lava i 
jednoroga držeći papagaja na prstu ruke u rukavici. Na sebi sam imala 
prelepu haljinu i ogrlicu, a na glavi jednostavnu maramu ispod koje mi je 
kosa slobodno padala. Gledala sam jednoroga iskosa i smešila se kao da 
mislim na neku tajnu. Jednorog je bio zgodan, punačak i beo, uspravljen na 
zadnje noge, s dugim uvijenim rogom. Okrenuo je glavu od mene, kao da se 
opire mojoj opčinjujućoj lepoti. Na sebi je imao mali plašt s grbom Le 
Vistovih, a preko celog crteža kao da je duvao vetar od kog su lepršali njegov 
plašt, ogrtač ričućeg lava, moja marama i steg Le Vistovih koji je lav držao. 

Dugo sam gledala crtež. Nisam mogla da skinem pogled s njega niti da ga 
pomerim kako bih videla onaj ispod. On me je nacrtao. On misli na mene 
koliko i ja na njega. Grudi su mi zabridele. Mon seul désir. 


Onda sam čula glasove u hodniku. Vrata su se naglo otvorila i uspela sam 
samo da se sručim na pod i zavučem ispod stola. Bilo je mračno i osećala sam 
se čudno, onako sama na hladnom kamenom podu. Obično sam se na takvim 
mestima skrivala sa sestrama; toliko bismo se kikotale da bi nas odmah 
otkrili. Sela sam, obmotala ruke oko kolena i molila se da me niko ne opazi. 


U sobu su ušla dva čoveka. Odmah su prišli stolu. Jedan je bio obučen u 
dugu smeđu haljinu trgovca - to mora da je bio čika Leon. Drugi je imao na 
sebi zelenu tuniku do kolena i tamnoplave nogavice. Listovi su mu bili 
snažni, i znala sam i pre nego što je progovorio da je to Nikola. Nisam 
zabadava provela tolike dane misleći na njega. Moje misli upoznale su me s 
pojedinostima o njemu - sa širinom ramena, kovrdžama kose na vratu, 
zadnjicom nalik na dve trešnje i čvrstom linijom listova. 

Misli će morati da mi prikažu još pojedinosti, jer sam, kad su počeli da 
razgovaraju, mogla da vidim samo njihove noge. Mogla sam samo da 
zamislim Nikolin izraz lica - mrštenje glatkog čela, oči skupljenih uglova 
kako me gledaju na crtežu, duge prste kojima vuče po grubom papiru za 
crtanje. Sve sam ovo videla sedeći u gotovo potpunom mraku i slušajući ih. 


"Gospodin će stići za koji trenutak", reče čika Leon. "Da razmotrimo 
ponešto dok čekamo." Cula sam šuškanje papira. 


"Jesu li mu se dopali nacrti?" - upita Nikola. "Je li bio pun hvale?" Zvuk 
njegovog samouverenog glasa ušao je pravo u moj devičnjak, kao da me je 
tamo dotakao. 

Leon nije odgovorio i Nikola je postao nestrpljiv. "Mora da je nešto rekao. 
Svakako je u stanju da vidi kako su ovo vrhunski crteži. Sigurno im se mnogo 
obradovao." 

Leon se nasmeja. "Nije u prirodi gospodina Le Vista da se bilo čemu 
mnogo raduje." 


"Ali sigurno ih je odobrio." 

"Trčiš pred rudu, Nikola. U ovom poslu moraš sačekati da naručilac kaže 
svoje mišljenje. Alors, pripremi se za susret s gospodinom. Prvo što treba da 
znaš jeste da on nije ni video crteže." 

"Ali ovde su već čitavu sedmicu!" 

"Tačno, i on će ti reći kako ih je pažljivo proučio, mada ih nije ni 
pogledao." 

"Zašto nije, za ime Naše Gospe?" 

"Gospodin Le Vist je sada veoma zauzet. On ne razmišlja ni o čemu dok 
ne mora. Onda brzo donese odluku i očekuje bespogovornu poslušnost." 


Nikola frknu. "Zar tako vlastelini kao što je on rešavaju ovako važne 
porudžbine? Pitam se da li ljudi istinski plemenite krvi tako rade." 


Čika Leon spusti glas. "Žan le Vist je i te kako svestan šta se misli o 
njemu." Po njegovom glasu shvatila sam da se mršti. "On napornim radom i 
odanošću kralju nadoknađuje nedostatak poštovanja koji pokazuju čak i 
umetnici koji rade za njega, kao što si ti." 

"Moje poštovanje prema njemu dovoljno je da pristajem da radim za 
njega", reče Nikola prilično žurno. 

"Naravno. Treba biti praktičan. Novčić je novčić, dobio ga od plemića ili 
od prosjaka." 


Obojica se nasmejaše. Zabacila sam glavu i zamalo udarila u tablu stola. 
Nije mi se dopao njihov smeh. Ja nisam bliska s tatom - on je prema meni 
hladan kao i prema svakom drugom - ali nije mi se dopalo da se njegovo ime 
i ugled povlače naokolo kao prljava krpa. A čika Leon - mislila sam da je 
odan. Potrudiću se da mu stanem na nogu kad ga vidim sledeći put. Ili da 
učinim nešto gore. 


"Ne poričem da crteži obećavaju..." - rekao je sada. 

"Obećavaju? Mnogo više od toga!" 

"Kad bi zaćutao na trenutak, pomogao bih ti da tapiserije načiniš još 
lepšima nego što jesu - lepšima nego što bi iko mogao da ih zamisli. Suviše si 
blizak sa svojim delom da bi video kako da ga poboljšaš. Treba ti još jedan 
par očiju da opazi mane." 


"Koje mane?" Nikoline red bile su odjek mojih misli. Kako je moguće 
poboljšati crteže na kojima sam ja? 

"Gledajući nacrte pomislio sam na dve stvari, a Žan le Vist će bez ikakve 
sumnje imati i druge predloge." 

"Koje dve stvari?" 

"Na zidovima Velike dvorane visiće šest tapiserija, n'est-ce pas? Dve velike 
i četiri nešto manje." 

"Tako je." 

"I one prate priču o dami koja zavodi jednoroga, n'est-ce pas?" 

"Kao što sam se dogovorio s gospodinom." 

"Zavođenje je sasvim jasno, ali pitam se nisi li sakrio još nešto u ove 
nacrte. Drugi način gledanja na njih." 

Nikola zastruga nogama. "Kako to misliš?" 

"Meni se čini da su ovo predlozi za pet prizora." Leon kucnu jedan crtež, a 
zvuk mi odjeknu blizu uha. "Dama svira orgulje jednorogu, što nagoveštava 
Zvuk, na primer. A prizor kada ga drži za rog svakako je Dodir. Ovde" - on 
ponovo kucnu po stolu - "dama plete karanfile u venac, što je Miris, mada 
možda nije toliko očigledno." 

"Neveste nose vence od karanfila', objasni Nikola. "Dama mami 
jednoroga idejom braka i bračne postelje. Slika ne prikazuje Miris." 


"Ah. Pa, valjda ti i nisi toliko pametan. Čula su slučajnost, znači." 

"Ali vidiš li kako bi lako mogao ovde da upleteš i čula? Neka jednorog 
pomiriše karanfil. Ili neka druga životinja. A na tapiseriji na kojoj jednorog 
leži s glavom u daminom krilu, neka mu ona pokazuje njegov odraz u 
ogledalu, što bi prikazalo Vid." 

"Ali to bi značilo da je jednorog tašt, zar ne?" 

"Pa? Jednorog i deluje pomalo tašto." 


Nikola nije odgovorio. Možda me je čuo kako ispod stola frkćem smejući 
se njemu i njegovom jednorogu. 

"Dakle, imaš damu koja drži jednoroga za rog, to je Dodir. Dama svira 
orgulje, to je Zvuk. Karanfili su Miris. Ogledalo je Vid. Šta je ostalo? Ukus. 
Ostale su nam dve tapiserije - na jednoj je Klod, a na drugoj gospa Ženevjev." 
Mama? Na šta Leon misli? 

Nikola ispusti čudan zvuk, nalik na istovremeno frktanje i jecaj. "Kako to 
misliš, Klod i gospa Ženevjev?" 

"Hajde, znaš ti tačno na šta mislim. To je moj drugi predlog. Sličnost je 
suviše očigledna. Žanu le Vistu to se neće dopasti. Znam da si navikao da 
slikaš portrete, ali na završnoj slici učini da budu više nalik drugim damama." 

"Zašto?" 

"Žan le Vist je želeo tapiserije s prizorima bitke. Umesto toga ti mu daješ 
ženu i kćer da gleda u njih. To se ne može porediti." 

"Pristao je na tapiserije s jednorogom." 

"Ali nisi morao da mu ponudiš odu njegovoj ženi i kćeri. Pazi, ja saosećam 
s gospom Ženevjev. Žan le Vist je težak čovek. Ali ti znaš da su mu ona i Klod 
živa rana. Neće želeti da budu prikazane na nečem toliko vrednom kao što su 
tapiserije." 

"Oh!" - kriknula sam i ovog puta udarila glavom u sto. Zabolelo me je. 

Čulo se iznenađeno gunđanje, a onda su se pod stolom pojavila dva lica. 
Leon je buljio u mene, ali Nikola se osmehnuo kad je video da sam to ja. 
Pružio mi je ruku i pomogao mi da ustanem. 

"Hvala", rekla sam kad sam ustala. Nikola se poklonio nad mojom rukom, 
ali povukla sam je pre nego što je stigao da je poljubi i napravila se da 
popravljam haljinu. Nisam bila sasvim spremna da mu oprostim grube reči 
koje je izrekao 

O mom ocu. 

"Šta si radila dole, nevaljala devojko?" - upita čika Leon. Za trenutak sam 
pomislila da će me pljesnuti kao da sam vršnjakinja Male Ženevjev, ali činilo 
se da se pribrao, pa nije. "Tvoj otac bi bio vrlo ljut kad bi saznao da si nas 
uhodlila." 

"Moj otac bi bio vrlo ljut kad bi čuo šta si govorio o njemu, čika Leone. I 
šta ste vi govorili, gospodine", dodala sam i pogledala iskosa Nikolu. 


Nastala je tišina. Videla sam da obojica misle na svoje reči i pokušavaju da 
se sete šta su uvredljivo rekli za tatu. Izgledali su tako zabrinuto da sam 
morala da se nasmejem. 


Čika Leon se namršti. "Klod, stvarno si veoma nevaljala devojka." Ovog 
puta nije zvučao tako strogo - više kao da smiruje malog psa ljubimca. 


"Oh, znam. A vi, gospodine - da li i vi mislite da sam veoma nevaljala 
devojka?" - upitala sam Nikolu. Bilo je divno videti njegovo privlačno lice. 


Nisam znala šta će odgovoriti, ali oduševio me je rekavši: "Vi ste svakako 
najnevaljalija devojka koju znam, gospođice." Po drugi put njegov glas 
dotakao je moj devičnjak i osetila sam dole vlažnost. 

Čika Leon frknu. "Dosta, Klod, sada moraš da ideš. Tvoj otac će uskoro 
doci." 


"Neću, želim da vidim maminu sliku. Gde je?" 


Okrenula sam se crtežima i stala da ih prevrćem po stolu. Na njima je bila 
gužva dama, zastava Le Vistovih, lavova i jednoroga. 


"Klod, molim te." 


Nisam obratila pažnju na čika Leona, nego sam se okrenula Nikoli. "Koja 
je to, gospodine? Volela bih da je vidim." 


On mi bez reči primače jedan crtež preko stola. 


Bilo mi je lakše kad sam videla da mama na crtežu nije lepa kao ja. Ni 
haljina joj nije bila bogata kao moja, nego mnogo jednostavnija. Preko ovog 
crteža nije duvao vetar - zastava se nije vijorila, lav i jednorog krotko su sedeli 
umesto da se propinju kao na mom crtežu. Zapravo, sve je bilo veoma mirno, 
osim što je mama vadila ogrlicu iz kovčežića koji joj je držala jedna 
družbenica. Više mi nije smetalo što je i mama na tapiserijama - poređenje je 
bilo meni u prilog. 

Ali ako bude kako čika Leon želi, ni moje ni njeno lice neće ostati na 
slikama. Moraću nešto da učinim. Ali šta? Iako sam zapretila Leonu da ću 
ponoviti njegove reči ocu, znala sam da me tata ne bi ni slušao. Bilo je strašno 
čuti da se o meni i mami govori kao živoj rani, ali Leon je bio u pravu - mama 
nije rodila naslednika, jer moje sestre i ja nismo dečaci. Svaki put kad nas tata 
pogleda, seti se kako će čitavo njegovo bogatstvo jednog dana pripasti mom 
mužu i sinu koji neće nositi ime i grb porodice Le Vist. Zbog toga je bio još 
hladniji prema nama. Od Beatris sam saznala da tata ne deli postelju s 
mamom. 


Nikola pokuša da spase mamu i mene. "Promeniću im lica samo ako to 
gospodin zatraži", izjavio je. "Ne na tvoj zahtev. Ja pravim izmene za svog 
poručioca, ne za njegovog trgovca." 

Čika Leon se zagleda u njega, ali pre nego što je stigao da odgovori, 
začusmo korake u hodniku. "Idi!" - prosikta Leon, ali bilo je prekasno da 
pobegnem. Nikola mi položi dlan na glavu i nežno me gurnu tako da sam 
kleknula. Za trenutak mi je lice bilo blizu njegovog nabreklog međunožja. 
Podigla sam pogled i videla da se smeši. Onda me je gurnuo pod sto. 


Ovog puta ispod stola je bilo još hladnije, mračnije i tvrđe, ali znala sam 
da neću morati dugo da izdržim. Tatina stopala prišla su pravo stolu; 
zaustavio se pored Leona, a Nikola je bio uz njega. Sedela sam i gledala 
Nikoline noge. 

Činilo mi se da stoji drugačije, sada kada zna da sam ovde, mada nisam 
mogla da odredim u čemu je tačno razlika. Kao da su njegove noge imale oči i 
posmatrale me. 

Tatine noge ličile su na njega samog - prave i ravnodušne kao noge 
stolice. 


"A sada, crteže", rekao je. 


Neko uze da prevrće crteže i pomera ih po stolu. "Evo ih, gospodine", reče 
Nikola. "Kao što vidite, možete ih gledati ovim redom. Na prvom dama 
stavlja ogrlicu kako bi zavela jednoroga. Na sledećem ona svira orgulje da 
privuče jednorogovu pažnju. A ovde ona... hrani papagaja, jednorog se 
primakao bliže, mada se i dalje propinje, a glava mu je okrenuta na drugu 
stranu. Gotovo je zaveden, ali treba mu ponuditi još iskušenja." 

Zapazila sam da je Nikola zastao pre nego što je rekao "hrani". Znači, 
postala sam Ukus, pomislila sam. Onda me kušaj. 

"Zatim dama plete venac od karanfila pripremajući se za venčanje. 
Sopstveno venčanje. Kao što vidite, jednorog sada mirno sedi. Najzad" 
Nikola kucnu po stolu - "jednorog spušta glavu dami u krilo i oni se gledaju. 
Na poslednjoj tapiseriji ona ga je ukrotila - drži ga za rog. Vidite da su 
životinje u pozadini sada u lancima - postale su robovi ljubavi." 

Kad je Nikola završio, nastala je tišina, kao da on očekuje od mog oca da 
progovori. Ali tata ništa nije rekao. Često to čini, ćuti kako bi ljudi postali 
nesigurni u sebe. I ovog puta mu je to uspelo, jer je posle nekoliko trenutaka 
Nikola ponovo progovorio, a zvučao je nervozno. 


"Gospodine, vi vidite da je jednorog sve vreme u pratnji lava, koji je 
simbol plemenite krvi, snage i hrabrosti, što dopunjuje čistog i divljeg 
jednoroga. Lav je primer pripitomljene plemenite divljačnosti." 

"Naravno, pozadinu će ispuniti millefleurs, gospodine", dodade Leon. 
"Briselski tkači će sami načiniti nacrte - za to su stručnjaci. Nikola je to ovde 
samo nagovestio." 

Ponovo je zavladala tišina. Shvatila sam da zadržavam dah, čekajući da 
tata kaže nešto o crtežima na kojima smo mama i ja. "Nema dovoljno grbova", 
rekao je najzad. 

"Na svakoj tapiseriji jednorog i lav drže zastave i ratne stegove Le 
Vistovih", reče Nikola. Zvučao je ozlojeđeno. Pružila sam ruku i gurnula mu 
nogu da ga podsetim kako ne sme takvim tonom da govori s mojim ocem. 
Premestio se s noge na nogu. 

"Na dve tapiserije su samo stegovi", reče tata. 


"Mogu lavu i jednorogu da dodam štitove, gospodine." Nikola mora da je 
shvatio moj mig, pošto je zvučao mirnije. Počela sam da ga milujem po listu. 

"Koplja za zastave i stegove treba da su šiljata", izjavi tata. "Ne s ovim 
oblim vrhovima kakve si nacrtao." 

"Ali - šiljci su za bitku, gospodine." Nikola je govorio kao da ga neko davi. 
Zakikotala sam se i pomerila ruku na njegovu butinu. 

"Hoću šiljke na kopljima", ponovi tata. "Na ovim tapiserijama ima previše 
žena i cveća. Nedostaje ratnih kopalja i još nečega da nas podseti na rat. Šta 
biva s jednorogom kad ga dama uhvati?" 

Srećom, Nikola nije morao da odgovori, pošto ne bi mogao ništa da kaže. 
Spustila sam ruku na njegovu kvrgu, tvrdu poput grane. Nikada ranije nisam 
nijednu dodirnula. "Da li ga dama vodi lovcu koji ga ubija?" - nastavi tata. On 
voli da odgovara na sopstvena pitanja. "Trebalo bi dodati još jednu tapiseriju 
da se priča dovrši." 

"Mislim da u Velikoj dvorani nema mesta za još jednu tapiseriju", reče 
čika Leon. 

"Onda izbacite jednu s ovim ženama. Onu s karanfilima, ili onu gde hrani 
ptice." 

Ruka mi je pala. 


"To je odlična ideja, gospodine", reče čika Leon. Zagrcnula sam se. 
Srećom, Nikola je takođe načinio neki zvuk, pa mislim da me tata nije čuo. 


Onda je čika Leon pokazao zašto je tako dobar u poslovima. "To je dobra 
ideja", ponovio je. "Naravno, smelost ubijanja biće lep kontrast s prefinjenijim 
nagoveštajima borbenih kopalja. Ne želimo da budemo suviše lukavi pri 
kraju, zar ne?" 

"Kako to misliš - suviše lukavi?" 

"Pa, na primer, lov bi se mogao samo nagovestiti - ili bitka, ako želite - 
zašiljenim kopljima (odličan detalj, gospodine, moram da kažem), ratnim 
štitovima koje je Nikola predložio, i možda još nečim. Da razmislim. Šta 
kažete na šator - onakav kakav se u bitkama podiže za kralja? To bi podsetilo 
gledaoce i na kralja i na bitku. S druge strane, možda je to previše uvijen 
nagoveštaj. Možda bi lovac koji ubija jednoroga bio bolji." 

"Ne. Želim kraljev šator." 

Sela sam na pete diveći se čika Leonu. Upecao je tatu kao ribu, a da tata to 
nije ni primetio, i izvukao ga na kopno bas gde je želeo. 

"Šator će biti prilično velik, pa ga treba smestiti na jednu od većih 
tapiserija", nastavi Leon hitro kako se tata ne bi predomislio. "Na damu s 
ogrlicom ili na damu s papagajem. Na koju više volite, gospodine?" 

Nikolas zausti da nešto kaže, ali ga tata prekide. "Sa ogrlicom - ona je 
veličanstvenija od one druge." 

Pre nego što sam uspela ponovo da kriknem, Nikola gurnu nogu pod sto i 
stade mi na stopalo. Ućutala sam, a on je zadržao nogu ispod stola i tapkao 
po mojoj. 

"U redu, Nikola, dodaj šator na tu tapiseriju", reče čika Leon. 

"Naravno, gospodine. Da li gospodin želi nešto posebno za šator?" 

"Grb." 


"To se podrazumeva, gospodine. Ali, ja sam više mislio na geslo bitke. 
Nešto što bi ukazalo da je reč o bici ljubavi." 

"Ne znam ja ništa o ljubavi", zareža tata. "Šta bi ti stavio? Pretpostavljam 
da si upoznat s tom temom." 

Ja sam imala ideju, pa sam kucnula Nikolu po nozi. Posle trenutak-dva 
jedan crtež pade na pod. "Oh! Pardon, gospodine. Tako sam trapav." Nikola 
čučnu da podigne crtež. Nagnula sam se i šapnula mu u uho: "C'est mon seul 
désir." Onda sam ga ujela. 


Nikola se uspravi. 


"Da li to tebi krvari uho?" - upita ga tata. 


"Pardon, gospodine. Udario sam se u nogu stola. Ali, nešto mi je palo na 
pamet. Sta kažete na: 'A mon seul désir'? To znači..." 


"Dosta", preseče ga tata. Poznavala sam taj ton - značio je da se sastanak 
previše otegao. "Pokaži izmene Leonu i donesi ovamo gotove slike dve 
nedelje nakon Praznika prolećaš. Ne kasnije, pošto na Vaznesenje idemo u 
Šato d'Arsi." 

"Da, gospodine." 

Tatine noge se odmakoše od stola. "Leone, pođi sa mnom - imam nešto da 
razgovaram s tobom. Možeš da me otpratiš do Konsjeržerije." 

Leonova halja se zanjihala kad je krenuo, a onda je stala. "Možda je bolje 
da ostanemo ovde, gospodine. Udobnije je za razgovore o poslovima. A 
Nikola upravo odlazi, zar ne, Nikola?" 

"Da, naravno, samo da pokupim crteže, gospodine." 

"Ne, žurim. Dođi." Tata izađe. 

Čika Leon je i dalje oklevao. Nije želeo da me ostavi nasamo s Nikolom. 

"Idi", prosiktala sam. 

Otišao je. 

Nisam se izvukla ispod stola, nego sam ostala dole da klečim. Posle 
nekoliko trenutaka Nikola se spustio do mene. Zurili smo jedno u drugo. 
"Bonjour, gospođice", rekao je. 

Nasmešila sam se. Nije bio ni nalik muškarcu za kakvog su moji roditelji 
želeli da me udaju. Radovala sam se tome. "Pa, hoćeš li me poljubiti?" 

Oborio me je na leđa i za tren oka legao na mene. Onda mi se njegov jezik 
obreo duboko u ustima, a rukama mi je gnječio dojke. To je bilo čudno. 
Sanjala sam o ovom trenutku otkako sam ga upoznala, ali sada, kad je na 
meni bilo telo, kad mi se kvrga oštro zabadala u stomak, kad sam u uhu 
osećala vlažni jezik, iznenadila sam se koliko je sve drugačije od mojih 
sanjarija. 

Jednim svojim delom sam uživala - želela sam da kvrga pritiska još jače, i 
ne kroz ovoliko slojeva odeće. Moje ruke želele su da ga svuda dodiruju - da 
mu stežu kao trešnja okruglu zadnjicu i premere mu široka pleća. Moja usta 
su prianjala uz njegova kao da grizu smokvu. 


* Taj praznik se nekada slavio prvog maja. (Prim. prev.) 


Ali šokiralo me je što mi neko gura svoj vlažni jezik u usta, što na meni 
leži težina koja mi isteruje vazduh iz grudi, što me njegove ruke dodiruju 
tamo gde me nijedan muškarac nikada nije dotakao. I nisam očekivala da ću 
toliko misliti dok je muškarac sa mnom. Otkrila sam da sa Nikolom reči prate 
svaki njegov pokret - "Zašto ovo radi? Jezik mu je tako vlažan u mom uhu" i 
"Njegov pojas zabada mi se u stomak" i "Da li ovo prija?" 

Mislila sam i na svog oca - o tome kako sam bila ispod stola u njegovoj 
sobi, i o vrednosti koju je pridavao mom devičnjaku. Da li bih zaista mogla da 
to odbacim u trenutku, kao što je učinila Mari-Selest? Možda me je to više 
nego išta drugo sprečilo da istinski uživam. "Ireba li da radimo ovo?" - 
prošaputala sam kad je Nikola počeo da me grize za dojke kroz haljinu. 

"Znam, poludeli smo. Ali možda nećemo imati drugu priliku." Počeo je da 
mi zadiže suknju. "Nikad te ne ostavljaju samu - ne kćer Žana le Vista s 
običnim slikarom." Podigao mi je suknju i podsuknju i prešao mi rukom po 
butini. 

"Ovo je, lepotice moja, ovo je mon seul désir." Rekavši to dotakao mi je 
devičanstvo. Talas zadovoljstva koji sam osetila bio je tako snažan da sam 
bila spremna da mu se podam. 

"Klod!" 

Pogledala sam iza sebe i videla Beatrisino lice, okrenuto naopako, kako 
bulji u nas. 

Nikola je povukao ruke iz mojih sukanja, ali nije odmah skočio s mene. To 
mi se dopalo. Pogledao je Beatris, a onda me snažno poljubio i polako se 
uspravio na kolena. 

"Zbog ovoga ću", rekla je Beatris, "stvarno da se udam za tebe, Nikola 
Dezinosante. Kunem ti se da hoću!" 


ŽENEVJEV DE NANTER 


Beatris mi je rekla da su mi bluze na haljinama postale preširoke. "Ili ćete više 
jesti, gospođo, ili ćemo morati da zovemo krojača." 

"Pošalji po krojača." 

To nije bio odgovor koji je želela da čuje, pa me je gledala svojim krupnim, 
kao u psa smeđim očima sve dok se nisam okrenula i stala da se igram 
brojanicama. Isti takav pogled uputila mi je i moja majka - mada su njene oči 
prodornije - kad sam odvela devojčice u Nanter u posetu. Rekla sam joj da 
Klod nije došla s nama jer je boli stomak, od čega i ja patim. Nije mi 
poverovala, baš kao što ja nisam poverovala Klod kad mi je iznela 
opravdanje. Možda je uvek tako - kćeri lažu majke, a majke puštaju da im to 
prođe. 


Zapravo sam se obradovala što Klod ne ide s nama, iako su je devojčice 
preklinjale da pođe. Klod i ja smo kao dve mačke kad smo zajedno, krzno 
nam je uvek nakostrešeno. Mrgodna je sa mnom, a njeni pogledi iskosa su 
ispitivački. Znam da poredi sebe sa mnom i misli kako ne želi da bude poput 
mene. 


Ni ja ne želim da ona bude poput mene. 


Pošla sam da vidim oca Igoa čim sam se vratila iz Nantera. Kad sam sela 
pored njega, rekao mi je: " Vraiment, mon enfant?, nemoguće je da ste toliko 
zgrešili za tri dana da vam je već ponovo potrebna ispoved." lako su njegove 
reči bile ljubazne, ton mu je bio gorak. On zapravo očajava zbog mene, kao 
što i ja očajavam zbog same sebe. 

Ponovila sam reči koje sam izgovorila pre neko jutro, zureći u izgrebana 
sedišta pred nama. "Moja jedina želja je da stupim u manastir u Šelu", rekla 
sam. "Mon seul dćsir. Moja baka se zaredila pre nego što je umrla, a i moja 
majka će to svakako učiniti." 


* Franc. - zaista, dete moje. (Prim. prev.) 


"Vi nećete uskoro umreti, mon enfant. A neće ni vaš muž. Vaša baka bila je 
udovica kad je stavila veo." 


"Mislite da moja vera nije dovoljno jaka? Treba li da vam dokažem?" 


"Nije vaša vera toliko jaka koliko vaša želja da se oslobodite svog života. 
To me muči. Siguran sam u vašu veru, ali morate želeti da se predate 
Hristu..." 


"Ali želim!" 
"... da se predate Hristu ne misleći na sebe i na svoj ovozemaljski život. 
Svet manastira ne sme da vam bude bekstvo od života koji mrzite..." 


"Od života koji prezirem!" Ujela sam se za jezik. 


Otac Igo sačekao je malo, pa rekao: "Najbolje opatice često su one koje su 
bile srećne napolju i koje su srećne unutra." 


Sedela sam ćutke, pognute glave. Znala sam da sam pogrešila što sam 
ovako govorila. Trebalo je da budem strpljivija - trebalo je mesecima, godinu, 
dve godine da usađujem seme u oca Igoa, da ga smekšam, da ga učinim 
sklonijim. Umesto toga, razgovarala sam sa sveštenikom iznenada i očajnički. 
Naravno, otac Igo ne odlučuje o tome ko će ući u Šel - samo nastojnica, Katrin 
de Linjije, ima tu moć. Ali, trebaće mi pristanak mog muža da stupim u red, i 
moram naći moćne ljude da govore u moju korist. Otac Igo je jedan od tih 
ljudi. 

Postojalo je nešto što bi još moglo privući oca Igoa. Popravila sam suknju i 
nakašljala se. "Moj miraz bio je znatan", rekla sam tihim glasom. "Sigurna sam 
da ću, kad postanem Hristova nevesta, priličan deo tog miraza moći da dam 
crkvi Sen Žermen de Pre, u znak zahvalnosti za utehu koju mi je pružala. Kad 
biste samo razgovarali s mojim mužem..." Pustila sam da mi glas utihne. 

Sada je na oca Igoa bio red da zaćuti. Čekajući, prevlačila sam prstom po 
jednoj ogrebotini na klupi. Kad je najzad progovorio, u glasu mu je bilo 
istinskog žaljenja - da li zbog onoga što je rekao ili zbog novca koji mu je 
iskliznuo iz ruku, nije bilo jasno. "Ženevjev, vi znate da Žan le Vist nikada 
neće dati pristanak da uđete u manastir. On želi ženu, ne opaticu." 

"Mogli biste da razgovarate s njim, da mu kažete koliko bi mi odgovaralo 
da stupim u Šel." 

"Jeste li vi razgovarali s njim, kao što sam vam predložio pre nekoliko 
dana?" 


"Nisam, jer me on ne sluša. Ali vas će slušati, sigurna sam u to. Stalo mu je 
do toga šta vi mislite." 


Otac Igo frknu. "Vaša savest je u ovom trenutku čista, mon enfant. Ne 
počinjite sada da govorite laži." 
"Zaista mu je stalo do Crkve." 


"Crkva nema nad njim onoliko uticaja koliko bismo vi i ja želeli", reče otac 
Igo oprezno. Ćutala sam, postiđena zbog ravnodušnosti moga muža. Da li će 
zbog toga goreti u paklu? 

"Idite kući, Ženevjev", reče zatim otac Igo, i zaista je zvučao ljubazno. 
"Imate tri ljupke kćeri, lepu kuću i muža bliskog kralju. To su blagoslovi 
kojima bi mnoga žena bila zadovoljna. Budite supruga i majka, molite se i 
neka vam se Naša Gospa nasmeši s nebesa." 


"A moja hladna postelja - hoće li se Ona i tome nasmešiti?" 
"Idite u miru, mon enfant." Otac Igo već je ustajao. 


Nisam odmah otišla. Nisam želela da se vratim u Ulicu Di Fur, Klodinim 
optužujućim očima i Žanovom pogledu koji izbegava moj. Bolje da ostanem u 
crkvi koja je postala moje utočište. 

Sen Žermen de Pre je najstarija crkva u Parizu, i bilo mi je drago što smo 
se doselili tako blizu nje. Njeni prolazi s kolonadama lepi su i tihi, a pogled iz 
crkve je divan - kad stojite ispred nje na obali, možete videti čak do Luvra. 
Pre Ulice Di Fur živeli smo blizu katedrale Notr Dam, ali bila je prevelika za 
mene - vrtelo mi se u glavi kad je pogledam odozdo. Naravno, Žanu se 
dopadala, kao što bi mu se dopala svaka raskošna zgrada u koju će kralj 
verovatno doći. Sada pak živimo tako blizu crkve Sen Žermen de Pre da mi 
ne treba pratnja do nje. 


Omiljeno mesto u crkvi mi je kapela svete Ženevjev, zaštitnice Pariza, koja 
je došla iz Nantera i po kojoj sam dobila ime. Nalazi se pored apside i sada 
sam otišla tamo, posle ispovedi ocu Igou, i klekavši rekla svojim pratiljama 
da me ostave samu. Sele su na niski stepenik koji vodi u kapelu, malo dalje 
od mene, i šaputale sve dok se nisam okrenula i rekla: "Bilo bi dobro da 
zapamtite da je ovo Božja kuća, a ne ugao za ogovaranje. Ili se molite ili idite." 
Pognule su glave, mada me je Beatris nakratko prodorno pogledala onim 
svojim smeđim očima. Kad sam videla da joj se usne najzad miču u molitvi, 
okrenula sam se. 


Ja se nisam molila, nego sam gledala gore, u dva prozora od šarenog 
stakla s prizorima iz života Device. Ne vidim dobro kao nekada, pa nisam 
mogla da razaznam figure, nego sam videla samo boje, plavu, crvenu, zelenu 
i smeđu. Uhvatila sam sebe kako brojim žute cvetove po ivici stakla i pitam se 
koji su. 

Žan već mesecima nije došao u moju postelju. Pred drugima je uvek 
zvaničan sa mnom, kako i dolikuje našem položaju. Ali nekada je u postelji 
bio topao. Kad se rodila Mala Ženevjev, počeo je i češće da mi dolazi, trudeći 
se da najzad stvori sina i naslednika. Nekoliko puta sam zanela, ali sam rano 
pobacila. U poslednje dve godine nije bilo ni nagoveštaja bebe. Zapravo, moje 
periode su presušile, iako mu to nisam rekla. Nekako je to saznao, verovatno 
od Mari-Selest ili neke od mojih družbenica - možda i od same Beatris. Niko 
ne zna ko je kome odan u našoj kući. Saznavši za ovo, došao je k meni jedne 
noći i rekao da sam ga izneverila u jedinom što je očekivao od žene i da me 
više neće dotaći. 

Bio je u pravu. Izneverila sam ga. Videla sam to na svim licima - Beatris i 
mojih dama, moje majke, posetilaca, čak i na licu Klod, koja je deo neuspeha. 
Sećam se, imala je sedam godina kad je došla u moju sobu nakon što sam 
rodila Malu Ženevjev. Zurila je u povijenu bebu u mom naručju, a kad je čula 
da nije dečak, frknula je i okrenula se na peti. Naravno, sada voli Malu 
Ženevjev, ali više bi volela da ima brata i zadovoljnog oca. 


Osećam se kao ptica ranjena strelom koja više ne može da poleti. 


Bilo bi milosrđe pustiti me da stupim u manastir. Ali Žan nije milosrdan 
čovek. I još sam mu potrebna. Iako me prezire, želi da sam pored njega kad 
večera kod kuće, kad ugošćuje ljude ili ide na dvor da služi kralja. Ne bi bilo 
prikladno da je mesto pored njega prazno. Osim toga, na dvoru bi mu se 
smejali - čovek čija je žena pobegla u manastir. Ne, znala sam da je otac Igo u 
pravu - Žan me možda ne želi, ali ipak hoće da sam pored njega. Većina 
muškaraca je takva - starije žene koje stupaju u manastire obično su udovice, 
ne supruge. Retki muževi bi pustili ženu u manastir, bez obzira na njihove 
grehe. 

Ponekad, kada odem do Sene da gledam u Luvr, pomislim da se bacim u 
reku. Zato su moje dame uvek blizu mene. One znaju. Upravo sada sam čula 
jednu iza sebe kako hukće od dosade. Za trenutak mi ih je bilo žao što su tako 
zarobljene sa mnom. 


S druge strane, imaju lepe haljine, dobru hranu i toplu vatru uveče jer su 
sa mnom. U njihovim kolačima ima više šećera, a kuvar štedro dodaje začine 
- cimet, jezgro i ljusku muškatnog oraščića i đumbir - zato što kuva za 
plemiće. 

Ispustila sam brojanice na pod. "Beatris", pozvala sam, "podigni mi 
brojanice." 


Dve dame su mi pomogle da ustanem, a Beatris je klekla da uzme nisku. 


"Želela bih da porazgovaram s vama, gospođo", rekla je tiho dok mi je 
dodavala brojanice. "Nasamo." 


Verovatno nešto u vezi s Klod. Više joj ne treba dadilja da je pazi kao Žan 
i Malu Ženevjev, nego prava družbenica. Pozajmljivala sam joj Beatris da 
vidim kako se slažu. A mogu i da je se odreknem - moje potrebe sada su 
skromnije. Ženi na pragu života mnogo je potrebnija dobra družbenica kakva 
je Beatris nego meni. Beatris mi još govori sve o Klod, kako bi mi pomogla da 
je spremim za život odrasle žene i sačuvala je od zla. Ali jednog dana Beatris 
će otići svojoj novoj gospodarici i neće se vratiti. 

Sačekala sam da izađemo i obiđemo crkvu do velikih manastirskih vrata. 
Kad smo prošle kroz kapiju i stupile na ulicu, rekla sam: "Želim da prošetam 
do reke. Beatris, podi sa mnom - vi ostale možete da se vratite kući. Ako 
vidite moje kćeri, recite im da kasnije dođu u moju sobu. Želim da govorim s 
njima.“ 

Pre nego što su stigle išta da kažu, povukla sam Beatris za ruku i skrenula 
levo, na stazu koja vodi do reke. Dame su skrenule desno i pošle kući. lako su 
malo coktale, sigurno su me poslušale, pošto nisam čula da nas prate. 


Prolaznici u Ulici Di Sen zurili su u vlastelinku bez pratnje. Za mene je 
bilo pravo olakšanje što moje družbenice ne lepršaju iza mene kao jato 
svraka. Umeju ponekad da budu bučne i zamorne, naročito kad mi treba mir. 
One u manastiru ne bi izdržale ni dana. Nikad ih ne vodim kada idem u Šel - 
osim Beatris, naravno. 


Jedan čovek koji je prošao pored nas sa svojim pisarom poklonio se tako 
duboko da po kruni njegovog šešira nisam mogla da pogodim ko je on. Tek 
kad se uspravio, prepoznala sam ga - bio je to Mišel d'Orlean, Žanov 
poznanik s dvora koji je jednom večerao kod nas. "Gospo Ženevjev, stojim 
vam na usluzi", rekao je. "Recite mi kuda da vas otpratim. Ne bih sebi 
oprostio da vam dozvolim da sami hodate pariskim ulicama. Šta bi Žan le 


Vist mislio o meni kad bih učinio tako nešto?" Gledao me je pravo u oči 
koliko god dugo se usudio. Jednom mi je jasno stavio do znanja da bismo 
mogli postati ljubavnici ako želim. Nisam to poželela, ali u retkim prilikama 
kada bi nam se pogledi sreli, u njegovim očima i dalje sam videla to pitanje. 

Nikada nisam uzela ljubavnika, iako mnoge žene to čine. Ne želim da 
dam Žanu u ruke štap kojim bi me tukao. Ako se odlučim na preljubu, on 
može da nađe sebi drugu ženu i pokuša da dobije sina. Ne čeznem toliko za 
društvom u postelji da bih odbacila svoju titulu. 

"Hvala vam, gospodine", rekla sam ljubazno se smešeći, "ali nisam sama - 
tu je moja družbenica da me otprati do reke. Želimo da gledamo lađe." 


"Onda ću poći s vama." 


"Ne, ne, suviše ste ljubazni. Pošto je s vama vaš pisar, očigledno imate 
važnog posla. Ne želim da vas zadržavam." 

"Gospo Ženevjev, ništa nije važnije nego biti pored vas." 

Ponovo sam se osmehnula, ali tvrde i manje ljubazno. "Gospodine, ako 
moj muž sazna da ste zanemarili poslove za kralja i dvor kako biste prošetali 
sa mnom, biće veoma nezadovoljan mnome. Svakako ne želite da se on ljuti 
na mene?" 

Na ovo Mišel d'Orlean snuždeno odstupi jedan korak. Kad se nekoliko 
puta izvinio i otišao svojim putem, Beatris i ja smo počele da se kikoćemo. 
Već dugo se nismo ovako smejale, pa sam se setila da sam se stalno smejala 
kad smo obe bile mlađe. Nedostajaće mi Beatris kad postane Klodina dama. 
Otići će kod moje kćeri i kod nje ostati, osim ako joj Klod ne dozvoli da se uda 
i ode iz njene službe. 

Mnogo čamaca plovilo je tamo-amo rekom. Ljudi su isto-varali vreće s 
brašnom na suprotnoj obali, namenjene za brojne kuhinje Luvra. Gledale smo 
ih neko vreme. Uvek sam volela da gledam Senu - ona obećava bekstvo. 

"Imam nešto da vam kažem o Klod", reče Beatris. "Bila je veoma 
lakomislena." 

Uzdahnula sam. Nisam želela ništa da znam, ali majka sam joj, pa moram. 
"Šta je uradila?" 

"Sećate li se onog slikara - Nikole Dezinosanta - koji pravi nacrte za 
tapiserije za Veliku dvoranu?" 


Nisam skrenula pogled s male mrlje sunca na vodi. "Sećam ga se." 
"Dok ste bili na putu, bila je s njim, sama, ispod stola." 


"Ispod stola? Gde?" 

OKlevala je, uplašenih krupnih očiju. Beatris se lepo oblači, kao i sve moje 
družbenice. Ali i u finoj svili protkanoj zlatnim nitima i ukrašenoj dragim 
kamenjem njeno lice je izgledalo obično. Oči su joj možda živahne, ali obrazi 
su joj upali, nos zatupast, a koža joj se zacrveni i pri najmanjem uzbuđenju. I 
sada je pocrvenela. 

"U svojoj sobi?" - upitala sam. 

"Ne." 

"U Velikoj dvorani?" 


"Ne." Moja pitanja su je nervirala, a njeno oklevanje nerviralo je mene. 
Okrenula sam se i ponovo zagledala u reku, potiskujući želju da viknem na 
Beatris. S njom je uvek bolje biti strpljiv. 

Nedaleko od nas dva čoveka su pecala u čamcu. Strune su im mlitavo 
visile, ali to ih nije brinulo - ćeretali su i smejali se nečemu. Nisu nas videli, 
što me je radovalo, jer bi se poklonili i udaljili da su znali da sam tu. Ima 
nečeg uveseljavajućeg u prizoru srećnog običnog čoveka. 

"To je bilo u odaji vašeg muža", prošaputa Beatris, iako niko nije mogao 
da je čuje osim mene. 

"Sainte Vierge! Prekrstila sam se. "Koliko je provela sama s njim?" 


"Ne znam. Svega nekoliko minuta. Ali, bili su..." Zaćutala je. Stvarno mi je 
došlo da je prodrmusam. 


"Bili su?" 
"Ne sasvim..." 


"Gde si ti bila, za ime Božje? Ti treba da je držiš na oku!" Ostavila sam 
Beatris s Klod upravo da bih sprečila ovakve događaje. 


"I pazila sam! Pobegla mi je, luda mala. Rekla mi je da joj donesem" - 
Beatris zazvecka brojanicama - "oh, nije važno. Ali, nije izgubila nevinost, 


gospođo." 
"Jesi li sigurna?" 
"Jesam. Nije još - bila je još obučena." 
"Ali?" 


"Samo delimično." 

lako vrlo ljuta, želela sam da se nasmejem zbog Klodine smelosti. Da ih je 
Zan uhvatio - ne smem ni da pomislim na to. "Sta si uradila?" 


"Oterala sam ga! Stvarno!" 


Nije - videla sam joj to na licu. Nikola Dezinosant se verovatno nasmejao 
Beatris i nije Žurio da ode. 

"Šta ćete učiniti, gospođo?" - upita Beatris. 

"Šta si uradila kad je otišao? Šta si rekla Klod?" 

"Rekla sam joj da ćete svakako razgovarati s njom o tome." 

"Je li te molila da mi ne kažeš?" 

Beatris se namrštila. "Nije. Nasmejala mi se u lice i pobegla." 

Zaškrgutala sam zubima. Klod i te kako dobro zna koliko je devičnjak 
važan Le Vistovima - ona mora ostati devica kako bi se udala za dostojnog 
muškarca. Njen muž će jednog dana naslediti bogatstvo Le Vistovih, mada ne 
i ime. Kuću u Ulici Di Fur, imanje Sato d'Arsi, nameštaj, nakit, čak i tapiserije 
koje je Žan poručio - sve će pripasti Klodinom mužu. Žan će ga pažljivo 
odabrati, a taj čovek će zauzvrat očekivati da Klod bude pobožna, dostojna 
poštovanja i divljenja, i, naravno, devica. Da ju je otac uhvatio... Stresla sam 
se. 

"Razgovaraću s njom", rekla sam. Nisam više bila ljuta na Beatris, 
pobesnela sam što je Klod rizikovala da izgubi tako mnogo da bi dobila tako 
malo. "Odmah ću razgovarati s njom." 

Kad smo se Beatris i ja vratile kući, dame su već dovele moje kćeri u moju 
sobu. Mala Ženevjev i Žan su potrčale da me pozdrave kad sam ušla, ali Klod 
je sedela na prozoru, igrala se s malim psom i nije me ni pogledala. 

Bila sam zaboravila zašto sam pozvala mlađe kćeri, ali obe su se, naročito 
Mala Ženevjev, toliko radovale što me vide da sam morala brzo nešto da 
izmislim. 

"Devojčice, vi znate da uskoro na putevima neće biti blata i da ćemo poći 
u Šato d'Arsi da tamo provedemo leto." Žan zapljeska. Od njih tri ona je 
najviše volela da provodi leto na tom imanju. Trčala je divlje s decom s 
okolnih imanja i gotovo celo leto provodila bosa. 

Klod teško uzdahnu i obujmi pseću njušku dlanovima. "Ja hoću da 
ostanem u Parizu", promrmljala je. 


"Odlučila sam da pre polaska proslavimo Praznik proleća", nastavila sam. 
"Moći ćete da obučete nove haljine." Uvek sam za Uskrs poručivala nove 
haljine za kćeri i družbenice. 


Dame odmah zaćeretaše uglas, osim Beatris. 


"Klod, pođi sa mnom, želim da pogledam tvoju haljinu. Nisam sigurna da 
je izrez dobar." Prišla sam vratima i okrenula se da je sačekam. "Samo nas 
dve", rekla sam kad su družbenice stale da se meškolje. "Nećemo dugo." 


Klod se napućila i nije se makla, nego je nastavila da se igra sa psom 
mrdajući mu uši napred-nazad. 

"Poći ćeš sa mnom ili ću sopstvenim rukama da iscepam tu haljinu", rekla 
sam oštro. 


Dame zažamoriše. Beatris se zagleda u mene. "Mama!" - povika Zana. 


Klod razrogači oči, a licem joj prede izraz besa. Onda je ustala i tako grubo 
gurnula pseto s krila da je zacvilelo. Prošla je pored mene i izašla ni ne 
pogledavši me. Krenula sam za njenim krutim leđima kroz sobe koje 
razdvajaju moju od njene. 


Njena soba je manja od moje i ima manje nameštaja. Naravno, ona nema 
pet družbenica koje provode s njom gotovo ceo dan. Mojim damama trebaju 
stolice i sto. Potrebni su im jastuci, šamlice, vatra, tapiserije na zidovima i 
vrčevi vina. U Klodinoj sobi bili su samo krevet skriven crvenom i žutom 
svilom, stolica, mali sto i škrinja za haljine. Njen prozor gleda u dvorište, a ne 
prema crkvi kao moj. 


Klod priđe pravo škrinji, izvadi novu haljinu i baci je na krevet. Za 
trenutak smo obe gledale u haljinu. Bila je vrlo lepa, od crne i žute svile s 
uzorkom narova i s bledožutom gornjom haljinom. I moja nova donja haljina 
imala je istu šaru, ali gornja je bila od tamnocrvene svile. Izgledaćemo 
zapanjujuće slično na proslavi - sada, kada sam razmislila o tome, poželela 
sam da imamo potpuno različite haljine kako ne bi bilo poređenja. 

"Izrez je sasvim u redu", rekoh. "Nisam o tome htela da razgovaram s 
tobom." 


"O čemu onda?" Klod se udalji do prozora. 


"Ako i dalje budeš drska, poslaću te da živiš s bakom", rekoh. "Ona će te 
brzo naučiti da poštuješ svoju majku." Moja majka neće oklevati da išiba 
Klod, bila ona naslednica Žana le Vista ili ne. 

Posle trenutak-dva Klod promrmlja: "Pardon, mama." 


"Pogledaj me, Klod." 


Najzad me je pogledala; njene zelene oči bile su više zbunjene nego 
uplašene. 


"Beatris mi je rekla šta si radila sa slikarom." 
Klod zakoluta očima. "Beatris je izdajnica." 


"Au contraire!!, uradila je tačno ono što treba. Ona je još u mojoj službi, i 
odana je meni. Ali, nije to važno. Sta si uopšte mislila? I to u očevoj sobi?" 


"Želim ga, mama." Lice joj se razvedri kao da je na njemu besnela oluja, a 
sada su se oblaci razišli. 


Frknula sam. "Ne budi luda. Naravno da ga ne želiš. Ti ne znaš čak ni šta 
to znači." 


Oluja se vratila. "Šta ti znaš o meni?" 


"Znam da ne treba da se petljaš s njim. Slikar je samo malo bolji od 
seljaka." 

"To nije istina!" 

"Znaš vrlo dobro da ćeš se udati za čoveka kog odabere tvoj otac. Za 
plemića, dostojnog plemićke kćeri. Nećeš to upropastiti snekakvim slikarom, 
niti s bilo kim drugim." Klod je zurila u mene s prezirom na licu. "To što tii 
tata ne delite postelju ne znači da ja moram da budem suva i tvrda kao 
smežurana uvela kruška!" 


Za trenutak mi se činilo da ću je udariti po punim crvenim ustima tako da 
prokrvare. Duboko sam udahnula. 


"Ma fille, očigledno je da ti ne znaš ništa o meni." Otvorila sam vrata. 
"Beatris!" - povikala sam tako glasno da je odjeknulo kroz celu kuću. Sigurno 
su me čuli domoupravitelj u skladištu, kuvar u kuhinji, konjušari u štali, 
sluškinje na stepeništu. Da je Žan bio kod kuće, svakako bi me i on čuo u 
svojoj sobi. 

Usledila je kratka tišina, slična pauzi između munje i groma. Onda su se 
vrata susedne sobe naglo otvorila i Beatris je istrčala na hodnik, a za njom i 
ostale dame. Usporila je videvši me na vratima. Dame jedna iza druge 
zastadoše u sobi, poput bisera u ogrlici. Žan i Mala Ženevjev ostale su na 
vratima moje sobe i virile unutra. 

Uhvatila sam Klod za mišicu i grubo je povukla ka vratima tako da je stala 
licem okrenuta Beatris. "Beatris, od sada si družbenica moje kćeri. Bićeš s 
njom svakog trenutka, danju i noću. Ići ćeš s njom u crkvu, na pijacu, kod 
krojačice, na časove igranja. Ješćeš s njom, jahaćeš s njom, spavaćeš s njom - 
ne u ormaru u blizini, nego u istom krevetu. Nećeš je ni na trenutak ostavljati 
samu. Stajaćeš pored nje dok mokri u noćnu posudu." Jedna od dama ciknu. 
"Ako kine, znaćeš za to. Ako podrigne ili prdne, namirisaćeš." Klod se 
rasplakala. "Znaćeš kad je treba očešljati, kad ima periodu, kada plače. Za 
Praznik proleća, Beatris, tvoj zadatak, kao i ostalih družbenica, biće da paziš 
da Klod ne priđe nijednom muškarcu, da ne progovori s njim, da ne pleše s 
njim, čak ni da ne stoji blizu njega, jer joj se ne može verovati. Neka bedno 
provede veče. 

Ipak, najvažnije što moja kći mora da nauči jeste poštovanje prema 
roditeljima. U tom smislu odmah ćeš je odvesti mojoj majci u Nanter na 
nedelju dana - poslaću glasnika da je obavesti kako može da upotrebi šibu 
ako bude potrebe." 

"Mama", prošaputa Klod, "molim te, nemoj..." 

"Tišina!" Oštro sam pogledala Beatris. "Uđi i spakuj njene stvari." 

Beatris je grizla usne. "Da, gospođo", rekla je i oborila oči. "Bien sir. "13 
Kliznula je između Klod i mene i prišla škrinji punoj haljina. 

Izašla sam iz Klodine sobe i krenula ka svojoj. Kako sam prolazila, dame 
su kretale za mnom u nizu, sve dok nisam počela da ličim na mamu patku 
koja vodi pačiće. Kad sam stigla do svojih vrata, zatekla sam Žan i Malu 
Ženevjev kako stoje jedna uz drugu pognutih glava. I one su pošle za mnom 
kad sam prošla. Jedna od dama zatvori vrata za nama. Okrenula sam se. 
"Pomolimo se za spas Klodine duše", rekla sam njihovim ozbiljnim licima. 
Kleknule smo. 


13 : 

II 
BRISEL 

ŽORŽ DE LA ŠAPEL 


Čim sam ga ugledao, znao sam da mi se neće dopasti. Obično ne donosim 
sudove tako brzo - to ostavljam svojoj ženi. Ali kad je ušao sa Leonom le 
Vjeom, osvrnuo se po mojoj radionici kao da je u nekoj bednoj pariskoj uličici, 
a ne u Glavnoj ulici pored Trga De la Šapel - u dovoljno uglednom kraju za 
lisstera!*. Nije se potrudio da me pogleda u oči, nego je posmatrao Kristin i 
Alijenor kako se kreću po prostoriji, onako odeven u dobro skrojenu tuniku i 
uske pariske nogavice. Ovaj je previše siguran u sebe, mislio sam. Doneće 
nam samo nevolje. 


Iznenadio sam se što je uopšte došao. Ja sam tkač već trideset godina i 
nikada nijedan slikar nije doputovao čak iz Pariza da me vidi. Za tim nema 
potrebe - ja želim samo slikarove nacrte i dobrog crtača kakav je Filip de la 
Tur da ih uveća. Slikari nisu nikakva pomoć lissieru. 


Leon mi nije javio da će dovesti sa sobom tog Nikolu Dezinosanta, a i 
stigli su ranije nego što smo očekivali. Svi smo bili u radionici, spremali smo 
se za odsecanje tapiserije koju smo tkali. Izvukao sam kartone ispod tapiserije 
i umotavao ih da ih spremim s ostalim nacrtima koje posedujem. Žorž Mlađi 
uklanjao je poslednje kalemove. Lik je meo pod gde ćemo položiti tapiseriju 
kad je odsečemo s razboja. Kristin i Alijenor ušivale su preostale procepe 
između boja. Filip de la Tur stajao je u blizini, uvlačio konac Alijenori u iglu, 
tražio je kad je ona ispusti, pronalazio zaostale procepe da ih ona ušije. Nije 
bio potreban u radionici, ali znao je da danas skidamo tapiseriju s razboja, pa 
je našao razloga da se zadrži. 

Kad se Leon le Vje pojavio na jednom od prozora radionice koji gledaju na 
ulicu, moja žena i ja skočili smo na noge, a ona je pohitala da mu otvori vrata. 
Iznenadili smo se videvši da je s njim neki neznanac, ali kada je Leon 
predstavio Nikolu kao slikara koji je načinio nacrte za nove tapiserije, 

klimnuo sam glavom i rekao: "Dobro došli, gospodo. Moja žena će vam izneti 
hranu i pice." Kristin pohita kroz zadnja vrata koja povezuju radionicu s 
kućom. Imamo dve kuće jednu pored druge, u jednoj jedemo i spavamo, a 
druga nam je radionica. Obe gledaju napred na ulicu i pozadi na vrt, kako bi 
tkači radili pri dobrom svetlu. 


Alijenor ustade i pođe za majkom. "Reci majci da donese ostriga i sira", 
rekao sam joj tiho dok je prolazila. "Pošalji Madlen da kupi kolača. I daj im 
jakog piva, ne slabog." Okrenuo sam se posetiocima. "Upravo ste stigli u 
Brisel?" - upitao sam Leona. "Očekivao sam vas sledeće nedelje, za praznik 
Tela Isusovog." 

"Doputovali smo juče", reče Leon. "Put nije bio rđav - zapravo, bio je 
veoma suv." 

"Je li u Briselu uvek ovako tiho?" - upita Nikola skidajući niti vune sa 
tunike. Ako ostane duže ovde, prestaće s tim - vuna se lepi na svakog u 
radionici. 

"Neki kažu kako je već previše živo", odgovorio sam hladno, ozlojeđen što 
je prve red izgovorio tako podsmešljivo. "Mada je ovde tiše nego pored 
Velikog trga. Naš posao ne zahteva da budemo blizu centra. Pretpostavljam 
da ste vi u Parizu navikli na drugačiji život. Mi dobijamo vesti o tamošnjim 
dešavanjima." 

"Pariz je najlepši grad na svetu. Kad se vratim, više ga neću napuštati." 

"Ako ga toliko volite, zašto ste došli ovamo?" - upita Žorž Mlađi. Zatresao 
sam glavom zbog prostih reći moga sina, iako sam razumeo zašto tako 
govori. I ja sam želeo to isto da upitam. Kad je čovek grub, i ja poželim da 
odgovorim grubošću. 

"Nikola je došao sa mnom zbog važnosti ove porudžbine", umeša se Leon 
glatko. "Kad vidiš nacrte, shvatićeš da su zaista posebni i da možda traže 
izvestan nadzor." 

Žorž Mlađi frknu. "Ne trebaju nam savetnici." 

"Ovo je moj sin, Žorž Mlađi", rekoh. "A ovo je Lik, moj šegrt. On je tek dve 
godine s nama, ali već radi lepe millefleurs. Ovo je Filip de la Tur, koji radi 
crteže sa slikarskih nacrta." 

Nikola se neskriveno zagleda u Filipa, čije bledo lice pocrvene. "Ne volim 
da drugi menjaju moj rad", naceri se Nikola. "Zato sam i došao u ovaj 
odvratni grad - da se postaram da moji nacrti ostanu kakvi jesu." 


Nikada nisam čuo da se neki slikar toliko brine za svoje radove. Trebalo bi 
da zna da se prvi nacrti uvek menjaju kad ih crtač pretvara u velike slike na 
platnu ili papiru koje kasnije tkači prate dok izrađuju tapiseriju. U prirodi je 
stvari da ono što lepo izgleda kad je malo nije tako lepo kad se poveća. 
Nastanu praznine koje treba ispuniti dodavanjem ljudskih figura, drveća, 
cveća ili životinja. To je ono što crtači kakav je Filip rade dobro - kad poveća 
sliku, on ispuni prazne prostore tako da budu gusti i živi. 


"Mora da imate iskustva u izradi nacrta za tapiserije i promenama koje se 
moraju izvesti", rekoh. Nisam mu se obratio s "gospodine". Neka je on pariski 
slikar, ali ja vodim dobru radionicu u Briselu i nemam razloga da se 
ponižavam. 


Nikola se namršti. "Ja sam poznat na dvoru po..." 


"Nikola uživa lep ugled na dvoru", upade Leon, "a Žan le Vist je 
zadovoljan njegovim nacrtima." Leon je ovo izgovorio suviše brzo, pa sam se 
zapitao po čemu je zaista Nikola poznat na dvoru. Moraću da pošaljem Žorža 
Mlađeg da to sazna u slikarskom esnafu. Neko je sigurno čuo za Nikolu. 


Kad su se žene vratile s hranom, bili smo spremni da odsečemo tapiseriju. 
Odsecanje je lep dan za tkača, kada je komad na kom je toliko dugo radio - na 
ovoj tapiseriji proveli smo osam meseci - spreman za skidanje s razboja. Pošto 
sve vreme radimo na traci tapiserije širine ruke, koja se, kad je gotova, 
umotava na unutra oko drvene motke, mi vidimo celu tapiseriju tek kad je 
gotova. Osim toga, radimo s naličja i ne vidimo gotov rad ako ne 
podmetnemo ogledalo ispod da proverimo je li sve u redu. Tek kad 
odsečemo tapiseriju s razboja i položimo je na pod licem nagore, možemo da 
je vidimo celu. Onda ćutke stanemo i gledamo šta smo načinili. 


Taj trenutak je kao kad posle meseci ishrane uvelom repom zagrizeš 
svežu rotkvicu. Ponekad - kada poručilac ne plati unapred, kada majstori za 
bojenje vune, trgovci vunom i svilom i prodavci pozlaćene žice traže da 
platim račune, a ja nemam novca, kada tkači koje sam unajmio odbiju da rade 
dok ne vide novac, ili kada Kristin ne govori ništa, ali je supa sve slabija tada 
mi samo znanje da će jednog dana doći trenutak ćutanja daje snagu da 
nastavim. 

Više bih voleo da Leon i Nikola nisu tu dok skidamo tapiseriju. Oni nisu 
grbili leđa nad razbojem sve ove mesece, nije im se pozlaćena žica usecala u 
prste, nisu trpeli glavobolje od silnog zurenja u potku i osnovu. Ali, naravno, 


nisam im mogao reći da idu, niti dozvoliti da primete moju ozlojeđenost. 
Lissier ne pokazuje raspoloženje trgovcu s kojim treba da se pogađa. 


"Jedite, molim vas", rekoh pokazujući rukom tanjire koje su Kristin i 
Alijenor iznele. "Skinućemo ovu tapiseriju s razboja, a posle možemo da 
razgovaramo o porudžbini gospodina Le Vista." 


Leon je klimnuo glavom, ali Nikola je promrmljao: "Briselski obrok, a? 
Kome to treba?" Ipak je nehajno prišao tanjirima, uzeo ostrigu, zabacio glavu i 
posrkao je. Onda se oblizao i nasmešio Alijenor, koja ga je obilazila da Leonu 
prinese stolicu. Zakikotao sam se za sebe - već će ga ona iznenaditi, ali ne još. 
Nije on bas tako pametan. 


Pre odsecanja kleknuli smo da se pomolimo svetom Mauriciju, svecu - 
zaštitniku tkača. Nakon molitve Žorž Mlađi pružio mi je makaze. Uhvatio 
sam šaku niti osnove, čvrsto ih stegnuo i zasekao. Kristina je uzdahnula na 
prvi rez, ali niko nije pustio ni glasa dok sam sekao ostatak. 


Kad sam završio, Žorž Mlađi i Lik umotali su tapiseriju do donje grede. 
Njima je pripala čast da odseku drugi kraj osnove pre nego što podignu 
tapiseriju i polože je na očišćeni deo poda. Klimnuo sam glavom, a oni su je 
odmotali licem nagore. Onda smo se svi umirili i gledali - osim Alijenor, koja 


se vratila u kuću da donese pivo momcima. 

Tapiserija je prikazivala poklonjenje mudraca. Poručilac iz Hamburga 
velikodušno ju je platio. Osim vune i svile, koristili smo srebrnu i zlatnu žicu. 
Kad god smo mogli, ređali smo boje po nijansama i mnogo smo senčili. Ove 
tehnike produžuju tkanje, ali znao sam da će poručilac smatrati da je ishod 
vredan troška. Tapiserija je bila veličanstvena, iako to kažem ja, tkač. 

Očekivao sam da će je Nikola samo letimično pogledati ili se prezrivo 
naceriti i reći kako je nacrt slab ili izrada loša u poređenju s pariskim 
majstorstvom. Ali on je ćutao i pažljivo je posmatrao, što me je oraspoložilo 
prema njemu. 

Žorž Mlađi prvi je narušio tišinu. "Haljina Device je prelepa", rekao je. 
"Zakleo bih se da je od somota." 

"Nije ni upola lepa koliko ta crvena senka koja puzi niz zelene nogavice 
mladoga kralja", odvrati Lik. "Vrlo neobično, zelena i crvena zajedno." 

Senčenje ivica zaista je bilo odlično. Dozvolio sam Žoržu Mlađem da lično 
izatka senke, i to je dobro obavio. Nije lako utkati linije jedne boje u drugu a 


da se ne pomešaju. Boje valja tačno postaviti - samo jedna nit na pogrešnom 
mestu i efekt senke je uništen. 


Žorž Mlađi i Lik stekli su naviku da hvale jedan drugog. Posle će pronaći 
greške, naravno, ali uvek prvo pokušaju da vide samo ono dobro. Plemenito 
je od mog sina što hvali šegrtov rad iako bi isto tako Iako mogao da mu 
naredi da pomete pod ili ga pošalje po povesmo vune. Ali, oni su mesecima 
radili rame uz rame, i da je među njima bilo neke surevnjivosti trpele bi 
tapiserije, kao i svi mi ostali. Mladi Lik možda još uči, ali rođeni je tkač. 

"Zar nije Poklonjenje mudraca bilo izrađeno u Briselu za Šarla Burbonskog 
pre nekoliko godina?" - upita Leon. "Video sam tapiseriju u njegovoj kući u 
Parizu. Koliko se sećam, i na njoj je mladi kralj nosio zelene nogavice." 

Alijenor je prolazila radionicom noseći krigle piva. Na ove reči je stala, i u 
iznenadnoj tišini svi smo čuli kako pivo curi na pod. Zinuo sam da 
progovorim, ali sam zatvorio usta. Leon me je uhvatio nespremnog, i to bez 
mnogo lukavosti. 


Poklonjenje mudraca koje je spomenuo izatkala je druga briselska radionica, 
ali crteže je Šarl Burbonski otkupio kako tapiseriju niko ne bi mogao da 
iskopira. Zadivile su me kraljeve zelene nogavice, pa sam ih upotrebio u 
svom radu, pretpostavljajući kako je malo verovatno da će Šarl Burbonski 
videti tapiseriju naručioca iz Hamburga. Poznavao sam dobro ostale tkače i 
podmitio sam Esnaf da bi ćutao o mojoj pozajmici. Možda otimamo jedni 
drugima posao, ali u ponečemu su briselski tkači odani jedni drugima. 


Ali, zaboravio sam na Leona le Vjea. On je video većinu radova koji u 
Pariz stižu ili odatle odlaze, naročito one nezaboravne, kao što su zelene 
nogavice oivičene crvenom senkom. Prekršio sam pravilo iskopiravši ih i 
Leon to sada može da upotrebi u pogađanju - zatražiće šta god bude želeo za 
Le Vistove tapiserije, a ja ću morati da pristanem, inače će on reći Burboncima 
da je njihov nacrt kopiran, pa ću platiti veliku globu. 

"Hoćete li ostrigu, gospodine?" Kristin je, blagoslovena bila, pružala tanjir 
Leonu. Pametna je moja žena. lako ne može da popravi štetu, može makar da 
mu skrene pažnju. 

Leon le Vje se zagleda u nju. "Ostrige mi ne prijaju, gospodo, ali svejedno 
vam hvala. Možda bih mogao da uzmem kolač." 

Kristin se ujede za usnu. Leon je uspeo da se čak i Kristin oseti neugodno 
u sopstvenoj kući, a pri tom je ostao učtiv. Njega nije moguće ni voleti ni 


mrzeti. Radio sam ranije s njim - divio se millefleurs naše radionice i doneo 
nam nekoliko porudžbina - ali ne mogu ga nazvati prijateljem. Vrlo je 
zatvoren. 


"Pođimo u kuću, gde možete da rasprostrete crteže", rekao sam Leonu i 
Nikoli, pozvavši rukom i Filipa - želeo sam da i on vidi crteže. Žorž Mlađi 
krenu za nama. Odmahnuo sam glavom. "Ti i Lik ostanite ovde i počnite da 
čistite razboj. Skinite ostatke osnove sa cilindara. Ja ću doći kasnije." 


Žorž Mlađi se poguri i okrenu se razboju. Kristin ga je pogledala, pa se 
namrštila na mene. Uzvratio sam joj na isti način. Nešto je naumila. Kasnije će 
mi reći i šta - uvek mi kaže. 

Upravo tada Nikola Dezinosant reče: "Šta to ona radi?" Gledao je Alijenor 
koja je čučnula pored tapiserije i prevlačila rukama po njoj. 

"Proverava svoj rad", odgovori Filip i ponovo porumene. Štitio je Alijenor 
kao da joj je brat. 


Poveo sam goste u kuću, gde su Kristin i Madlen postavile na nogare 
dugački sto za kojim obedujemo. U kući je bilo mračnije i zadimljeno, ali 
želeo sam da momci nastave s poslom i da im nova porudžbina ne odvlači 
pažnju. Leon je stao da odmotava platna, a Kristin je donela teške posude da 
učvrsti uglove. Dok ih je spuštala, video sam kako kriomice gleda crteže. 
Kasnije, kad ostanemo sami, reći će mi šta misli. 


"Attendez - ne gledaju se tako", reče Nikola i uze da presloži slike. Nisam 
hteo da gledam dok petlja s njima, pa sam okrenuo leđa mrljama plavog i 
crvenog koje sam opazio i pogledao po sobi, trudeći se da je vidim onako 
kako je sigurno gledaju Parižani. Pretpostavio sam da su naviknuti na više 
luksuza - veće ognjište, pravu odvojenu prostoriju za kuvanje, više 
izrezbarenog drveta, više jastuka na stolicama, srebrne tanjire izložene 
umesto kalajnih, više tapiserija na zidovima. Čudno je to - pravim tapiserije 
za druge, ali sam nemam nijednu. Preskupe su - lissier dobro zaraduje, ali 
ipak ne može sebi da priušti sopstvene radove. 


Možda je Nikola očekivao da moje žena i kći nose lepu odeću, drago 
kamenje u kosi i da su okružene slugama. Ali, mi se ne razmećemo 
bogatstvom kao Parižani. Moja žena ima dragulje, ali oni su zaključani. Naša 
služavka Madlen je korisna, ali Kristin i Alijenor vole same da rade, naročito 
Alijenor, koja uvek rado pokazuje da joj ne treba pomoć. Kristin i Alijenor ne 
moraju da ušivaju tapiserije ako ne žele. Prsti bi im ostali glatki, a neko drugi 
bi trpeo ubode iglom, ali one više vole da pomažu u radionici. Kristin ume da 


postavi razboj, a ruke su joj snažne, pa zateže niti osnove poput muškarca. 
Ako mi nedostaje tkača, ona može da ih zameni na jednostavnijim delovima, 
iako Esnaf to ne dozvoljava na duže od dan-dva. 


"Gotovo", reče Nikola. Okrenuo sam se, prišao stolu i stao pored Filipa. 


Na početku pogađanja s posrednikom poručioca ne treba izgovarati 
pohvale. Nikad im ne pokazujem šta mislim o nacrtima. Uvek počinjem s 
teškoćama. Filip takođe pazi šta govori. Dobar je on momak - mnogo je od 
mene naučio o cenkanju. 


Gledali smo slike neko vreme. Kad sam najzad progovorio, sakrio sam 
zaprepašćenje u glasu. O tome ću govoriti kasnije, s Kristin. Zapravo sam 
zvučao ljutito. "On nije ranije pravio nacrte za tapiserije, zar ne? Ovo su slike, 
a ne nacrti. Nema priče ni na jednoj tapiseriji, i nema dovoljno figura - 
gledamo samo Damu u sredini, kao na slikama Device s Detetom, umesto da 
nam pogled ide duž ćele tapiserije." Nikola zausti da nešto kaže, ali se Leon 
umeša. "To je sve što imaš da kažeš? Pogledaj još jednom, Žorže. Možda 
nikada više nećeš videti slične nacrte." 

"Šta je ovo, onda? Kakva bi trebalo da je priča?" Alijenor se pojavila na 
vratima između kuhinje i radionice, s praznim vrčem u obe ruke. 


"Dama zavodi jednoroga", reče Nikola i premesti se s noge na nogu tako 
da se okrenuo prema Alijenor. Budala. "Osim toga, tu je pet čula" - pokazao je 
- "Miris, Zvuk, Ukus, Vid, Dodir." 

Alijenor priđe buretu u uglu. 


Gledali smo još malo. "Ima i premalo figura", rekao sam. "Kad se povećaju 
do veličine tapiserije, ostaće mnogo praznog prostora između. Moraćemo da 
uradimo polje puno millefleurs." 

"Po tome ste i poznati, i zato sam vas odabrao za ovu porudžbinu", 
odgovori Leon. "Trebalo bi da vam to bude lako." 

"Nije to tako jednostavno. Moraćemo da dodamo i što-šta drugo." 

"Šta drugo?" - upita Nikola. 

Pogledao sam Filipa, očekujući da progovori, jer je njegov posao da ove 
nacrte učini upotrebljivima, da ispuni prazne prostore. Nije ništa rekao. On je 
stidljiv momak i treba mu vremena da progovori. Mislio sam da je razborit, 
ali sada je mali blesavko na licu imao čudan izraz i zurio u slike kao da gleda 
najlepšu ženu Brisela. 


Iskreno rečeno, žene na tapiserijama bile su - stresao sam glavom da je 
razbistrim. Neću dozvoliti da me zavedu. "Više ljudi, više životinja, više 
biljaka", rekao sam. "A, Filipe?" 

Filip otkide pogled s nacrta. "Bien sûr." 

"Šta bi ti još dodao, osim ljudi i životinja?" 

"Oh. Ovaj, drveće možda, da donese strukturu. Ili ruže puzavice." 

"Ne dam da pipnete ove nacrte", reče Nikola. "Savršeni su ovakvi kakvi 
jesu." 

Čuo se snažan zveket kad je Kristin ispustila tanjir ostriga. Nije ga 
podigla, nego je zurila u Nikolu. "Neću da čujem takvo svetogrđe u ovoj kud! 
Nijedan čovek ne može stvoriti ništa savršeno - samo je u Božjoj moći da to 
čini. Ti i tvoji nacrti puni ste mana kao i sve drugo." 


Nasmešio sam se za sebe. Nije trebalo mnogo da Nikola upozna narav 
moje žene. Posle trenutak-dva se poklonio. "Izvinite, gospođo. Nisam želeo 
da vređam." 

"Treba od Boga da zatražite oproštaj, ne od mene." 

"U redu, Kristin", rekoh ja. "Bolje pođi i počni da porubljuješ Poklonjenje. 
Treba uskoro da je odnesemo u Esnaf." Porub je mogao da sačeka, ali ako 
ostane s nama, Kristin bi mogla naterati Nikolu Dezinosanta da klekne i 
pomoli se pred njom. Iako bi nas to zabavilo, ne bi pomoglo u pogađanju. 

Kristin me je oštro pogledala, ali je poslušala. Alijenor je kleknula pored 
tanjira koji je njena majka ispustila i pipajući stala da traži ljuske ostriga. Filip 
je krenuo da joj pomogne, ali sam mu stegao lakat i zaustavio ga. Pogled mu 
je leteo između nacrta i Alijenor. On živi u blizini i često joj pomaže kad je tu - 
zagledan je u nju još od detinjstva. 

Sada često radi sa mnom na nacrtima. Ponekad zaboravim da mi nije sin. 

"Kaži mi veličinu tapiserije" - rekao sam Leonu le Vjeu. 

Leon mi je govorio mere dok sam sabirao u glavi. "Šta kažeš na srebrne ili 
zlatne niti? Na venecijansku svilu? Na englesku vunu? Koliko figura ima na 
svakoj? Koliko gust treba da je millefleurs? Koliko plave boje? Koliko crvene? 
Nijansiranje ili ne? Senčenje po rubovima?" Dok je Leon odgovarao na 
pitanja, prilagođavao sam vreme i cenu. 


"Mogu da ih završim za tri godine", rekoh mu najzad. "Koštaće četiri 
stotine livres tournois i imaću pravo da zadržim nacrte." 


"Gospodin želi da budu gotove do Velike nedelje hiljadu četiristo 
devedeset druge", odvrati Leon brzo. Uvek brzo odgovara, kao da je u 
mislima nekoliko koraka napred. "Platiće trista livres tournois za tapiserije i 
nacrte koje će zadržati - želi potpuno obojene crteže, da ih okači na mesto 
tapiserija ako ove nekud ponese." 

"Nemoguće", rekoh. "Znaš da je to nemoguće, Leone. To je za manje od 
dve godine, a nikako ne mogu da ih izatkam tako brzo za tako malo novca. 
Zapravo, tvoja ponuda je uvredljiva. Bolje nosi ovo negde drugde." Zaista je 
bila uvredljiva - bolje mi je da rizikujem sa zelenim nogavicama nego da 
radim za tako malo para. 

Alijenor je ustala s tanjirom ostriga. Pogledala me je i lako odmahnula 
glavom. Ista majka, pomislio sam, pazi na mene. Mada nema njenu narav. Ne 
sme sebi da dozvoli naglu narav. 


Nikola Dezinosant ju je i dalje posmatrao. Ona to, naravno, nije primetila. 


"Možeš da uzmeš dvostruko više ljudi i završiš tapiserije za dva puta 
manje vremena", reče Leon. 

"Nije to tako jednostavno. U radionicu u najbolju ruku mogu da stanu dva 
vodoravna razboja, a čak i da uzmem dvostruko više radnika, samo ja sam tu 
da nadgledam. Ovakav posao ne može da se požuruje. Osim toga, ima i 
drugih poslova koje sam ugovorio davno pre nego što si mi rekao za ovaj." 

Leon odbaci moje slabašne argumente odmahnuvši rukom. "Ostavi druge 
poslove. Uspećeš nekako. Pogledaj ih, Žorže." Pokazao je crteže. "Vidiš da je 
ovo važna porudžbina, možda najvažnija koja je ikad ponuđena ovoj 
radionici. Ne dozvoli da te sitnica kao što je vreme izrade spreči da je 
prihvatiš." 

Nikola je delovao zadovoljno. Leon retko hvali. 

"Ono što vidim", rekao sam, "jesu nacrti načinjeni rukom čoveka koji ne 
zna ništa o tapiserijama. Moraćemo da učinimo mnogo izmena." 

Leon mirno progovori preko Nikolinog zamuckivanja: "Možda bi 
nekoliko promena učinilo uslove privlačnijima." Oklevao sam. Ponuđeni 
uslovi bili su toliko rđavi da nisam bio siguran mogu li uopšte da se 
pogađam. Ovaj posao bi nas mogao uništiti ako ga prihvatim. 

"Šta je sa zlatnim nitima?" - upita Filip. "Dama nije kraljevskog roda, a nije 
ni Devica Marija, iako nas jednorog podseća na Nju. Njena haljina ne mora da 
bude zlatna." Oštro sam ga pogledao. Progovorio je sada kad sam želeo da 


ćuti. Ja treba da se pogađam, ne on. Ipak, možda je u pravu. "Da", rekao sam. 
"Zlato je skupo i teško za rad. Tkanje zlatom duže traje." 

Leon slegnu ramenima. "Onda izbacujemo zlato. Koliko će nam to 
uštedeti?" 


"I nijansiranje", dodao sam. "Preplitanje boja nije laka tehnika, a i traži 
vremena, mada je rad na kraju lepši. Ako ne nijansiramo, nego ušivamo boje 
jednu do druge, uštedećemo nešto vremena. Ako gospodin Le Vist zaista želi 
najbolje, moraće više da plati i da nam da više vremena." 

"Nema vremena", reče Leon. "On želi tapiserije za Uskrs hiljadu četiristo 
devedeset druge, za važnu priliku. I on nije strpljiv čovek - ne bi nikada 
prihvatio tvoje šepave izgovore." 

"Onda ne može da dobije zlato i nijansiranje. Izbor je tvoj." 

Posmatrao sam Leona kako razmišlja. Lice mu je nedokučivo - teško je 
videti šta misli. Zato je dobar u svom poslu - skriva svoje misli dok se ne 
razbistre, a kad progovori, teško mu je protivrečiti. 

"U redu", reče. 

"Nisam još pristao da preuzmem ovo", rekoh. "Ima još da se raspravlja. 
Filipe, ti i Nikola odnesite nacrte u radionicu. Pridružiću vam se kasnije. 
Alijenor, idi pomozi majci da porubi tapiseriju." 

Alijenor načini grimasu. Voli da sluša pogađanje. "Idi", ponovio sam. 


Kad se soba ispraznila, nasuo sam nam još piva, pa smo Leon i ja seli da 
popijemo. Sada kad su nam ostali sišli s glave, mogu ozbiljno da razmislim o 
Leonovoj ponudi. 


Te večeri Kristin i ja pošli smo u šetnju Velikim trgom. Kad smo ušli na trg, 
zastali smo da se divimo Gradskoj kući i njenim vitkim tornjevima na koje 
Žorž Mlađi i Lik vole da se penju radi pogleda. To zdanje se gradi celog mog 
života, pa ipak se iznenadim kad god ga vidim. Čini me ponosnim što živim 
u Briselu, pa neka se Nikola Dezinosant ceri koliko hoće. 

Šetali smo duž esnafskih domova koji okružuju trg - krojači, slikari, 
pekari, voskari, stolari, strelci, lađari. U domovima je vladala večernja živost. 
Posao ne staje kada sunce zađe. Osmehom i klimanjem pozdravljali smo 
prijatelje i susede i zadržali se ispred Zlatnog drveta, doma Tkačkog esnafa. 


Nekoliko tkača okupilo se oko mene da me pita za posetu Leona le Vjea, za 
nacrte, za uslove i za razlog dolaska 


Nikole Dezinosanta. Izbegavao sam njihova pitanja kao dečak koji se igra 
šuge. 

Najzad smo krenuli dalje. Kristin je želela da vidi katedralu svetog 
Mihajla i svete Gudule u sumrak. Dok smo išli Ulicom De la Montanj, rekla je 
ono za šta sam znao da joj je celo popodne u glavi. "Trebalo je da pustiš Žorža 
Mlađeg da sluša kako razgovaraš s Leonom le Vjeom." 

Neka druga žena bi ovo izgovorila kao plašljivo pitanje. Ne moja - ona 
govori sve šta misli. Kad nisam ništa rekao, govorila je još. "Žorž Mlađi je 
dobar dečko i dobar tkač. Tome si ga dobro naučio. Ali ako treba jednog dana 
da preuzme radionicu, treba da uči i o poslovnoj strani - o pogađanju, o 
povoljnim uslovima. Zašto skrivaš to od njega?" 

Slegnuo sam ramenima. "Još ću dugo biti lissier. Nema žurbe." 

Kristin napući usne. "Žorže, kosa ti sedi. Tvoj sin je muškarac i može da se 
ženi ako hoće. Jednog dana radionica će biti njegova. Da li želiš da uništi i 
satre sve što si gradio? Moraš da..." 

"Dosta, Kristin." Nikada nisam udario svoju ženu, mada znam muškarce 
koji bi je tukli da je njihova. 

Kristina umuknu. Razmisliću o onome što je rekla - moraću, jer će ona to 
svakako ponovo pokrenuti. Neki ljudi ne slušaju šta im žene govore, ali ja 
slušam Kristin. Bio bih inače budala - Kristin je kći tkača, odrasla u blizini 
Notr Dam di Sablon, i zna o vođenju radionice gotovo koliko i ja. 

Išli smo ćutke sve dok tornjevi blizanci nisu iskrsli pred nas iz tame. 
"Kako se Pariz i Brisel slažu oko nacrta?" - upitao sam da izgladim stvar. 

Kristin frknu. "Taj Nikola Dezinosant visoko misli o sebi. Filip je imao 
pune ruke posla ubeđujući ga da ćemo morati da pravimo izmene. Morala 
sam da se umešam jednom-dvaput - Filip je dobar dečko, ali nije dorastao 
tom pariskom pevcu." 

Nasmejao sam se. "Treba da pođem. Čekaju me kod Starog psa da 
popijemo povodom skidanja tapiserije s razboja." ,Attends!5, Žorže", reče 
Kristin. "Šta ste se dogovorili, ti i Leon le Vje? Jesi li prihvatio posao?" 

Šutnuo sam komad balege. "Nisam još pristao. Nisam ni odbio. Možda 
nemam izbora, zbog onih zelenih nogavica. Leon može da ode porodici 
Burbon i kaže im da sam prekopirao nacrt." 

"Nisi ga prekopirao, samo si pozajmio jednu pojedinost. Esnaf će te 
podržati." Zastala je, a suknja joj se zanjihala. "Reci mi - hoćemo li raditi te 
tapiserije ili ne?" 

Ne treba da ih prihvatim. Sve iskustvo koje sam stekao kao lissier govorilo 
mi je da ne treba - nagrada je bila mala, radionica će biti prezauzeta. Izgubiću 
ostale poslove i naprezaću se da ih završim na vreme. Ako ne pripazim, 
radionica će propasti. 

"Da", rekao sam, a stomak mi se vezao u čvor. "Uradićemo ih. Da. Zato što 
nikada nisam video tako lepe nacrte." Eto, pomislio sam. Dopustio sam 
damama da me zavedu. 


Kristina se nasmejala, oštro, kao kad nož zazvekeće po podu. Mislim da ju 
je obuzelo olakšanje. "Te tapiserije će nas proslaviti", rekla je. "Videćeš." 


FILIP DE LA TUR 


Kad sam ujutru stigao, u radionici nije bilo nikoga. Obradovao sam se, jer 
sam mogao nasamo da pogledam nacrte, bez hvalisanja Nikole Dezinosanta, 
Kristininog mešanja i Alijenor koja krivi glavu i smeši se dok šije. Sada sam 
mogao da gledam i mislim na miru. 


Dan je bio sunčan, svetlost je tekla kroz prozore. Lik je pomeo pod i 
sklonio povesma vune preostala od Poklonjenja mudraca. I razboj je bio očišćen 
od svega i ležao je prazan, čekajući da se po njemu razapnu nove niti osnove. 
Drvo je povremeno škripalo i navodilo me da mislim na nemirne konje u 
štali. 

Nikolini nacrti bili su smotani i spremljeni u kovčeg s ostalim nacrtima. 
Znao sam gde Žorž drži ključ, pa sam izvadio nacrte i raširio ih po podu kao 
sinoć. Dok smo Nikola i ja raspravljali o njima, on je sve vreme gledao 
Alijenor koja je sedela s majkom i ušivala rubove upravo skinute tapiserije. 
Okretao se ovako i onako kako bi ga bolje videla. Na kraju joj je rekao: "Zar ne 
bi trebalo da ostaviš to šivenje, lepotice?" 


Alijenor i Kristin podigle su glave. Niko nikada nije nazvao Alijenor 
lepoticom, šta god mislio o njoj. Ja mislim da je lepa - naročito joj je lepa kosa, 
duga i zlatna - ali stideo bih se da to kažem. Teško mi je da govorim takve 
red. Verovatno bi mi se nasmejala i nazvala me budalom. Ponaša se prema 
meni kao da sam joj mladi, luckasti brat, iako sam nekoliko godina stariji od 
nje. 

"Mračno je tu gde sediš", nastavio je Nikola. "Dobićeš bore od žmirkanja. 
Treba da sedneš bliže prozoru, gde je svetlo bolje. Osim toga, čuo sam ja za 
pravila po kojima radite vi tkači u Briselu. Nema rada posle zalaska sunca, 
nema rada nedeljom. Kad bi samo pariski slikari mogli da vode tako lak život 
i čuvaju svoje od." 


Kristin i ja preneraženo smo zurili u njega. Alijenor je pak spustila glavu 
na šiće i trudila se da se ne nasmeje. Ipak, nasmejala se, zatim je i Kristin 
prsnula u smeh, a ja sam im se pridružio. 


"Šta je tako smešno?" - upita Nikola. Na to smo se zasmejali još jače. Pitao 
sam se treba li da se sažalimo na njega i kažemo mu šta nije video. 


Na kraju je Alijenor donela odluku. "Ta pravila ne važe za žene", rekla je 
kad je najzad prestala da se smeje. "Mi nismo tkači, mi smo samo porodica." 


"Shvatam", rekao je Nikola. Ipak je delovao zbunjeno, jer ovo nije 
objasnilo naš smeh, ali nismo hteli da mu kažemo. Dobro je našaliti se s 
Parizlijom. 


Te večeri malo smo uradili, Nikola i ja. Nedugo posle otišli smo do 
Starogpsa sa Žoržom Mladim i Likom, gde nam se kasnije pridružio i Žorž, pa 
smo nazdravili za završetak tapiserije i za novu porudžbinu. Nikola je bio 
veoma živahan i terao nas da pijemo mnogo više nego što smo navikli. 


On je razmetljivac, taj pariski slikar. Nisam nikad bio u Parizu. 
Nenapuštam gradske zidine osim kad skupljam drva i pečurke u obližnjoj 
šumi ili kad pecam na Seni. Ali upoznao sam dovoljno Parižana da znam 
kako mi se tamo ne bi dopalo. Isuviše su samouvereni. Uvek sve najbolje 
znaju - imaju najbolja vina, najbolju obuću, najbolju odeću, najbolje četkice, 
najbolje slikare. Njihove žene rađaju više dece, njihove kokoši legu više jaja, 
njihove krave daju više mleka. Njihove katedrale su više, njihovi brodovi su 
brži, njihovi putevi su ravniji. Bolje podnose pivo, lepše sede na konjima, 
uvek pobeđuju u tučama. Verovatno im i govna prijatnije mirišu. 

Ne, radovao sam se što ga sada nema u radionici. Zurio sam u nacrte. 
Glava me je bolela od buke, dima i pića, jer ne idem često u krčme. 


Za Nikolu moram reći ovo - njegovo parisko ponašanje mi smeta, ali je 
odličan umetnik. On je toga svestan, pa mu zato nikad neću reći koliko su mu 
dobre slike. 


Lako je naći im mane ako se posmatraju kao nacrti za tapiserije. Za njega 
su ovo slike - on ne zna da je za tapiserije potrebna ravnomernost motiva 
kako bi tekli glatko i kako ništa ne bi odskakalo. To ja radim kad pravim 
crteže - uradim veliki nacrt i bojim ga onako kako znam da će vuna izgledati 
kad se izatka, s manje mešanja boja i jarkijim, ravnomernijim uzorcima. Crteži 
nisu tako lepi kao slike, ali su neophodni za tkača koji ih prati dok radi. Često 


se tako osećam - suštinski važnim, ali neprimećenim, bas kao što je Nikola 
Dezinosant slika od koje se ne može odvojiti pogled. 

Još sam gledao slike kad je Žorž ušao u radionicu. Lice mu je bilo 
izmučeno, a kosa mu je štrčala na sve strane kao da se prevrtao u snu. Stao je 
pored mene i pogledao nacrte. "Možeš li da od ovoga načiniš crteže?" 

"Mogu." 

"Bien. Napravi male skice izmena da ih Leon vidi. Kad budeš zadovoljan, 
počni da radiš crteže." 

Klimnuo sam glavom. 


Žorž je zurio u sliku dame s jednorogom u krilu. Nakašljao se. "Nikola će 
ostati da oslika crteže." 

Ustuknuo sam. "Zašto? Znaš da umem da slikam dobro kao i on. Ko..." 

"Leon tako hoće. To je deo pogodbe. Gospodin Le Vist će kupiti crteže i 
možda ih okačiti na mesto tapiserije kad ove nosi sa sobom na put. Leon želi 
da bude siguran da će crteži izgledati tačno kao nacrti koje je Nikola naslikao. 
Imamo toliko malo vremena za tkanje da će nam pomoći ako ostane ovde i 
radi na crtežima." 

Hteo sam da se pobunim, ali sam znao da ne smem. Žorž je lissier - on 
odlučuje šta treba da se radi, a ja ga slušam. Znam gde mi je mesto. "Da li ću 
ja ipak raditi crteže ili će on i to da obavi?" 

"Ti ćeš ih nacrtati i uneti potrebne izmene. I pomoći ćeš oko slikanja. 
Radićete zajedno, ali on će biti gazda." 

Ćutao sam. 

"Samo nekoliko nedelja", dodade Žorž. 

"Da li Nikola to zna?" 


"Leon će mu reći. Zapravo, sada idem kod njega, da se dogovorimo oko 
ugovora." Žorž spusti pogled na slike i odmahnu glavom. "Ovo će mi doneti 
nevolje. Mala nagrada, kratak rok, težak poručilac. Mora da sam poludeo." 

"Kad počinjemo?" 

"Odmah. Žorž Mlađi i Lik su otišli da kupe platno i uskoro se vraćaju. Ti i 
Nikola možete ga odneti tvojoj kud i raditi tamo ako želiš, a možete i ovde da 
ostanete." 

"Radićemo ovde", rekao sam brzo. Više volim da radim u Glavnoj ulici, 
kad god je to moguće. Svetlije je nego u kud mog oca, pored jedne od kula 


gradskog bedema, a ima i više mesta, uprkos razbojima. Moj otac je takođe 
slikar i nije uspešan kao Zorž. Moja starija braća rade s njim, pa za najmlađeg 
ima malo mesta. 


Osim toga, radeći ovde bliži sam joj. Ona za to ne mari. Nikada nije 
pokazivala zanimanje za muškarce - do sada. 


"Ako se lepo vreme održi, možete da slikate u Alijenorinom vrtu", reče 
Zorž preko ramena izlazeći. "Tako ne biste smetali tkačima - kad postavimo 
dva razboja biće gužva." 


Još bolje ako budemo u njenom vrtu, mada nisam bio siguran da li želim 
da Nikola provodi toliko vremena pored Alijenor. Ne verujem mu. 


Dok sam mislio o njoj, ona se pojavila na vratima noseći moje jutarnje 
pivo. Ona je mala, sitna i uredna. Ostali u porodici mnogo su viši. "Ovde sam, 
Alijenor", rekao sam. Pošla je ka meni s lakim osmejkom, vedrog lica, ali se 
spotakla o torbu s priborom za crtanje koju sam budalasto ostavio nasred 
poda. Uhvatio sam je pre nego što je pala, ali mi se dosta piva prosulo po 
rukavu. 


"Dieu me garde", promrmljala je. "Izvini. Gde se prosulo? Nije valjda po 
slikama?" 


"Nije, samo meni po rukavu. Nema veze. To je samo slabo pivo." 

Opipala je moj mokri rukav i zatresla glavom, ljuta na sebe. 

"Nije važno, zaista", ponovio sam. "Glupo je što sam ostavio torbu tamo. 
Ne jedi se zbog piva - ionako nisam bio žedan." 

"Ne, doneću ti drugo." Nije me slušala, nego je pohitala u kuću i malo 
kasnije se vratila s punim vrčem, ovog puta koračajud opreznije. 

Stajala je pored mene dok sam pio, a crteži su nam ležali pod nogama. 
Trudio sam se da ne gutam pivo preglasno. Kad sam s Alijenor, uvek sam 
svestan koliko buke pravim - cipele mi škripe, zubi mi škljocaju, češem se po 
glavi, kašljem i kijam. 

"Kaži mi nešto o priči", reče ona. Glas joj je bio tih i mek, kao što hoda 
mekim pokretima, okreće glavu, uzima nešto ili se smeši. Sve što radi, ona 
radi pažljivo. 

"Kako to misliš?" - upitao sam je. Moj glas nije bio tako mek. 

"Tapiserije. Dama i jednorog. Kakva je priča?" 


'* Franc. — neka me Bog čuva. (Prim. prev.) 


"A, to. Pa, na prvoj tapiseriji, ovoj ovde, dama stoji ispred plavog šatora 
na kom je natpis. A mon seul désir." Citao sam polako. 
"A mon seul désir", ponovi Alijenor. 


"Lav i jednorog sede i drže otvorena krila šatora, kao i zastavu i bojni steg 
porodice Le Vist." 

"Jesu li oni vrlo važni, ti Le Vistovi, u Parizu?" 

"Pretpostavljam da jesu, kad su poručili ovako raskošne tapiserije. Dakle, 
dama vadi dragulje iz kovčežića i nosi ih na sledećim tapiserijama. Zatim 
slede tri tapiserije na kojima dama mami jednoroga bliže. On joj najzad seda u 
krilo i gleda se u ogledalu. Na poslednjoj tapiseriji dama odvodi jednoroga 
držeći ga za rog." 

"Koja je dama najlepša?" 

"Ona koja hrani papagaja. To bi trebalo da prikazuje Ukus, jedno od pet 
čula. Pored njenih nogu je i majmun koji nešto jede. Ova dama je 
produhovljenija od ostalih. Preko prizora duva vetar od kog joj leprša 
marama. A jednorog je živahan." 

Alijenor pređe jezikom po donjoj usni. "Već mi se ne dopada ta dama. 
Pričaj mi o ostalim čulima. S ta ih predstavlja?" 

"Jednorog koji se ogleda je Vid, a dama koja ga drži za rog je Dodir. To je 
sasvim jasno. Tu je i Zvuk - prizor u kom dama svira orgulje. A ova" - 
zagledao sam se u sliku - "ova ovde je Miris, rekao bih, pošto majmun sedi na 
klupi i njuši cvet." 

"Kakav cvet?" Alijenor uvek zanima sve o cveću. 

"Nisam siguran. Ruža, čini mi se." 

"Pogledaj sama, lepotice." Nikola je stajao naslonjen na dovratak i 
posmatrao nas. Izgledao je sveže i vedro, kao da mu piće nije naudilo. 
Pretpostavljam da on u Parizu živi u krčmama. Zakoračio je u radionicu. 
"Imaš vrt, čuo sam - sigurno razlikuješ ružu od karanfila. Valjda moja slika 
nije tako loša, a, lepotice?" 

"Ne zovi je tako", rekao sam. "Ona je kćer lissiera. Treba da se prema njoj 
ponašaš s poštovanjem." 

Alijenor pocrvene, ali ne znam da li zbog Nikolinih ili zbog mojih reči. 

"Šta misliš o mojim slikama, lepo... Alijenor?" - bio je uporan Nikola. 
"Lepe su, n'est-ce pas?" 


"O nacrtima", ispravio sam ga. "Ovo su nacrti za tapiserije, a ne slike. 
Zaboravljaš, izgleda, da su oni samo uputstva za delo koje će stvoriti neko 
drugi - Alijenorini otac i brat i drugi tkači. Ne ti. Kao tapiserije, ovi nacrti 
izgledaće drugačije." 

"Isto ovako dobro?" - isceri se Nikola. 

"I bolje." 

"Ne vidim kako mogu da se poboljšaju - a ti?" 

Alijenor napući usne - ona više voli skromnost od hvalisavosti. 

"Šta znaš o jednorozima, lepotice?" - upita je on s podmuklim pogledom 
koji mi se nije dopao. "Hoćeš li da ti pričam o njima?" 

"Znam da su snažni", odgovori ona. "Tako piše u Knjizi o Jovu i u Petoj 
knjizi Mojsijevoj - 'i rogovi njegovi su kao rogovi u jednoroga; njima će bosti 


narode sve do kraja zemlje'. 
"Ja više volim Psalme: 'A moj rog ti uzvišuješ kao rog u jednoroga.' Znaš 
za jednorogov rog?" Nikola mi namignu govoreći ovo. 

Alijenor kao da ga nije slušala, nego je zgađeno nabrala nos. Onda sam i ja 
osetio miris, a trenutak kasnije i Nikola. "Dieu au ciel, šta je ovo?" - povikao je. 
"Smrdi kao puno bure pišaćke!" 

"To je Žak le Bef", rekoh. "Majstor za bojenje vrbolikom." 

"Znači, tako smrdi vrbolika? Nikad nisam ni prošao pored nje. U Parizu 
se bojenje obavlja izvan gradskih zidina, na mestu kom niko ne prilazi." 

"I ovde, ali on ipak dolazi u grad. Smrad se zalepio za njega, ali ne može 
se čoveku zabraniti da radi svoj posao. Srećom, hitro obavlja poslove." 

"Gde je devojka?" - začu se gromki glas Žaka le Befa iz kuće. 

"Žorž je izašao, Žak", čuli smo Kristinin glas. "Dođi drugi put." 

"Ne tražim njega. Nju hoću da vidim, samo na tren. Je li u radionici?" Žak 
le Bef proturi čupavu glavu kroz vrata. Od njegovog smrada uvek mi zasuze 
oči. "Zdravo, Filipe, razbojniče jedan. Gde je Žoržova mala? Krije se od 
mene?" Alijenor se bacila na pod i čučala iza razboja. 

"Izašla je", reče Nikola, nakrivi glavu na stranu i prekrsti ruke na grudima. 
"Otišla je da mi donese ostriga." 

"Ma nemoj?" Žak se ceo pojavi na vratima. Krupan je, liči na bure s 
čupavom bradom i rukama prepunim plavih mrlja od bojenja. "A ko si ti da 
joj naređuješ?" 


"Nikola Dezinosant. Uradio sam za Žorža nacrte novih tapiserija." 

"Pariski slikar, je li?" I Žak skrsti ruke na grudima i nasloni se na 
dovratak. "Mi ovde bas ne volimo Parizlije, zar ne Filipe?" 

Zaustio sam da odgovorim, ali Nikola me je preduhitrio. "Ne bih je čekao 
da sam na tvom mestu. Rekao sam joj da nađe najbolje ostrige, znaš - Parižani 
jedu samo takve. Možda će joj trebati dosta vremena da ih nađe u ovom 
gradu, pošto mislim da vam riblja pijaca nije nešto naročito." 

Zurio sam u Nikolu pitajući se zašto se drznuo da izaziva čoveka mnogo 
većeg od sebe. Zar ne želi da mu lice ostane lepo radi žena? Čuo sam kako se 
Alijenor meškolji iza razboja i trudio se da je ne pogledam. Možda želi da se 
pojavi i spase Nikolu od njegovih nepromišljenih reči. 

I Žak le Bef kao da se iznenadio. Nije odgovorio pesnicama, ali je zaškiljio. 
"Tako ti radiš, a?" Prišao nam je i pogledao slike na podu. Trudio sam se da se 
ne zagrcnem od smrada. "Više crvene nego plave. Rekao bih da mi se neće 
isplatiti da radim za Žorža na njima." Iskezio se i podigao nogu kao da će stati 
na damu s jednorogom u krilu. 

"Žak, šta to radiš?" 

Od oštrog Kristininog glasa Žak le Bef se skamenio, s nogom u vazduhu 
iznad slike. Koraknuo je unazad, sa komičnim postiđenim izrazom na 
širokom licu. 

Kristin pohita ka njemu. "Ako ti ovako zamišljaš šalu, reći ću ti da nimalo 
nije smešno. Rekla sam ti da Žorž nije tu. Doći će uskoro da razgovara s 
tobom o plavoj vuni za ove tapiserije - ako ih prvo ne uništiš. Hajde, idi sada, 
imamo posla." Otvorila je vrata ka ulici i stala pored njih. 

Kao da smo gledali psa kako goni kravu. Žak obori glavu i vukući noge 
pode ka vratima. Tek kad je stupio na ulicu, gurnuo je glavu kroz prozor i 
rekao: "Kaži devojci da sam pitao za nju." 

Kad smo se uverili da je otišao, i njegov smrad izvetrio, Nikola se nagnu i 
nasmeši Alijenor iza razboja. "Možeš da izađeš, lepotice, zver je otišla." Pružio 
joj je ruku. 

Posle trenutak-dva prihvatila ju je i dozvolila mu da joj pomogne. Kad je 
ustala, podigla je lice ka njegovom i rekla: "Hvala vam, gospodine." 

Prvi put ga je pogledala onako kako inače gleda - trudeći se bezuspešno 
da ga gleda pravo u od - a njemu se osmeh ugasio dok joj je zurio u lice. 


Delovao je kao da mu je udarac isterao vazduh. Najzad vidi, pomislio sam. 
Nije baš pažljiv posmatrač, iako je slikar. 

Alijenor je znala da je najzad shvatio - odlučila je da mu dozvoli da vidi. 
Ona to ponekad radi. Sada je izvukla ruku iz njegove i pognula glavu. 

"Dođi, Alijenor", rekla je Kristin besno gledajući Nikolu, "ili ćemo 
zakasniti." Prošla je kroz ista vrata kao i Zak le Bef. 

"Misa", podseti me Alijenor pre nego što je otrčala za majkom. 


"Misa?" - ponovi Nikola. Pogledao je sunce koje je sijalo kroz prozore. 
"Malo je rano za sekstu, zar ne?" 


"To je posebna misa za tkače u kapeli Notr Dam di Sablon", rekoh. 
"Kapela je nedaleko odavde." 


"Imaju svoju misu?" 

"Tri puta nedeljno. Moćan je to esnaf." 

Posle trenutak-dva on reče: "Koliko je već ovakva?" Slegnuo sam 
ramenima. "Od rođenja. Zato nije lako primetiti. Za nju je to prirodno." 

"Kako..." Nikola pokaza rukom tapiseriju Poklonjenje mudraca prebačenu 
preko razboja na kom je izatkana. 

"Prsti su joj vrlo vešti i osetljivi. Ponekad mislim da su joj oči na prstima. 
Razlikuje plavu i crvenu vunu, kaže da su na dodir drugačije. I čuje ono što 
mi ne možemo. Jednom mi je rekla da svaka osoba ima drugačiji zvuk 
koraka. Ja to ne čujem, ali ona uvek zna ko dolazi. Sada je upoznala i tvoj 
korak." 

"Je li ona još devojka?" 

Namrštio sam se. "Ne razumem." Odjednom nisam više želeo da 
razgovaram o njoj. 

Nikola se nasmeja. "Znaš ti šta hoću da kažem. Pomislio si na to." 

"Ostavi je na miru", rekoh oštro. "Samo je takni i njen otac će te rastrgnuti, 
bio ti pariski slikar ili ne." 

"Ja dobijam dovoljno kad god poželim. Mislio sam na tebe. Mada mislim 
da se prilično sviđaš devojkama, s tim tvojim dugim trepavicama. Devojke 
vole takve oči." 


Nisam ništa rekao, nego sam posegao u torbu i izvadio papir i ugalj. 
Nikola se nasmejao. "Vidim da ću oboma morati da vam pričam o 
jednorogovom rogu." 


"Ne sada. Treba da se damo na posao. Tkači ne mogu da počnu s radom 
dok ne naslikamo jedan od crteža." Zaškrgutao sam zubima kad sam rekao 


"Ah, da, slike. Srećom, poneo sam svoje četkice. Ne bih verovao briselskim 
četkicama - da sam slikao mog jednoroga jednom od njih, verovatno bi ličio 
na konja." 

Kleknuo sam pored nacrta - da ga ne bih šutnuo. "Jesi li ikada crtao ili 
slikao šeme?" 


Nikola prestade da se ceri. Ne voli da ga podsećaju na ono što ne zna. 


"Tapiserije se mnogo razlikuju od slika", rekao sam. "Slikari koji nisu 
radili na tapiserijama to ne shvataju. Misle da sve što urade može prosto da se 
uveća i izatka bas kako su oni naslikali. Ali, tapiserija se gleda drugačije od 
slike. Slika je obično manja, pa sve može odjednom da se obuhvati pogledom. 
Ne prilaziš joj blizu, nego načiniš korak-dva unazad, kao pred sveštenikom ili 
učiteljem. Tapiseriji priđeš blizu kao što bi prišao prijatelju. Vidiš samo jedan 
deo, i to ne obavezno najvažniji. Zato ništa ne sme da odskače od ostatka, 
nego treba da se uklapa u šaru u kojoj tvoje oko uživa bez obzira na to gde ti 
padne pogled. Ove slike nemaju šaru u sebi. Millefleur u pozadini će pomoći, 
ali ipak ćemo morati da ih menjamo." 

"Kako?" - upita Nikola. 

"Dodavaćemo. Za početak, ljudske figure. Dama treba da ima bar jednu 
pratilju, n'est-ce pas? Nekoga da joj drži karanfile dok plete venac na tapiseriji 
Miris, ili da pumpa mehove na Zvuku, ili da joj prinosi posudu s nečim kada 
hrani papagaja na Ukusu. Na tapiseriji A mon seul désir imaš služavku koja 
drži škrinjicu. Zašto ne i na ostalima?" 

"U zavođenju dama treba da bude sama." 

"Njene pratilje treba da budu svedoci zavođenja." 

"Otkud ti znaš - jesi li ikada zaveo vlastelinku?" 


Pocrveneo sam. Nisam ni sanjao o mogućnosti da se nađem u ličnim 
odajama plemkinje. Retko sam i na istoj ulici s plemićima, a kamoli u 
njihovim sobama. Samo na misi udišemo isti vazduh, a čak i tada su oni 
daleko, u prednjim redovima, odvojeni od nas ostalih. Iz crkve odlaze pre 
nas, konji ih odnose brzo, pre nego što stignem do crkvene porte. Alijenor 
kaže da plemići mirišu na krzno koje nose, ali ja im nikada nisam prišao 


Nikola je očigledno bivao s plemkinjama. Sigurno zna sve o njima. "Kako 
mirišu vlastelinke?" - upitao sam ne uspevši da se zaustavim. 


Nikola se osmehnu. "Na karanfilić. Na karanfilić i mentu." Alijenor miriše 
na nanu. Uvek stupa po njoj u svom vrtu. "Da li znaš kakvog su ukusa?" - 
nastavi Nikola. "Nemoj da mi kažeš." Brzo sam uzeo komad uglja i, odabravši 
sliku Mirisa za početak, uzeo da skiciram. S nekoliko linija nagovestio sam 
ženino lice i kapu, zatim ogrlicu, bluzu, rukave i suknju. "Ne želimo velike 
površine jedne boje. Na primer, žutoj donjoj haljini potrebna je šara. Na 
drugim mestima upotrebio si brokat s uzorkom nara - na Ukusu i A mon seul 
dćsir. Dodaćemo je i ovde, ovako, da razbijemo masu boje." 


Nikola je preko mog ramena posmatrao kako ispunjavam trougao tkanine 
lišćem i cvećem. "Alors, lav i jednorog sede levo i desno držeći zastave. 
Između dame i jednoroga majmun sedi na klupi i drži karanfile. To je dobro. 
Šta ako dodamo pratilju između dame i lava? Ona može da drži tanjir sa 
cvetovima od kojih će dama isplesti venac." Nacrtao sam obris profila 
družbenice. "Već je mnogo bolje. Millefleur u pozadini ispuniće prizor. Neću 
ga crtati ovde, nego na crtežu. Alijenor će nam pomoći sa cvećem." 

Nikola odmahnu glavom. "Kako ona može da nam pomogne?" Pokazao je 
svoje oči. 

Namrštio sam se. "Uvek pomaže svom ocu sa millefleur. Ona gaji veoma 
lep vrt i dobro poznaje biljke, zna za šta se koriste. Razgovaraćemo s njom 
kad počnemo da radimo crteže. Alors, među cveće dodaćemo životinje." Crtao 
sam govoreći. "Možda psa negde, da označava vernost. Nekoliko lovačkih 
ptica kao simbol daminog lova na jednoroga. Jagnje do njenih nogu da nas 
podseti na Hrista i Našu Gospu. I, naravno, ponekog zeca. To je Žoržov 
potpis - zec koji prinosi šapu njušci." 

Završio sam sa crtanjem pa smo, jedan do drugog, gledali skicu. "Još nije 
kako treba", rekao sam. 


"Šta onda predlažeš?" 

"Drveće", rekao sam posle nekoliko trenutaka. 

"Gde?" 

"Iza zastava. Tako će se crveni grb bolje isticati. Zatim dva malo niže, iza 
lava i jednoroga. Cetiri drveta, da označe četiri smera i četiri godišnja doba." 


"Ceo svet na slici", promrmlja Nikola. 


"Tako je. A Žak le Bef će se radovati zbog više plave boje." Mada mi 
uopšte nije stalo da on bude zadovoljan. Daleko od toga. 


Nacrtao sam hrast iza zastave - hrast je znak leta i severa. Zatim bor iza 
ratnog stega, za jesen i jug. Zeleniku iza jednoroga, za zimu i zapad. 
Pomorandžu iza lava, za proleće i istok. 


"Ovako je bolje", reče Nikola kad sam dovršio. Zvučao je iznenađeno. "Ali, 
kako da izvedemo velike promene bez pristanka poručioca?" 


"To je deo verdure", rekoh ja. "Tkačima je dozvoljeno da sami stvore biljke 
i životinje u pozadini - samo ljudske figure ne smemo da menjamo. Pre 
nekoliko godina u Briselu je o tome donesen zakon kako ne bi bilo 
nesporazuma između poručilaca i tkača." 


"Ili između slikara i crtača." 
"Tako je." 
On me pogleda. "Ima li nesporazuma između nas dvojice?" 


Čučnuo sam. "Nema." Makar ne u vezi s poslom, dodao samu sebi. Nisam 
dovoljno hrabar da tako nešto kažem naglas. 

"Odlično." Nikola podiže Ukus i gurnu Miris u stranu. "Uradi sada ovu." 

Posmatrao sam damu koja hrani papagaja. "Njeno lice naslikao si 
pažljivije nego ostale." 

Nikola se igrao ugljem, dodirivao ga, a onda trljao crnu mrlju dok mu 
među prstima nije posivela. "Navikao sam da slikam portrete i trudim se da 
žene izgledaju što stvarnije", reče. 

"Ova isuviše odskače. I dama na A mon seul dćsir - previše je tužna." 

"Neću da ih menjam." 

"Poznaješ ih, zar ne?" 

On slegnu ramenima. "One su plemkinje." 

"I ti ih dobro poznaješ." 

On odmahnu glavom. "Ne tako dobro. Video sam ih jednom-dvaput, 
ali..." 

Iznenadilo me je što vrda. 


"Poslednji put sam ih video na Praznik proleća", nastavi Nikola. "Ona je" - 
pokazao je na Ukus - "plesala oko Majskog stuba, a majka ju je posmatrala. 
Nosile su iste haljine." 


"Brokat s uzorkom nara." 


"Da. Nisam mogao da im priđem. Njene pratilje su se postarale za to." 
Namrštio se sećajući se. "I dalje mislim da na ovim tapiserijama ne treba da 
bude posluge." 

"Dama mora da ima družbenicu, drugačije je neprikladno." 

"Ne za samo zavođenje", nije odustajao Nikola. 

"Kako bi bilo da stavimo sluge na sve tapiserije osim na onu gde 
zarobljava jednoroga? Na Vid, gde joj on leži u krilu." 

"I na Dodir", reče Nikola, "gde ga drži za rog. Tu ne želim pratilju." 
Nasmešio se. Ponovo je postao onaj stari, neraspoloženje je proletelo poput 
oluje. "Hoćeš li da ti pričam o jednorogovom rogu? Moglo bi da ti pomogne." 

Pre nego što sam stigao da odgovorim, Alijenor je proturila glavu kroz 
prozor na kom se ranije pojavio Žak le Bef. Nikola i ja poskočismo. "Ovde 
smo, Alijenor", rekao sam. "Pored razboja." 


. "Znam", reče ona. "Mama i ja smo se već vratile. Zakasnile smo zbog onog 
Zaka le Befa toliko da se misa završila pre nego što smo sele. Hoćete li piva?" 

"Samo trenutak", reče Nikola. 

Kad je Alijenor ušla u kuću, on reče: "Ako ne želiš da slušaš o rogu 
jednoroga, reći ću ti nešto drugo." 

"Nemoj." Nisam hteo da tako priča kad je Alijenor toliko blizu. 


On mi se široko nasmeši. Svejedno će mi reći. "Žene možda mirišu na 
karanfilić, ali imaju ukus ostriga." 


ALIJENOR DE LA ŠAPEL 


Muškarci su me našli kako plevim oko jagoda. Zasadila sam ih tako da imam 
mesta da Iako kleknem i oplevim ih. Ne cenim ih mnogo kao biljke - cvetovi 
im ne mirišu, a listovi nisu ni meki ni oštri, ni debeli ni tanki. Ali voće je 
nebesko. Sada, početkom leta, plodovi su počeli da rastu, ali su još mali, tvrdi 
i slabo mirišu. Ali kada sazru, rado ću provesti ceo dan u ovom komadu vrta, 
gnječeći jagode među prstima, mirišući ih i kušajući. 

Čula sam Filipa kako dolazi stazom između leja - grebe prstima jedne 
noge dok hoda -a iza njega skakutavi korak Nikole Dezinosanta. Kada je prvi 
put došao u moj vrt, Nikola je rekao: "Saint Vierge, ovo je raj ! Nikada nisam 
video ovakav kuhinjski vrt u Parizu. Tamo ima toliko kuća da nema mesta ni 
za šta - možda za leju kupusa ako imate sreće." Tada sam ga prvi put čula 
kako kaže da je nešto u Briselu bolje od pariskog. 


Moj vrt iznenadi svakoga. Ima šest kvadrata poređanih u obliku krsta, sa 
voćkama u uglu - jabukama, šljivama i višnjama. U dva dela je povrće, tu 
gajim kupus, praziluk, grašak, salatu, rotkvice, celer. Na jednom kvadratu su 
jagode i lekovite i začinske trave - tu sam plevila. Tu su zatim ruže, njih baš i 
ne volim - trnje me bode - ali mama im se raduje, i dve leje za cveće i još 
trava. 


Najsrećnija sam u svom vrtu. To je najbezbednije mesto na svetu. 
Poznajem svaku biljku, svako drvo, svaki kamen, svaku grudvu zemlje. Moj 
vrt od životinja i uljeza brani rešetkasta ograda od vrbovih grana prekrivena 
ružama prepunim trnja. U vrtu sam najčešće sama. Ptice doleću, sede na 
granama voćki i kradu višnje kad sazru. Među cvećem lete leptiri, ali o njima 
malo znam. Ponekad, dok nepomično stojim, osetim povetarac na obrazu dok 
lepršaju pored mene, ali nikad nisam dodirnula nijednog. Tata mi je rekao da 
na krilima imaju prah koji spada kad ih dotakneš. Onda više ne mogu da lete 
i ptice ih pojedu. Zato ih ne diram i puštam druge da mi ih opisuju. 


Nasmešila sam se kad je Filip rekao: "To smo samo mi, Alijenor - ja i 
Nikola Dezinosant. Ovde smo, pored lavande". Filip me poznaje ceo život, pa 
ipak mi govori gde se nalazi iako ja to već znam. Osećala sam drvenasti, 
uljasti miris lavande o koju su se očešali. 


Čučnula sam i podigla lice ka suncu. Početkom leta sunce je dobro, jer 
duže tokom dana ostaje neposredno iznad tla. Oduvek sam volela toplotu, ali 
ne toplotu vatre. Vatra me plaši. Suknje su mi suviše često nagorele od vatre. 


"Da li biste mi ubrali jagodu, gospođice?" - upita Nikola. "Žedan sam." 


"Nisu još sazrele", odsekla sam. Želela sam da zvučim prijatno, ali pored 
njega se osećam čudno. I on preglasno govori. Ljudi to često rade kad otkriju 
da sam slepa. 


"Ah. Nije važno. Verovatno će dozreti pre nego što se vratim u Pariz." 


Nagnula sam se napred i pipala tlo oko zasada jagoda, mrvila od sunca 
vruću zemlju među prstima, pažljivo tražeći rožac, kostriš i hoću-neću. Nije 
bilo mnogo korova, a i to su bili samo izdanci - oplevila sam jagode pre svega 
dva-tri dana. 


Osećala sam poglede obojice na sebi, kao da mi neko utiskuje kamenčiće u 
leđa. Cudno kako mogu da osetim tako nešto kad ne znam šta to znači videti. 


Znala sam šta misle dok me posmatraju - kako pronalazim korov i znam 
da je korov? Ali korov je kao i svaka druga biljka, samo što je neželjen - ima 
listove, cvetove, miris, stabljiku i sok. Dodirom i mirisom prepoznam ga kao i 
sve ostale biljke. 


"Alijenor, treba da nam pomogneš oko millefleurs za tapiserije", reče Filip. 
"Načinili smo neke velike crteže, ali želimo da nam kažeš koje cveće da 
upotrebimo." 


Ponovo sam čučnula. Uvek se obradujem kad mi zatraže pomoć. Provela 
sam život trudeći se da budem korisna kako ne bih bila teret svojim 
roditeljima i kako me ne bi oterali. 


Ljudi često hvale moj rad. "Kako su jednaki tvoji šavovi", kažu. "Kako su 
jarke boje tvog cveća, kako su crvene tvoje višnje. Šteta što ne možeš da ih 
vidiš." Zaista, čujem sažaljenje u njihovim glasovima, kao i iznenađenje što 
umem da budem tako korisna. Oni ne mogu da zamisle svet bez vida, baš 
kao što ja ne mogu da ga zamislim s vidom. Oči su samo dve kvrge na mom 
licu koje se pomeraju kao što vilice žvaću ili se nozdrve šire. Ja upoznajem 
svet na druge načine. 


Na primer, poznajem tapiserije na kojima radim. Mogu da opipam svako 
zadebljanje osnove, svaku utkanu nit potke. Mogu prstima da upoznam cveće 
na šari millefleur, da pratim svoje bodove oko zadnjih nogu psa, zečjeg uha ili 
seljakove košulje. Crvena boja je svilenkasta i glatka, žuta bocka, plava je 
masna. Pod mojim prstima je karta koju tvori tapiserija. 

Ljudi govore o vidu s takvim poštovanjem da ponekad pomislim kako bi, 
da imam oči, prvo što bih videla bila Naša Gospa. Bila bi obučena u odoru 
plavu i svilastu pod mojim prstima, koža bi Joj bila glatka, a obrazi topli. 
Mirisala bi na jagode. Položila bi mi na ramena ruke, u isto vreme lake i 
čvrste, tako da bih, kad me jednom dotakne, doveka osećala dodir Njenih 
ruku. 

Ponekad se pitam da li bi, da vidim, med bio slađi, da li bi lavanda 
bogatije mirisala, da li bi mi sunce bilo toplije na licu. 

"Moraš da mi opišeš tapiserije", rekla sam Filipu. 

"Opisao sam ti ih pre neki dan." 

"Opiši mi ih podrobnije sada. Gde dama gleda - u jednoroga ili u lava? Šta 
ima na sebi? Je li srećna ili tužna? Da li se oseća bezbedno u svom vrtu? Šta 
radi lav? Da li jednorog sedi ili stoji? Raduje li se što je uhvaćen ili pokušava 
da utekne? Da li dama voli jednoroga?" 

Filip zašuška papirima ređajući crteže. Taj zvuk me je uznemirio. 
Okrenula sam se Nikoli. "Gospodine, vi ste načinili nacrte. Svakako ih 
poznajete toliko dobro da mi ih možete opisati bez gledanja." 

Filip prestade da šuška. 

"Naravno, gospođice", odgovori Nikola. U glasu mu se skrivao osmeh. 
Šljunak je zakrekao pod njegovim nogama kad je kleknuo uz ivicu kvadrata. 

"Gazite nanu", rekla sam mu oštro osetivši njen miris. 

"Oh. Pardon." Pomakao se malo. "Bon, šta ste ono sve pitali?" 

Nisam mogla da se setim šta sam ono sve želela da saznam. Nisam 
navikla da mi ovakav čovek poklanja pažnju. "Koliko ima plave na 
tapiserijama?" - upitala sam najzad. Ne volim kada na tapiserijama koje moj 
otac izrađuje ima mnogo plave boje. Tada znam da će nam često dolaziti Žak 
le Bef, sa svojim teškim korakom, prostim rečima i, naravno, sa svojim 
smradom - smradom s kojim bi živela samo slomljena, očajna devojka. 


"Koliko želite da je bude, gospođice?" 


"Nimalo, osim ako ne želite da ostanete i da se tučete sa Žakom le Befom 
kad god dođe." 


Nikola se nasmejao. "Dama stoji na plavoj travi koja čini donji deo svake 
tapiserije. Ali, ako želite, možemo da smanjimo delove s travom. Možda da 
načinimo travnato ostrvo koje pluta u crvenilu i okružuje damu, jednoroga i 
lava. Da, to bi moglo da uspe. A tu promenu možemo da izvedemo sami, zar 
ne, Filipe? To je deo verdure, n'est-ce pas?" Filip nije odgovorio. Njegovo ljutito 
ćutanje visilo je u vazduhu. 

"Hvala vam, gospodine", rekoh. "Eh bien, kako dama izgleda? Opišite mi 
je. Opišite Ukus." Odabrala sam damu koju nisam volela. 


Nikola zagunđa: "Zašto baš tu?" 

"Kažnjavam samu sebe. Da li je zaista tako lepa?" 

"Jeste." 

Pipala sam među jagodama i slučajno ubrala jednu. Bacila sam je. "Da li se 
osmehuje?" 

"Da, malim osmejkom. Gleda levo i misli o nečemu." 

"O čemu misli?" 

"O jednorogovom rogu." 

"Nemoj, Nikola", reče Filip oštro. 

Zbog toga sam postala još radoznalija. "Zašto misli na rog?" 

"Jednorog ima čarobni rog", reče Nikola. "Taj rog ima naročitu moć. Kažu 
da, ako jednorog zamoči svoj rog u zatrovan bunar, voda ponovo postaje 
čista. Može i štošta drugo da učini čistim." 

"Šta drugo?" 

Nastala je pauza. "Dosta o tome za sada. Možda ću vam ispričati nekom 
drugom prilikom." Nikola je ovo poslednje rekao ispod glasa, tako da sam ga 
samo ja čula. Moj sluh je oštriji od Filipovog. 

"Bon", rekoh. "Da razmislim. Među cvećem treba da bude nana, pošto ona 
čuva od otrova. I pokosnica. I čestoslavica, bela rada i neven - dobri su za 
lečenje stomaka. I jagode, za otpornost prema otrovu i kao znak Hrista, Našeg 
Gospoda, jer su dama i jednorog takođe i Naša Gospa i Naš Gospod. Takođe 
ćete želeti i cvetove Device Mari je - đurđevak, naprsnicu, kandilku, ljubičicu. 
Da, i šipurak - belo kao čistota Naše Gospe, crveno kao Hristova krv. 
Karanfili kao suze Naše Gospe za Njenim sinom - svakako ih stavite na 


tapiseriju s jednorogom u daminom krilu, jer ona je kao novo Oplakivanje, 
n'est-ce pas. Koja je to?" Već sam znala - ja sve pamtim. Zelela sam da ih 
zadirkujem. 

Ponovo pauza. Filip se nakašlja. "Vid." 

"Ah." Veselo sam nastavila. "Karanfili su i na onoj gde dama plete 
svadbeni venac, zar ne?" 

"Tako je, na Mirisu." 

"U svadbene vence ponekad se upliće i zimzelen, za vernost. A svakako 
ćete hteti slačicu, za postojanost, i nezaboravak za istinsku ljubav." 

"Attends, Alijenor, prebrza si. Donecu još papira za skice, i šamlice da 
sednemo." Filip otrča u radionicu. 

Ostala sam sama s Nikolom. Nikad nisam bila nasamo s muškarcem kao 
što je on. 

"Zašto te zovu Nikola Dezinosant?" 


"Živim blizu Groblja nevinih” u Parizu, blizu Ulice Sen Deni.' 

"Ah. Nisam ni mislila da si ti sam nevin." 

Nikola se zakikota. "Već me dobro poznaješ, lepotice." 

"Volela bih da ti dodirnem lice kako bih te bolje upoznala." Ovo je bilo 
smelo od mene - nisam ni Filipa zamolila da mu dodirnem lice, a poznajem 
ga od detinjstva. 

Ali Nikola je iz Pariza - naviknut je na smelost. "Bien sûr", rekao je. 
Zagazio je među jagode, gnječeći cipelama mentu, nanu i nezrelo voće. 
Kleknuo je pred mene i ja sam mu spustila ruke na lice. Imao je meku kosu, 
dugu do ramena, a brada i obrazi bili su mu čekinjavi. Čelo mu je bilo široko. 
Na bradi je imao jamicu. S obe strane širokih usta ležale su duboke bore. 
Stisnula sam njegov dugi tanki nos i on se nasmejao. 

Dodirivala sam mu lice svega trenutak-dva, a onda je poskočio i stao na 
stazu. Kad se Filip vratio, vukući šamlice po šljunku, stajali smo kao i ranije. 

"Alors, hoćeš da vidiš cveće koje ćeš crtati?" Ustala sam tako brzo da mi se 
zavrtelo u glavi. 

"Da", reče Filip. 

Stupila sam na stazu i povela ih do cvetnih leja. "Mnogi cvetaju sada, ali 
neke ste propustili. Nema više ljubičica, durđevka ni zimzelena. Ima listova, 

da, ali ne cvetova. A i pokosnica počinje da vene. Ali naprsnica i čestoslavica 
već cvetaju, a ima i nekoliko belih rada. Vidi te li ih, tamo pored šljive?" 

"Da", reče Nikola. "Ti ovde odgajaš sve, n'est-ce pas? Zašto se toliko staraš 
o biljkama kad ne možeš da ih vidiš?" 

"Gajim ih da bi ih drugi gledali, a naročito zbog tate, kako bi upoznao 
cvetove koje tka i mogao da prekopira njihove prave oblike i boje. Tako je 
najbolje. To je tajna naše radionice - zato su naši millefleurs tako lepi. 

Bon, ovo je slačica. Sadim je u uglovima parcela, zbog mirisa, tako da 
znam gde sam. Ovo je kandilka, kod nje je sve utroje - tri lista u tri cvasti na 
tri stabljike, za Sveto Trojstvo. Ovo su karanfili, bele rade i ivančice. Šta još 
želite?" 

Filip me je pitao za druge biljke koje je video, a ja sam kleknula i opipala 
ih - vrapčije seme, kamenika, sapunika. Onda je seo i počeo da crta; ugalj je 
škripao po grubom papiru. 

"Možda ćete hteti i neko rano prolećno cveće", podsetila sam ga. "Visibabe 
i zumbule. Naravno, oni su već precvetali, ali pogledajte neke tatine nacrte 
ako ih se ne sećate. I narcise, za jednoroga na Vidu - on se gleda u ogledalu 
kao što je Narcis činio." 

"Mora da si razgovarala s Leonom le Vjeom dok je bio ovde - oboje mislite 
da je jednorog sujetan, razmetljiv prikan", reče Nikola. 

Nasmešila sam se. "Leon je mudar čovek." Zaista, Leon le Vje uvek je bio 
ljubazan prema meni, ponašao se gotovo kao da sam mu kći. Jednom mi je 
ispričao kako je njegova porodica nekad bila jevrejska, mada on ide s nama 
na misu kad god je ovde. I on zna kako je to biti drugačiji, zna koliko je 
potrebno uklopiti se i biti koristan. 

"Nikola, donesi platno na kom sam započeo s crtanjem Zvuka, pa ću 
dodati millefleur", reče Filip oštro. 

Pomislila sam da će mu Nikola odbrusiti, ali on je bez reči otišao u 
radionicu. Nisam znala zašto, ali odjednom nisam želela da ostanem nasamo 
s Filipom, za slučaj da želi nešto da mi kaže. Pre nego što je stigao da zausti, 
klisnula sam i pridružila se mami u kuhinji. 

Namirisala sam šta se sprema za ručak - pastrmka, mlada šargarepa iz 
vrta, kaša od kuvanog graška i suvog pasulja. "Hoće li Nikola i Filip jesti s 
nama?" - upitala sam redajući vrčeve na sto. 


"Mislim da hoće." Mama bučno spusti nešto teško na sto - šerpu s kašom. 
Onda se vratila do vatre, i posle nekoliko trenutaka čula sam cvrčanje kad je 
stavila još ribe da se prži. Počela sam da sipam pivo - čujem kad stigne do 
vrha vrča. 


Pored vatre nisam tako sigurna kao u vrtu. Više volim ono što se ne menja 
brzo. Zato volim tapiserije - treba mnogo vremena da se načine, rastu 
mesecima kao biljke u mom vrtu. Mama uvek pomera stvari dok kuva - nikad 
nisam sigurna da ću naći nož tamo gde sam ga ostavila, niti da će vreća s 
graškom biti sklonjena kako se ne bih spotakla o nju, niti da li će posuda s 
jajima stajati uza zid da je ne oborim. Nisam joj od pomoći pored ognjišta. Ne 
mogu da podstičem vatru - mnogo puta mi se ugasila. Jednom sam je prejako 
naložila i plamen je zahvatio dimnjak. Izgoreli bismo da moj brat nije ugasio 
vatru povesmom vune natopljenim vodom. Posle toga tata mi je zabranio da 
prilazim ognjištu. Ne mogu da pečem meso ili živinu. Ne mogu da stavljam i 
skidam lonce s vatre. Ne mogu ni da mešam jelo - supa mi se jednom prosula 
po rukama. 

Ali mogu da seckam povrće - mama kaže da ja sečem šargarepu pravilnije 
nego što je potrebno, ali ja ne mogu drugačije da ne bih odsekla sebi prst. 
Mogu da ribam lonce, mogu da donosim stvari i spremam ih. Mogu da 
začinim jelo, mada sporo, jer moram prvo da opipam mlevenu ljusku 
muškatnog oraha, cimet ili biber, a često i probam jelo. Mnogo se trudim da 
pomognem. 

"Šta misliš o Nikoli Dezinosantu?" - upita me mama. 

Nasmešila sam se. "Sujetan, razmetljiv prikan." 


"Bas tako. Ali, zgodan je. Rekla bih da je tamo u Parizu mnoge devojke 
uvalio u nevolju. Nadam se da ovde neće stvarati neprilike. Pazi se s njim, ma 
fille." 

"Šta će mu slepa devojka kao ja?" 

"Ne traži on oči." 

Lice mi je planulo. Okrenula sam se i otvorila drvenu kutiju za hleb. Zvuk 
mi je rekao da su u njoj ostale samo mrvice. Potražila sam pipajući po malom 
stolu pored ognjišta, zatim po velikom stolu na nogarima. "Zar nema više 
hleba? Čak ni da se posluži jelo?" - upitala sam najzad. Mrzim kad moram da 
priznam da nešto ne mogu naći. 

"Madlen je otišla po hleb." 


Nekada sam se osećala krivom što držimo služavku. Madlen je došla kod 
nas da bi bila moje oči, da bi radila ono što kćeri čine da pomognu majkama. 
Ali kad je tatina radionica postala poznata po millefleurs, i kako je on 
preuzimao sve više posla, trebala mu je mamina i moja pomoć, pa je ispalo 
dobro što je Madlen s nama. Sada ne bismo mogli bez nje, iako mama kuva 
kad god može - kaže da su Madlenina jela bezukusna i da je od njih boli 
stomak. Ali kad imamo mnogo posla u radionici, rado jedemo ono što 
Madlen skuva, zalivamo vodom koju ona donosi i sedimo pored vatre koju je 
ona založila drvima koja je sakupila. 


Madlen je ušla noseći hleb. Ona je krupna devojka, visoka kao mama, a 
šira. Opipala sam joj mišice - lice na jagnjeći but. Muškarcima se Madlen 
dopada. Čula sam je jedne večeri u vrtu sa Žoržom Mlađim. Sigurno su 
mislili da neću čuti njihovo stenjanje, niti da ću primetiti kako su moji narcisi 
pored vrbove ograde izgaženi. Nisam ništa rekla, naravno. Šta sam i mogla 
da kažem? 


Odmah nakon Madleninog povratka tata i momci vratili su se sa sastanka 
s trgovcem vunom. "Poručio sam vunu i svilu", reče tata mami. "U Ostendeu 
ima dovoljno za osnovu i nešto malo za početak tkanja - doneće je za dan-dva 
pa ćemo moći da postavimo razboj. Ostatak zavisi od mora i plovidbe od 
Engleske." 


Mama klimnu glavom. "Jelo je gotovo. Gde su Filip i Nikola?" 


"U vrtu", rekoh ja. Osetila sam njen pogled na potiljku kad sam krenula da 
ih pozovem. 


Dok smo jeli, tata je ispitivao Nikolu o Parizu. Uvek rado sluša o drugim 
mestima. Tata je bio u Ostendeu i drugim tkačkim gradovima, kao što su Lili 
Turne, ali nikada nije išao čak do Pariza. Mama i Žorž Mlađi jednom su 
putovali s njim za Antverpen, ali ja nikad nisam izašla izvan naših gradskih 
zidina - suviše se plašim. Dovoljno mi je što znam mesta u Briselu - obližnju 
Notr Dam de la Šapel s pijačnim trgom ispred, Notr Dam di Sablon, kapiju na 
unutrašnjem zidu kroz koju prolazim na putu za Veliki trg, za pijace, za 
katedralu. To je svet koji poznajem. Ipak, volim da slušam o drugim mestima 
i zamišljam kakva moraju biti. More, na primer - volela bih da osetim miris 
soli i ribe svuda oko sebe, da čujem udarce i povlačenje talasa i da osetim 
kapljice vode na licu. T ata mi je opisao more, ali volela bih da odem i sama 
osetim koliko velika i moćna može da bude voda. 


"Kakva je Notr Dam de Pari?" - upita tata. "Čuo sam da je veća čak i od 
naše katedrale." 

Nikola se nasmeja. "Vaša katedrala je pastirska koliba u poređenju s Notr 
Dam. Pariska Notr Dam je nebo koje se spustilo pravo na zemlju. Ima 
najlepše tornjeve, najglasnija zvona, vitraže od kojih staje dah. Šta bih dao da 
pravim takvo staklo." 

Zaustila sam da pitam još o zvonima kada Filip tiho reče: "En fait, mi u 
Briselu ponosimo se našom katedralom. Zapadna fasada biće gotova ove 
godine. A druge naše crkve Notr Dam de la Šapel je takođe veličanstvena, a 
mala crkva Notr Dam di Sablon je prelepa, makar ono što je dovršeno. 
Obojeno staklo na njima lepo je kao i bilo koje parisko." 

"Možda su lepe, ali nisu veličanstvene kao pariska Notr Dam", nije 
odustajao Nikola. "Volim da stojim ispred i posmatram ljude kako podižu 
pogled otvorenih usta. Oko Notr Dam ima više džeparoša nego bilo gde 
drugde u Parizu, jer ljudi toliko zure da ne primete da su pokradeni." 

"Ljudi kradu jedni od drugih?" - upita mama. "Zar se ne boje vešala?" 


"U Parizu ima mnogo vešanja, a i mnogo lopova. Ima toliko bogataša da 
lopovi ne mogu da odole. U crkvi Notr Dam mogu se po ceo dan videti 
vlastelini i plemkinje kako dolaze i odlaze, odeveni u najfiniju odeću na 
svetu. Žene u Parizu oblače se bolje nego bilo gde u svetu." 


"Jesi li bio u drugim gradovima?" - upita ga Žorž Mlađi. 
"Oh, u mnogima." 

"Gde si bio?" 

"U Lionu. Ljupke žene." 

"J9" 

"U Turneu." 

"Tata je bio u Turneu. Kaže da je to živ grad." 


"Odvratan je", reče Nikola. "Zavetovao sam se da nikada više neću otići 
tamo." 


"U Turneu ima dobrih tkača", reče tata. "Neki mogu da se nadmeću s 
onim što pravimo u Briselu." 


"Žene su tamo ravnih grudi i stalno namrštene", reče Nikola punih usta. 


I ja sam se namrštila. 

"Jesi li bio u Noriču?" - upita ga tata. "Tamo bih voleo da odem jednog 
dana, da vidim pijacu vune." 


"U Veneciju bih ja voleo da odem", reče Nikola. 
"Zašto, gospodine?" - upitala sam. "Više volite svilu od vune?" 


"Ne, ne samo zbog svile. Kroz Veneciju prolazi sve - začini, slike, drago 
kamenje, krzno. Sve što se može poželeti. I svi ti različiti ljudi - Mavri, Jevreji, 
Turci. To je praznik za oči." Zastao je. "Ah. Pardon, gospođice." 


Slegnula sam ramenima. Svi mi govore o gledanju - navikla sam na to. 

"Venecijanke ti se isto dopadaju, pretpostavljam?" - reče Filip. 

Madlen i ja se nasmejasmo. Znala sam da je Filip ovo rekao kako bi 
uklonio nelagodu. Takav je on. 

"Kakva je kuća Žana le Vista?" - umeša se mama. "Je li vrlo raskošna?" 


"Dovoljno je raskošna. Nalazi se odmah iza gradskog bedema, pored 
opatije Sen Žermen de Pre - vrlo lepe crkve, najstarije u Parizu. Njegova žena 
često tamo odlazi." 

"Kao i gospodin Le Vist?" 

"On je zauzet čovek - stalno nešto radi za kralja. Ne verujem da ima 
vremena za misu." 

"Nema vremena za misu!" - zgranula se mama. 

"Ima li on dece, gospodine?" - upitah ja čupkajući svo-ju zdelu od 
ugnječenog hleba. Ostavila sam u njoj malo kaše - bila sam suviše uzbuđena 
da jedem. 

"Tri kćeri, gospođice." 

"Nema sinova? Trebalo je više da se moli", reče mama. "Mora da mu je 
muka to što nema naslednika. Šta bi bilo s ovom radionicom, na kraju 
krajeva, da nema Žorža Mlađeg?" 

Tata zagunđa. Ne voli da ga podsećaju da će radionica jednog dana 
pripasti Žoržu Mlađem. 

"Koliko treba da se peške pređe Pariz?" - upita Lik. 

"Najmanje koliko dve mise zajedno", reče Nikola. "I to ako ne staneš ni uz 
jednu tezgu, ne svratiš ni u jednu krčmu i ne javljaš se poznanicima. Ulice su 
prepune ljudi, danju i noću. Možeš videti sve što poželiš i kupiti sve što ti se 
svidi." 


"Izgleda da se ne razlikuje mnogo od Brisela, samo je veći i ima više 
stranaca", reče Zorž Mlađi. 


Nikola frknu. "Pariz se mnogo razlikuje od Brisela." 

"Kako? Osim po ženama, pretpostavljam?" 

"Briselske žene su zapravo lepše nego što mi se u početku učinilo. Samo 
treba pažljivije gledati." 

Porumenela sam. Madlen se ponovo zakikotala i promeškoljila na klupi 
tako da me je gurnula do marne. 

"Dosta, gospodine", reče mama oštro. "Pokažite malo poštovanja u ovoj 
kući ili ćete izleteti napolje na dupe, bili pariski slikar ili ne!" 

"Kristin!" - reče tata, a Žorž Mlađi i Lik se nasmejaše. 

"Govorim ono što mislim. Osim na sebe, moram da pazim i na Alijenor i 
Madlen. Neću da neki slatkorečivi zavodnik probija sebi put ovde." 

Tata zausti da nešto kaže, ali Nikola upade. "Uveravam vas, gospodo, da 
nisam želeo da uvredim vas ni vašu kćer, kao ni lepu Madlen." 


Madlen se ponovo promeškolji, pa sam morala da je gurnem stopalom. 


"Videćemo", reče mama. "Poštovanje ćete najbolje pokazati prisustvujući 
misi. Niste bili u crkvi otkako ste stigli." 


"U pravu ste, gospođo - neoprostiva greška. Nadoknadiću to tako što ću 
danas otići na Večernju. Mogao bih da odem u tu vašu crkvu Sablon i usput 
vidim to čuveno obojeno staklo." 


"Ne", reče tata. "Misa može da sačeka. Prvi nacrti mi trebaju što pre kako 

bismo mogli da počnemo. Ti i Filip radite dok ne završite - a onda možeš na 
z ll 
misu. 


Mama je drhtala od besa, ali je oćutala. Njoj posao nikad nije važniji od 
mise, ali tata je lissier - njegovo je da donosi ovakve odluke. Ipak, nije se dugo 
ljutila na njega. Nikad se ne ljuti dugo. Posle večere ona i tata otišli su u 
radionicu. lako ne sme da tka - Esnaf bi zbog toga kaznio tatu - ona mu često 
pomaže u drugim poslovima. Njen otac bio je tkač, pa ona zna kako da 
postavi razboj, da razapne osnovu, da mota i slaže vunu, da izračuna koliko 
vune i svile je potrebno za tapiseriju i koliko vremena će trajati tkanje. 


Oko toga ja ne mogu da pomognem, ali mogu da šijem. Noću, kada tkači 
završe, satima sedim i pipam tapiseriju na razboju, tražeći otvore koji nastaju 


kad se jedna boja završi a druga započne. Tako upoznam tapiseriju onoliko 
dobro koliko i radnici koji je tkaju. 

Naravno, ako je poručilac spreman da dovoljno plati i ako nacrti to 
dopuštaju, tata prepliće boje, utkiva niti raznih boja jedne u druge, upliće ih 
tako da nema procepa koje valja ušivati. To je pipav posao, traje duže i košta 
mnogo, pa ga mnogi poručioci ne zahtevaju, kao što nije ni gospodin Le Vist. 
On je izgleda suviše škrt i užurban - baš kao što bih očekivala od pariskog 
plemića. Sledećih meseci biće mnogo šivenja za mene. 

Dok su mama i tata bili u radionici ponovo sam radila u vrtu, plevila i 
pokazivala muškarcima cveće koje im treba, a oni su crtali i slikali šemu na 
velikom komadu pamučnog platna. Vladao je mir i ja sam se radovala - više 
volim kad nema stalnih svađa. 

Malo kasnije Žorž Mlađi i Lik izašli su u vrt i gledali kako Nikola i Filip 
slikaju. Sunce je tuklo odozgo. Uzela sam dve kofe da donesem vodu za 
zalivanje biljaka. Prolazeći pored kuhinjskog prozora na putu ka bunaru čula 
sam kako neko izgovara ime Žaka le Befa. Zastala sam pored vrata radionice. 

"Bio sam danas kod njega da mu kažem da ću uskoro naručiti plavu", 
govorio je tata. "Ponovo je pitao za nju." 

"Nema žurbe, zar ne?" - reče mama. "Tek joj je devetnaest. Mnoge devojke 
čekaju i duže kako bi našle pravog čoveka, ili da bi se njihovi budući muževi 
sredili, ili da bi sašile sebi spremu. A pred vratima ga baš i ne čeka povorka 
žena koje žele da se udaju za njega." 

"Pre bi ih ubio smrad", reče tata. 

Oboje se nasmejaše. 

Stajala sam nepomično držeći kofe i ne dišući da me roditelji ne čuju. 
Onda sam osetila kako neko dolazi iz vrta i staje na vrata iza mene. 


"Ipak, to je prosidba", reče tata. "Samo on ju je zaprosio. Ne možemo tek 
tako da ga odbacimo." 


"Može ona da učini mnogo štošta osim udaje za čoveka koji boji vunu 
vrbolikom. Je li to ono što želiš za svoju kćer?" 


"Nije lako naći muža za slepu devojku." 

"Ne mora ni da se uda." 

"Šta, da celog života bude na teret radionici?" 
Trgla sam se. Očigledno nisam dovoljno korisna. 


Ko god da je bio iza mene, lako se pomakao, a posle trenutak-dva nečujno 
se vratio u vrt i ostavio me mojim nemim suzama. U tome su moje oči iste 
kao u ostalih - i one liju suze. 


KRISTIN DI SABLON 


Nisam mogla da skrenem pogled s odeće. Žena koja svira orgulje nosi bogatu 
gornju haljinu s crvenom i žutom šarom nara. Po rubovima su biseri i tamni 
dragulji kakve nosi i oko vrata. Donja haljina je plava, sa šiljastim rukavima 
koji joj graciozno padaju s mišica. Žorž će moći da pokaže svoju veštinu 
senčenja na tim rukavima, prelaz tamnoplave u svetloplavu. 

Čak i sluškinja koja pumpa mehove orgulja divno je obučena - haljina joj 
je lepša od Alijenorinih i mojih. Pretpostavljam da se tako oblače pariske 
družbenice. Naravno, njena haljina je jednostavnija od gospodaričine, ali je 
ipak od tamnoplavog moarea s crvenim opšivima - još senčenja za Žorža - i 
dugim žutim rukavima, okruglim, ne šiljastim. Kad bih ja nosila takvu 
haljinu, rukavi bi mi upadali u supu i mrsili se u niti osnove. 


Družbenica oko vrata ima i dva lanca s medaljonima u obliku cvetova. 
Nisu raskošni kao ogrlica njene gospodarice, ali lančići su od zlata. I na glavi 
nosi drago kamenje. Volela bih da imam takav nakit. Imam ja ogrlicu od 
rubina usađenih u emajl. Žorž mi ju je poklonio kad je radionica postala 
njegova. Nosim je na svetkovine Esnafa; tada hodam preko Velikog trga 
poput kraljice. 

Ponekad mislim o tome koliko smo imućni, iako tako ne delujemo, i pitam 
se šta bi Žorž rekao kad bih odlučila da postanem dama nalik na ove s 
tapiserija. Šta bi bilo kad bih nosila lepu odeću, jela ušećerene bademe, kad 
bih imala družbenice da me služe, da me češljaju, nose mi molitvenik, korpe i 
maramice, da spremaju za mnom i greju mi sobu. Madlen bi trebalo da rano 
ujutru pali vatru, ali ona često još spava kad ja ustanem, pa moram to da 
uradim sama. 


Uopšte nisam kao te dame na tapiserijama. Ne umem da sviram orgulje i 
nemam vremena da hranim ptice, pletem karanfile ili Zurim u ogledalo. 


Jedina dama koju donekle razumem je ona koja drži jednoroga za rog. To bih 
i ja uradila - postarala bih se da ga čvrsto uhvatim. 


Mi imamo novca, ali Žorž ga ne troši na lepe stvari. Nasa kuća je veća od 
mnogih drugih - spojili smo dve kuće tako da imamo dosta mesta za 
radionicu, a šegrti i ostali koji nam pomažu imaju svaki svoj krevet. Imam 
svoju ogrlicu, a spavamo na dobroj postelji od kestenovog drveta. Naša 
odeća, iako jednostavna, lepo je skrojena, od dobrih tkanina, a Alijenor i ja 
imamo po tri haljine, dok ostale žene imaju samo dve ili čak jednu. Ali mi 
nosimo odeću za rad, ne za pokazivanje. Rukavi nam ne smetaju u poslu. 


Žorž se ne razmeće našim bogatstvom, nego njime kupuje nacrte za 
tapiserije - ima ih više od svih ostalih tkača u gradu. A imamo i dva dobra 
vodoravna razboja, dok druge radionice slične našoj imaju samo po jedan. 
Žorž štedro plaća da se drže mise za našu porodicu, a daje i priloge za 
izgradnju crkve Notr Dam di Sablon. 


Samo ponekad poželim da su moje haljine plave, a ne smeđe, i da na 
njima osim vune ima i malo svile. Volela bih krzno, da me greje, i vremena da 
uredim kosu, i pratilju da to obavi kako valja. Madlen je jednom probala da 
me očešlja, ali kosa mi je ispala kao svračije gnezdo. Volela bih da su mi ruke 
meke kao ružine latice kojima dame s tapiserija svakako neguju svoje ruke. 
Alijenor mi je napravila ulje od latica, ali ja previše radim s grubom vunom 
da bi mi koristilo. 


Volela bih da uvek imam vatru da sedim pored nje, i više hrane nego što 
mi je potrebno. 


O svemu ovome razmišljam tek ponekad. 


Imala sam mnogo posla zatežući s ostalima u radionici niti osnove, da mi 
je prijalo da izađem u vrt i gledam neko vreme šta su Nikola Dezinosant i 
Filip naslikali. Ova šema - Zvuk - bila je do sada jedina uveličana, pa su je 
prikačili na zid vrta, gde su radili. Filip je crtao sam, pošto Nikola nije 
shvatao da mi tkamo s naličja i da su nam potrebni crteži koji su slika u 
ogledalu gotove tapiserije. Potreban je poseban dar da bi se od male slike 
napravio veliki nacrt, i to crtajući sleva nadesno umesto zdesna nalevo. Svi 
smo se smejali izrazu Nikolinog lica kada je prvi put video Zvuk nacrtan 
naopako. Ali sada se privikao na to, i dobro mu ide. Iako je razmetljiv, dobar 
je slikar i brzo uči. 


Kad sam izašla u vrt, tamo su bili Nikola i Alijenor - on je slikao, a ona se 
popela na lestve i kresala grančice s višnje. Filip je otišao do oca po boje. lako 


su bili na različitim krajevima vrta i zauzeti svako svojim poslom, nije mi se 
dopalo što su sami. Ipak, nisam tu mogla mnogo da učinim - imam suviše 
posla da bih stalno pratila svoju kćer. Ona je razborita devojka, mada sam 
videla kako se promeni kad uđe u kuću. 

Nikola je radio na sledećem nacrtu, slikao je na velikom komadu platna 
po kom je ugljem bila iscrtana skica. Ovo je bio Miris, gde dama plete 
svadbeni venac od karanfila, vereničkog cveća. Ova dama očigledno je 
sasvim ubeđena da će uhvatiti svog jednoroga, dm već pravi venac. Nikola joj 
je nacrtao lice, ali još nije započeo s haljinom. Bila sam nestrpljiva da je vidim. 

Prestao je sa slikanjem i prišao mi ispred Zvuka. "Šta misli te o slici, 
gospođo? Niste ništa rekli. Vrlo je lepa, n'est-ce pas?" 

"Vi ne čekate pohvale, zar ne? Sami ih sebi delite." 

"Dopada li vam se njena haljina?" 

Slegnula sam ramenima. "Haljina je lepa, ali millefleur je još lepši. Filip je 
obavio dobar posao, kao i sa životinjama i travom." 

"Ja sam naslikao jednoroga i lava. Kako vam se sviđaju?" 

"Jednorog je predebeo i nije živahan kao što sam očekivala da će biti." 

Nikola se namršti. 

"Za izmene više nema vremena", dodala sam. "Moraće da posluži. Makar 
je lav pun karaktera. Tu sais!?, s tim okruglim očima i širokim ustima liči 
pomalo na Filipa." 

Alijenor se zakikota gore na višnji. 

Pomerila sam se do Mirisa. "Kakva je damina haljina na ovoj? I odeća 
njene družbenice?" 

Nikola se osmehnu. "Dama nosi crveni brokat s uzorkom nara ispod plave 
haljine, zadignute i pričvršćene u struku kako bi se videla crvena ispod. 
Pratiljina haljina je ista kao damina - plava gornja, crvena donja - ali tkanina 
je obični moare." 

Zvučao je tako nadobudno dok ih je opisivao da sam morala nešto da 
kažem. "Služavka ne bi trebalo da ima dva lančića oko vrata", rekla sam. 
"Jedan bi bio dovoljan, i to običan." 

Nikola se nakloni. "Još nešto, gospođo?" 

"Ne budi bezobrazan." Spustila sam glas. "I kloni se moje kćeri." 


I Franc. — znaš (kao uzrečica). (Prim. prev.) 


Alijenorino ravnomerno šuškanje u granama prestade. "Mama!" - povikala 
je. Uvek me iznenadi šta sve ona čuje. 


Pre nego što je iko stigao išta više da kaže, Žorž nas je sve pozvao u 
radionicu da postavimo razboj. Već smo počeli da ga pripremamo za tkanje - 
uvukli smo niti osnove u češalj i pričvrstili ga na jednu stranu razboja. Sada je 
došlo vreme da se osnova omota oko zadnje prečke pre nego što je učvrstimo 
za prednju i načinimo površinu za tkanje. 

Niti osnove su deblje od potke, načinjene od grublje vune. Poredim ih sa 
suprugama. Njihov posao se ne vidi na prvi pogled - možete videti samo 
ispupčenja ispod šarenih niti potke. Ali, da ih nema, ne bi bilo ni tapiserija. 
Žorž bi se bez mene raspao. 

Za nameštanje osnove na razboj ove veličine potrebno je najmanje četvoro 
ljudi da drže klupka osnove i vuku ih, dok još dvoje okreću motovilo da 
namotaju osnovu oko zadnje prečke. Usput neko mora i da proverava 
zategnutost. Ona mora da bude kako treba od samog početka, inače bi se 
pojavile neprilike tokom tkanja. To uvek radi Alijenor - ruke su joj veoma 
osetljive i zato pogodne za ovaj zadatak. 


Kad smo ušli, Žorž i Žorž Mlađi već su stajali pored motovila. Alijenor je 
prišla ocu, a ja sam pokazala Nikoli smotuljke osnove spremljene za nas. Lik 
je stajao sa strane i držao još osnove. 


Nedostajao nam je jedan par ruku. "Gde je Filip?" - upita Žorž. 
"Još je kod oca", reče Nikola. 
"Madlen, gurni sočivo nad ivicu vatre i dođi!" - viknula sam. 


Madlen se pojavila iz kuhinje, crvena i čađava. Rekla sam joj da stane 
između mene i Lika tako da se ne nade uz Nikolu - nisam želela da pilje jedno 
u drugo dok radimo. Uzeli smo po povesmo u svaku ruku i stali malo dalje 
od razboja. Pokazala sam Nikoli i Madlen kako da ravnomerno zategnu niti 
oko ruku i snažno vuku. Nije lako postići da sve niti budu jednako zategnute. 
Držali smo niti koje su nas polako vukle ka razboju dok su Žorž i Žorž Mlađi 
okretali ručke svaki na jednom kraju razboja. Kad su na trenutak stali, 
Alijenor je ušla među niti osnove i stala da korača vukući ruke preko njih. Svi 
su ćutali. Lice joj je bilo vedro i usredsređeno - takav izraz Žorž ima na licu 
dok tka. Za trenutak sam gotovo pomislila kako moja kći vidi. Kad je stigla 
do kraja, okrenula se i pošla natrag, a ruka joj je stala na niti koju je držao 
Nikola. "Suviše labavo", rekla je. "Ovde i ovde." Posegnula je i dotakla 


Madlenine niti. "Vucite jače levom rukom", naredila sam oboma. "To vam je 
slabija ruka - uvek jače vucite njome." 

Kad su niti jednako zategnute, Žorž i Žorž Mlađi ponovo su pokrenuli 
motovilo i stali polako da namotavaju osnovu oko prečke dok smo je nas 
četvoro vukli u suprotnom pravcu. Kad su nas dovukli do samog razboja, 
pustili smo niti i počeli iz početka, udaljivši se s nitima. Alijenor je ponovo 
proverila zategnutost. Ovog puta Nikolina desnica vukla je slabije, kao i 
Likova levica delimično. Onda Madlen, pa ponovo Nikola. Alijenor i ja smo 
im rekli koliko jako da vuku. 

Nikola jeknu: "Ovo će potrajati satima. Ruke me bole." 

"Pazi šta radiš i ići će brže", odrezala sam. 

Dok su Žorž i Žorž Mlađi okretali ručke, nanjušila sam da nešto gori. 
"Sočivo!" 

Madlen skoči. "Ne puštaj!" - kriknula sam. "Alijenor, idi i skini sočivo s 
vatre." 

Prestrašen izraz prešao je njenim licem i oterao vedrinu. Znam da ona ne 
voli vatru, ali nije bilo pomoći - jedino njoj su ruke bile slobodne. 

"Madlen, jesi li pomerila sočivo kako sam ti rekla?" - upitala sam, a 
Alijenor istrča iz radionice. 

Ona se namršti na niti u rukama. Po prstima je imala crvene i bele pruge 
od vune čvrsto umotane oko njih. "Glupačo." 

Nikola se zacereka. "Ista Mari-Selest." 

Madlen podiže glavu. "Ko je to?" 

"Devojka koja radi u kući Le Vistovih. Sočna kao ti." Madlen mu se 
iskrevelji. Žorž Mlađi se namršti na oboje. Alijenor se vratila. "Spustila sam 
lonac na pod", rekla je. Vratili smo se postavljanju osnove, Žorž i Žorž Mlađi 
su vrteli, Alijenor je proveravala zategnutost. Više nije bilo zabavno. I mene 
su zabolele ruke, mada to nikad ne bih priznala. Grizla sam se oko večere, šta 
da poslužim. Moraću da otrčim do pekarove žene po pitu - ona ih prodaje u 
kući dok joj je muž u Dvorani hleba. Madlen je uzdisala, huktala i mrgodila se 
pored mene, a Nikola je stao da koluta očima od dosade. "Šta ćete raditi kad 
završite s ovom gnjavažom?" - upitao je. 

"U plešćemo poprečne niti da načinimo strehu", rekoh. Nikola nije shvatio. 
"To su niti koje podižu svaku drugu nit osnove tako da između može da se 


provuče potka", objasnila sam mu. "Nagaziš papučicu i osnova se podeli 
nadvoje. Prostor između zove se streha." 


"Gde stavljate izatkani komad tapiserije dok radite?" 

"Namotavamo je na ovu prečku napred." 

Nikola malo razmisli. "Ali tako je ne vidite." 

"Ne. Vidimo samo deo na kom radimo, a onda se i on umota. Cela 
tapiserija se vidi tek kad je gotova." 

"To je nemoguće. Kao kad bi slepac slikao!" Još dok je to izgovarao, trgnuo 
se i pogledao Alijenor; ona je i dalje opipavala niti, kao da ga nije čula. 

Ipak, nastavio je da zapitkuje. "A gde ide šema?" 

"Na sto koji stavimo ispod, tako da je gledamo dok tkamo. Filip će nacrtati 
obris seme i na osnovu." 

"Čemu ovo služi?" Pokazao je vreteno u uglu. "Gospode, hoće li ikada 
ućutati?" Žorž Mlađi izgovorio je ono što smo svi mislili. Nasa radionica je 
tiha, ostale su mnogo bučnije i brbljivije. Kad Žorž dovede druge tkače da 
nam pomažu - kao što će učiniti za ove tapiserije - uvek odabere ćutljive. 
Jednom smo imali tkača koji je pričao po ceo dan, pa je Žorž morao da ga 
otpusti. I Nikola priča sve vreme - najviše o pariskim govorkanjima, 
uglavnom besmislenim. Toliko zapitkuje da mi dođe da ga ošamarim. Dobro 
je što najviše radi u vrtu, inače bi Žorž vikao na njega. On je blag čovek, ali ne 
trpi luckasto blebetanje. 

Nikola zinu da upita još nešto, ali tada Alijenor čupnu nekoliko niti i on 
jače povuče levom rukom. 

"Manje pričaj, više misli na to što radiš", reče Žorž. "Ili ćemo da ostanemo 
ovde do mraka." 

Ipak, nije trajalo toliko. Najzad smo završili, pa sam mogla da odem i 
pobrinem se za večeru. 

" Viens2, Alijenor", rekla sam. "Pomoći ćeš mi da odaberem najmirisniju 
pitu." Alijenor voli da odlazi u pekarovu kuću. 


"Molim vas, gospođo, doneću vam ja ako mi dozvolite da i ja uzmem 
malo", reče Madlen. 


"Tebi je za večeru zagorelo sočivo, devojko. Donesi ljudima nešto za piće 
kad završiš ovde, a onda idi da oribaš taj lonac." 


* Franc. — dođi. (Prim. prev.) 


Madlen uzdahnu, iako joj je Nikola namignuo. Žorž Mlađi se ponovo 
namrštio. Kad je Nikola koraknuo unazad i podigao ruke da pokaže kako je 
nije ni dotakao, odjednom sam se zapitala šta to ima između mog sina i 
Madlen. Možda Nikola vidi nešto što meni izmiče. 


Pogledala sam Alijenor kad smo izlazile. Ona se dobro pazi, ali ponekad 
ne znajući očađavi obraz ili joj se, kao što sam sada videla, grančice trešnje 
upletu u kosu. Lepa je, ima dugu zlatnu kosu sličnu mojoj, prav nos i okruglo 
lice. Samo njene velike prazne oči i krivi osmeh čine da se ljudi sažale na nju 
kad je pogledaju. 

Dok smo išle Glavnom ulicom, Alijenor me je držala za rukav odmah 
iznad lakta. Lakog je koraka, i oni koji je ne poznaju ne bi nikad pogodili, baš 
kao što Nikola nije. Toliko dobro poznaje ulice da zapravo i ne bih morala da 
je vodim kad ne bi bilo balege i nečisti iz noćnih posuda u koje bi stala ili koji 
bi joj pali na glavu, i zahuktalih konja. Inače ide ulicama kao da je anđeli 
vode. Ako je negde jednom bila, umeće da pronađe to mesto. Iako je pokušala 
da objasni kako to čini - po zvuku stopala, brojeći korake, pipajući zidove oko 
sebe, prateći mirise koji joj kažu gde je - njeno sigurno kretanje za mene je i 
dalje čudo. Ipak, više voli da ne ide sama - radije me drži za mišicu. 

Jednom sam je ostavila kad je bila mala. Bila je jesen, pijačni dan i Trg La 
Šapel vrveo je ljudima i robom - jabuke i kruške, šargarepe i bundeve, hleb, 
pite i med, pilići, zečevi, guske, koža, srpovi, tkanine, korpe. Srela sam staru 
prijateljicu koja je dugo bolovala od groznice, pa smo počele da zapitkujemo 
jedna drugu o novostima i ogovaramo. Nisam ni primetila da Alijenor nema 
dok me prijateljica nije upitala za nju - tada sam osetila da mi njenih prstiju 
nema na rukavu. Iražile smo je posvuda i najzad je našle kako stoji usred 
meteža, mrtvih očiju punih suza, jeca i krši ruke. Zastala je da pomiluje 
jagnjeće krzno i pustila moj rukav. Retko je njeno slepilo savlada kao što je 
uspelo tada. 


Osetila sam ispred nas miris pita s mesom pekarove žene. Ona u pite 
stavlja bobice kleke, a u koru utiskuje nasmejano lice lakrdijaša. Uvek se 
nasmešim kada to vidim. 

Alijenor se nije smešila, nego je mreškala nos, lica iskrivljenog od tuge i 
gađenja. 

"Šta je?" - povikala sam. 


"Molim te, mama, možemo li da odemo do Sablona, samo na trenutak?" 
Ne čekajući moj odgovor povukla me je u Ulicu Sandelijer. lako uznemirena, 
brojala je korake i znala je gde se nalazi. 


Stala sam. "Pekarova žena uskoro zatvara posao - ne smemo da 
zakasnimo." 


"Molim te, mama." Alijenor me je i dalje vukla za ruku. Onda sam osetila 
miris koji je ona odavno razaznala među mirisima pita. Žak le Bef. Iznenada 
je taj ogavni smrad zavladao naokolo. "Hajde." Sada sam ja nju vukla. Stigle 
smo do Ulice Samariten i upravo skretale u nju kad sam čula Žaka kako viče: 
"Kristin!" 

"Trči", šapnula sam i zagrlila je jednom rukom. Spoticale smo se po 
neravnom kamenu, udarale u zidove i prolaznike. "Ovuda." Povukla sam je 
nalevo. "Sablon je predaleko - idemo u Šapel. Teško da će nas tamo tražiti." 
Hitro sam je vodila preko trga na kom su prodavci raspremali tezge i polazili 
kućama na večeru. 


Stigle smo do crkve i uvukle se unutra. Povukla sam Alijenor u kapelu 
Naše Gospe od Samoće, nedaleko od vrata, i gurnula je na kolena tako da je 
stub sakrije od pogleda Žaka le Befa ukoliko ude. Kleknula sam i šapatom se 
pomolila, a zatim sela na pete. Jedno vreme nismo ništa govorile, samo smo 
čekale da nam se dah umiri. Da nismo bežale bas od Žaka, nasmejala bih se, 
jer smo sigurno izgledale smešno. Ali, nisam se nasmejala - Alijenorino lice 
bilo je puno jada. 

Osvrnula sam se oko sebe. Crkva je bila prazna - Večernja se završila i 
ljudi su otišli kućama da jedu. Volim ovu kapelu - velika je i svetla, s mnogo 
prozora, i vrlo nam je blizu - ali više volim Sablon. Odrasla sam nadomak 
njenih zidova i dobro je služila tkačima iz ovog kraja. Manja je i podignuta s 
više pažnje, ukrašena lepšim obojenim staklom, kamenom, životinjama i 
ljudima koji gledaju odozgo sa spoljnih zidova. Alijenor to ne zna, naravno - 
najbolji delovi crkve njoj ništa ne znače. 

"Mama", prošaputala je, "molim te, ne teraj me da pođem za njega. Pre ću 
se zarediti nego Živeti s tim smradom." Taj smrad - prevrela ovčija mokraća u 
koju potapaju vrboliku da učvrste boju - razlog je što se majstori ovog zanata 
već pokolenjima žene svojim srodnicama. Žak le Bef svakako u Alijenor vidi 
svežu krv koliko i miraz i vezu s radionicom dobrog tkača. 


"Kako da živim uz smrdljivu proizvodnju boje koju čak ne mogu ni da 
vidim?" - dodala je. 


"Radiš na tapiserijama, a ni njih ne vidiš." 

"Jeste, ali one ne smrde. I mogu da ih opipam. Mogu prstima da osetim 
čitavu njihovu priču." 

Uzdahnula sam. "Svi muškarci imaju mane, ali to je ništa u poređenju s 
onim što dobijaš od njih - hranu i odeću, kuću, sredstva za život, postelju. Žak 
le Bef će ti dati sve to i treba da zahvališ Bogu što je tako." Zvučala sam oštrije 
nego što sam želela. 


"Zahvalna sam, ali - zašto ne mogu da dobijem muža koji mi se više 
dopada, kao ostale žene? Njega nijedna neće, prostaka smrdljivog. Zašto bih 
ja?" Alijenor zadrhta, telo joj se treslo od gađenja. Njihova postelja neće biti 
srećna, videla sam to. Teško mi je bilo da zamislim one plave ruke na telu 
moje kćeri a da i sama ne zadrhtim. 


"To je dobra poslovna veza", rekla sam. "Ako se udaš za Žaka, pomoći ćeš 
i njegovom poslu i očevoj radionici. On će dobijati stalne porudžbine od 
Žorža, a Žorž će od njega dobijati jeftiniju plavu boju. Tu sais, tvoj otac i ja 
smo se venčali da bi se radionice naših očeva sjedinile. Moj otac nije imao 
sina, pa je odabrao Žorža da ga posini tako što me je udao za njega. To nas 
nije sprečilo da stvorimo dobar brak." 


"Moj brak nije poslovni poduhvat", reče Alijenor. "Znaš da nije, mama. 
Mogla bi da me udaš za nekog drugog - za jednog od trgovaca vunom ili 
svilom, ili za nekog tkača, čak i za slikara. Pa ipak me daješ za jedinog s toliko 
njegovih mana da će one zaseniti moju." 


"To nije istina", rekla sam, iako je bilo. "Svi vide kako si nam korisna, kako 
te slepilo ne sprečava da spremaš kuću, pomažeš nam u radionici i odgajaš 
vrt." 


"Toliko sam se trudila", mrmljala je Alijenor. "Mučila sam se da biste bili 
zadovoljni, ali na kraju je ispalo svejedno. Koji bi muškarac odabrao slepu 
devojku pre neke čije su oči zdrave? Toliko je devojaka u Briselu koje bi svako 
izabrao pre nego mene, kao što bi većina muškaraca bila izabrana pre Žaka le 
Befa. On i ja smo ono što ostane na dnu bureta. Zato smo suđeni jedno 
drugom." 

Nisam rekla ništa - iznela je moje argumente umesto mene, iako nije 
delovala ubeđeno. Čelo joj se namreškalo i uvrtala je suknju. Spustila sam 
ruke preko njenih da je zaustavim. "Ništa još nije odlučeno", rekla sam 
sklanjajući joj ruke i ravnajući zgužvanu tkaninu. "Razgovaraću s tvojim 


ocem. U svakom slučaju, trebaš nam za ove nove tapiserije - ne možemo sada 
da te se lišimo. Tiens, Žak je do sada svakako već otišao. Idemo do pekara pre 
nego što pojedu našu pitu." 

Pekar je već bio kod kuće i s porodicom seo za večeru. Ubedila sam 
njegovu ženu da mi proda pitu obećavši joj korpu graška iz Alijenorinog vrta. 
Nije više bilo pite od govedine, ostala je samo pileća, koju Žorž ne voli 
naročito. 

Kad smo bile blizu naše kuće, Alijenor je ustuknula poput konja i stegla 
me za mišicu. Osećao se zadah ovčije mokraće - Žak le Bef je sigurno krenuo 
kod Žorža kad nas je ugledao u Glavnoj ulici. Naravno, odabrao je vreme za 
večeru kako bismo morali da ga nahranimo. 


"Idi kod suseda i ostani tamo", rekla sam. "Doći ću po tebe kad ode." 
Povela sam je do suknarevih vrata, dve kuće dalje od nas. Uvukla se unutra. 


Žak i Žorž pili su pivo u vrtu. Osim kad je vrlo hladno, uvek ga 
odvedemo tamo kad dođe u posetu. Pretpostavljam da je navikao na takav 
postupak. Nikoline slike Zvuk i Miris još su bile prikačene na zid, ali slikara 
nije bilo. Žak le Bef tako utiče na ljude gde god se pojavi. "Zdravo, Žak", rekla 
sam kad sam ušla u vrt da ga pozdravim trudeći se da se ne zagrcnem. 

"Upravo si pobegla od mene", zatutnjao je. "Zašto ste ti i devojka bežale 
od mene?" 

"Ne znam o čemu govoriš. Alijenor i ja smo išle u kapelu da se pomolimo 
pre nego što odemo do pekara. Morale smo da požurimo da pekar ne zatvori, 
pa smo potrčale, ali nismo bežale od tebe. Ostaćeš na večeri, bien sûr imamo 
pitu." Koliko god da je odvratan, pristojno je da ga pozovem, naročito ako će 
mi postati zet. 

"Bežale ste od mene", ponovi Žak. "Ne treba to da radite. I gde je 
devojka?" 

"Otišla je u posetu." 

"Žak želi da razgovaramo o Alijenor", umeša se Žorž. 

"Ne, želim da razgovaram o bednoj porudžbini plave vune za ove 
tapiserije." Žak le Bef pokaza Zvuk. "Pogledaj ovo - jedva da ima plave boje, 
naročito uz to silno cveće. Tvoja sklonost ka millefleurs će me ubiti, sve je žuto 
i crveno. A na ovoj ima još manje plave, čini mi se." Zaškiljio je na Miris - 
skica je bila gotova, ali samo su damino lice i ramena već bili naslikani. 


"Rekao si mi da će na ovim tapiserijama biti mnogo više plave - pola tla će biti 
plava trava. Sada su ostala samo ostrvca plavog, a sve ostalo je crveno." 

"Dodali smo drveće na nacrte", odgovori Žorž. "Plavo na drveću 
nadoknadiće uklonjenu travu." 

"Nije to dovoljno - pola lišća je žuto." Žak le Bef se zapilji u Žorža. 

Bilo je tačno da smo izmenili količinu plave vune naručene od njega. Sada 
kad smo imali jedan nacrt kao meru, Žorž i ja smo sinoć seli i izračunali 
koliko nam plave vune treba za sve tapiserije. Jutros je Žorž poslao Žorža 
Mlađeg kod Žaka le Befa da mu to kaže. 

"Nacrti su se izmenili od našeg poslednjeg razgovora", reče Žorž mirno. 
"To se često dešava. Nisam ti nikada čvrsto obećao tačnu količinu plave koju 
ću uzeti." 

"Prevario si me i moraćeš to da mi nadoknadiš", nije odustajao Žak. 

"Hoćeš da jedeš ovde?" - prekinula sam ga. "Ponekad je lepo jesti napolju. 
Madlen, donesi pitu", doviknula sam u kuću. 

"Žak, ti znaš da ne mogu da ti garantujem količine", reče Žorž. "U ovom 
poslu to tako ne ide. Sve se usput menja." 


"Neću ti dati nimalo plave vune dok ne pristaneš na ono što tražim." 


"Isporučićeš mi tu vunu sutra, kao što si obećao." Žorž je govorio polako, 
kao da nešto objašnjava detetu. 

"Ne dok i ti meni nešto ne obećaš." 

"Šta da ti obećam?" 

"Svoju kćer." 

Žorž me pogleda. "Još nismo razgovarali s Alijenor." 

"Šta tu ima da se razgovara? Daćeš mi njen miraz i ona će mi postati žena. 
To je sve što tu ima da se kaže." 

"Alijenor nam je još potrebna", umešala sam se. "Ove tapiserije su najveća 
porudžbina koju smo ikada dobili, i za rad nam treba svako. Kad bi bilo ko 
otišao, čak i Alijenor, to bi značilo da možda nećemo završiti tapiserije na 
vreme, što bi opet značilo da za njih uopšte nećemo naručivati plavu vunu od 
tebe." 

Žak le Bef me nije ni slušao. "Udaj kćer za mene i ja ću ti isporučiti plavu 
vunu", rekao je kad je Madlen iznela pitu i nož. Zadržavala je dah da ne 
udahne njegov smrad, ali je zapanjeno zadahtala kad je čula šta Žak govori. 


Namrštila sam se i odmahnula glavom dok je spuštala pitu na sto i žurila 
natrag. 

"Kristin i ja moramo da porazgovaramo", reče Zorž. "Daću ti svoj odgovor 
sutra." 


"U redu", reče Žak. Uzeo je nož i odsekao sebi veliku krišku pite. "Daj mi 
devojku i dobićeš plavu vunu. I ne pokušavaj da odeš drugim majstorima za 
bojenje - oni mene poznaju bolje nego tebe." 

Naravno da je tako - svi su mu rođaci. 


Žorž se spremio da odseče sebi pite, ali mu je ruka s nožem zastala iznad 
korice. Zatvorila sam oči da ne vidim bes na njegovom licu. Kad sam ih 
ponovo otvorila, zario je vrh noža u pitu i ostavio nož da štrči uvis. "Imam 
posla", rekao je ustajući. "Videćemo se sutra." 


Žak le Bef proguta veliki zalogaj pite - činilo se da ga Žoržov odlazak 
usred jela nimalo nije uvredio. 


I ja sam se povukla i otišla da pronađem Madlen. Stajala je pogrbljena nad 
loncem sa sočivom, lica crvenog od vrućine. "Da nisi rekla ni reč Alijenor", 
prosiktala sam. "Ne mora o ovome za sada ništa da zna. Osim toga, još ništa 
nije odlučeno." 

Madlen me pogleda odozdo, utaknu zalutali pramen kose iza uha i 
nastavi da riba. 

Žak je pojeo pola pite pre nego što je otišao. Ja je nisam ni takla - sada mi 
se gadila. 

Alijenor je ćutala kad sam je dovela od suseda - otišla je pravo u vrt i stala 
da bere grašak za pekarku. To me je obradovalo, pošto nisam znala šta da joj 
kažem. 

Kasnije se ponudila da sama odnese grašak pekarovoj ženi. Kad je otišla, 
povukla sam Žorža u ugao vrta, pored ružama prekrivene ograde, tako da 
nas niko ne čuje. Nikola i Filip radili su rame uz rame na Mirisu - Nikola je 
slikao damine ruke, dok je Filip započinjao lava. 

"Šta ćemo sa Žakom le Befom?" - upitala sam. 

Žorž je zurio u neke ružičaste cvetove šipurka kao da sluša njih, a ne 
mene. 

"Alors?" 


Zorž uzdahnu. "Moraćemo da mu je damo." 


"Pre neki dan si se šalio kako će je njegov smrad ubiti." 


"Pre neki dan nisam znao da ćemo smanjiti plavu boju na tapiserijama. 
Ako uskoro ne dobijemo plavu vunu, kasnićemo s radom i Leon će nas 
oglobiti. Žak to zna. Drži me za jaja." 

Pomislila sam na Alijenorine drhtaje u kapeli. "On joj se gadi." 


"Kristin, znaš da je to najbolja ponuda koju će Alijenor dobiti. Ima sreće 
što je Žak prosi. On će se brinuti o njoj. Nije on loš čovek, osim što smrdi, a na 
to će se ona navići. Neki ljudi kažu da ovde zaudara na vunu, ali mi to ne 
osećamo, zar ne?" 


Žorž slegnu ramenima. 

"Žak će je tući", rekoh. 

"Neće ako ga bude slušala." 

Frknula sam. 

"Hajde, Kristin, ti si praktična žena. Uglavnom si praktičnija od mene." 

Pomislila sam na Žaka le Befa kako proždire pola naše pite, i na njegovu 
pretnju da će uništiti Žoržovu radionicu. Kako Žorž može da pristane na 
udaju svoje kćeri za takvog čoveka? Ipak, dok sam još mislila o tome, znala 
sam da ne mogu gotovo ništa učiniti. Poznajem svog muža, a on je već 
odlučio. "Ne možemo sada da je se lišimo", rekla sam. "Potrebna nam je za 
šivenje na ovim tapiserijama. Osim toga, nisam joj spremila miraz." 

"Neće ona još otići, ali može kad tapiserije budu pri kraju. Ti možeš da 
obaviš ušivanje na poslednje dve. Krajem sledeće godine, recimo. Svakako 
može da ode Žaku do sledećeg Božića." 

Stajali smo ćutke i gledali šipurak kako obavija rešetku ograde. Jedna 
pčela užurbala se okolo i cvet se klatio gore-dole. 

"Ona za sada ne sme da zna ništa o ovome", rekla sam najzad. "Utuvi 
Žaku da ne sme da ide naokolo i hvališe se svojom budućom ženom. Ako 
kaže jednu reč, veridba se raskida." 

Žorž klimnu glavom. 


Možda je to bilo surovo od mene. Možda joj treba reći odmah. Ali ne bih 
mogla podneti da sledećih godinu i po gledam njeno tužno lice dok čeka ono 
čega se užasava. Najbolje je za sve da sazna tek kad dođe vreme. 


Vratili smo se kroz Alijenorin vrt. Šareneo se od cveća, vreža graška, 
urednih redova zelene salate, potkresanih žbunova majčine dušice, 
ruzmarina i lavande, od raznih vrsta nane. Ko će se brinuti o vrtu kad ona 
ode, pomislila sam. 


"Filipe, ostavi slikan je - trebaš mi da crtaš po osnovi kad podmetnemo 
šemu ispod", reče Žorž ubrzavši ispred mene. Prišao je Zvuku. "Tiens, 
pomozite mi da unesem ovu. Žorže, Lik!" - povikao je. Zvučao je strogo i 
oštro - to je njegov način da okonča naš razgovor. 


Filip spusti četkicu u posudu s vodom. Momci pohitaše iz radionice. Žorž 
Mlađi se pope uz lestve i otkači crtež sa zida. Onda su ga uneli u radionicu do 
razboja noseći ga svako za po jedan ugao. 


Bez crteža vrt je odjednom izgledao opustelo. Nikola i ja ostali smo sami. 
Sada je slikao daminu ruku u kojoj drži karanfil. I on je držao jedan cvet. 
Ostao mi je okrenut leđima. To nije ličilo na njega - on obično ne propušta 
priliku da razgovara sa ženom nasamo, makar bila starija od njega i udata. 

Leđa i glava bili su mu uspravni i kruti - od besa, shvatila sam posle 
trenutak-dva. Zurila sam u beli karanfil među njegovim prstima. Alijenor ih 
gaji pored ruža. Mora da je otišao da ubere jedan dok smo Žorž i ja stajali 
tamo i razgovarali. 

"Nemoj da misliš loše o nama", rekla sam mu tiho u leđa. "To je najbolje za 
nju." 

Nije odmah odgovorio, nego je podigao četkicu do platna. Ruka mu je 
ostala u vazduhu, nije nastavio da slika. "U Briselu mi postaje dosadno", 
rekao je. "Ovdašnji običaji me suviše gnjave. Radovaću se da odem. Što pre to 
bolje." Pogledao je karanfil u ruci, zatim ga bacio i zgnječio petom. 

Te večeri slikao je do kasno. Leti ima svetlosti gotovo do sedmog sata. 

NIKOLA DEZINOSANT 


Nisam očekivao da ću ikada više videti tapiserije ili nacrte za njih. Kad slikam 
minijaturu ili amblem, ili nacrt za vitraž, vidim svoje delo samo dok radim na 
njemu. Ne zanima me šta posle biva s njim, niti mislim o njemu, nego 
prelazim na sledeću minijaturu, vrata kočija, Madonu s Detetom za kapelu ili 
grb na štitu. Tako je i sa ženama - povalim jednu i uživam u tome, a onda 
nađem drugu i uživam i u njoj. Ne osvrćem se unazad. 


Ne, to nije sasvim tačno. Ima jedna prema kojoj se osvrćem, jedna o kojoj 
stalno mislim, iako je nisam imao. 


Te briselske tapiserije dugo su ostale sa mnom. Padale su mi na pamet u 
čudnim trenucima - kad vidim kitu ljubičica na pijačnoj tezgi u Ulici Sen 
Deni, kad osetim miris kolača od šljiva kako dopire kroz otvoren prozor, kad 
čujem pevanje fratara na Večernjoj u katedrali Notr Dam ili zagrizem 
karanfilić kojim je začinjen paprikaš. Jednom sam se, dok sam bio sa ženom, 
iznenada zapitao da li lav na Dodiru isuviše liči na psa, a moja batina je u 
devojčinim prstima klonula poput uvelog lista salate. 


Većinu radova brzo zaboravim, ali sećam se mnogih pojedinosti s nacrta 
za tapiserije - dugih narandžastih rukava služavkine haljine na Zvuku, 
majmuna što vuče lanac oko svog vrata na Dodiru, lepršanja damine marame 
uhvaćene vetrom na Ukusu, tame u ogledalu iza jednorogovog odraza u 
Vidu. 


Dokazao sam nešto tim crtežima. Leon le Vje sada prema meni pokazuje 
više poštovanja, gotovo kao da smo jednaki, ne ponaša se kao bogati trgovac 
trpeljiv prema bednom slikaru. Iako i dalje slikam minijature, on je počeo da 
mi pribavlja porudžbine za tapiserije od drugih velikaških porodica. Lukavo 
je zadržao slike šest dama koje sam načinio, izgovarajući se na razne načine 
Žanu le Vistu što ih ne vraća, iako gospodinu i pripadaju. Pokazuje ih drugim 
plemićima, koji o njima govore opet novim vlastelinima, i iz tih priča rađa se 


potražnja za novim tapiserijama. Izradio sam nacrte za druge tapiserije s 
jednorogom - on ponekad sedi sam u šumi, ponekad ga gone lovci, ponekad 
je s damom, mada uvek pazim da se tapiserije razlikuju od Le Vistovih. Leon 
je likovao. "Vidiš kako se ljudi oduševljavaju običnim malim nacrtima", 
govorio je. "Čekaj samo da vide prave tapiserije okačene u Velikoj dvorani 
Žana le Vista - imaćeš posla do kraja života." I donosiću mu novac, mogao je 
slobodno da doda. Ipak, bio sam srećan - ako se nastavi ovako dobro, nikada 
više neću morati da slikam ambleme ili ukrase na vratima kočija. 


Jednog dana otišao sam Leonovoj kući da raspravim s njim novu 
porudžbinu za tapiseriju - ne s jednorogom, nego sa scenom lova sa 
sokolovima. Leon ima veliku kuću u Ulici De Rozije, i posebnu odaju za 
poslove. Soba je ukrašena mnogim lepim stvarima izdaleka - srebrnim 
tanjirima s ugraviranim neobičnim slovima, kutijama za začine od filigrana s 
Istoka, debelim persijskim tepisima, kovčezima od tikovine bogato ukrašenim 
sedefom. Dok sam gledao po dvorani, setio sam se svoje obične sobe iznad 
Zlatnog petla i namrgodio se. On je verovatno bio u Veneciji, pomislio sam. 


Verovatno je bio posvuda. Ali jednog dana i ja ću zaraditi dovoljno za 
ovako lepe stvari. 


Dok smo razgovarali o porudžbini, crtao sam sokolova krila i rep. Onda 
sam bacio ugalj i zavalio se u stolici. "Vreme se popravlja, mogao bih da 
otputujem kad završim nacrte. Dosađujem se u Parizu." 


Leon le Vje se takođe nasloni. "Kuda ćeš?" 
"Ne znam. Možda na hodočašće." 
On zakoluta očima. Znao je da ne idem baš redovno u crkvu. 


"Stvarno", nisam odustajao. "Na jug, u Tuluzu, u Lurd. Možda čak u 
Santjago de Kompostela." 

"Šta očekuješ da ćeš naći kad stigneš tamo?" 

Slegnuo sam ramenima. "Ono što svako nađe na hodočašću." Nisam mu 
rekao da bi mi to bilo prvo hodočašće. "Ali ti verovatno ne znaš mnogo o 
tome", dodao sam zadirkujući ga. 

Leon nije ni trepnuo na moju šalu. "Hodočašće je dugo putovanje s 
verovatno malom nagradom. Jesi li razmišljao o tome? Pomisli na posao koji 
bi ostavio da bi video - pa, vrlo malo. Sićušni deo sveta." 


"Ne razumem te." 


"Relikvije koje bi išao da vidiš. Zar u Tuluzi ne postoji iver sa 
Spasiteljevog krsta? Koliko krsta možeš da vidiš u komadiću drveta? Možda 
ćeš biti razočaran kad ga vidiš." 

"Neću se razočarati", bio sam uporan. "Čudim se da ti nisi bio na 
hodočašću, kad si tako dobar hrišćanin." Posegao sam i uzeo jednu od 
srebrnih kutijica za začine. Srebro je bilo domišljato oblikovano tako da stvori 
vrata sa šarkama i bravom. "Odakle je ovo?" 


"Iz Jerusalima." 


Podigao sam obrve. "Možda bi trebalo tamo da pođem." Leon se 
grohotom nasmeja. "To bih voleo da vidim, Nikola Dezinosante. Tiens, 
govoriš o putovanju. Putevi između Pariza i Brisela sada su čisti, a dobio sam 
vesti o tvojim tapiserijama od jednog trgovca kog poznajem. Zamolio sam ga 
bio da svrati u Žoržovu radionicu." 

Leon i ja mesecima nismo govorili o tapiserijama. Početkom Božićnog 
posta putevi su bili gotovo neprohodni, pa se između Pariza i Brisela teško 
putovalo. Leon više nije dobijao vesti o napretku, a ja sam prestao da pitam. 
Spustio sam kutiju za začine. "Šta je rekao?" 

"Završili su prve dve posle Božića i počeli sledeće dve na Bogojavljenje - 
one dve dugačke. Ipak, kasne s njima. Imaju bolest u kuci." 

"Ko je bolestan?" 

"Žorž Mlađi i jedan od tkača koji su unajmljeni za taj posao. Sada im je 
bolje, ali vreme je izgubljeno." 

Obradovao sam se što nije Alijenor bolesna. To me je začudilo. Uzeo sam 
ugalj i nacrtao sokolovu glavu i kljun. "Kako izgledaju tapiserije?" 

"Žorž mu je pokazao prve dve - Zvuk i Miris. Trgovac kaže da su vrlo 
lepe." 

Dodao sam oko sokolovoj glavi. "Šta je s te dve koje sada tkaju? Dokle su 
stigli?" 

"Ikali su psa koji sedi na šlepu damine haljine na Ukusu. Na A mon seul 
désir stigli su do družbenice. Naravno, vidi se samo uska traka tapiserije koju 
tkaju." Nasmešio se. "Sićušni deo celine." 

Pokušao sam da se setim pojedinosti nacrta. Dugo sam ih poznavao tako 
dobro da sam mogao da ih nacrtam zatvorenih očiju. Iznenadilo me je što 
sam zaboravio psa koji sedi na daminoj haljini. "Leone, izvadi slike. Hoću da 
ih pogledam." 


Leon se zacereka. "Dugo nisi tražio da ih vidiš", rekao je vadeći ključeve iz 
pojasa i otključavajući škrinju od tikovine. Izvadio je slike i položio ih na sto. 

Pogledao sam psa na Ukusu i pokušao da procenim koliko treba tkačima 
da stignu do daminog lica. Do Klodinog lica. 


Mesecima nisam video Klod le Vist. Otkako sam se letos vratio iz Brisela, 
nisam bio u kući u Ulici Di Fur. Le Vist nije imao novih porudžbina za mene, 
a porodica je boravila u svom zamku pored Liona. Za praznik arhandela 
Mihaila čuo sam da su se vratili. Ponekad sam stajao blizu crkve Sen Žermen 
de Pre, u nadi da ću možda opaziti Klod. Jednog dana video sam je u Ulici Di 
Fur s majkom i njenim pratiljama. Dok su prolazile, krenuo sam naporedo s 
njima drugom stranom ulice, nadajući se da će se Klod osvrnuti i videti me. 

Tako je i bilo. Zastala je kao da je udarila nogom u nešto. Družbenice su 
pokuljale oko nje s obe strane tako da su samo ona i Beatris ostale da stoje na 
ulici. Klod je mahnula svojoj dami i kleknula kao da namešta cipelu. Ispustio 
sam novac blizu nje i prišao da ga podignem. Kad sam kleknuo pored nje, 
široko smo se nasmešili jedno drugom. Ipak, nisam se usudio da je dotaknem 
- čovek kao što sam ja ne dodiruje devojke poput nje na ulici. 

"Želela sam da te vidim", prošaputala je Klod. 

"I ja sam tebe želeo da vidim. Da li bi došla kod mene?" 

"Pokušaću, ali..." 


Pre nego što je uspela da završi i pre nego što sam stigao da joj kažem gde 
stanujem, Beatris i sluga koji ih je pratio dojurili su do nas. "Gubi se", 
prosiktala je Beatris, "pre nego što te gospa Ženevjev vidi!" Sluga me je 
zgrabio i odvukao od Klod, koja je ostala da kleči na ulici gledajući me svojim 
svetlim očima. 

Posle toga video sam je dva-tri puta iz daljine, ali nisam mogao ništa da 
učinim. Ona je plemkinja, na kraju krajeva - ne sme dozvoliti da je vide sa 
mnom na ulici. lako sam čeznuo da je odvedem u krevet, sumnjao sam da ću 
se ikada probiti kroz stražu dama postavljenu oko nje. Išao sam s drugim 
ženama, ali nijedna me nije zadovoljila. Svaki put sam svršio osećajući da se 
nisam sasvim ispraznio, kao da sam vrč piva s još jednim gutljajem na dnu. 
Gledajući sada damu na Ukusu osetio sam se isto. Ovo nije dovoljno. 

Leon uze da sakuplja slike. "Un moment", rekoh držeći ruku na A mon seul 
désir, na ko joj je dama stajala kao skamenjena s nakitom u rukama. Da li 
stavlja ogrlicu ili je skida? Nisam uvek bio siguran. 


Leon pucnu jezikom i skrsti ruke na grudima. 

"Zar ne želiš da ih pogledaš?" - upitao sam ga. 

On slegnu ramenima. "Već sam ih video." 

"Ne dopadaju ti se, zar ne, iako ih toliko hvališ pred drugima." 


Leon uze kutiju za začine kojom sam se igrao i vrati je na policu među 
ostale. "Dobre su za posao. I načiniće od Velike dvorane Žana le Vista mesto 
dostojno gozbi. Ali, ne, mene nisu zavele tvoje dame. Ja više volim korisne 
stvari - tanjire, škrinje, svećnjake." 

"I tapiserije su korisne - pokrivaju grube zidove, a soba postaje toplija i 
vedrija." 


"Tako je, ali ja više volim da budu isključivo ukrasne - kao ova." Pokazao 
je malu tapiseriju okačenu na zid. Motiv je bio samo millefleur, bez ljudskih 
figura i životinja. "Ne želim dame iz sveta snova - mada su one za tebe možda 
stvarne." Voleo bih da jesu, pomislio sam. "Ti si s obe noge na zemlji." 


Leon nakrivi glavu na stranu. "Tako preživljavam. Tako sam oduvek 
preživljavao." Počeo je da sakuplja slike. "Hoćeš li nešto sada da nacrtaš ili 
ne?" 

Crtao sam hitro - soko napada čaplju dok ga muškarci i žene gledaju 
odozdo a psi jure po dnu tapiserije koju valja ispuniti s millefleurs. Do tada 
sam već uradio nacrte za toliko tapiserija da mi je posao išao lako. 
Zahvaljujući Alijenorinom vrtu, čak sam naučio i millefleurs da crtam 
precizno. 


Leon me je posmatrao kako crtam. Ljudi to često rade -za njih je crtanje 
čarolija, vašarska predstava. Meni je uvek bilo lako da crtam, ali većina ljudi 
koja uzme ugalj crta kao da drži okrajak sveće. 


"Naučio si mnogo za ovo vreme", rekao je. 


Slegnuo sam ramenima. "Umem i ja da stojim s obe noge na zemlji." 


Te noći sanjao sam traku tapiserije s Klodinim licem i probudio se lepljiv. To 
mi se već dugo nije desilo. Sutradan sam našao razlog da odem u Sen Žermen 
de Pre - imam tamo prijatelja koji mi može reći nešto više o lovu sa 
sokolovima. Naravno, mogao sam da pitam nekoga i u Ulici Sen Deni, ali 
ovako ću prod Ulicom Di Fur i pogledati kuću Le Vistovih. Ni to nisam udnio 


već neko vreme. Šaloni na prozorima bili su zatvoreni, iako je tek prošao 
Uskrs i nisam verovao da je porodica već otišla za Lion. lako sam dugo čekao, 
niko nije ni ušao ni izašao. 

Nisam našao ni svog prijatelja, pa sam se vratio u grad. Ulazeći među 
gradske zidine kroz Kapiju Sen Žermen i gurajud se između okolnih pijačnih 
tezgi, opazio sam poznatu ženu kako se mršti na glavice mlade zelene salate. 
Više nije bila onoliko debela. 

"Mari-Selest", pozvao sam je po imenu i ne znajući da ga pamtim. 

Okrenula se i pogledala me bez iznenađenja. Prišao sam joj. "Šta hoćeš?" - 
upitala je. 

"Da ti vidim osmeh." 

Mari-Selest zagunda i okrenu se salati. "Ova je sva prekrivena mrljama", 
rekla je prodavcu. 


"Nadi onda drugu", slegnu on ramenima. 

Mari-Selest je prevrtala glavice salate, usta stisnutih u tmurnu liniju. 
"Neradim više tamo. Trebalo bi to daznas." 

"Zašto?" 

"Morala sam da odem zbog bebe, je li? Klod je htela da kaže neku reč za 
mene, ali kad sam se vratila, na mom mestu je bila druga devojka, a 
gospodarica nije htela ni da čuje za mene." 

Kad sam čuo Klodino ime stresao sam se od žudnje. Mari-Selest je zurila u 
mene, a ja sam pokušao da mislim na nešto drugo. "Alors, kako je beba?" 

Ruke Mari-Selest za tren zastadoše. Onda su ponovo počele da prevrću 
glavice. "Morala sam da je dam opaticama." Podigla je jednu glavicu salate i 
protresla je. 

"Šta? Zašto?" 

"Morala sam da se vratim na posao, da izdržavam majku. Ona je suviše 
stara i bolesna da bi se brinula o bebi. Prosto sam morala to da učinim. A 
onda više nije bilo posla na koji bih se vratila." 

Ćutao sam i mislio na kćer negde s opaticama. Nisam očekivao da će se to 
dogoditi ijednom mom detetu. 


"Kako si je nazvala?" 
"Klod." 
Ošamario sam Mari-Selest tako jako da joj je glavica salate izletela iz ruke. 


"Holá!" - povika prodavac. "Ispustila si je, sad je plati." 

Mari-Selest zaplaka. Zgrabila je svoju korpu i potrčala. 

"Podigni to!" - vikao je prodavac. 

Pokupio sam salatu - listovi su otpadali s nje - i bacio ih povrh ostalih pre 
nego što sam pojurio za Mari-Selest. Kad sam je stigao, bila je crvena u licu od 
istovremenog trčanja i plakanja. "Zašto si joj dala to ime?" - povikao sam 
hvatajući je za mišicu. 

Ona odmahnu glavom i pokuša da mi se otrgne. Oko nas se okupljala 
svetina - na pijaci je sve zabava. "Udarićeš je opet?" - kesila se jedna žena. 
"Ako hoćeš, sačekaj da se moja kći vrati pa da i ona vidi." 

Povukao sam Mari-Selest dalje od mase, u neki prolaz između kuća. Tu 
prodavci bacaju smeće - truli kupus, pokvarenu ribu, konjsku balegu. Jedan 
pacov protrča pored nas dok sam je vukao dalje od smrdljive gomile đubreta. 

"Zašto si mojoj kćeri dala to ime?" - rekao sam tiše. Čudno je bilo 
izgovoriti reč kći. 

Mari-Selest me oprezno pogleda. Prestala je da plače. Testasto lice ličilo joj 
je na veknu s utisnuta dva zrna suvog grožđa, a tamna kosa mlitavo joj je 
visila ispod kape. Pitao sam se zašto sam ikad poželeo da spavam s njom. 

"Obećala sam Klod da ću kćeri dati njeno ime", rekla je. "Bila sam joj 
zahvalna što se ponudila da sve sredi kod gospodarice. Ali nije - kad sam 
razgovarala s gospom Ženevjev, ona mi se zaklela da joj gospođica nije rekla 
ni reč. Gospodarica je mislila da sam pobegla i to je bilo to. Tako je beba 
dobila gospođicino ime za ništa, i to posle svega sto sam učinila za nju dok je 
bila mala. Srećom, našla sam drugi posao, kod porodice u Ulici De Kordelijer. 
Porodica Belvil. Nisu bogati kao Le Vistovi, ali poslužiće. Ponekad im čak 
dame iz kuće Le Vist dolaze u goste." 


"Le Vistove dame dolaze kod tebe?" 


"Držim se podalje kad dođu." Mari-Selest se već oporavila. Osvrnula se po 
prolazu i nasmešila se. "Nisam mislila da ću ponovo završiti s tobom u 
prolazu." 


"Koje Le Vistove dolaze? Samo gospa Ženevjev ili dovodi i kćeri?" 


"Klod obično dolazi s njom", reče Mari-Selest. "Belvilovi imaju kćer njenih 
godina s kojom voli da se druži." 


"Dolaze li često?" 


Mari-Selest namršti čelo poput starice kakva će postati jednog dana. "Šta 
te briga?" 

Slegnuo sam ramenima. "Onako pitam. Radio sam za gospodina Le Vista, 
kao što znaš, i zanima me kakve su žene iz porodice." 


Njenim licem pređe lukav izraz. "Hteo bi da mi dođeš tamo u posetu, čini 
mi se, zar ne?" 

Zabuljio sam se u nju, zapanjen što i posle svega koketira sa mnom. S 
druge strane, mogla bi mi koristiti. Osmehnuo sam joj se i sklonio joj pero s 
ramena. "Možda." 


Kad sam je uzeo za ruku i pritisnuo je uz sebe, vrlo brzo sam narastao, a 
njeno lice je iznenada delovalo manje podbulo i rumenije. Ipak, brzo je 
povukla ruku. "Moram natrag. Dođi jednom kod mene." Opisala je kuću u 
Ulici De Kordelijer. 


"Možda ću doći kad Le Vistove budu u poseti", rekao sam. "Onda ću moći 
da ih vidim i zadovoljim svoju znatiželju." 

"Ako želiš. En fait^, one dolaze prekosutra - čula sam svoju gospodaricu 
da tako kaže." 


Ovo ide suviše lako. Kad je Mari-Selest otišla, njišući korpu u hodu, za 
trenutak sam se zapitao šta ona želi da dobije, osim trenutka zadovoljstva 
među nogama. Ali, nisam dugo mislio. Videću Klod le Vist i to je dovoljno. 


Naravno da je bilo isuviše lako. Mari-Selest ne prašta tako lako. 


Kuća Belvilovih zaista nije bila raskošna kao kuća Le Vistovih. Bila je na 
sprat i imala staklo na nekim prozorima, ali je stajala stisnuta između drugih 
kuća, a neke grede su trulele. Posmatrao sam kuću čekajući Mari-Selest preko 
puta i pitao se hoću li videti Klod kad bude ulazila. Nisam znao kako da je 
odvojim od ostalih. Tu će biti njena majka i Beatris, kao i dame iz kuće. A tu je 
i Mari-Selest - možda ću morati da je poorem samo da bih je se rešio. Nisam 
imao plana osim da se snalazim prema situaciji i merkam oko sebe. Makar ću 
pokušati da ostanem na trenutak nasamo s Klod i dogovorim sledeći 
sastanak. Čak sam platio jednom čoveku da napiše poruku - Klod će umeti da 

je pročita ako ja i ne umem. Čovek se podsmešljivo cerio na moje reči, ali ih je 
ipak zapisao. Ljudi će svašta uraditi za nagradu od nekoliko novčića. 

Mari-Selest je otvorila vrata i provirila, a zatim me pozvala rukom. 
Pretrčao sam ulicu i uvukao se u kuću. Povela me je kroz jednu sobu, pa kroz 
još jednu, u kojoj su visile tapiserije - bilo je suviše mračno da ih vidim kako 
valja - zatim kroz kuhinju gde se kuvar zagledao u mene čučeći uz lonac na 
vatri. "Ne diži buku inače će biti nevolje", zarežao je. 

Nisam mogao da se setim je li Mari-Selest bila bučna kad sam joj raširio 
noge, ali sam prihvatio igru i nacerio mu se dok smo izlazili na zadnja vrata. 
"Idiot", promrmljao je kuvar. 


Nisam imao vremena da shvatim njegovo upozorenje. Kad sam zakoračio 
u zadnji vrt, čuo sam zvuk iza sebe i dobio takav udarac u glavu da sam 
video sve zvezde. Zateturao sam se, nisam stigao čak ni da se okrenem i 
vidim napadača, jer me je šutnuo u leda, pa sam pao na tlo. Onda je stao da 
me šutira u glavu i slabine. Uspeo sam da kroz krv koja mi je tekla u oči 
vidim Mari-Selest kako stoji skrštenih ruku. "Pazi na rublje", rekla je 
muškarcu kog nisam mogao da vidim. Bilo je kasno - čaršav iza nje bio je 
isprskan krvlju. 


Nekako sam udahnuo i jeknuo pre nego što mi je muškarac ponovo 
nogom isterao vazduh. 


Bilo je čudnovato tiho, čuli su se samo udarci i krckanje pod stopalima 
Mari-Selest dok se premeštala s noge na nogu. Sklupčao sam se pokušavajući 
da zaštitim stomak i udarce primam u leđa. Posle dva-tri udarca u glavu sve 
mi se zacrnelo. Kad sam se probudio, čuo sam piskave jecaje, kao u zeca 
uhvaćenog u klopku. Da li to Mari-Selest ispušta te zvuke, pomislio sam. 
"Tiše", prosiktala je ona, i shvatio sam da zvuci dolaze od mene. 


"Šutni ga u jaja", reče Mari-Selest napadaču. "Šutni ga tako da nijednoj 
više ne napravi dete." 


Muškarac nacilja u moja kolena kako bih se ispružio na leda. Dok se 
spremao za coup de grâce?, zažmurio sam. Onda sam čuo škripu otvaranja 
prozorskog šalona. Otvorio sam oči i video Klodino lice kako viri preko 
prozorskog okvira visoko iznad. Oči su joj bile široko otvorene i jasne. 
Izgledala je kao traka tapiserije. 


* Franc, doslovno udarac milosti, završni udarac kojim se žrtva dotuče. (Prim. prev.) 


"Arr6tez!"23 - povikala je Mari-Selest. Čovek stade, podiže pogled i u trenu 
nestade. Nisam ni znao da neko može tako brzo da se izgubi. Ipak, video sam 
dovoljno njegovog lica i prepoznao domoupravitelja Le Vistovih. Pazi leđa, 
kako da ne. Oduvek me je mrzeo, očigledno dovoljno da stavi na kocku svoj 
položaj. Ili mu se možda dopada Mari-Selest. 

"Šta je bilo? Jesi li to ti, Mari-Selest?"- povika Klod. "I" - trgla se - "Nikola?" 

Pored Klod se pojaviše druga lica - Ženevjev de Nanter, Beatris, 
gospodina i gospođe De Belvil. Bilo je toliko čudno gledati te glave zbijene 
jedna uz drugu kako zure odozgo u mene kao ptice sto s drveta posmatraju 
crva, da sam ponovo sklopio oči. 

"Oh, gospođice, neki čovek je napao gospodina", viknula je Mari-Selest. 
"Ne znam otkud se stvorio - samo je skočio na njega." 

Odjednom me je posvuda obuzeo bol od udaraca. Zaječao sam i protiv 
svoje volje. U ustima sam osećao krv. 

"Silazim", reče Klod. 

"Ne, nećeš", reče njena majka. "Beatris, idi i pomozi Mari-Selest da se 
pobrine za njega." 

Kad sam otvorio oči, sve glave su nestale osim Klodine. Gledala me je. 
Bilo je veoma tiho. Nasmešili smo se jedno drugom. Gledajući njeno lice 
osećao sam se kao da gledam plavo nebo kroz lišće. Onda je iznenada nestala 
kao da ju je neko povukao s prozora. 

"Nikom ni reči", siktala je Mari-Selest. "Došao si kod mene u posetu, a on 
je pokušao da te opljačka." 

Ležao sam nepomično. Neću ništa dobiti ako kažem Beatris šta se zaista 
dogodilo - ako to učinim, Mari-Selest će reći Beatris da imamo kćer, a ona će 
to reći Klod. Nisam želeo da Klod to sazna. 

Beatris se pojavila s posudom vode i krpom. Kleknula je pored mene, 
stavila moju glavu sebi u krilo i počela da mi brise krv s lica. Od pomeranja 
mi se u glavi zavrtelo pa sam morao da zažmurim. 

Kad je Mari-Selest ispričala svoju priču o napadaču koji je pokušao da me 
opljačka, Beatris nije rekla ništa. Mari-Selest je postala grozničava - počela je 
da ispreda sve zamršeniju mrežu, sa sve starim zavadama, kesama novca, 
prijateljima, braćom i ljutitim rečima. Strašno se uplela. 


* Franc, stanite, prestanite. (Prim. prev.) 


Najzad ju je Beatris prekinula. "Kako je taj čovek ušao u kući? Mora da 
poznaje nekoga odavde." 


Mari-Selest zausti da nešto kaže, ali najzad shvati da su joj reči neprijatelji, 
pa zaćuta kao da joj je neko gurnuo krpu u usta. 


Beatris mi je raskopčala tuniku i pritiskala mi krpu na ramena i grudi, od 
čega sam se trzao i ječao. Moji jauci ponovo su odrešili jezik Mari-Selest. "Ne 
znam šta je taj čovek radio..." 


"Idi i donesi čiste vode", preseče je Beatris. "Tople vode." 


Dok je Mari-Selest trčala u kuću, neko mora da se pojavio iza mene, jer je 
Beatris okrenula glavu. "Pitaj imaju li trave petrov krst. Ako nemaju, onda će 
pomoći šaka osušenih nevena i belih rada u toploj vodi." 


Ko god da je to bio, pokrenuo se i otišao. 
"Je li to bila Klod?" - upitao sam. Jedva sam micao usne. 


Kad Beatris nije odgovorila, otvorio sam oči i pogledao njene smeđe. 
Zauzimale su toliko mnogo njenog neprivlačnog lica. 


"Ne", rekla je. "To je bila kći gospodara kuće." 


Nisam mogao da ocenim da li laže. Okrenuo sam glavu i ispljunuo dva 
zuba. Proleteli su pored Beatrisine plave suknje od moarea i odskočili o 
zemlju. 


"Šta si uradio da te tako prebiju?" - upita me Beatris tiho. "Šta god da je 
bilo, verovatno si zaslužio." 


"Beatris, gurni ruku u moj džep." 
Njene izvijene, obojene obrve načiniše još veći luk na njenom čelu. 
"Molim te. Ima tu nešto što bih želeo da predaš." 


OKlevala je, zatim posegla i izvukla poruku iz mog prsluka. Na njoj je bilo 
krvi. 

"Daj to Klod." 

Beatris se osvrnu preko ramena. "Znaš da ne mogu", prošaputa. 

"Da, možeš. Molim te. Ona bi to želela. Ti si njena dama, n'est-ce pas? 
Moraš učiniti ono što je najbolje za nju." Zagledao sam joj se duboko u oči. 
Žene su mi često govorile da im se na meni najviše dopadaju oči. Dobro je što 
to nisu zubi. 

Beatrisino lice omekša, brada joj se zavuče u vrat, a nozdrve raširiše. Nije 
rekla ništa, ali je gurnula poruku u rukav. 


Mari-Selest se vratila s posudom vode zamirisane cvetovima. Zažmurio 
sam i pustio nju i Beatris da me operu. U drugačijim okolnostima uživao bih 
u pažnji dva para ženskih ruku na sebi, ali sada me je sve toliko bolelo da 
sam želeo samo da zaspim i pobegnem od bola. Gospođa De Belvil nakratko 
se pojavila i naredila da se pozovu ljudi i odvezu me kući na kolima. Tonuo 
sam u san kad se oštrim glasom obratila Mari-Selest. 


GE o 


Tek posle tri dana provedena u krevetu mogao sam da se krećem kako treba. 
Zglobovi su mi bili kruti, od oivičene crnim, nos otečen, a jedno rebro 
napuklo, pa me je probadao oštar bol kad god bih pokušao da se maknem. 
Ležao sam u krevetu i pio pivo, ali ništa nisam jeo. Preko dana sam uglavnom 
spavao, ali noću sam bdeo i proklinjao bolove. 


Čekao sam da dođe Klod. Četvrtog dana čuo sam korake na stepenicama, 
ali vrata nije otvorila ona, nego Leon le Vje. Stao je uz dovratak i posmatrao 
hladnu, prljavu sobu - služavka iz Zlatnog petla nije još bila došla da upali 
vatru i odnese ostatke hrane koju mi je donela juče. Leon me obično ne 
posećuje, nego me preko glasnika poziva svojoj kući. S mukom sam seo. 

"Bio si nevaljao, a?" 

Zaustio sam da se pobunim, pa odustao. Leon, izgleda, zna sve - nema 
svrhe lagati ga. Ponovo sam legao. "Dobio sam dobre batine." 

Leon se zakikota. "Odmaraj se. Uskoro ćeš morati da ozdraviš - zbog 
tvojih patnji šaljem te na hodočašće." 

Zurio sam u njega? "Šta? Gde?" 

Nasmešio se. "Ne na jug, nego na sever. Da vidiš briselske relikvije." 


ŽENEVJEV DE NANTER 


Klod nije htela da me pogleda dok smo se vraćale u Ulicu Di Fur. Koračala je 
tako brzo da je gotovo naletela na dečaka koji je čistio balegu i smeće s ulice. 
Beatris je hitala za njom. Sitnija je od Klod, koja je visoka na oca. Nekom 
drugom prilikom smejala bih se gledajući Beatris kako kaska za svojom 
gospodaricom poput kučeta. Danas mi nije bilo do smeha. 


Odustala sam od pokušaja da održim korak sa kćeri i hodala mirnije, 
među svojim družbenicama. Uskoro su Klod i Beatris daleko odmakle, 
stvorivši tako nevolje slugi poslanom da nas prati u Ulicu Kordelijer i natrag. 
Trčao je napred-nazad između dve skupine, ali se nije usudio da zamoli Klod 
da uspori, niti mene da ubrzam. Rekao je nešto Beatris, ali bez ikakvog ishoda 
- kad smo stigli do Kapije Sen Žermen, Klod i Beatris izgubile su nam se s 
vidika. 

"Neka ih", rekla sam slugi kad se vratio k nama. "Ionako više nisu daleko 
od kuće." 


Moje pratilje zacoktaše. Zaista, mora da je sve ovo delovalo čudno. Cele 
prošle godine držala sam Klod pod strogom prismotrom, a sada sam je 
pustila iz vida upravo kada je muškarac od kog sam je čuvala došao u kuću 
koju smo posetile. Kako je Klod uspela da ugovori taj sastanak nama pred 
nosom? Nisam mogla sasvim da poverujem u to, iako sam prepoznala Nikolu 
Dezinosanta istog trena kad sam ga videla kako leži na tlu, krvavog i 
izubijanog lica. Zaprepastio me je taj prizor, pa sam morala da stojim veoma 
mirno kako Klod ne bi videla da sam se trgla. I ona je nepomično stajala, kao 
da skriva ono što oseća. I tako smo nas dve stajale jedna pored druge, kao 
skamenjene, i gledale ga odozgo. Samo Beatris je zujala naokolo poput pčele 
kad oprašuje cvet. Bilo je pravo olakšanje poslati je dole do njega. 


Umorila sam se od brige o Klod. Umorila sam se od razmišljanja šta će joj 
se dogoditi, kad ona očigledno nije nimalo marila za to. Za trenutak sam čak 


bila u iskušenju da je gurnem tom slikaru u zagrljaj i zatvorim zauvek vrata 
za njima. Naravno, nisam to mogla da učinim, ali sam dozvolila njoj i Beatris 
da uteknu ispred nas napola se nadajući da će to Beatris učiniti umesto mene. 

Kad sam stigla kući, domoupravitelj mi je rekao da je Klod otišla u svoju 
sobu. Ja sam otišla u svoju i poslala po Beatris, a jedna od mojih pratilja ostala 
je umesto nje da sedi s Klod. 

Kad je ušla, Beatris se bacila na kolena pored moje stolice i progovorila 
pre nego što sam stigla jednu reč da izustim. "Gospođo, ona kaže da ne zna 
kako se Nikola Dezinosant našao u Ulici De Kordelijer. Iznenadila se kao i mi 
kad ga je videla tamo, i to u onakvom stanju. Klod se kune Našom Gospom 
da nije u kontaktu s njim." 

"I ti joj veruješ?" 

"Ne može da ima veze s njim, jer bih ja to znala. Stalno sam uz nju već 
mesecima." 

"I noću? Moraš da spavaš." 

"Nikad ne zaspim pre nje. Štipam se da ostanem budna." Beatris je 
iskolačila oči, nikada nisu bile tolike. "A kad ona zaspi, vežem joj svileni 
gajtan oko nožnog članka tako da ne može ustati a da ja ne osetim." 

"Klod ume da dreši čvorove." Prilično sam uživala u Beatrisinoj strepnji. 
Očigledno se plašila da će izgubiti posao. 

"Gospođo, nije se videla s Nikolom, kunem vam se." Beatris posegnu u 
rukav i izvuče komad papira. Na njemu je bilo krvi, kao i na njenom rukavu i 
bluzi. "Evo, možda će vam ovo red kako se sve ovo dogodilo. Dao mi je ovo 
da dam Klod." Uzela sam papir i pažljivo ga razmotala. Krv se već bila 
sasušila. 


Mon amour - 

Dođi kod mene - soba iznad krčme Zlatni petao, pored Ulice Sen Deni. Bilo 
koje noći, čim uzmogneš. 

Ca c'est mon seul désir. 

Nikola 


Krik mi je pocepao grlo. Beatris je prestrašena pala unazad, puzeći dalje 
od mene kao da sam vepar koji se sprema na juriš. Družbenice poskočiše na 
noge. 

To je bilo jače od mene. Videla sam svoje sopstvene reči - jer, odmah sam 
shvatila da me oponaša - napisane na komadiću okrvavljenog papira, 
nespretnim rukopisom nekog pijanca što se ceri u krčmi, i to je bilo previše za 
mene. 


Klod će platiti za ovo. Ako ja ne mogu imati mon seul désir, postaracu se da 
se ni njena ne ostvari. 


"Idi operi haljinu", rekla sam Beatris gužvajući cedulju. "Izgleda aljkavo." 


Buljila je u mene, zatim drhtavim rukama omotala haljinu oko sebe i 
ustala. 


Kad je otišla, rekla sam svojim pratiljama: "Pomozite mi da se presvučem i 
očešljajte me. Idem da vidim svog gospodara." 


Nisam rekla Žanu ni jednu jedinu reč o nevoljama s našom neposlušnom 
kćeri tokom poslednje godine. Znala sam šta bi on učinio - bacio bi mi moje 
reči u lice i prekoreo me što ne vodim dovoljno računa o Klod. S njom nije 
blizak kao s druge dve kćeri - mada je prema Žan možda malo mekši - ali ona 
mu je naslednica, sviđalo mu se to ili ne. Ponešto se od nje očekuje, i moja je 
dužnost da je za to pripremim. Kad bi Žan znao istinu - da Klod više voli da 
izgubi devičanstvo sa pariskim slikarom nego da ga sačuva za svog muža - 
pretukao bi mene, ne nju, jer je nisam naučila pokornosti. 


Sada sam morala da prekinem ćutanje. Za ono što predlažem da se s njom 
učini potreban je njegov pristanak - onaj za koji mi je otac Igo pre godinu 
dana savetovao da ga ne tražim. 

Žan je bio u svojoj odaji i s domoupraviteljem pregledao kućne račune. To 
bi trebalo da je moj zadatak, ali Žan voli da drži sve konce u rukama. 
Poklonila sam se nisko pored stola za kojim su sedeli. "Gospodine, želim da 
razgovaram s vama. Nasamo." 


Obojica naglo okrenuše glavu i namrštiše se, kao da su marionete koje 
vodi jedan lutkar. Gledala sam čvrsto u Zanov krzneni okovratnik. 


"Može li to da sačeka? Domoupravitelj je bio odsutan i tek sad smo seli." 


"Izvinjavam se, gospodaru, ali hitno je." 
Posle trenutak-dva Žan reče domoupravitelju: "Sačekaj napolju." 


Ovaj klimnu glavom kao da je loše spavao pa mu se vrat ukočio. Ustala 
sam kad i on. Lako mi se naklonio i izašao. "Sta je, Zenevjev? Imam mnogo 
posla." 


Moraću da budem pažljiva. "Reč je o Klod. Trebalo bi da se veri sledeće 
godine, kao što je red, a ti ćeš uskoro odlučiti - ili si možda već odlučio - ko će 
postati njen gospodar i suprug. Počela sam da je pripremam za novi život - 
učim je držanju, oblačenju, postupanju sa slugama, vođenju domaćinstva, 
primanju gostiju i plesu. Dobro joj ide u svemu ovome." 

Žan nije ništa rekao, samo je kuckao prstom po stolu. Njegovo ćutanje 
često me nagoni da upotrebim više reči kako bih ispunila tišinu. Onda me 
samo pogleda, i sve što sam rekla zazvuči kao lakrdijaševe reči na pijaci. 


Počela sam da hodam tamo-amo. "Ipak, u jednoj oblasti treba joj bolji 
vodič nego što sam ja. Ona još nije potpuno usvojila običaje Crkve, Našu 
Gospu i Našeg Gospoda Isusa Hrista." 

Žan kratko mahnu rukom. Poznajem taj pokret nestrpljenja, viđala sam ga 
kad mu ljudi govore o stvarima koje ga ne zanimaju. Klodina ravnodušnost 
prema Crkvi verovatno proističe iz istog stava njenog oca - on uvek prelazi 
preko važnosti ovoga za njegovu dušu i misli samo o svom uticaju na kralja. 
Za njega su sveštenici prosto ljudi s kojima se sklapaju pogodbe, a misa mesto 
za obavljanje dvorskih poslova. 


"Za plemkinju je važno da ima snažnu veru u Crkvu", rekla sam čvrsto. 
"Ona mora biti duhovno čista koliko i telesno. Svaki pravi plemić to od nje 
očekuje." 

Žan se natmurio, a ja sam se uplašila da sam otišla predaleko. On ne voli 
da ga podsećaju na to kako ga neki ne smatraju istinskim plemićem. Onda 
sam se setila svog šoka kad mi je otac rekao da ću se veriti sa Žanom le 
Vistom. Moja majka se zaključala u svoju sobu i plakala, ali ja sam pazila da 
ne pokažem šta mislim o tome što ću se udati za čoveka čija je porodica 
kupila svoje mesto među vlastelom. Prijatelji su bili pažljivi prema meni, ali 
sam znala da mi se iza leđa smeju i sažaljevaju me - jadna Ženevjev, pion u 
očevim igrama s dvorom. Nikad nisam saznala šta je otac dobio udavši me za 
Le Vista. Žan je svakako dobio mnogo - podrška porodice moga oca ga je 
stvorila. Ja sam bila na gubitku. Bila sam srećna devojka, ne mnogo različita 


od Klod u njenim godinama. Ali godine provedene sa hladnim čovekom 
izbrisale su mi osmehe. 


"Pređi na stvar", reče Zan. 


"Klod je nemirna i ume ponekad da bude teška", rekla sam. "Mislim da bi 
bilo dobro da vreme do veridbe provede u manastiru." 

"U manastiru? Moja kći nije opatica." 

"Naravno da nije. Ali boravak u manastiru pomogao bi joj da shvati 
vrednost mise, molitvi, ispovedi, pričesti. Ona sada mumla molitve, sveštenik 
mi kaže da izmišlja na ispovedi, a nisam sigurna da guta pričešće - jedna od 
mojih družbenica videla ju je kako u prolazu pljuje hostiju posle mise." Žan je 
delovao ljutito, pa sam pribegla nečemu bližem istini. "Ima u njoj divljačnosti 
koju nijedan muškarac ne želi. Plašim se da će joj to nauditi. Manastir će je 
smiriti. Ima jedan blizu Pariza, u Selu, za koji sam sigurna da će joj pomoći." 


Žan se stresao. "Nikad nisam voleo opatice. Moja sestra je otišla u 
opatice." 

"Neće ona postati opatica. Tamo će biti bezbedna i neće moći da izvodi 
nepodopštine. Zidovi su veoma visoki." Nije trebalo da dodam ovo poslednje. 
Žan se uspravi i obori komad papira na pod. "Da li je Klod izlazila sama?" 

"Naravno da nije", rekoh posežući da podignem papir. Zgrabio ga je pre 
mene, kolena su mu pucketala dok se saginjao. "Ali mislim da bi želela. Što se 
pre uda - to bolje." 

"Zašto bolje ne pripaziš na nju umesto da je zatvaraš s opaticama?" 

"Vrlo pažljivo motrim na nju. Ali u gradu kakav je Pariz mnogu štošta 
može da joj privuče pažnju. A ovako bi i dovršila svoje versko obrazovanje." 

Žan uze pero i načini znak na papiru. "Ljudi će misliti da ne možeš da 
obuzdaš kćer, ili da s njom nešto nije u redu kad moraš da je kriješ." 

Mislio je da će govoriti kako je trudna. "Nema ničeg lošeg u tome da dama 
provede neko vreme u manastiru pre veridbe. S mojom bakom je bilo tako, i s 
majkom. A Klod može povremeno da nas posećuje, za neke svete praznike - 
za Veliku Gospu, za Dan svih svetih, za Božićni post - kako bi ljudi videli da 
je s njom sve u redu." Nisam mogla da prikrijem prekor u glasu. 


Žan me je samo gledao. 


"A možemo i da ubrzamo veridbu, ako tako više voliš", rekla sam brzo. 
"Ako si okončao razgovore s mladićevom porodicom. Da ne čekamo sledeće 


proleće. Svadba možda neće biti tako raskošna ako bude manje vremena za 
pripreme, ali to nije važno." 

"Ne. Neće dobro delovati ako požurimo da je udamo. A i tapiserije će biti 
gotove tek sledećeg Uskrsa." 


Opet te tapiserije. Morala sam da se ujedem za usnu kako ne bih pljunula. 
"Zar je zaista neophodno da se tapiserije okače povodom veridbe?" Pokušala 
sam da ovo kažem nemarno. "Možemo da obavimo veridbu za Dan 
arhanđela Mihaila, kad se vratimo iz D'Arsija, i poklonimo ih Klod kao 
svadbeni dar kad budu gotove." 


"Ne." Žan baci pero i ustade. "Tapiserije nisu svadbeni poklon - da jesu, na 
njima bi bio i grb njenog budućeg muža. Ne, one će slaviti moj položaj na 
dvoru. Želim da moj budući zet vidi na njima grb Le Vistovih i podseti se čiju 
kćer uzima. Tako da to nikad ne zaboravi." Prišao je prozoru i pogledao 
napolje. Do malopre je bilo sunčano, ali sada je počela kiša. 


Cutala sam. Zan pogleda moje skamenjeno lice. "Možemo da ubrzamo 
veridbu za mesec-dva", reče da me umiri. "Zar nema neki dan za veridbe u 
februaru?" 


"Praznik svetog Valentina." 


"Tako je. Možemo tada da obavimo veridbu. Leon le Vje mi je pre neki 
dan rekao da briselska radionica malo kasni s izradom tapiserija. Poslaću ga 
da ih kazni zbog kašnjenja i skrati im rok za dva meseca - tako će ih naterati 
da brže rade. Nikad nisam shvatio zašto je potrebno toliko vremena za izradu 
tapiserija. Na kraju krajeva, to je samo tkanje. Provlačenje niti tamo-amo - 
svaka žena to ume." Okrenuo se od prozora. "Pošalji Klod kod mene pre nego 
što je otpremiš u manastir." 

Poklonila sam se. "Hoću, gospodaru." Kad sam se uspravila, pogledala 
sam ga pravo u oči. "Hvala ti, Žane." Klimnuo je glavom; mada mi se ni je 
osmehnuo, izraz lica mu je smekšao. On je tvrd čovek, ali ponekad me sluša. 

"Za koga će se Klod udati, gospodaru?" - upitala sam. 

On odmahnu glavom. "To je moja stvar i ti nemoj da brineš o tome. Brini 
ti o nevesti." 

"Ali..." 

"Pošto mi nisi dala sina, moram da ga odaberem." Okrenuo se i trenutak 
nežnosti se završio. Kažnjava me što sam rodila samo kćeri. Plakalo mi se, ali 
sve sam suze već potrošila. 


Kad sam se vratila u svoju sobu, ponovo sam poslala po Beatris. Pojavila 
se u haljini od žutog brokata koju sam smatrala suviše jarkom, ali bar nije bila 
umrljana slikarovom krvlju. 

"Spakuj Klodine stvari", rekla sam. "Samo najjednostavniju odeću, i ne 
pakuj nakit. Vodim vas obe na putovanje." 

"Kuda, gospođo?" Beatris je zvučala uplašeno, a imala je i razloga za to. 
Devet meseci u manastiru biće kazna i za nju. Pa ipak, još mi je bila draga. 
"Ne brini", rekla sam joj. "Pazi na Klod i dobićeš svoju nagradu." 

Poslala sam po slugu i rekla mu da spremi moje kočije, kao i da pošalje 
skoroteču s vestima o našem dolasku. Onda sam poslala Klod njenom ocu. 
Žarko sam želela da se prikradem pred njegova vrata i prisluškujem, ali to bi 
bilo nedostojanstveno, pa sam se zabavila sopstvenim pripremama - 
presvukla sam se iz brokatne haljine koju sam odenula za 

Žana u jednostavnu tamnu vunenu haljinu koju sam nosila na Veliki 
petak, izvadila sam dragulje iz kose i krst ukrašen dragim kamenjem 
zamenila drvenim. 


Neko je zakucao na vrata i u sobu je ušla Klod. Oči su joj bile crvene, pa 
sam se zapitala šta li joj je Žan rekao. Zamolila sam ga da joj ne kaže kuda ide 
kako ne bi plakala zbog toga. Prišla mi je i kleknula. "Žao mi je, mama. 
Učiniću sve što zatražiš od mene." Čula sam strah u njenom glasu, i malo 
pokornosti, ali ispod svega toga još je bilo prkosa. Umesto da s poštovanjem 
drži oči oborene, gledala me je iskosa kao što sam vidala ptice da čine kad se 
nađu mački ispod šape i traže način da pobegnu. 

Opatice će s njom imati pune ruke posla. 


Otpratila sam ih do kočija. Iznenadile su se kad su ih videle - očekivale su 
da će jahati, verovatno misleći da idemo kod moje majke u Nanter. Ali nismo 
pošle tim putem - kad smo prešle Senu preko Mosta Notr Dam, skrenuli smo 
na istok i izašli iz Pariza pored Bastilje. Klod je sedela u uglu kočija, a Beatris 
se tiskala između nas dve. Govorile smo malo. Moje kočije nisu pravljene za 
duga putovanja, nego za jednostavne vožnje po gradu. Često smo 
poskakivale, a ponekad sam se pitala hoće li točkovi otpasti. Nisam mogla da 
spavam, iako su Klod i Beatris uspele da zadremaju kad je pao mrak i više 
nisu mogle da gledaju polja. 

Kad smo stigli do gradskih zidina, gotovo je svitalo. Uskoro će se služiti 
Jutarnja. Klod nikad nije bila u Šelu i nije reagovala kad smo stali ispred 


malih vrata u visokom zidu, ali Beatris ih je odmah prepoznala i uspravila se, 
lica naboranog od brige, dok sam ja izlazila i povlačila zvono smešteno pored 
vrata. "Gospođo..." - zaustila je, ali sam joj mahnula da ćuti. 


Tek kad je jedna žena otvorila vrata i kad je pod svetlom buktinje videla 
njeno lice uokvireno belim platnom, Klod je najzad shvatila. "Ne!" - vrisnula 
je i zbila se u ugao kočija. Nisam obraćala pažnju na nju, nego sam tiho 
progovorila s opaticom. 


Onda sam čula buku i Beatris je povikala: "Gospođo, pobegla je!" 


"Idite i uhvatite je", rekla sam tiho slugama koji su brisali konje. Jedan od 
njih baci krpu i potrča putem u tamu izvan dosega baklje. Zato sam i dovela 
Klod u kočijama - da smo došle na konjima, ona bi odjahala. Za nekoliko 
minuta sluga se vratio noseći Klod u naručju. Ona je omlitavila poput vreće 
raži i nije mogla da stoji kad je sluga pokušao da je spusti na noge pored 
mene. "Unesi je unutra", rekla sam. Osvetljeni buktinjom koju je opatica 
držala visoko, tužno smo ušli u manastir. 

Odveli su Klod, a Beatris ju je pratila kao pile koje je izgubilo majku. 
Pridružila sam se opaticama za Jutarnju u kapeli i pala na kolena s lakoćom 
kakvu već dugo nisam osetila. Posle sam otišla kod nastojnice na čašu vina, a 
nakon toga na kratak odmor. Spavala sam bolje na uskoj tvrdoj postelji od 
slame nego što sam ikada u Ulici Di Fur, u svom velikom krevetu, okružena 
družbenicama. 


Klod nisam videla sve do odlaska, ali sam poslala po Beatris, koja je 
delovala iznureno i potišteno. Njen poklon bio je manje živahan nego obično, 
a imala je nevolja da namesti kosu - obično moje pratilje češljaju jedna drugu, 
a u Selu nema ogledala. Obradovalo me je kad sam videla da se presvukla iz 
žute brokatne haljine u nešto ozbiljnije. Krenule smo hodnicima s 
kolonadama i ušle u glavni vrt, gde su opatice sadile i plevile, kopale i 
vezivale. Ja nisam baštovanka, ali umem da cenim jednostavno zadovoljstvo 
koje donose boje i miris cveća. U lejama je još bilo sunovrata i narcisa, 
ljubičice su počinjale da cvetaju, kao i zimzelen. Izdanci lavande, ruzmarina i 
majčine dušice provirivali su iz lišća, a mlada nana rasla je u grmovima. 
Stojeći u tom spokojnom vrtu na jutarnjem suncu, okružena opaticama koje 
su tiho radile, čekajući da zvono zazvoni za tercu, osetila sam ubod 
ljubomore sto Klod ostaje ovde, a ja ne mogu. Zamislila sam da njen boravak 
ovde bude kazna za nju koliko i zaštita i mesto školovanja. Ali i sebe sam 
kaznila, shvativši da će ona dobiti ono što ja ne mogu. 


"Pogledaj ovaj vrt, Beatris", rekla sam odbacujući ove misli. "Pravo Nebo. 
Raj na zemlji." 

Beatris nije odgovorila. 

"Gde si bila za vreme Jutarnje? Znam da je rano, ali navići ćeš se." 

"Bila sam s gospođicom." 

"Kako je ona?" 

Beatris slegnu ramenima. Obično ne čini tako proste pokrete. Bila je besna 
na mene, mada, naravno, to nije mogla da kaže. "Nije progovorila otkako smo 
stigle. Niti je jela - mada nije mnogo ni propustila." 

Tačno, ovde je kaša retka, a hleb tvrd. "Vremenom će se privići", rekla sam 
blago. "Ovo je najbolje mesto za nju. Izaći će odavde bolja." 

"Nadam se da ste u pravu, gospodo." 

Uspravila sam se. "Sumnjaš u moju odluku da je dovedem ovamo?" 

Beatris pognu glavu. "Ne, gospođo." 

"Do Prikazanja Gospodnjeg biće mnogo srećnija." 

Beatris trgnu glavom. "Do Prikazanja? Prikazanje je davno prošlo." 

"Mislila sam na sledeće." 

"Treba da ostanemo do tada?" - reče Beatris povišenim glasom. 


Nasmešila sam se. "Proći će brže nego što misliš. A ako obe budete dobre i 
lepo se ponašale - obe", ponovila sam kako bi me razumela, "na kraju ću da ti 
sredim udaju, ako budeš htela." 


Jadnoj Beatris lice se podelilo - usta tužna, ali oči pune nade. 


"Znaš da će se ovde dobro starati o vama", rekla sam. "Budi vesela s Klod, 
slušaj nastojnicu i sve će biti u redu." 


S tim rečima ostavila sam je u ljupkom vrtu, otkinula se da sednem u 
kočije i krenem na dugo putovanje natrag u Ulicu Di Fur. Priznajem da sam 
malo zaplakala gledajući polja uz put, i ponovo kad smo stigli pred kapije 
Pariza. Nisam želela da se vratim u Ulicu Di Fur. Ali, morala sam. 


Pred kućom sam zaustavila sluge pre nego što su odveli konje i 
velikodušno ih nagradila kako bi ćutali o tome gde smo bili. Niko osim Žana 
nije znao gde je Klod - nisam rekla čak ni svojim družbenicama. Nisam želela 
da Nikola sazna i počne da gnjavi opatice. Ne verujem mu. Videla sam kako 
je gledao moju kćer dok je ležao krvav na zemlji - mene Žan nikada nije tako 
pogledao. Stomak mi se prevrnuo od zavisti. 


Dok sam išla preko dvorišta, nešto mi je palo na pamet, pa sam pohitala 
natrag do štala. "Ponovo izlazim", rekla sam iznenađenim slugama. "Povezite 
me u Ulicu De Rozije." 


Leon le Vje se takođe iznenadio - vlastelinke ga retko posećuju, naročito 
same. Ipak, bio je veoma učtiv i udobno me smestio pored vatre. On dobro 
živi - ima lepu kudi, prepunu tepiha, izrezbarenih škrinja i srebrnih tanjira. 
Izbrojala sam dvoje slugu, mada nam je njegova žena sama donela slatko 
vino pri čemu mi se duboko poklonila. Izgledala je prilično srećno, a njena 
vunena haljina bila je protkana svilom. 


"Kako ste, gospo Ženevjev?" - upitao me je kad smo seli. "Kako je Klod? 
Kako su Žan i Mala Ženevjev?" Leon nikad ne zaboravi da pita za moje kćeri. 
Oduvek mi je bio drag, mada se plašim za njegovu dušu. Njegova porodica 
prišla je Crkvi, ali on ipak nije kao mi. Osvrnula sam se oko sebe tražeći 
znakove, ali videla sam samo raspeće na zidu. 


"Potrebna mi je vaša pomoć, Leone", rekla sam otpivši malo vina. "Jeste li 
čuli nešto od mog muža?" 

"O tapiserijama? Jesam, jutros. Upravo sam se dogovarao kako da 
otputujem za Brisel kad ste vi stigli." 

"Želim nešto da zatražim od vas. A moglo bi i vama da bude u korist. 
Umesto da vi odete, pošaljite u Brisel Nikolu Dezinosanta." 


Leon zastade s čašom u vazduhu. "To je neočekivan zahtev. Mogu li da 
pitam za razlog, gospo Ženevjev?" 

Želela sam nekome da kažem. Leon je diskretan čovek - mogu s njim da 
razgovaram a da o tome sutra ne priča ceo grad. I tako sam mu ispričala sve 
što sam krila od Žana - kako su se Klod i Nikola upoznali u Žanovoj sobi, šta 
sam od onda činila da sprečim njihov susret i kako su se ponovo sreli u Ulici 
De Kordelijer. "Odvela sam je u Šel", završila sam, "gde će ostati do veridbe. 
Niko ne zna da je tamo osim vas, mene i Žana. Zato će se veridba održati 
ranije, pre Uskršnjeg posta umesto posle Uskrsa. Ali, ja ne verujem Nikoli. 
Želim da bude van Pariza dok se uverimo da je neće naći. Vi poslujete s njim - 
recite mu da umesto vas ode u Brisel." 

Leon le Vje me je spokojno slušao. Kad sam završila, odmahnuo je 
glavom. "Nije trebalo da ih ostavim zajedno", promrmljao je. 


"Koga?" 


"Ništa, gospo Ženevjev. Alors, učiniću kako kažete. I meni to odgovara - 
sada mi ne bi odgovaralo da otputujem u Brisel." Zatim je zagunđao: "Te 
tapiserije kao da stvaraju same nevolje, n'est-ce pas?" 


Uzdahnula sam i zagledala se u vatru. "Zaista - mnogo više nevolja nego 
što vrede." 


KLOD LE VIST 


U početku nisam ni izlazila iz svoje sobe, nisam jela niti govorila bilo s kim 
osim s Beatris - a i s njom vrlo malo kad sam pogledala u svoje torbe. 
Spakovala mi je samo najjednostavnije haljine - nijednu svilenu, nijednu 
brokatnu, nijednu somotsku. Nije ponela moje ukrase za kosu niti ogrlice, 
nijednu ukrašenu kapu - samo obične marame, ništa čime bih obojila usne, i 
samo jedan drveni češalj. Kad sam je optužila da je znala kuda idemo a nije 
htela da mi kaže, ona je to porekla. Nisam joj poverovala. 


Bilo je lako odreći se hrane - ono što mi daju nije ni za svinje. Moja soba je 
pak tako mala i obična da sam posle prvog dana žudela da pobegnem iz nje. 
Mesta je bilo samo za slamaricu i noćnu posudu, a na kamenim zidovima nije 
bilo ničega osim malog drvenog Raspeća. Beatris nije mogla da smesti svoju 
slamaricu, nego je spavala pred mojim vratima. Nikada ranije nisam ležala na 
slami. Bocka me i šuška, nedostaje mi moje meko perje. Tata bi se razbesneo 
kad bi video da mu kći spava na slami. 

Beatris je ponela papir, pero i mastilo, pa mi je palo na pamet da napišem 
pismo tati i zamolim ga da dođe po mene. Nije rekao ništa o manastirima kad 
je razgovarao sa mnom u svojoj sobi, samo me je podsetio da nosim njegovo 
ime i da treba da se u svemu pokoravam mami. To je možda tacno, ali mislim 
da to ne znači da me treba zatvoriti u manastir da spavam na slami i lomim 
zube o hleb tvrd kao kamen. 


Nikad nisam mogla slobodno da govorim s tatom. Želela sam da mu 
kažem kako ne treba da veruje domoupravitelju, da sam ga videla kako tuče 
Nikolu u Ulici De Kordelijer. Ali, naravno, ne bih smela da spomenem 
Nikolu, pa tako nisam mogla ništa da kažem, samo sam ga slušala kako 
govori o mužu za kog ću se jednog dana udati i o tome kako je veoma važno 
da ostanem čista i pobožna i ne okaljam porodično ime. Posle sam plakala od 
nemoćnog besa. Od tada nisam plakala, ali sam još besna na sve - na tatu, 


mamu, Beatris, čak i na Nikolu što je i ne znajući doprineo da me zarobe 
ovde. 


Četvrtog jutra soba mi se toliko smučila da sam prekinula ćutanje i 
ponizno zamolila Beatris da pronađe glasnika. Vratila se i rekla mi kako je 
nastojnica izjavila da ne smem ni primati ni slati poruke. Znači, zaista sam u 
tamnici. 


Poslala sam Beatris napolje, a zatim izašla iz sobe noseći pismo koje sam 
napisala ocu. Privezala sam ga za kamen i pokušala da ga bacim preko zida u 
nadi da će ga neki plemić s druge strane naći, sažaliti se na mene i nekako ga 
dostaviti tati. Pokušavala sam i pokušavala, ali pismo je stalno spadalo s 
kamena, a bila sam i preslaba da prebacim preko visokog zida. 


Onda sam zaplakala, vrlo gorkim suzama. Ipak, nisam se vratila unutra. 
Bilo je sunčano, a u sredini manastira nalazi se vrt u kom je bilo mnogo 
prijatnije sedeti nego u sobi. Sela sam na jednu od kamenih klupa 
postavljenih duž prolaza s kolonadama, ne mareći hoću li izgoreti od sunca. 
Nekoliko opatica radilo je u vrtu i radoznalo me pogledalo. Pravila sam se da 
ne postoje. Leja s ružama preda mnom upravo je cvetala, a grm najbliži meni 
bio je posut čvrstim belim pupoljcima. Pogledala sam ih, zatim posegnula i 
utisnula trn sebi u palac. Pojavila se kapljica krvi; podigla sam šaku i pustila 
da mi krv klizi niz ruku. 


Onda sam čula zvuk koji nisam očekivala da ću ikada čuti u manastiru. 
Odnekud iznutra dopirao je dečji smeh. Posle trenutak-dva sitno toptanje 
koraka doprlo je kroz najbliža vrata i na njima se pojavila sićušna devojčica. 
Na sebi je imala sivu haljinu i belu kapu i podsetila me na Malu Ženevjev kad 
je bila dosta mlađa. Ova devojčica još je zapravo bila beba, teturala je 
nejednakim koracima i svakog trena mogla je da padne i razbije glavu. Imala 
je smešno lišce, vrlo odlučno i ozbiljno, kao da je hodanje partija šaha u kojoj 
mora da pobedi. Nisam mogla reći hoće li biti lepa kad odraste - lice joj je 
nalikovalo licu starice, a to kod beba nije uvek ljupko. Imala je debele obraze i 
nisko čelo koje je štrčalo preko sitnih smeđih očiju - očiju kojima bi dobro 
došlo da su svetlije. Ali kosa joj je bila lepa, tamnocrvena poput kestena, i 
padala je u dugim zamršenim uvojcima. 


"Dodi, ma petite” pozvala sam je brišući krvavu ruku o haljinu. "Dođi i 
sedi sa mnom." 


* Franc. — mala moja. (Prim. prev.) 


Iza devojčice pojavila se opatica u dugoj beloj mantiji. U Šelu nose belo. 
Makar nisam okružena crninom - crno ne pristaje lepo ženskom licu. "Tu si, 
nevaljali stvore", grdila ju je opatica. "Tiens, dođi ovamo." Mogla je isto tako 
da se obraća kozi, pošto devojčica uopšte nije obraćala pažnju na nju. Trapavo 
je krenula napred, spotakla se na stepenicama i prućila se po hodniku rukama 
napred. "Oh ! " - povikala sam, skočila i potrčala ka njoj. Nije trebalo da se 
trudim - devojčica se uspravila na noge kao da se ništa nije dogodilo i 
potrčala jednom stranom  četvorougaonika oivičenom prolazima s 
kolonadama. 

Opatica nije pošla za njom, nego je stajala i odmeravala me. "Znači, izašla 
si", rekla je suvo. 


"Neću ostati dugo ovde", rekla sam brzo. "Uskoro idem kući." 


Opatica ništa nije rekla, samo je nastavila da zuri u mene. Činilo mi se da 
ju je silno očarala moja obična haljina. S druge strane, možda i nije bila toliko 
obična u poređenju s njenom - gruba bela vunena mantija što visi poput 
vreće. Moja haljina bila je smeđa, ali od fine vune, a po grudima je imala sitan 
žutobeli vez. Zurila je u tu šaru, pa sam rekla: "To je napravila jedna od naših 
sluškinja. Ona je - bila je - veoma vešta s iglom." 

Opatica me čudno pogleda, a zatim se zagleda za devojčicom koja je 
pretrčala dve strane vrta i zalazila za ugao treće."Attention, mon petit shou!"25 - 
viknu opatica. "Pazi kuda trčiš!" 


Njene reči kao da su dovele upravo do onoga što je želela da spreči. 
Devojčica ponovo pade, ali ovog puta ostade nepomično da leži i zaplaka. 
Opatica potrča prolazom, a haljina se vukla za njom. Kad je stigla do 
devojčice, stala je iznad nje i počela da je grdi. Očigledno je bilo da nije 
navikla na decu. Prišla sam im, kleknula, zagrlila devojčicu i podigla je na 
krilo kao što sam često uzimala Malu Ženevjev. "De, de", rekla sam tapšući je 
po rukama i kolenima i brišući joj prašinu s haljinice. "De, de, znam da 
sigurno mnogo boli. Šta te boli? Ruke? Kolena?" 

Devojčica nije prestajala da plače, pa sam je čvrsto stegla i njihala je 
napred-nazad dok se nije smirila. Opatica je nastavila da je grdi, iako beba, 
naravno, teško da je razumela ijednu reč. "Stvarno si luckasta što trčiš tako 
brzo iako ne bi smela. Ovo se ne bi dogodilo da si me slušala. Za kaznu ćeš 
klečati tokom Večernje." 


* Franc. — pazi, dušo moja. (Prim. prev.) 


Frknula sam na pomisao da se ovako mala devojčica tera da moli za 
oproštaj. Jedva da je umela da kaže mama, a kamoli: "Notre pere, qui est au 
ciel..."26 Mi smo prvi put poveli Malu Ženevjev na misu tek kad je napunila tri 
godine, a čak i tada je bila bučni mali stvor koji ne ume ni trenutka da sedi 
mirno. Ova devojčica jedva da je imala više od godine. Ličila je na malu lutku 
ovako sklupčana na mom krilu. 

"Je li ti sada žao, Klod? Je li ti žao?" 

Oštro sam pogledala opaticu. "Obraćajte mi se s 'gospođice'. I nema zbog 
čega da mi bude žao - nisam učinila ništa loše, šta god mama pričala! 
Uvredljivo je što mi govorite to. Reći ću nastojnici." 

Mari-Selest. 


Tako sam vesela 
Slatka i ljupka, 
Mlada devojčica 
Petnaest mi je leta. 
Moje male grudi 
Pupe k'o što treba. 
Naučiću sve 

O ljubavi i čežnji 
Ali ja sam u zatvoru. 
Proklet bio onaj 

ko me gurnu ovde! 


Opatica pokuša nešto da kaže, ali ja zapevah glasnije njišući se napred- 
nazad. 


Zlo je, ružno, grešno 
Staviti ovu devu 


U manastir. 


2 Franc. — Oče naš, koji si na nebesima. (Prim. prev.) 


Zaista 

Časti mi. 

U manastiru 

Živim u tuzi, 

Bože, jer tako sam mlada 

Osećam prve slatke treptaje pod mojim malim pojasom 
Proklet bio onaj ko me načini opaticom! 


Devojčica je prestala da plače i stala da guče između šmrcanja, kao da i 
sama pokušava da zapeva, ali ne zna reči. Bilo je vrlo prijatno ljuljati je i 
pevati podrugljive reči tako da ih opatica čuje. Pesma kao da je bila napisana 
za mene. 


Čula sam korake iza nas i znala da je to svakako Beatris, moja tamničarka, 
zla koliko i same opatice. 

"Ne pevaj tu pesmu!" - prosiktala je. 

Nisam je slušala. "Hoćeš li još da trčiš?" - upitala sam devojčicu. "Hoćeš da 
trčimo zajedno? Dođi, hajde da trčimo prolazima što brže možemo." Podigla 
sam je na noge, uzela je za ruku i povukla tako da je napola trčala, a napola 
mi visila o ruci. Njeno cičanje i moji povici odjekivali su lukovima prolaza. 
Manastir nije čuo toliku buku još otkako je svinja pobegla ili otkako su opatici 
mravi uspuzali uz nogu dok je radila u vrtu. Opatice su se pojavile na 
vratima i zurile u nas. Čak i sama nastojnica, Katrin de Linjije, izašla je i stala 
da nas posmatra ruku skrštenih na grudima. Podigla sam devojčicu u naručje 
i trčala, trčala, jednom, dvaput, pet puta oko vrta, vičući sve vreme, i niko nas 
nije zaustavio. Kad god smo prošle pored Beatris, izgledala je posramljenije. 


Na kraju nas nije zaustavila nikakva osoba, nego zvono. Kad je zazvonilo, 
opatice su u trenu nestale. "Večernja", reče opatica koja je stajala pored Beatris 
dok sam trčala pored njih pre nego što je i sama otišla. Beatris pogleda za 
njom, zatim pogleda mene. Trčala sam još brže, a devojčica mi se uvijala u 
naručju. Kad sam šesti put obišla celo dvorište, ni Beatris više nije bilo. Ostale 
smo same. Pretrčala sam još nekoliko koraka i stala, pošto više nije bilo 
razloga da trčim. Srušila sam se na klupu i posela devojčicu pored sebe. 
Odmah mi je spustila glavu u krilo. Njeno rumeno lice je plamtelo, i kroz 
nekoliko trenutaka je zaspala. Čudno kako beba može brzo da zaspi kad se 
umori. 


"Zato si ti plakala, cherie", šaputala sam i milovala joj uvojke. "Treba ti san, 
ne molitve. Ove lude opatice ne znaju ništa o malim devojčicama i o tome šta 
im treba." 


U početku mi je prijalo da sedim na klupi s bebom na krilu, pod toplim 
suncem, sama, i da gledam vrt. Ali uskoro su leđa počela da me bole od 
nepomičnog uspravnog sedenja bez naslona. Postalo mi je vruće, a kako 
nisam imala šešira, uplašila sam se da će mi sunce napraviti pege po licu. 
Nisam želela da izgledam kao obična sejačica u polju. Poželela sam da naiđe 
neko kome bih predala bebu, ali nije bilo nikoga - sve su još bile na molitvi. 
Nema ništa loše u molitvama, ali ne vidim zašto se treba moliti osam puta 
dnevno. 


Nisam znala šta drugo da učinim s malom, pa sam je podigla i ponela u 
svoju sobu. Nije se probudila kad sam je položila na svoju slamaricu. 
Potražila sam u torbi komad veza, zatim ponovo izašla i sela na klupu u 
hladu. Ne volim da vezem, ali nisam imala šta drugo da radim. Ovde nema 
jahanja, plesa i pevanja, nema loptanja sa Žanom, nema časova pisanja ni 
sokolarenja s mamom po poljima iza crkve Sen Žermen de Pre, nema poseta 
baki u Nanteru. Nema pijace ni vašara, nema lakrdijaša ni žonglera za 
zabavu. Nema gozbi - en fait, nema uopšte hrane koju bih podnela. Kad 
pođem odavde biću sama kost i koža - kad god to bilo. Beatris neće da mi 
kaže. 


Nije bilo muškaraca da ih gledam, čak ni zgurenog starog baštovana što 
gura kolica. Čak ni sumnjičavog domoupravitelja. Nikad nisam pomislila da 
bih se obradovala očevom domoupravitelju zlog lica, ali kad bi sada prošao 
kroz manastirsku kapiju, nasmešila bih mu se i pružila mu ruku na poljubac 
iako je pretukao Nikolu. 


Mogu da gledam samo žene, i to ružne; njihova lica zure u mene iz 
ovalnih belih okvira, bez kose ili nakita da ih omekšaju. Izgledaju pocrvenelo 
i grubo, obrazi, brade i nosevi im štrče kao veze paškanata, a oči su im sitne 
kao zrna suvog grožđa. S druge strane, opatice i ne treba da su lepe. 


Beatris mi je jednom rekla kako je mama dugo želela da stupi u Šel. Nisam 
mislila mnogo o tome dok nisam ovamo dospela. Sada ne mogu da zamislim 
mamino krhko lice ogrubelo od mantije, niti nju kako okopava praziluk i 
kupus, žuri na molitvu osam puta dnevno i živi u goloj ćeliji sa slamaricom. 
Mama misli da je život u manastiru sličan njenim posetama, kad joj nastojnica 
ugađa i sprema joj bogate obroke od onoga što manastir inače prodaje na 


pijaci. Mislim da je ovde čeka i lepa soba, puna jastuka, tapiserija i pozlaćenih 
krstova. Ako se mama zaredi i postane Hristova nevesta, manastir će dobiti 
veliki prilog. Zato je nastojnica vrlo ljubazna prema mami i ostalim bogatim 
ženama koje dolaze. 

Na mojoj stolici nema jastuka, tapiserije ne greju zidove. Drveni krst 
moraće mi biti dovoljan, vunena haljina i obične cipele, kuvano povrće bez 
začina i hleb načinjen od oštrog smeđeg brašna. 

Sve ovo sam sama dokonala posle samo četiri dana u manastiru. 


Namrštila sam se na svoj vez. Trebalo je da predstavlja sokola za 
jastučnicu, ali ovo je ličilo na zmiju s krilima. Osim toga, vezla sam deo 
pogrešnom bojom, crvenom umesto smeđom, a i niti su mi se zamrsile. 
Uzdahnula sam. 

Onda sam čula korake i nekoga kako kaže: "Oh!" Podigla sam pogled. 
Mari-Selest stajala je preko puta mene na drugoj strani dvorišta i delovala 
veoma zbunjeno. "Ah, Mari-Selest, tako mi je drago što te vidim", doviknula 
sam joj. "Pomozi mi da razmrsim konce." Osetila sam se kao da smo nas dve 
kod kuće u Ulici Di Fur i vezemo u dvorištu dok se Žan i Mala Ženevjev 
igraju pored nas. 

Ali, nismo bile tamo. Uspravila sam se. "Šta ti radiš ovde?" Mari-Selest se 
pokloni, a onda zaplaka. 


"Dođi, Mari-Selest." 

Toliko je bila naviknuta na moje naredbe da ni sada nije oklevala ni trena. 
Jedino je odabrala kojom stranom će doći. Prišla mi je, ponovo se poklonila i 
obrisala oči rukavom. 

"Došla si da me odvedeš odavde?" - upitala sam žudno, jer nisam videla 
zašto bi inače bila ovde. 

Mari-Selest kao da se još više zbunila. "Da vas odvedem, gospođice? 
Nisam ni znala da ste ovde. Došla sam da vidim svoju kćer." 

"Zar te nije poslao moj otac? ili mama?" 

Mari-Selest odmahnu glavom. "Ne radim više u vašoj kući, gospođice. 
Znate to, a znate i zašto je tako." Namrštila se na način koji mi je bio 
čudnovato poznat, kao da je odjednom u ustima osetila ukus kolača od 
badema koji je nešto ranije pojela. 

"Zašto si onda došla ovamo ako ne po mene?" Nisam mogla da se otresem 
po misli da je Mari-Selest moj put za bekstvo. 


Ona se osvrnu oko sebe. "Moja kći - rekli su mi da je ovde napolju. Znam 
da ne smem da dolazim, a ona ni ne misli o meni kao o mami, ali to je jače od 
mene." 

Gledala sam je zapanjeno. "Devojčica je tvoja kći?" 

Mari-Selest se jednako zapanjila. "Zar niste znali? Nisu vam rekli? Zove se 
Klod... znate - kao i vi." 

"Meni ovde ništa ne govore. Alors, ona spava tamo." Pokazala sam niz 
hodnik svoju sobu. "Četvrta vrata dole." 

Mari-Selest klimnu glavom. "Samo ću da je pogledam, gospođice. 
Pardon." Prošla je kolonadu i krenula hodnikom. 

Dok sam je čekala, sećala sam se dana kad mi je rekla da će nazvati bebu 
po meni. Onda sam se setila još nečega - trebalo je da kažem mami kako je 
Mari-Selest otišla da neguje majku i da će se vratiti. Onda sam zaboravila. 
Mama je bila tako gadna prema meni i od tog dana govorila sam s njom što 
sam manje mogla. I tako je Mari-Selest izgubila posao kod nas. Retko osećam 
grižu savesti, ali sada mi je pozlilo od osećanja krivice. 


Kad se vratila, pomerila sam se na klupi. "Dođi, sedi sa mnom", rekla sam 
i potapšala mesto do sebe. 

Mari-Selest kao da je bilo nelagodno. "Treba da se vratim, gospođice. Moja 
majka ne zna da sam ovde i čeka me." 

"Samo na trenutak. Da mi pomogneš s ručnim radom. Regarde” nosim 
tvoje delo." Pogladila sam bluzu. 


Mari-Selest oprezno sede. Mora da je besna na mene. Moraću sve da 
popravim ako želim da mi pomogne. 

"Otkud znaš za ovo mesto?" - upitala sam je kao da smo dobre prijateljice 
koje ćaskaju. Nekad smo to i bile. 

"Dolazim ovamo od detinjstva. Živim u blizini, a mama je nekada ovde 
radila. Nije bila opatica, naravno, nego je pomagala u polju i u kuhinji. Ove 
opatice su toliko zauzete molitvama da im treba pomoć." 

Sada sam shvatila. "I mama te je našla ovde?" Mari-Selest klimnu glavom. 
"Trebala joj je nova služavka pa je zamolila opatice da joj je nađu. Dolazila je 
ovamo tri-četiri puta godišnje, vaša majka. Želela je da se zaredi, ali naravno, 
nije mogla." 


” Franc. — gledaj, vidi. (Prim. prev.) 


"A ti si nazvala svoju kćer po meni." 

"Jesam." Mari-Selest izgledala je kao da žali što je to učinila, i imala bi 
pravo. 

"Da li ju je njen otac video?" 

"Nije!" Mari-Selest zatrese glavom kao da tera muvu. "Nije mu stalo ni do 
mene ni do deteta. Jednom je spavao sa mnom i baš ga briga šta je bilo posle. 
Onda je, dve godine kasnije, imao obraza da dođe da me vidi. Pa, pokazala sa 
mu, zar ne?" Stegla je šake u pesnice. "Zaslužio je sve sto je dobio. Da niste 
proturili glavu kroz prozor..." Zaćutala je, odjednom prestrašenih očiju. 

Moja sestra Žan ima igračku s kojom voli da se igra - drvenu čašu na kraju 
štapa oko kog je privezana lopta na kanapu. Baca loptu uvis i pokušava da je 
uhvati u čašu. Sada sam se osećala kao da sam bacala i bacala loptu i 
najednom je uhvatila uz škljocaj drveta o drvo. 

Možda manastir već utiče na mene. Da sam bila negde drugde i otkrila 
ovako nešto, vrištala bih. Ali sada, sedeći u ovom spokojnom vrtu, nisam 
vrisnula, ni iskopala oči Mari-Selest, ni zaplakala. Jednostavno sam vrlo tiho 
rekla: "Nikola Dezinosant je otac Male Klod?" 

Mari-Selest je klimnula glavom. "Bilo je samo jednom, kad je došao kod 
vašeg oca zbog neke slike. To je bilo sve." 

"Zašto si onda pre neki dan bila s njim u dvorištu? Uredila si da ga 
prebiju, kako se meni čini." 

Mari-Selest se preplašeno zagledala u mene i zaplakala. Stegla sam zube. 
"Prestani. Prestani da plačeš!" Progutala je knedlu, zatim obrisala oči i 
izduvala nos u rukav. Stvarno je glupača. Da smo bile u Parizu, otišla bi 
pravo na stub srama - ili na neko još gore mesto - zbog ovakvog napada na 
čoveka. Ali, bila sam zarobljena u manastiru - nisam ništa mogla da učinim 
da je kaznim. 


Mora da je i ona pomislila na to, pošto me je pogledala iskosa kad je 
prestala da place. "Šta vi radite ovde, gospođice? Niste mi rekli." 

Naravno, nisam mogla ništa da joj kažem o Nikoli. Mari-Selest ne zna šta 
osećam prema njemu i da sam s njim uradila - ili pokušala da uradim - ono 
što ona jeste učinila. Sada sam je mrzela, ali ona to nije smela da vidi. 

Moraću da zvučim kao da je želim ovde. Uzela sam ručni rad kako bih 
imala u šta da gledam. "Mama i tata su odlučili da je za mene najbolje da 
poslednje mesece pre veridbe provedem ovde, kako bih bolje naučila običaje 


Crkve. Kad se žena uda, ona više nije telesno čista kao kad je bila devojka. 
Važno je da njen duh ostane čist, da je ne zavede požuda pa da zaboravi 
Našu Gospu i stradanje Našeg Gospoda Isusa Hrista." 

Zvučala sam bas kao mama, ali ne tako ubedljivo. Nisam uverila Mari- 
Selest, to sam videla - prevrnula je očima. A opet, ona je svoje devičanstvo 
izgubila davno, bila sam sigurna, i nije ga cenila koliko moja porodica ceni 
moje. 

"Pitao je za vas", izjavi Mari-Selest nenadano. 

"On? Ko?" Srce mi je zalupalo brže. Probola sam platno iglom. Mari-Selest 
se namršti na moj nespretni rad. Pružila je ruku i dala sam joj vez. 


"Onaj skot od slikara", reče vukući niti da ih razmrsi. "Hteo je da zna kako 
izgledate i kad ćete doći u posetu Belvilovima." 

Znači, Nikola je stvarno došao u Ulicu De Kordelijer da bi mene video. 
Znala sam da nije mogao doći zbog Mari-Selest. Gledala sam kako, pognuta 
nad mojim vezom, vešto para sve moje greške. Kako da mu preko nje 
pošaljem poruku a da ona ni u šta ne posumnja? Glupa je, ali je često umela 
da pogodi kad lažem. 

Iz moje sobe začuo se kašalj i krik. Mari-Selest me pogleda sa strepnjom. 
"Idite kod nje, gospođice", zamolila me je. 

"Ali ti sijoj majka!" 

"Ona to ne zna. Dođem ovamo da je vidim, ali je ne uzimam u naručje i ne 
govorim joj. Suviše me boli posle." Ponovo se čuo kašalj i Mari-Selest se trže 
kao da joj je neko stao na nogu. Za trenutak mi je bilo žao ove žene. 

Otišla sam do vrata moje sobe i pogledala unutra. Mala Klod je tresla 
glavom i vrtela se po jastuku u snu. Namrštila se, onda ju je iznenada san 
napustio i lice joj se razvuklo u osmeh. Sada kad sam znala, zapanjila sam se 
videvši koliko Nikolinog ima u njoj - sitne okice, kestenjasta kosa, snažna 
brada. Kad se osmehne liči na njega, a na majku nalikuje kad se namršti. 

"Mala je dobro!", rekla sam kad sam se vratila. "Zlodusi su je posetili u 
snu, ali sada su otišli." Nisam sela, nego sam strugala nogom po šljunku. 

Mari-Selest klimnu glavom. Vezla je munjevito i moj soko je sve manje 
ličio na zmiju, a sve više na samog sebe. 

Dok sam posmatrala Malu Klod, nešto mi je palo na pamet. "Da li ti je 
Nikola pomogao oko deteta?" 


Mari-Selest frknu. "Bacio mi je nekoliko novčića. Gotovo bezvrednih." 


Baš me je bilo briga šta je Nikola učinio ili šta nije učinio za svoju kćer - 
koliko sam uspela da vidim, Mari-Selest se sama uvalila u nevolju. Naravno, 
nisam to rekla. "Trebalo bi da ti daje više, ne samo poneki novčić", rekla sam 
hodajući tamo-amo ispred klupe. "Uradio je nacrte tapiserija za mog oca, 
znaš, to će mu doneti novaca, a svakako i slavu. Trebalo bi da plaća nešto za 
Malu Klod." Pustila sam je da malo razmisli o tome i skrenula oko grma ruža. 
Palac koji sam ubola trnom prijatno me je boleo. Kad sam se vratila do klupe, 
rekla sam: "Možda ti mogu pomoći da dobiješ novac od njega, da ga nateram 
da plati za Malu Klod tako da je ti uzmeš odavde i dovedeš kod sebe i svoje 
majke." 

"Kako?" - upita Mari-Selest brzo. 


Oterala sam muvu s rukava. "Mogu da kažem ocu da mu ne plati za 
tapiserije dok on ne plati tebi." 

"Možete li to zaista, gospođice?" 

"Napisaću mu sada pismo, a ti mu ga odnesi." 

"Ja?" Mari-Selest kao da se zbunila. "Zašto vi to ne učinite, gospođice? Ili 
neka od vaših pratilja?" Osvrnula se oko sebe. "Sigurno je neka s vama. 
Verovatno Beatris - vaša majka ju je odavno namenila vama, zar ne? 
Iznenadiće se što ponovo živi ovde." 

"Ponovo? Zar je već živela ovde?" 

Mari-Selest slegnu ramenima. "Bien sûr. Odrasla je ovde, kao i ja." 


Nisam na to ranije pomislila, ali manastir i njegovi običaji kao da su zaista 
bili poznati Beatris - znala je gde šta stoji, a poznavala je i neke opatice. 

"Ona može da odnese vaše pismo, gospođice", dodade Mari-Selest. 

Bila sam zaboravila da Mari-Selest ne zna da sam ovde zatvorena - mislila 
je da Beatris i ja odlazimo i dolazimo kako nam se prohte. I ne sme to ni da 
sazna. Ako sazna, možda mi neće pomoći da doprem do Nikole. 

"Ne treba da izlazim", rekoh. "Ni Beatris. To je deo postupka pročišćenja 
duše pre veridbe. Ne vidam nikoga, naročito ne muškarce." 

"Ali ja ne mogu k njemu - ne posle onog što se dogodilo. Može da me 
prebije, ili nešto još gore." 

Ništa manje nisi ni zaslužila, pomislila sam. "Ostavi mu pismo u sobi dok 
nije tu", predložila sam. Pošto je i dalje delovala sumnjičavo, dodala sam: 
"Hoćeš da kažem tati kako ste ti i njegov domoupravitelj prebili baš onog 
slikara kom se on divi?" 


Mari-Selest je shvatila da je u klopci. Izgledala je kao da će ponovo 
zaplakati. "Dajte mi to pismo onda", promrmljala je. 


"Sačekaj me ovde." Pohitala sam u svoju sobu pre nego što se Mari-Selest 
predomisli. Preturala sam po torbama da nađem još hartije, zatim kleknula na 
pod i brzo napisala poruku u kojoj sam rekla Nikoli gde sam i preklinjala ga 
da me spase. Nisam imala pečatnog voska, ali to nije bilo važno - Mari-Selest 
svakako ne ume da čita, a sumnjala sam i da poznaje nekoga ko ume. 


Nisam bila dovoljno tiha. Dok sam završavala, Mala Klod se probudila, 
sela i počela da place trljajući oči. Tamnocrvene kovrdže njihale su joj se oko 
lica. Toliko je ličila na Mari-Selest da mi je došlo da se nasmejem. "Dođi, 
cherie", prošaputala sam i uzela je. "Dođi da vidiš svoju blesavu majku." Kad 
smo izašle, opatice su se vraćale s Večernje, a Mari-Selest je stajala s Beatris. 
Izgledale su neobično tako zajedno, kao div i lutka. Teško mi je bilo da ih 
zamislim kao devojčice. Poskočile su i razdvojile se kad sam im prišla, a Mari- 
Selest nije htela da pogleda Malu Klod. "Uzmi je na trenutak", rekla sam 
iznenađenoj Beatris i pružila joj bebu. "Idem da porazgovaram s Mari-Selest 
na kapiji." 

Beatris me prostreli pogledom svojih psećih očiju. "Neće te pustiti da 
izađeš, znaš." 

Iskreveljila sam joj se i uhvatila Mari-Selest pod ruku. Kad sam bila 
sigurna da nas Beatris ne može videti, tutnula sam joj poruku u šaku. "Znaš 
gde on živi?" - upitala sam šapatom. 

Mari-Selest klimnu glavom i izvuče ruku. Delovala je umorno. Pomisao 
da s njom delim muškarca mi se gadila. Kako je Nikola mogao da je poželi - 
naročito sada, crvenog nosa, sitnih očiju i namrštenu - nije mi išlo u glavu. 

Na kapiji je jedna opatica pružila Mari-Selest korpu punu jaja, hleba i 
pasulja - korpu milosrđa kakve se dele sirotinji. Izlazeći, nije se osvrnula da 
pogleda ni mene ni svoju kćer. 

Kad sam se vratila do Beatris - još je držala migoljavu Malu Klod - rekla 
sam: "Ti i Mari-Selest odrasle ste ovde zajedno." 

Beatris se prepade, zatim klimnu glavom. "Moja majka je obudovela kad 
sam bila mala i stupila je u manastir." 

Mala Klod diže ruku i povuče slobodni pramen Beatrisine kose. Beatris 
jeknu, a Mala Klod i ja se zakikotasmo. "Da li se onda raduješ što si se 
vratila?" - upitala sam je. Na moje iznenađenje, Beatris me tužno pogleda. 


"Najsrećniji dan mog života bio je kada me je vaša majka odabrala da joj 
budem družbenica. Za mene je užas ponovo živeti ovde." 

Spustila sam Malu Klod i pustila je da otrči u vrt. "Onda mi pomozi da 
pobegnem." 

Beatris odmahnu glavom. "Bolje je za vas da ostanete ovde, gospođice. Vi 
to znate. Zašto želite da uništite svoj život? Udaćete se za vlastelina i živeti 
raskošno. Šta više od toga želite? Nema veće sreće za ženu nego da se uda, 
n'est-ce pas? Za bilo koju ženu." 

Uzela sam vez koji je Mari-Selest ostavila savijen na klupi, izvadila iglu 
provučenu kroz platno i zabola je sebi u prst, samo da bih osetila ubod bola. 


"Jao meni", rekoh. "Vidi šta sam učinila." Onda sam, da bih mučila Beatris 
što se ponaša kao da mi je tamničarka a ne družbenica, zapevala pesmu koju 
je ona sigurno pevala kad je ovde bila kao devojka: 


Treba da učim o ljubavi 
i njenim putevima 

ali ja sam u zatvoru. 
Neka je proklet onaj 

Ko me ovde zatvori! 

ŽORŽ DE LA ŠAPEL 


Kad je došao, mi smo već satima radili. Radionicom je vladala tišina. Niko 
nije progovorio najmanje čitav sat, ni da zatraži kalem ili iglu. Čak su se i 
pedale razboja tiho micale, kao da su umotane krpama. I žene su ćutale ili bile 
negde drugde - Kristin je namotavala vunu na kalemove, Alijenor je radila u 
vrtu, a Madlen je bila na pijaci. 


Najbolje radim kad je tišina. Onda mogu satima da tkam ne zapažajući da 
vreme prolazi, ne misleći ništa osim na obojene niti pod prstima koje 
provlačim tamo-amo kroz osnovu. Ali jedan nemirni tkač ili brbljiva žena 
mogu da uznemire celu radionicu. Potrebna nam je tišina da bismo radili 
kako valja i završili ove tapiserije na vreme. Čak i kada je tiho, poslednjih 
dana često mislim samo na vreme - ono koje je prošlo i ono koje nam je 
preostalo, o tome kako ćemo uspeti da završimo do ugovorenog dana i kako 
bismo mogli da ubrzamo. 


Sedeo sam između Žorža Mlađeg i Lika i završavao nakit koji dama drži 
na A mon seul dćsir motreći u isto vreme na svog sina koji je započinjao prelaz 
žutog u crveno na daminim ramenima. Radio je dobro - zapravo više ne 
moram da ga nadzirem dok radi senčenje, ali to je navika koje se teško 
oslobađam. 

Dvojica unajmljenih tkača, otac i sin po imenu Žozef i Toma, tkali su 
millefleur na Ukusu. Radili su millefleurs za mene i ranije, dobri su i brzi. I 
ćutljivi su, mada Toma koristi pedale na svom razboju češće nego što je 
potrebno. Ponekad pomislim da on to čini namerno kako bi napravio buku, 
kao što mladi često čine. Morao sam da naučim Žorža Mlađeg kako da pedale 
koristi tiho, i samo kada pravi dovoljno veliku strehu. Naravno, drugom 
tkaču ne mogu to da kažem, ali stegnem zube kad god Toma tako zaklapara. 

Nije lako biti lissier. Osim što nadzirem ostale, tkam najteže delove - lica i 
ruke, lavlju grivu, jednorogovu njušku i rog, zamršene tkanine. Skačem od 


jedne do druge tapiserije, trudim se da stignem ostale tkače dok rade 
millefleurs i životinje i čekaju me da ispunim praznine u sredini. 

Rekao sam tkačima da moraju sedeti za razbojima, spremni za početak, 
kada se začuju zvona s Kapele - a sada, u maju, i ranije. Jutros smo počeli u 
sedam. Drugim radionicama zvono označava početak priprema, ali u 
pravilima Esnafa nema ničega što zabranjuje tkačima da dođu ranije, 
proučavaju nacrte kako bi videli šta će tkati tog dana i spreme kalemove. 
Onda mogu da počnu na prvi zvuk zvona. 


Ne brinu me Žorž Mlađi ni Lik - oni znaju da nemamo vremena za 
otezanje ujutru. Druga dvojica tkača su do sada stizala sve na vreme, ali ovo 
nije ni njihova radionica ni njihova porudžbina. Mada imam poverenja u 
njihov rad - njihovi millefleurs su dobri kao moji - pitam se ponekad hoće li 
osvanuti dan kada se neće pojaviti jer su našli drugi, manje zahtevan posao. 
Žozef se ne žali, ali video sam Tomu kako seda za razboj i zuri u njega posle 
zvona sve dok najzad ne digne ruke na niti kao da mu kamenje visi o 
zglobovima. Pa ipak, treba mi još deset meseci njegovog rada, zveketao 
pedalama ili ne. Možda nije sasvim ozdravio od bolesti koju je preboleo ove 
zime. lako je Alijenor lečila i njega i Žorža Mlađeg tokom groznice, trebalo im 
je dugo da se oporave. Još nismo nadoknadili izgubljeno vreme. 

Moli se, govori uvek Kristin. Ali, za molitve treba mnogo vremena, pa joj 
kažem da ode u Sablon i moli se u ime svih nas, a mi ćemo ostati ovde i tkati. 

Začuo sam glasove iz kuhinje. Madlen se vratila s pijace i dovela sa sobom 
nekog čoveka. Nisam mislio o tome - udvarači često zuje oko Madlen. Jedan 
će je jednog dana ubosti. Onda je Alijenor ušla iz vrta s čudnim izrazom na 
licu. "Šta je?" - upita je Kristin i prekide dragocenu tišinu radionice. 

Alijenor je osluškivala zvuke iz kuće. "Vratio se." 

Žorž Mlađi podiže pogled. "Ko?" 

Nije morao da pita. Znao sam ko. Naš mir će biti narušen - taj čovek ne 
može da ćuti. 

Madlen je provirila u radionicu s blesavim osmehom. "Parizlija je došao", 
objavila je. 

Nikola Dezinosant pojavi se iza nje, još isprskan blatom od puta, i široko 
nam se iskezi. "Sedite isto kao što sam vas ostavio letos", podrugnuo se. "Svet 
ide dalje, ali Brisel se ne miče." 


Ustao sam. "Dobro došao", rekoh. "Kristin, donesi piće za gosta. Slabo 
pivo." Iako je gnjavator, neću da priča kako ne dočekujem goste kako valja, 
naročito one koji dolaze izdaleka. 


Žorž Mlađi takođe pode da ustane, kao i Lik, ali ja sam odmahnuo 
glavom. Nikola ne treba da prekine svačiji posao. 

Kristin mu klimnu glavom u prolazu. "Znači, došao si da pogledaš još 
jednom, a?" Pokazala je širokim pokretom oba razboja i Alijenor koja je i dalje 
stajala na vratima. 

"Jesam, gospodo, zaista. Nadao sam se da ću videti Alijenor kako pleše 
oko Majskog stuba, ali sam zakasnio." Kristin nestade u kuhinji ne rekavši mu 
da smo mi za Praznik proleća radili, svi osim Lika i Tome koje sam pustio 
ranije da odu na vašar. 


Kad je zakoračio u radionicu, Nikola se trgnuo kao da je stao na ekser. 
"Jesi li dobro?" - upitao sam ga. 

Nikola slegnu ramenima, ali držeći lakat uz slabinu. "Malo sam loman od 
puta, to je sve." Okrenuo se Alijenor. "A ti, Alijenor - kako ti ide?" Kad joj se 
nasmešio, video sam da mu nedostaju dva zuba, i da pored oka ima tragove 
modrice. Ili je pao s konja ili se tukao. Možda su ga na putu presreli 
razbojnici. 

"Dobro sam, gospodine", reče Alijenor, "ali vrt je još bolje. Dođite da 
omirišite cveće." 

"Evo me za trenutak, lepotice. Želim prvo da pogledam tapiserije." 

Alijenor se tužno osmehnu. "Hoćete da vidite nju, zar ne? Pa, poranili ste." 

Nisam shvatio na šta misli dok Nikola nije pogledao traku Ukusa na 
razboju. "Ah", reče on snuždeno. Mogao je da vidi samo daminu mišicu i 
ruku u kojoj drži papagaja, nabor gornje haljine, započetog majmuna i vrh 
krila svrake. I millefleurs, naravno. Tkač bi tu imao mnogo čemu da se divi, ali 
video sam da je za čoveka kakav je Nikola traka svakako razočaranje. 
Pogledao je A mon seul désir, nadajući se možda da će na njoj videti lice, ali tu 
su bili samo ispružena druga damina ruka koja drži ogrlicu, još gornjih 
haljina, majmun i plavo krilo šatora išarano žutim plamenovima. 

"Moglo je biti i gore", reče Alijenor. "Mogli smo već da izatkamo njeno lice 
i umotamo je oko prečke tako da je ne vidite dok tapiserija ne bude gotova." 


"Osim ako je vi ne odmotate za mene, gospođice." 


"Tata ni zbog koga ne odmotava tapiserije", odvrati Alijenor oštro. "To 
uništava zategnutost osnove." Bio je to pravi odgovor tkačke kćeri. 

Nikola se ponovo nasmeši. "Pa, onda ću morati da ostanem ovde dok je ne 
izatkate." 

"Zato si prevalio toliki put - samo da bi video traku tapiserije?" - upitao 
sam. "To je vrlo dugo putovanje radi ženinog lica." 

Nikola odmahnu glavom. "Treba s vama da obavim posao u ime Leona le 
Vjea." 

Namrštio sam se. Šta Leon sada hoće? Zna da smo prezauzeti za nove 
porudžbine. I zašto je poslao ovog slikara umesto da dođe sam? Tkači su me 
gledali. Šta god da se dešava, hteo sam da rade, ne da slušaju. "Dođi onda u 
vrt", rekao sam, "da vidiš Alijenorino cveće. Možemo tamo da razgovaramo." 
Pošao sam pred njim. Dok smo jedan za drugim prolazili kroz vrata, Alijenor 
se pomerila da nam napravi mesta. "Idi i pomozi majci", rekao sam kad je 
krenula za nama. Sad je na nju bio red da se snuždi, ali, naravno, učinila je 
kako sam joj naložio. 

Alijenorin vrt najlepši je u maju. Cveće je sveže i mlado, još nije izbledelo 
od sunca. Pokosnica, zimzelen, ljubičica, kandilka, bela rada, karanfil, 
nezaboravak - sve je bilo u punom cvatu. I Alijenorini đurđevci, najlepši od 
svih, okitili su se kratkotrajnim cvetovima i njihov neobični zavodljivi miris 
osećao se posvuda. Seo sam na klupu, a Nikola je malo šetao po vrtu, njušio i 
divio se. 

"Zaboravio sam koliko je lep ovaj vrt", rekao je kad se vratio kod mene. 
"Kao neki lekoviti melem, naročito posle mnogo dana provedenih na putu." 

"Šta te dovodi ovamo?" 

Nikola se nasmeja. "Nagao kao i uvek." 

Slegnuo sam ramenima. Ruke su mi se trzale - trebalo im je tkanje. 
"Nemam mnogo vremena. Treba još mnogo da uradimo." 

Nikola posegnu i ubra belu radu. Alijenor mrzi kad ljudi beru njeno cveće 
- dovoljno ga je teško gajiti i bez ubijanja. Vrteo je pupoljak među prstima. 
"Zato sam došao", reče najzad. "Žan le Vist se brine da tapiserije neće biti 
gotove na vreme." 

Onaj prokleti trgovac što je njuškao po radionici tokom Uskršnjeg posta. 
Znao sam da uhodi za Leona le Vjea, iako je rekao kako želi da poruči 
tapiseriju kod mene. Od onda ni traga ni glasa od njega. 


Čuo sam šuškanje iza sebe - Alijenor se naginjala nad lejom s lekovitim 
travama držeći kuhinjske makaze. Trudila se da je ne vidimo, ali slepe 
devojke ne umeju dobro da se skrivaju. "Šta radiš tu, devojko?" - zarežao sam. 
"Rekao sam ti da pomogneš majci." 

"I pomažem joj", zamuca Alijenor. "Poslala me je po krbuljicu za supu." 

Majka ju je poslala da prisluškuje. Poznajem svoju ženu - ne voli da je 
isključena. Nisam poslao Alijenor natrag u kuću - ona i Kristin će ionako 
uskoro saznati. "Ne govori nikome šta si čula", rekao sam joj. "Ni tkačima, ni 
susedima - nikome." 


Ona klimnu glavom i uze da bere trave i spušta ih u kecelju. 


"Nema razloga za brigu", rekoh Nikoli. "Malo smo zaostali zimus, zbog 
bolesti, ali sada nadoknađujemo. Završićemo ih za sledeći Uskrs kao što je 
gospodin Le Vist tražio." 


Nikola se nakašlja i sagnu da pomiriše karanfil i pomiluje latice. Ima još 
nešto što želi da mi kaže, znao sam, ali nije Žurio. Kad se Kristin pojavila s 
vrčevima piva kao da mu bi lakše. "Oh, hvala vam, gospođo", povikao je, 
skočio na noge i krenuo joj u susret. 

Kristin obično pošalje Madlen ili Alijenor da iznesu pivo, ali ovog puta je 
došla sama, nadajući se da će vesti čuti od Nikole odmah, a ne kasnije od 
mene, iz druge ruke. Sažalio sam se na nju. "Sedi", rekao sam i napravio joj 
mesta do sebe na klupi. Može i ona da čuje. Šta god Nikola imao da nam 
kaže, neće biti dobro. Okrenuli smo se ka njemu dok je Alijenor tiho sekla 
trave iza nas i čekali. 

Kad je Nikola najzad prešao na stvar - nakon što je popio piva i još malo 
se divio cveću - rekao je naglo: "Žan le Vist želi tapiserije za Prikazanje 
Gospodinovo." 


Alijenor prestade da šuška iza nas. 

"To je nemoguće!" - uzviknu Kristin. "I ovako radimo bez prestanka - 
svakog trena koji nam je Bog dao." 

"Možete li da unajmite još ljudi?" - upita Nikola. "Da stavite tri tkača na 
svaki razboj?" 

"Ne", odgovorio sam. "Ne možemo da platimo još jednog tkača - kad 
bismo to učinili, bili bismo na gubitku. Plaćao bih Žanu le Vistu za povlasticu 
što tkam tapiserije." 


"Ako ih završiš ranije, pre ćeš moći da preuzmeš drugi posao i tako 
zaradiš." 

Odmahnuo sam glavom. "Nemam novaca da plaćam bilo koga - ne bih 
mogao da unajmim tkača a da mu ne dam nešto unapred." 


Nikola načini nemoćan pokret rukama. "Žan le Vist želi tapiserije za 
Prikazanje i poslaće vojnike da ih tada preuzmu. Ako ne budu gotove, 
oduzeće ti ih i neće ti platiti ono što ti duguje." 

Frknuo sam. "Kakve vojnike?" 

Posle kratkog ćutanja Nikola tiho reče: "Kraljevske." 

"Ali u ugovoru piše Uskrs", reče Kristin. "On ne može to da pogazi." 


Odmahnuo sam rukom na njene reči. Plemići mogu da učine šta god žele. 
Osim toga, Leon me još drži u šaci zbog zelenih pantalona na Poklonjenju 
mudraca. Ako budem morao da platim globu zbog toga svakako ću propasti. 
"Zašto Leon nije došao lično?" - upitao sam prekorno. "Više bih voleo da o 
ovome raspravljam s njim." 


Nikola slegnu ramenima. "Suviše je zauzet." 


Alijenorino šuškanje ponovo prestade. Moja kći sudi o ljudima kao ja. 
Ume da čuje laži kao što ja umem da ih vidim. Čula je nešto u njegovom 
glasu baš kao što sam mu ja opazio laž u očima dok je šarao pogledom 
izbegavajući me. Izostavio je naš deo priče. Ipak, nisam ga ništa pitao jer sam 
bio ubeđen da ništa neću uspeti da izvučem - možda kasnije, negde gde se 
bude osećao udobnije. 


"Razgovaraćemo ponovo", rekao sam mu. "Kod Starog psa." Okrenuo sam 
se Kristin. "Je li večera gotova?" 


Ona skoči na noge. "Samo što nije." 


Ostavio sam ga u vrtu da dovrši pivo i vratio se u radionicu. Nisam 
nastavio s radom, nego sam stao u ugao i posmatrao tkače. Nagnuti nad 
radom, sedeli su vrlo mirno, kao četiri ptice poređane na grani drveta. 
Ponekad bi neki nagazio pedalu da izmeni niti i podigne strehu, ali osim 
kloparanja drveta bilo je sasvim tiho. 

Kristin mi priđe. "Znaš šta moramo da učinimo", reče mi tiho. 

"Ne možemo", odgovorio sam joj isto tako tiho. "Osim što bismo prekršili 
pravila Esnafa, naporno je za oči, a sveće kapaju po tapiserijama. Vosak se 
teško skida i predstavlja očigledan trag za svakog člana Esnafa koji poželi da 
digne galamu." 


"Nisam na to mislila. Niko ne tka dobro noću - čak ni ti." 

"Hoćeš da tkamo nedeljom? Iznenađen sam što baš ti predlažeš tako 
nešto. Mada, možda bi mogla da podmitiš sveštenika - on te sluša." 

"Ni to nisam htela da kažem. Naravno da nećemo tkati nedeljom - to je 
sveti dan." 


"Pa šta onda hoćeš da kažeš?" 


Kristinine oči su svetlele. "Pusti mene da tkam vmillefleurs, a Žorž Mlađi 
neka radi teške delove zajedno s tobom." 

Ćutao sam. 

"Kao što si rekao, ne možeš sebi da priuštiš još jednog unajmljenog tkača", 
nastavila je. "Ali imaš mene. Upotrebi me i daj svom sinu da radi ono za šta je 
sposoban." Gledala me je uporno. "Dobro si ga podučavao. Sada je vreme da 
ga pustiš da sam tka." 

Pokušavala je da predstavi kao da je to važno, ali znao sam šta se krilo iza 
njenih reči - sama je želela da tka. 


"Tiens, gladan sam", bilo je sve što sam rekao. "Je li jelo gotovo?" 


Odmah pošto su zvona označila kraj rada za taj dan, poveo sam Nikolu do 
Starog psa. Ne volim naročito da sam okružen galamdžijama, ali možda je 
krčma bolje mesto za pogađanje s Nikolom oko zahteva Žana le Vista. Žorž 
Mlađi posao je s nama, a poslao sam Lika da dovede i Filipa. Već neko vreme 
nije izašao. 

"Ah", uzdahnu Nikola, osvrnu se oko sebe i mljacnu usnama ispivši. 
"Briselsko pivo i briselsko društvo. Kako sam mogao ovo da zaboravim. 
Krčme nalik na grobove u kojima služe vodu i zovu je pivom. Zar sam zbog 
ovoga putovao deset dana rđavim putevima?" 

Ja sam se pak radovao što je tiho. "Biće življe kasnije. Zabavićeš se već." 

Žorž Mlađi želeo je da čuje sve o Nikolinom putovanju - kakvog je konja 
jahao, ko je jahao s njim, gde je odsedao. Mnogo razmišlja o drugim 
gradovima, mada je, kad je išao sa mnom u Antverpen ili Briž, lose spavao, 
malo jeo i plašio se nepoznatih. Uvek se radovao povratku kući. Govori kako 
jednog dana želi da vidi Pariz, ali ja znam da nikad neće poći tamo. 

"Jeste li sreli razbojnike na putu?" - upitao je Žorž Mlađi Nikolu. 


"Ne, na putu nismo videli ništa osim blata - i konj nam je oćopavio." 


"A odakle ti onda ovo?" Žorž Mlađi pokaza žućkastu masnicu oko 
Nikolinog oka. "A povredio si i slabinu." 


Nikola slegnu ramenima. "Nastala je tuča dok sam pio u jednoj krčmi u 
Parizu. Upao sam u gužvu, iako nisam imao nikakve veze s tim." Okrenuo se 
meni. "Kako je Alijenor?" - upitao me je. "Da li joj sprema raste?" 

Namrštio sam se. Otkud on zna za njenu spremu? Samo Kristin i Žorž 
Mlađi znali su za dogovor koji sam sklopio sa Žakom le Befom. Kristin je 
uporno tražila da kažemo sinu za to, kako bi znao šta da očekuje kad 
preuzme radionicu. A on nije rekao nikome - ume da čuva tajnu. 


Pre nego što sam smislio šta da odgovorim, stigli su Filip i Lik. "Nismo 
očekivali da ćeš se vratiti", reče Filip Nikoli kad je seo. "Toliko si brzo slikao 
letos da sam bio siguran kako se raduješ što odlaziš. Mislio sam da si se 
zakleo kako više nikada nećeš napustiti Pariz." 

Nikola se osmehnu. "Imam neka posla sa Žoržom, a želeo sam i da vidim 
kako napreduju tapiserije. Naravno, uvek je zadovoljstvo videti Kristin i 
Alijenor. Bas sam pitao Žorža za njih." Ponovo se okrenuo meni. "Kako je 
ona?" 

"Alijenor je sada veoma zauzeta", rekoh kratko. "Šije tapiserije do kasno u 
noć tako da nam ne smeta tokom dana." 


"Alors, imate prednost nad ostalim radionicama", reče Nikola. "Da ona 
vidi, ne bi nikad mogla da šije po mraku. Ali, pošto je slepa, može da radi po 
celu noć, a ne samo između zvona. Trebalo bi da ste zahvalni što vam 
Alijenor toliko pomaže." 

Nikada nisam tako mislio o njoj. 


"Naravno, to znači da nema vremena za rad na svojoj spremi", dodade 
Nikola. Filip se trže. Valjda bi se svako trgao na njegovom mestu - niko ne 
očekuje da će se Alijenor udati. 

"Moja kći ne brine o spremi, nego o tim tapiserijama, kao i svi mi ostali", 
promrmljao sam. "A sada, kad imamo dva meseca manje, biće još gore." 
Nisam nameravao da se izlanem, ali Nikola me je toliko iznervirao da nisam 
mogao da se kontrolišem. 


Žorž Mlađi se zagleda u mene. "Zašto nam skraćuju rok? Kako stvari 
stoje, već kasnimo." 


"Pitaj Nikolu." 


Svi smo, moj sin, Lik, Filip i ja pogledali Nikolu, koji se promeškoljio i 
zagledao u svoje pivo. "Ne znam", rekao je najzad. "Leon je samo rekao da Le 
Vist želi tapiserije ranije, ne i zašto je tako." 

Ako ni to ne zna, onda nemamo oko mnogo čega da se pogađamo. 

"Leon sigurno zna", rekao sam vrlo prezrivim glasom. "On zna sve. Zašto 
sam nije došao? Nemoj mi govoriti kako je zauzet - to ga do sada nije 
sprečavalo, ne kad je reč o poslovima Žana le Vista." 

Nikola me prkosno pogleda - očigledno ne trpi prezir. Podigao je vrč piva 
i iskapio ga. Svi smo ga gledali kako uzima bokal, ponovo puni svoj vrč i 
ispija pivo u jednom dugom gutljaju. Zabo sam nokte u dlan, ali sam oćutao, 
iako će me plaćanje tolikog piva iscediti. 

Nikola podrignu. "Žena Žana le Vista rekla je Leonu da pošalje mene. 
Želela je da me skloni iz Pariza." 

"Šta si joj učinio?" - upita Filip. On govori tiho, ali svi smo ga sasvim 
dobro čuli. 

"Pokušao sam da se sastanem s njenom kćeri." 

"Budalo", promrmljao sam. 

"Ne bi tako mislio kad bi je video." 

"Video ju je", reče Filip. "Svi smo je videli, na Ukusu." 

"A sada plaćaš za svoju lakomislenost", rekoh ja. "Da je Leon ovde, mogao 
bih s njim da raspravljam o uslovima kako treba. On bi uverio Žana le Vista 
da se ponaša razumno. Ali ti, ti si samo glasnik. S tobom posao ne može da se 
obavlja." 

"Žao mi je, Žorže", reče Nikola, "ali sumnjam da bi i Leon le Vje mogao da 
ti pomogne. Žan le Vist je težak čovek - kad jednom nešto odluči, teško ga je 
nagovoriti da promeni mišljenje. Ja sam uspeo jednom. Ove tapiserije u 
početku je trebalo da prikazuju bitku. Ali mislim da ni meni, pa čak ni Leonu, 
ne bi uspelo ponovo." 

"Naveo si ga da promeni motiv? Trebalo je da pogodim kad sam video 
koliko voliš svoje dame." 

"Zapravo, zaslužna je njegova žena. En fait, treba nju da krivite. Žene su 
krive." Nazdravio je kurvi u žutom na drugom kraju krčme. Nasmešila mu 
se. Briselske kurve vole strance - misle da će Parižanin više da plati i da bude 
nežniji. Možda su u pravu. Počele su da kruže oko Nikole kao galebovi oko 
riblje utrobe. Ja sam s kurvom bio samo jednom, pre Kristin, a i onda sam se 


tako napio piva da se jedva ičega sećam. Kurve mi ponekad sednu u krilo, 
kad nema mesta u krčmi ni mnogo posla za njih, ali znaju da od mene ništa 
neće dobiti. 


"s 


"Tiens, Zorže", reče Nikola, "žao mi je zbog svega ovoga. Pomoći ću ti 
malo u radionici ako ti to nešto znači." 


Frknuo sam. "Ti..." Onda sam ućutao. Gotovo da sam čuo Kristin kako mi 
sikće u uho: "Uzmi svu pomoć koju možeš da dobiješ." Klimnuo sam glavom. 
"Stigla je nova pošiljka vune koju treba razvrstati. Možeš tu da nam 
pomogneš." 

"Ne pitaš za prve dve tapiserije", reče Filip. "Za Miris i Zvuk. Ukus nije 
jedina žena na svetu, na kraju krajeva." Miris i Ukus bile su umotane i, posute 
ruzmarinom koji tera moljce, zaključane u dugački drveni sanduk u uglu 
radionice. Nikad ne spavam dobro kad u radionici ima gotovih tapiserija. 
Iako Žorž Mlađi i Lik spavaju blizu njih, za mene je svaki zvuk koraka ispred 
kuće lopov koji dolazi da ih ukrade, a svaka vatra za kuvanje požar koji će ih 
uništiti. 

"Niste ih menjali, je li?" - reče Nikola. 

"Ne, nismo, izgledaju kako smo ih naslikali. I vrlo su lepe kad se okače. 
Kao mali zasebni svetovi." 

"Da li plemkinje stvarno samo to rade po ceo dan?" - upita Žorž Mlađi. 
"Sviraju, hrane, ptice i nose lep nakit po šumi?" 

Nikola frknu. "Neke da, možda." Uzeo je vrč i protresao ga. Nije se čulo 
pljuskanje. 

"Lik, idi po još piva", rekoh. Prestao sam da se ljutim na Nikolu. Možda je 
u pravu - Žan le Vist želi ono što želi i mi tu ama baš ništa ne možemo da 
učinimo. 

Lik uze bokal i ode do bureta u uglu. Dok je čekao da mu točilac napuni 
bokal, prišla mu je kurva u žutom i nešto mu rekla pokazujući na Nikolu. Lik 
iskolači oči - nije naviknut na pažnju žena - i odmahnu glavom. 

"Jesi li ti ikada video jednoroga?" - upita Žorž Mlađi. 

"Nisam", odgovori Nikola. "Ali jedan moj prijatelj ga je video, u šumi na 
dva dana jahanja od Pariza." 

"Stvarno?" Uvek sam mislio da jednorozi žive daleko na Istoku, gde i 
slonovi. Ali, ja ne znam ništa o tome, pa sam držao jezik za zubima. 


"Ispričao mi je da jednorog trči veoma brzo, nalik beloj svetlosti između 
drveća, i da je jedva video išta osim roga -mada mu se, kaže, učinilo da mu se 
jednorog osmehnuo. Zato sam ga naslikao onako zadovoljnog." 

"A jesu li sve žene isto tako zadovoljne?" - upita Filip. 

Nikola slegnu ramenima. 

Bokal je napunjen, ali točilac ga je pružio kurvi, a ne Liku. Ona ga je 
privila uz grudi i krenula ka nama, a Lik je pošao za njom. "Vaše pivo, 
gospodo", rekla je stavši ispred Nikole i sagnuvši se da pokaže grudi dok je 
spuštala bokal na sto. "Ima li tu mesta i za mene?" 

"Naravno", reče Nikola i povuče je na klupu do sebe. "Sto nije potpun bez 
dve-tri kurve." 

Ja nikad ne bih rekao nekoj ženi tako nešto, čak ni kurvi, ali ova u žutom 
se samo nasmejala. "Onda ću pozvati i drugarice", rekla je. Trenutak kasnije 
pridružile su nam se još dve i naš ugao postao je najbučniji u krčmi. 

Nisam ostao još dugo. Kurve su za mladiće. Kad sam odlazio, žuta kurva 
sedela je Nikoli u krilu, jedna u zelenom grlila je porumenelog Žorža Mlađeg, 
a treća, odevena u crveno, zadirkivala je Lika i Filipa. 

Na putu do kuće ispišao sam veći deo popijenog piva. Kad sam stigao, 
Kristin je sedela i čekala me. Nije rekla ništa - znao sam šta želi da čuje. 

"Alors", rekao sam, "tkaćeš. Jedino tako možemo da ih dovršimo na 
vreme. Ali, nikom ni reči." 

Kristin klimnu glavom. Onda se osmehnu. Onda me poljubi i povuče na 
krevet. Da, kurve je najbolje ostaviti mlađima. 


ALIJENOR DE LA ŠAPEL 


Mislila sam da više nikada neću ostati sama u vrtu s Nikolom Dezinosantom. 
Moji roditelji ostavili su nas tu, toliko zabrinuti zbog vesti koje je Nikola 
doneo iz Pariza da mi mama čak nije ni rekla da pođem s njom. Sela sam na 
pete, pazeći da ne zgnječim đurđevak koji je rastao u blizini. Dodirivao mi je 
noge i kad god bih se očešala o njega osetio se slatki miris. 

Kad je Nikola otišao prošlog leta, mislila sam da nikada neće ponovo doći. 
U početku je bio opušten s nama, ali odjednom je prestao da mi se udvara i 
postao naprasit s mamom i tatom. U isto vreme počeo je brže da slika. Onda 
se jednog dana nije pojavio u radionici, a Filip nam je rekao da je otišao i 
ostavio njemu da dovrši poslednji nacrt. Možda smo ga uvredili našim 
prostim briselskim običajima. Možda nismo dovoljno hvalili njegov rad. 
Tatini prijatelji su ponekad dolazili, stajali iza njega dok je slikao i ukazivali 
na greške - jednorog previše liči na konja ili na jarca, lav liči na psa a cibetka 
na lisicu, stablo narandže liči na orah. Nikola je besneo zbog toga. 

Sada je stajao iznad mene. Ustala sam. Nisam se pomakla, nego sam 
ostala sasvim blizu njega - toliko blizu da sam osećala toplotu njegove tunike, 
miris kožnih uzda koje je držao, njegove znojave kose i suncem ugrejane kože 
na njegovom vratu. 

"Izgledaš umorno, lepotice." 


"Probdela sam pola noći šijući. Zbog vesti koje si doneo, sada ću bdeti po 
celu noć." 


"Žao mi je zbog toga. Ne volim nikome da donosim loše vesti." 
Ustuknula sam. "Zašto si letos otišao bez oproštaja?" 

Nikola frknu. "Ista si kao tvoj otac - gotovo bezobrazno otvorena." 
Ništa nisam rekla. 

"Morao sam da se vratim u Pariz zbog posla." 


"Ja umem da čujem kada neko laže." 


Nikola zastruga nogom po stazi. "Zašto te to brine, lepotice? Za tebe i 
tvoju porodicu ja sam bio samo dosadni pariski slikar." 

Nasmešila sam se. "Možda, ali očekujemo učtivo opraštanje na rastanku." 

Neću mu nikad reći da tri dana posle njegovog odlaska nisam progovorila 
ni reč. Niko to nije primetio - ja sam ćutljiva - osim mame, koja mi ništa nije 
rekla, ali me je poljubila u čelo kad sam najzad ponovo otvorila usta. Ona 
retko ljubi ikoga. 

Nikola uzdahnu. "Saznao sam nešto, a voleo bih da nisam. Možda ću ti 
reći jednog dana šta. Ali ne sada." 


Pre nego što je stigao da mi kaže nešto više, mama nas je pozvala na 
ručak. Nikola je posle otišao nekud i nije se vratio sve dok večernja zvona 
nisu označila kraj rada. Tata i momci odveli su ga u krčmu dok je mama šila 
Ukus a ja A mon seul désir. Bile smo veoma tihe - mama se brine zbog 
tapiserija, pa me nije pitala ni šta mislim o Nikolinom ponovnom dolasku. 


Kasnije se tata vratio, pa su on i mama otišli u kuću, a ja sam ostala da 
šijem. Mnogo kasnije vratili su se i Lik i Žorž Mlađi. Liku je bilo mnogo loše 
od piva, pa je stalno izlazio na ulicu. 

Nisam želela da pitam, ali to je bilo jače od mene. "Nikola se nije vratio s 
vama?" - upitala sam Žorža Mlađeg koji se bio bacio na ležaj pored mojih 
nogu. Zaudarao je na pivo, dim iz krčme i - namreškala sam nos - jeftinu 
cvetnu vodicu kakvu kurve kupuju na pijaci. 

Moj brat se nasmejao - glasno, kao da je popio previše da bi znao koliko je 
bučan. Ućutkala sam ga da ne probudi roditelje ili Madlen. "Teško da će se 
vratiti noćas. Našao je on sebi postelju, i to žutu." Ponovo se nasmejao. 

Ustala sam, prekoračila preko njega i otišla u kuću. Više sam volela da 
odem u krevet nego da ostanem u radionici pored smrdljivog luckastog brata, 
bez obzira na to koliko sam imala da šijem. Ustaću rano i radiću dok 
muškarci budu još spavali. 

Nikola se vratio tek sutradan pre podne, kad smo svi već dugo radili - 
osim Lika, koji je ostao da spava, toliko bolestan da od njega nije bilo nikakve 
koristi. Tkači su sedeli za razbojima, a mama i ja smo sređivale novu pošiljku 
vune koja je upravo stigla - jedan deo za tapiserije koje tkamo, a ostatak je 
trebalo pripremiti za sledeće dve. Mama ju je razvrstavala pomoću do pojasa 
visokog vretena, namotavala u povesma i kačila ih na valjke. Ja sam 


pripremala kalemove vukući niti s valjkova i motajući ih oko drvenih štapića 
koje će kasnije tkači upotrebljavati. 

"Gde je on", ponavljala je mama razmotavajući vunu. 

Tata nije bio zabrinut. "Doći će kad bude spreman." 

"Treba nam sada." 


Nismo znali zašto se mama toliko ljuti. Nikola nam ne duguje ništa niti 
nam je neophodan. Ako želi da prespava celo jutro sa svojom kurvom, to je 
njegova stvar. Ne treba da mislimo o tome gde je. 

Onda je stigao, smrdljiv skoro kao Žak le Bef. Još je bio veseo posle noći 
provedene kod Starog psa, dok su ostali ćutali i trpeli glavobolju. Pljesnuo je 
tatu i Žorža Mlađeg po leđima i pozdravio glasno mamu i mene. 


"Jeste li znali", rekao je, "da je Filip sada pravi muškarac? Uspeo je da se 
snađe s kurvom noćas, odnosno, ona mu je pokazala put. Sada zna šta treba 
da radi." Poslednje reči uputio je meni i one su poput strele poletele preko 
radionice i pogodile me. Pognula sam glavu nad kalemovima i stala brže da 
motam. 

Mama spusti ruku na moju da me uspori. Osetila sam njen bes u dodiru. 
"Ne govori o grehovima pred Alijenor", promrmljala je. "To tvoje kurvanje 
ostavi za Pariz." 

"Kristin..." - reče tata. 


"Neću takvo đubre u svojoj kući. Baš me briga koliko nam treba njegova 


am 


pomoć. 
"Prestani", reče tata. 


Mama ućuta. Kad tata progovori izvesnim tonom, ona uvek ućuti. Tata se 
nakašljao, a ja sam prestala da motam -on obično načini takav zvuk kad želi 
da kaže nešto vredno pažnje. 

"Alors", započeo je tata, "sinoć si rekao, Nikola, da ćeš nam malo pomoći. 
Možda je pivo odnelo te reči, pa ti ih ponavljam da ih upamtiš. Možeš nam 
pomoći s ovom novom pošiljkom vune - ti i Alijenor možete da je razvrstate 
umesto Kristin. Alijenor će ti pokazati kako se to radi, a ti budi njene oči." 

Iznenađeno sam se uspravila. Nisam želela da sedi blizu mene kad 
zaudara na druge žene. 


Onda nas tata iznenadi još više. "Kristin, sedi malo umesto Lika da tkaš. 
Kad Liku bude bolje, zauzećeš mesto svog sina. Zorže Mlađi, uzmi da radiš 
ljudske figure na A mon seul désir." 


"Figure?" - reče moj brat. "Koje delove?" 


"Cele figure. Počni s daminim licem kad vuna bude spremna. Spreman si 
za takav zadatak i ne treba dalje da te nadzirem." 

Žorž Mlađi uz tresak nagazi pedale. "Hvala ti, tata." 

"Hajde, Kristin", reče tata. 

Klupa škripnu kad su mama i Žorž Mlađi seli jedno uz drugo, ali 
radionica je inače bila tiha. 

"Moramo da uvedemo ovu izmenu", reče tata, "inače nećemo nikako 
završiti tapiserije na vreme. Nikom ni reči o ovome izvan radionice. Ako 
Esnaf čuje da ona tka, oglobiće nas, možda će nam čak zatvoriti razboje. 
Kristin će uvek raditi za zadnjim razbojem tako da je ne vidi niko ko pogleda 
kroz prednji prozor. Žozefe, Žan-Kristof, na kraju ćete dobiti dodatnu 
nagradu ako budete držali jezik za zubima." 


Žozef i Toma su ćutali. Šta su mogli da kažu? I njihov posao zavisio je od 
mame. Kao što je tata objasnio, nismo imali izbora. 


Nikola mi je prišao. "Pa, lepotice, šta treba da radim? Pokaži mi. Evo 
mojih ruku." Položio je ruke na moje. Mirisao je na upotrebljen krevet. 


Povukla sam ruke. "Ne dodiruj me." 


Nasmejao se. "Nisi valjda ljubomorna na kurvu? Mislio sam da ti se ni ne 
sviđam." 


"Mama!" 


Ali mama se kikotala nečemu sa Žoržom Mlađim. Već je zaboravila da je 
ljuta na Nikolu, toliko se radovala što će tkati. Moraću sama da se odbranim 
od njega. 

Okrenula sam mu leđa i spustila ruke na vreteno koje je mama ostavila, 
prstima hvatajući napete niti vune. "Namotavaćemo ovu vunu u povesma", 
rekla sam suvo. "Onda ćemo spremiti kalemove za nju. Tiens, moraćemo da 
odmotamo ono što je mama namotala i da počnemo iz početka. Drži ovde i 
motaj vunu oko ruku dok ja odmotavam. Nemoj da ti padne na pod jer će se 
uprljati." 


Nikola uze nit, a ja stadoh da vrtim vreteno sve brže i brže kako ne bi 
mogao da me prati. "Polako!" - viknuo je. "Ne zaboravi, nikad nisam radio s 
vunom. Moraćeš da budeš strpljiva sa mnom." 


"Nemam vremena za sporost. Ti i Žan le Vist ste se pobrinuli za to. Prati 
me." 


"U redu, lepotice. Kako želiš." 


U početku sam se trudila da se držim što dalje od Nikole, i da nam se ruke ne 
dotiču - što nije lako kad se radi s vunom. Nisam ćaskala s njim i šturo sam 
odgovarala na njegova pitanja. Brzo sam mu nalazila greške i nisam ga 
hvalila. 


Umesto da ga naljuti ili udalji, moja uzdržanost kao da mu je sve više 
prijala. Počeo je da me naziva Gospodaricom vune, i da sve više zapitkuje što 
su moji odgovori bivali kraći. Čak i kad je naučio da načini glatko povesmo, 
često je mrsio niti samo da bih mu pomogla da ih razmrsi i dotakla mu prste. 
Bio je dobar učenik. Za dan-dva umeo bi da mota povesma i sprema 
kalemove gotovo dobro kao mama. Ponekad sam čak mogla da ga ostavim da 
radi sam i odem u vrt - biljke ne treba zanemarivati u maju. 


Nikola je imao oštro oko za boje i odvajao je vunu u više različitih nijansi 
nego što bi mama učinila. Čak je opazio da je crvena vuna obojena iz dvaputi 
pomešana, tako da nije bila sasvim jednaka. Tata je poslao celu količinu 
natrag i zatražio od majstora novac da se ne bi požalio njegovom esnafu. Te 
noći ponovo je poveo Nikolu u krčmu da proslave. Nikola se vratio tek 
sutradan pre podne. Ovog puta niko ga nije grdio. Ja sam mu samo pružila 
kalem koji sam namotavala i pobegla u vrt da ne bih udisala miris kurve s 
njega. 

Sada, kad je Nikola ostao s nama da nam pomogne, mama se manje 
brinula što provodim vreme s njim. Nikad nije bila srećnija nego sada, radeći 
za razbojem. Obraćala je malo pažnje na Madlen, čak i na mene, osim kada 
Nikola i ja zatražimo pomoć oko vune. Preko dana tiho je sedela za razbojem, 
radila naporno koliko i ostali tkači, a ja sam noću, šijući ono što je izatkala, 
osećala da joj je rad dobar, čvrst i jednak. Uveče je sedela s tatom i pričala o 
onome što je uradila i o tome šta bi još mogla da uradi. Tata je uglavnom 


ćutao tokom tih razgovora, samo je rekao ne kad ga je zamolila da je nauči 
senčenju. 

Nikola je gotovo svake večeri odlazio do Starog psa, ali nije uvek ostajao 
celu noć. Ponekad je Žorž Mlađi odlazio s njim, ali ne i Lik, koji je stradao od 
piva one prve noći. Ipak, Nikola je najčešće u krčmu išao sam. Kasno noću 
čula bih ga kako dolazi ulicom, peva ili razgovara s ljudima koje je upoznao u 
krčmi. Iznenadila sam se što je tako lako našao sebi mesto među njima. Kad je 
prošlog leta bio kod nas, nije bio tako ljubazan i srdačan, nego je glumio 
nadmenog pariskog slikara. Sada su ga ljudi - i žene - dozivali na ulici i na 
pijaci se raspitivali za njega. 

Često sam još šila kad se vrati. Imala sam još više posla pošto mama više 
nije pomagala - bila je preumorna posle celog dana tkanja i morala je da 
odmara oči za sutra. Nikola je ovog puta spavao kod nas, da ne plaća 
prenoćište u gostionici, i kad se vrati iz krčme legao bi na slamaricu pored 
razboja na kom se tkao Ukus. Kad god sam radila na toj tapiseriji, on mi je 
ležao gotovo do nogu. Noći i noći proveli smo tako zajedno u tami. Malo smo 
govorili jer nisam želela da probudim Žorža Mlađeg i Lika. Ali, ponekad bih 
osetila da se okrenuo ka meni. Ako je vid sličan niti osnove zategnutoj 
između dve prečke razboja, osećala sam njegovu nit, čvrstu. 

Jedne noći Nikola se vratio veoma kasno. Svi osim mene su već odavno 
bili legli. Šila sam damino lice na Ukusu, oprezno pravila šavove oko jednog 
oka. Lice je bilo napola gotovo - uskoro će se Nikoli ispuniti želja da je vidi. 

Kad je legao podno mojih nogu, osetila sam da se nit među nama zateže. 
Hteo je nešto da kaže, ali nije. Tišina je bila vrlo teška. Čekala sam, ali više 
nisam mogla da izdržim. "Šta je?"- šapnula sam u tišinu sobe, osećajući se kao 
da sam najzad počešala ujed buve. 

"Ima nešto što odavno želim da ti kažem, lepotice. Još od letos." 

"Zbog toga si otišao?" 

"Da." 

Zadržala sam dah. 

"Žak le Bef bio je noćas u krčmi." 

Stisnula sam usne. Alors?" 

"Taj čovek je prostačina." 

"To nije ništa novo." 


"Mrsko mi je i da pomislim..." 


"Šta da pomisliš?" 
Nikola zaćuta. Opipala sam prorez daminog oka i zabola u njega iglu. 


"Čuo sam tvoje roditelje letos kako razgovaraju o Žaku le Befu. Tvoj otac 
je sklopio dogovor s njim. O tebi." Mučio se, ali nisam mu pomogla, ćutala 
sam. 


"U daćeš se za njega. Do Božića, takav je dogovor - mada to može da se 
izmeni sada kada tapiserije valja završiti ranije. Ali svakako kad budu gotove. 
Do Uskršnjeg posta, rekao bih." 

"Znala sam to." 

"Znala si?" 

"Madlen mi je rekla. Saznala je od mog brata. Oni..." Mahnula sam rukom 
i nisam rekla šta to Madlen i moj brat rade. Neka sam pogodi. "Iako je obećala 
da neće nikome reći, to verovatno već zna ceo Brisel. Ali, šta se tebe tiče šta će 
biti sa mnom? Ja sam za tebe ništa - samo slepa devojka koja ne može da se 
divi tvom lepom licu." 

"Ne volim da se ljupka devojka uda za nasilnika, c'est tout"?8 Glas mu nije 
zvučao kao da je to sve. Čekala sam. 

"Čudno", nastavio je. "Ove tapiserije - kao da su učinile da drugačije 
gledam žene. Neke žene." 

"Ali ovo nisu prave žene koje rade prave stvari." 


Nikola se zacereka. "Ipak, imaju prava lica, neke od njih. Po tome sam 
poznat, na kraju krajeva - po slikanju ženskih lica. A sada i po tapiserijama." 


"Dobro si iskoristio te nacrte, alors?" 

"Bolje nego tvoj otac, čini mi se." 

"Jadnog tatu uništava taj tvoj Žan le Vist." 

"Žao mi je zbog toga." 

Neko vreme smo ćutali. Čula sam njegovo ravnomerno disanje. 
"Šta ćeš da radiš u vezi s udajom za Žaka le Befa?" - upitao me je. 
Lik se okrenu i progunđa nešto u snu. 


Tiho sam se nasmejala. "Sta mogu da uradim? Ja sam slepa i imam sreće 
što me neko uopšte hoće." 


"Covek koji smrdi na ovčiju pišaćku." 


* Franc. — to je sve. (Prim. prev.) 


Slegnula sam ramenima, mada se nisam osećala baš bezbrižno. 
"Tu sais, Alijenor, ipak ima nešto što bi mogla da učiniš." Ovo je izgovorio 
drugačijim glasom. Znala sam šta misli. I sama sam pomislila na to. Ali to bi 


moglo da mi donese nevolje gore od Žaka le Befa. 


Nikola kao da nije nimalo sumnjao. "Dođi, lepotice", rekao je, "da ti 
ispričam celu priču o jednorogovom rogu." Prešla sam lako prstima po ivici 
osnove tapiserije, ravnomerne niti vune i svile golicale su mi vrhove prstiju, i 
za trenutak tu zadržala ruku. Mama i sveštenik kažu da je to greh ako nisi 
udata, ali nisam čula da je to nekoga zaustavilo - čak ni mamu. Uza svu njenu 
priču da su se ona i tata venčali zarad dobra porodičnih radionica, moj brat se 
rodio samo mesec dana nakon što su počeli da dele postelju kao muž i žena. 
Madlen i Žorž Mlađi nisu se, izgleda, plašili greha koji čine, kao ni Nikola, ni 
parovi koje sam čula u prolazima između kuća, ni žene koje su se tome 
smejale uz česmu ili na pijaci. 

Uvukla sam iglu dami u usta kako bih znala gde sam stala, a zatim 
pružila Nikoli ruke. Uzeo ih je, zatim me povukao, podigao sa sedišta i poneo 
preko usnulih tkača u vrt. Stezala sam ga oko vrata i zagnjurila nos u njegovu 
toplu kožu. Mirisao je predivno. 


Položio me je na cvetnu leju - bele rade i karanfili, nezaboravak i kandilka. 
Stalo mi je bilo samo da ne zgnječimo đurđevak koji mi se njihao uz lice, za 
ostalo nisam marila. Đurdevak se teško gaji i traje vrlo kratko, a miris mu je 
tako sladak. Odmakla sam se od njega. Sada mi je glava počivala na grmu 
nane. Golicala mi je čelo i obraze hladnim kovrdžastim listovima. Srećom, 
nana se lako ispravi i kad se zgnječi. 


Nije mi nikad palo na pamet da ću, kad najzad budem s muškarcem, 
brinuti za svoje biljke. 

"Čemu se smeješ, lepotice?" - upitao me je Nikola; lice mu je lebdelo tik 
iznad mog. 

"Ničemu", rekla sam i pružila ruke da ga dodirnem. 


Legao je na mene, noge su mu ležale preko mojih bokova, grudima mi je 
pritiskao dojke i snažno se gurao karlicom u mene. Nikad nisam osetila toliku 
težinu na sebi, ali nisam se uplašila. Želela sam da me pritiska jače. Spustio je 
usta na moja, usne su mu se micale, jezikom mi je tako ispunio usta da mi je 
došlo da se ponovo nasmejem. Bio je mek, ali i tvrd, vlažan i pokretljiv. 
Usisao je moj jezik u usta a u njima je bilo toplo i osećao se ukus piva koje je 


popio, i još nečega što nisam prepoznala - njega samog. Trgnuo mi je haljinu, 
povukao mi suknju nagore i bluzu nadole. Zadrhtala sam od dodira hladnog 
vazduha i njegove kože. 


Svako moje čulo je radilo, sva osim jednog. Pitala sam se kako bi bilo da 
vidim dok ovo radim. Malo sam znala o tome šta se dešava između muškarca 
i žene - čula sam ponekad noću mamu i tatu i Žorža Mlađeg s Madlen u vrtu, 
i slušala žene kako se na pijaci šale i pevaju o tome - i uvek sam mislila da su 
potrebne oči da bi se uživalo, da je to nešto što ja neću moći, ili samo s nekim 
kao što je Žak le Bef, a onda će da me boli i uvek ću strepeti od toga. Ali sada 
je bolelo samo trenutak-dva, kad je Nikola prvi put ušao u mene, a onda ga je 
moje telo osetilo posvuda, njegov ukus, dodir, mirise i zvuke. 


"Šta gledaš?" - upitala sam Nikolu dok je ulazio i izlazio, a bili smo vlažni 
i stvarali zvuk kao kad neko izvlači nogu iz blata. 

"Ništa - oči su mi sklopljene. Lepše je tako, jer više osećam. Ionako je 
suviše mračno - nema mesečine." 

Znači, ništa nisam propustila. Zaista sam bila ovde s njim, baš kao druge 
žene s muškarcima. Ovo je zadovoljstvo u kom i ja ipak mogu da uživam. 
Nešto je raslo u meni, sve veće i veće, u ritmu njegovog guranja, sve dok više 
nisam mogla da izdržim, pa sam kriknula kad mi se telo napelo i odmah 
opustilo, a ruka se stegla u pesnicu i otvorila. 


[xxx 


Nikola mi spusti dlan na usta. "Sššš!" - šapnuo je, ali se i smejao. "Hoćeš 
da svi čuju?" 
Snažno sam uzdahnula. Više sam se iznenadila nego uplašila. 


Nikola se pokretao brže i takođe ispuštao neke zvuke, disao je ubrzano 
kao i ja, a onda se nešto toplo prosulo u mene. Stao je i klonuo po meni, ne 
toliko težak da ne mogu da dišem. Posle nekoliko trenutaka prevrnuo se s 
mene na stranu. Čula sam krekanje cvetova, osetila miris đurđevka i znala da 
je zgnječen. A opet, mirisao je tako slatko, kao med, sam, nenamazan na hleb. 
Ispod tog punog mirisa osetila sam još jedan, stvarniji, nalik zemlji. Bio je to 
miris postelje kakav sam osetila na drugima, svež, sličan mladim izdancima i 
zemlji kad padne kiša. 

Udisali smo i izdisali, istovremeno, sve sporije i sporije, dok se nismo 
primirili. 


"Znači, ovo radiš s onim svojim kurvama?" - rekla sam. Nikola frknu. 
"Manje-više. S nekima je bolje nego s ostalima. Obično je lepše kad je žena 
srećna." 

Ja sam bila srećna. 

"Kakav je to miris?" - upita on. 

"Koji?" 

"Taj slatki. Ovaj drugi znam." 

"Đurđevak. Ležiš na njemu." 

Zasmejao se. 

"Nikola, hoću opet." 


"Sada?" Nasmejao se još jače. "Moraš da mi daš malo vremena, lepotice. 
Pusti me malo da se odmorim, a onda ću videti šta mogu da učinim." 

"Sutra", rekoh ja. "I prekosutra i nakosutra." 

Nikola okrenu lice ka meni. "Jesi li sigurna, Alijenor? Znaš šta može da se 
dogodi?" 

Klimnula sam glavom. "Znam." I to sam naučila iz silnih pesama, šala i 
razgovora. Znala sam šta želim. Toliko sam bila uskraćena jer su mi oči 
mrtve. Ovo ću uzeti, zajedno s ishodom. 

Dve nedelje svakog dana smo radili zajedno u radionici, a svake noći 
ležali zajedno u vrtu i gnječili moje cveće. Do kraja tog vremena sva je vuna 
bila razvrstana, dame na Ukusu i A mon seul dćsir su izatkane i završili smo 
posao. Tata je podvukao ogledalo pod Ukus da bi Nikola video celo lice svoje 
dame. Te noći oprostio se od mene u vrtu. Dok je posle ležao s glavom u 
mom krilu, rekao je: "Ne budi tužna, lepotice." 

"Nisam tužna", rekla sam, "i nisam lepotica." 


Sutradan je krenuo za Pariz. 


KRISTIN DI SABLON 


Pametan je taj Nikola Dezinosant, to mu priznajem. Izveo je svoj naum pred 
nosom svih nas, a ja sam to otkrila tek mnogo nakon njegovog odlaska. Mora 
da me je tkanje zaslepilo. Toliko su mi oči bile prikovane za ono što radim da 
nisam opazila šta se dešava oko mene. Krivim sebe za greh, pogordila sam se 
svojim tkanjem, a ta gordost postala je nadmenost. Moj greh je bio i što nisam 
tokom nedelje išla na misu u Sablon kao što sam uvek činila. Zanemarila sam 
Našu Gospu i Gospoda i zbog toga smo bili kažnjeni. 

Jedne nedelje posle mise Žorž, Žorž Mlađi ija odmotali smo i okačili Zvuk 
i Miris, dve prve završene tapiserije, da ih Nikola vidi. Kad smo ih namestili, 
stala sam na vrata i divila im se. Ipak, primetila sam da su ruke dame koja 
svira orgulje mogle i bolje da se urade. Da je samo Žorž ranije odlučio da me 
pusti za razboj imao bi više vremena da te ruke uradi kako valja. Zadržala 
sam ovo za sebe. 

"Zbog nečega izgledate veoma zadovoljni sobom, gospođo", reče Nikola 
upravo tada. 

Odmahnula sam glavom. "Samo se divim radu svoga muža", rekla sam. 
Nastavio je da se ceri sve dok nisam pljesnula rukama i sklonila se s praga. 
"Dosta zevanja", rekla sam. "Umotajte ih ili će ih pojesti moljci. Alijenor, uberi 
malo svežeg ruzmarina." 

Kad je Nikola video prve dve tapiserije i gledao kako se tkaju treća i 
četvrta, rekao je kako želi da vidi nacrte za poslednje dve - Vid i Dodir - i 
uveri se da je sve na mestu. Tako je rekao. 

Priznajem, nisam mnogo mislila o tome. Lik je izneo šeme i Nikola ih je 
gledao sam u vrtu dok smo mi ostali radili. Malo kasnije ušao je i rekao: 
"Hoću da načinim neke izmene." 


"Zašto?" - upita ga Žorž. "Već smo sve dogovorili." 


"Hoću da ponovo naslikam đurđevke, sada kad sam ih video uživo u 
Alijenorinom vrtu." 


Alijenor se zasmeja iza vretena kako je nikad nisam čula da se smeje. To 
mi tada ništa nije reklo, a trebalo je. 


"Možemo da ga promenimo kad ga budemo tkali", reče Žorž. "Ne 
zaboravi da tkači mogu da menjaju verdure kako god žele." 


"Ipak bih hteo", nije odustao Nikola. "Promena će mi dobro doći - prsti su 
mi tako ogrubeli od rada s vunom da brinem šta će žene reći kad ih dotaknu." 
Namignuo je Zoržu Mlađem. Alijenor se ponovo zakikotala. 


Namrštila sam se, ali Zorž je samo slegnuo ramenima. "Kako hoćeš - vuna 
je ionako gotovo sređena. Nećeš nam trebati još mnogo." 


Sada kad razmislim o tome, znam da niko nije gledao šta Nikola radi. 
Prethodnog leta dokazao je svoju veštinu slikajući šeme, a nismo imali ni 
kada da mu virimo preko ramena. Radio je na šemama u vrtu, a kad su se 
osušile, umotao ih je i spremio s ostalima. 


Njegov odlazak trebalo je da bude svečan, ali bili smo prezaposleni da 
mislimo o tome. Tada smo tkali četrnaest sati na dan, jedva da smo stizali da 
jedemo, a meni se vrtelo u glavi od šare tapiserije ispred mene čak i kada 
nisam tkala. Svake noći sam padala u krevet i spavala ne mičući se dok me 
Madlen ujutru ne probudi. Nismo imali vremena da mislimo o Nikolinom 
odlasku. Noć pre rastanka muškarci su otišli u krčmu s Nikolom, ali su 
zaspali uz pivo. Čak i Nikola se vratio uveče umesto da provede poslednju 
noć sa svojom žutom kurvom. Činilo se da ju je poslednjih dana zanemario. 
Sada znam i zašto. 


Posle toga usledio je nenarušen niz letnjih dana, istih, kada smo tkali 
jedva progovarajući. Letnji dani su dugi, leti ima manje praznika nego tokom 
ostatka godine, počinjali smo s radom ranije, a završavali kasnije. Petnaest 
sati, šesnaest sati sedeli smo za razbojima, vreli, nepomični i nemi. Prestali 
smo da pričamo - čak i Žozef i Toma nisu više govorili mnogo. Leđa su me 
bolela sve vreme, prste mi je vuna teško nažuljila, oči su mi crvenele, pa ipak 
nikad nisam bila srećnija. Tkala sam. 


Madlen nas je ostavljala na miru, sama nam je donosila pivo, služila je 
obroke brzo i bez gužve. Njeno kuvanje se popravilo otkako sam joj 
prepustila tu dužnost - kao i tkanje Žorža Mlađeg, koje se više nije 
razlikovalo od rada njegovog oca. I Alijenor je bila tiha - s druge strane, uvek 


je bila takva. Šila je za nas, radila u vrtu i pomagala Madlen u kući. Ponekad 
je spavala preko dana kako bi mogla da šije celu noć, kada tkači oslobode 
tapiserije. 

Krajem leta, baš posle Velike Gospe, završili smo. Znala sam nedeljama da 
će to biti uskoro - prsti su mi se sporo vukli do ivice s nitima različitih boja 
koje sam dovršavala - zelena, zatim žuta, pa crvena. Mislila sam da ćemo 
proslaviti, ali kad sam završila poslednji red crvene, privezala poslednji 
kalem i pomogla Alijenor da ušije poslednji rascep, osetila sam se praznom, 
kao paprikaš bez bibera. Taj dan nije se razlikovao od drugih. 


Naravno, bila sam ponosna kad mi je Žorž dozvolio da upotrebim makaze 
i odsečem neke krajeve. Nikada do tada nisam smela da odsecam osnovu. A 
kad smo odmotali tapiseriju da je prvi put vidimo čitavu, to je bila čista 
radost. Moj rad na A mon seul désir nije se razlikovao od ostatka, nego se 
uklapao kao da sam oduvek bila tkalja. 


Nismo imali vremena za predah. Trebalo je da izatkamo još dve tapiserije 
za pet meseci. Žorž nije govorio ništa, ali znala sam da ću tkati i njih. Dani su 
bivali sve kraći i trebao nam je svaki par ruku. Kad bi Alijenor videla, Žorž bi 
verovatno i njoj dao da tka. 


Jedne nedelje posle mise pošli smo u šetnju Velikim trgom - u to vreme 
sam samo tom prilikom vidala druge ljude -kad me je Alijenor uhvatila za 
mišicu. "Žak le Bef!" - prošaputala je. Njen nos nije grešio - Žak nam je 
prilazio s druge strane trga. Priznajem, nisam na majstora za plavu boju 
pomislila celog leta. Nismo rekli Alijenor, a ja joj nisam sašila ni jednu jedinu 
kapu za nevestinsku spremu. 

Premestila sam njenu ruku na mišicu Žorža Mlađeg. "Odvedi je u Zlatno 
drvo", šapnula sam mu - samo tkači i njihove porodice smeju da uđu u 
zgradu Esnafa. Dok su moja deca hitala preko trga, uhvatila sam Žorža pod 
ruku. Pribili smo se jedno uz drugo kao da očekujemo da naiđe oluja i obori 
nas. Oboje smo gledali u Gradsku kuću, tako čvrstu i impresivnu s njenim 
lukovima, skulpturama i tornjevima. Kad bismo samo nas dvoje bili tako 
čvrsti. 

Žak nam priđe teškim koracima. "Kuda je pobegla devojka?" - povikao je. 
"Stalno beži od mene - loše je imati ženu koja beži kad god joj je muž u 
blizini." 


[yx 


"Sššš!" - prosikta Zorž. 


"Ne ućutkuj me. Dosta mi je ćutanja. Zar nisam držao jezik za zubima 
čitavu godinu? Ništa nisam rekao ogovarušama na pijaci koje su me 
zapitkivale hoću li se oženiti njome. Zašto da ćutim? I zašto ne mogu da je 
viđam? Moraće da se navikne na mene, pa može da počne i sada." Krenuo je 
ka Zlatnom drvetu. 

Žorž ga uhvati za mišicu. "Ne tamo, Žak - znaš da ne smeš da uđeš. A ja te 
samo molim da ćutiš još malo." 

"Zašto?" 

Žorž spusti ruku i pogleda u zemlju. "Nisam joj još rekao." 

"Ona ne zna?" - zaurla Žak još jače nego ranije. Masa je počela da se 
okuplja oko nas, mada malo podalje, zbog smrada. 

Nakašljala sam se. "Moraš biti strpljiv s nama, Žak. Kao što znaš, imamo 
mnogo posla na tapiserijama, a tu tvoja plava vuna igra važnu ulogu. Toliko 
važnu", nastavila sam, uhvatila ga za ruku i polako ga povela dalje, mada su 
mi oči zasuzile od smrada, "da ne sumnjam da će te zatrpati porudžbine kad 
ljudi vide tapiserije." 

Oči Žaka le Befa za trenutak zasijaše - ali samo za trenutak. "Ali devojka, 
devojka. Doći će kod mene za Božić, je li? Jeste li joj već kupili krevet?" 

"Naručiću ga sutra", reče Žak. "Od kestenovog drveta, mislim. Mi imamo 
takav i dobro nas služi." 

Žak se zacereka tako da mi se stomak okrenuo. "Žorž će uskoro doći k tebi 
da se dogovorite oko svega", rekoh, "jer, naravno, ne treba da govorimo o 
poslu nedeljom." Zapiljila sam se u njega, a on pognu glavu. S još malo grdnje 
naterala sam ga da ode, a svetina se razišla ne saznavši povod za njegovu 
viku - mada su, sudeći po govorkanjima koja sam čula na pijaci, svi već znali. 

Žorž ija se zgledasmo. "Krevet", reče on. 

"Sprema", rekoh ja u isti mah. 

"Gde da nađemo novac za krevet?" 

"Gde da nađem vremena za šivenje?" 

Žorž odmahnu glavom. "Šta će reći kad mu saopštim da to neće biti za 
Božić, nego za Prikazanje?" 

Nedugo zatim dobila sam odgovore na sva ova pitanja, mada ne one koje 
sam očekivala. 


U početku niko ništa nije primetio. Razboji su spremljeni za Vid i Dodir, onda 
smo veći deo dana proveli nameštajući osnovu, a pomagali su nam Madlen i 
Filip. Onda je Žorž odmotao nacrte, spreman da ih uvuče pod osnovu. 
Proučavala sam ivice šema, proveravala jesmo li spremili odgovarajuće boje. 
Usput sam pogledala damu na nacrtu Vida. Trebalo mi je trenutak-dva da 
vidim, ali kad sam videla, ustuknula sam kao da me je neko udario u grudi. 
Nikola je nešto promenio, to je bilo sigurno, i to ne samo đurđevke. 

U istom trenu Žorž Mlađi stade da se smeje. Regards, mama", viknuo je. 
"Znači, to je Nikola radio u vrtu. Trebalo bi da si zadovoljna." 

Njegov smeh toliko me je razbesneo da sam ga ošamarila. Zagledao se u 
mene, preneražen. Nije čak ni protrljao obraz, iako sam ga udarila dovoljno 
jako da je pocrveneo. "Kristin!" - reče Žorž oštro. "Šta se događa?" 

Skrenula sam pogled na Alijenor. Sedela je na šamlici i raspetljavala vunu. 
Naravno, ona nije videla šta je Nikola izveo na Vidu. 

"Samo sam rekao mami da je Nikola naslikao njeno lice na Dodiru", reče 
Žorž Mlađi. "A ona me onda osamarila." Zurila sam u njega, zatim pogledala 
Dodir. Dugo sam gledala. Bio je u pravu - dama je ličila na mene, imala je 
moju dugu kosu i dugačko lice, šiljatu bradu, snažnu vilicu i visoko izvijene 
obrve. Bila sam ponosna tkačeva žena, samouvereno sam u jednoj ruci držala 
zastavu, a u drugoj jednorogov rog. Setila sam se trenutka koji je uhvatio, kad 
sam stajala na vratima i mislila o svom tkanju. Nikola Dezinosant me je vrlo 
dobro upoznao. 

"Izvini", rekla sam svom sinu. "Mislila sam da govoriš o Vidu, gde je 
načinio damu da liči na Alijenor." 

Svi pogledaše Vid, a Alijenor podiže glavu. "Bila sam ljuta", lagala sam 
brzo, "jer mislim da je surovo naslikati slepu devojku da predstavlja Vid." 
Ništa nisam rekla o jednorogu u krilu moje kćeri i o tome šta to može da 
znači. Posmatrala sam Žorža i ostale muškarce kako gledaju šemu, ali izgleda 
ne primećuju. Muškarci umeju da budu glupi ponekad. 

"Stvarno liči na tebe, Alijenor", reče Žorž Mlađi, "s tvojim kosim očima i 
kosim osmehom." 


Alijenor porumene i uze da petlja s vunom u krilu. 


"Hoćemo li ih ostaviti ovakve, tata?" - nastavi Žorž Mlađi. "Ne smemo da 
menjamo ljudske figure koje je poručilac već odobrio." 


Žorž je trljao obraz i mrštio se. "Možemo da ih upotrebimo ovakve kakve 
jesu - ne sećam se kakva su lica bila ranije. A ti, Filipe?" 


Filip je uporno gledao slike. Onda je podigao svoje okrugle oči na 
Alijenor, i znala sam da ga kao i mene muče promene na nacrtima i njihovo 
moguće značenje. Srećom, Filip ume da čuva tajne - ćutljiv je gotovo kao 
Alijenor. "Ne secam se", reče. "Ne dovoljno da bih mogao da ih vratim kakva 
su bila." 


"U redu onda", reče Žorž. "Moraćemo da ih istkamo ovakva i nadamo se 
da niko neće primetiti." Zatresao je glavom. "Proklet bio taj slikar. Imam već 
dovoljno briga." 


Alijenor trgnu glavom na te reči i za trenutak je izgledala sasvim kao 
dama na Vidu. Ugrizla sam se za usnu. Da li ju je Nikola naslikao kao devicu 
koja hvata jednoroga samo zato što je za tim žudeo, ili se to zaista i dogodilo? 


Počela sam da gledam na svoju kćer - onako kako je trebalo dok je Nikola bio 
tu. Posmatrala sam je materinskim očima. Izgledala je isto. Nije joj bilo muka, 
nije bila umornija od nas, nije imala glavobolje ni talase promena 
raspoloženja. Sve ovo se dešavalo meni kad sam nosila nju i Žorža Mlađeg. 
Struk joj se nije raširio ni stomak zaoblio. 


Na neki način ipak se promenila - nije bila znatiželjna kao ranije. Nekad 
mi je stalno tražila da joj nešto opisujem ili da joj govorim šta ja i ostali 
radimo. Sada sam počela da radim na njenoj spremi, noću, kad ne smemo da 
tkamo. Kako je godina odmicala i dani postajali sve kraći, nisam bila toliko 
umorna uveče i mogla sam malo da šijem posle večere. Kad sam uveče šila 
košulje, maramice ili marame da napunim njenu škrinju, Alijenor me nije 
pitala zašto ne radim s njom na tapiserijama i čime sam zauzeta. Zapravo, kao 
da se radovala što šije sama. Ponekad bih je pogledala kako sedi uz vreteno, 
radi u vrtu, pomaže Madlen kod ognjišta ili se grbi nad tapiserijama, i videla 
bih da se smeši osmehom kakav ranije nisam videla - osmehom mačke koja se 
dobro najela i smestila pored vatre. Onda bi postalo mučno i u svom srcu sam 
znala da je upala u klopku. 


Odalo ju je njeno slepilo. Alijenor nikad nije shvatila kako je drugi vide. 
Stalno sam joj uklanjala lišće iz kose, brisala masnoću s brade i popravljala 
suknju jer je mislila da ljudi to ne zapažaju. Zato je, kad je najzad počela da se 
goji, mislila da će njena debela zimska suknja to sakriti, ali nije znala da su joj 
se hod i držanje potpuno izmenili. 

Nisam u jednom trenutku shvatila da je trudna. To saznanje uvuklo se u 
mene poput sumraka, tako da sam se jednog novembarskog dana, kad sam je 
videla kako u vrtu nespretno stupa između glavica kupusa koje je morala da 
pokupi pre snegova, prosto zapitala kada da kažem Žoržu. Trebalo je da mu 
kažem mnogo ranije, naravno, još kad smo se brinuli kako da joj kupimo 
krevet. U mirazu mora da bude krevet, pa je Žorž otišao kod stolara i vratio 
se zabrinut zbog cene. "Nemam ni prebijeni sou da mu platimo", rekao mi je, 
"osim onog novca odvojenog za poslednju porudžbinu vune od Žaka. 
Pobesneće kao kad sam mu rekao da će mu Alijenor doći tek u februaru." 

"Kad ćeš njoj da kažeš?" - upitala sam ga. Alijenor još nije znala šta je 
dogovoreno. 

Žorž slegnu ramenima. On nije kukavica, ali je strepeo da vidi svoju kćer 
tako nesrećnu. 


Ni ja nisam kukavica, ali mu nisam rekla u šta sumnjam, a ni nju nisam 
ništa pitala. Naravno, trebalo je, ali nisam htela da remetim mir koji je vladao 
radionicom. Tokom dugih meseci tkanja, Žorž i ja gurnuli smo nevolje u 
stranu, da ih rešimo kad završimo tapiserije. Sve je stalo - kuća je bila prljava, 
Alijenorin vrt neuređen, Žorž nije tražio nove poslove za sledeću godinu, ja 
nisam išla na pijacu da saznajem vesti. Stidim se da priznam, ali čak smo i 
molitve skratili i zanemarivali smo praznike. Radili smo po podne na Dan 
svih svetih i na Zadušnice, a trebalo je da ostanemo u crkvi. 


Alijenorina nevolja pak nije mogla da čeka. Beba ne može da se odloži za 
drugi put. 

Toma je prvi primetio. Od svih tkača njegov pogled je najviše lutao, nije 
mogao da ga prikuje za rad pod prstima. Ko god da se kretao po radionici - 
naročito Alijenor i Madlen - njegove oči su ga pratile. Jednog jutra Alijenor je 
stala uz jedan od razboja i pružila kalem bele vune Žoržu koji je taman 
započinjao da tka damino lice na Vidu. Žozef i Toma stajali su svaki sa po 
jedne strane. Kako se naslonila na razboj, oblina njenog stomaka otkrila se 
svakome ko je gledao. Niko nije - osim Tome. Sedeo je blizu nje i tražio 
izgovor da prestane s radom. 


"Alors, Gospodarice vune", reče oponašajući Nikolu, ali bez njegovog 
šarma, "vidim, lepo si se ugojila. Kada će biti žetva?" 

Nagazila sam pedalu tako jako da je ceo razboj zazveketao, ali buka nije 
prikrila njegove reči. Kad se moj razboj umirio, celom radionicom zavladala 
je tišina. 

Alijenor ispusti kalem na osnovu i koraknu unazad. Spustila je ruke na 
bokove, ali je pri tom uhvatila suknju i zategnula je preko stomaka tako da je 
svako ko nije razumeo Tomine reči sada shvatio. 

Činilo se da je mom mužu trebalo najviše vremena da shvati. Dok tka, 
Žorž se izgubi u poslu i ne vraća se lako u svet oko sebe. Zurio je u Alijenor, 
ali kao da je nije video, iako je stajala okrenuta licem njemu, ruku opuštenih 
sa strane i stisnutih u pesnice, pognute glave. Kad je najzad razumeo, Žorž 
me je pogledao i dobio potvrdu svojih sumnji u tvrdoj liniji mojih stisnutih 
usana. Ustao je, klupa je zaškripala, Žozef i Toma su se pomerili da mu 
načine mesta. 

"Imaš li nešto da mi kažeš, Alijenor?" - upitao je tiho. 

"Ne", odgovori ona još tiše. 

"Ko je taj čovek?" 

Tišina. 

"Ko je on?" 

Nije progovorila niti se pomerila. Lice joj je delovalo skršeno. 

Žorž prekorači klupu i obori je na pod snažnim udarcem. Kao svaka 
majka, Alijenor je štitila svoje dete i u padu obgrlila stomak rukama. Udarila 
je glavom u klupu razboja. Ustala sam i pošla da stanem između njih. 

"Ne, Kristin", rekao je Žorž. Stala sam. Ima trenutaka kada majka ne može 
da zaštiti svoje dete. 

Neko se pokrenuo na vratima. Madlen je virila u radionicu i sada se 
povukla. Trenutak kasnije videla sam je kako trči pored prozora radionice. 

Alijenor se uspravi i sede. Krv joj je tekla iz nosa. Možda je prizor tog 
jarkog crvenila zaustavio Žoržovu ruku. Nesigurno je ustala, zatim se 
okrenula i othramala iz radionice u vrt. 

Žorž se osvrnu oko sebe; Žozef, Toma, Žorž Mlađi i Lik sedeli su jedan uz 
drugog poput sudija i buljili u njega. "Nastavite s poslom", rekao je. 

Vratili su se poslu, jedan po jedan pognuvši glave nad tapiserije. 


Žorž me pogleda s očajničkim izrazom lica. Pokazala sam glavom prema 
kući i on pođe za mnom. Stali smo jedno uz drugo ispred ognjišta i zagledali 
se u vatru. Tek kad sam osetila toplotu shvatila sam koliko je bilo hladno u 
radionici. 

"Šta misliš, ko je otac?" - upita Žorž. Nije povezao ono što radi dama na 
Vidu i ono što je učinila Alijenor. Na neki način nadala sam se da i neće. 

"Ne znam", slagala sam. 

"Možda je otac bas Žak le Bef", reče Žorž pun nade. 

"Znaš da nije. Ona to nikad ne bi uradila s njim." 

"Šta ćemo da radimo, Kristin? Žak je sada neće uzeti. Verovatno više 
nikad neće bojiti vunu za nas. A i novac kojim sam platio krevet je njegov." 

Setila sam se kako se Alijenor stresla u kapeli na sam spomen imena Žaka 
le Befa, i jednim svojim delom se obradovala što neće morati da deli postelju s 
njim, mada to, naravno, nisam mogla da kažem. 

Pre nego što sam stigla da odgovorim, čuli smo korake spolja. Ušla je 
Madlen, a za njom Filip de la Tur. Uzdahnula sam - još jedan svedok naše 
sramote i Alijenorinog jada. 

"Odlazi", reče Žorž pre nego što je Filip otvorio usta. "Imamo posla." 

Filip nije obratio pažnju na njegove grube reči. "Želim da razgovaram s 
vama", kazao je. Onda kao da je izgubio hrabrost. Madlen ga munu laktom. 
"O - o Alijenor", nastavio je. 

Žorž za tren sklopi od i zareža. "Znači postarala si se da kažeš svakom 
živom, a, devojko?" - reče sluškinji. "Zašto ne odeš da izvikuješ vesti na pijaci? 
Ili idi kod Žaka le Befa i dovedi ga ovamo za ruku, tako da i sam vidi kakva je 
ludnica ovde nastala." 

Madlen se namršti na njega. "Svi ste vi slepi", reče. "Ne vidite koliko je on 
voli." Zagledasmo se u nju - Madlen nikad ne prkosi. A možda govori o Žaku 
le Befu? 

"Ostavi Madlen na miru, Žorže, ona misli najbolje", reče Filip glasom 
punim straha. "Nisam došao da se izrugujem. Hoću samo..." Zaćutao je kao 
da ga strah guši. 

"Šta je? Kako bi ti sada mogao da nam pomogneš?" 

"Ja... ja sam otac." 

"Ti?" 


Filip me prestravljeno pogleda. U trenu sam shvatila. Gledala sam ga 
pravo u oči i polako klimnula glavom da ga ohrabrim da nastavi. Madlen je 
možda u pravu - Filip voli Alijenor. Sada želi da joj pomogne - i njoj i nama. 

Filip proguta knedlu; nije skretao pogled s mog lica kako bi prikupio 
hrabrost. "Ja sam otac i uzeću Alijenor za ženu, ako me hoće." 


FILIP DE LA TUR 


Moja žena je ćutljiva. To nije loše - ćutljive Žene ne ogovaraju i retko same 
budu olajavane. 
Ipak - voleo bih da govori malo više. 


Tokom venčanja nije rekla ništa osim odgovora svešteniku. Nikad ne 
govori o detetu koje nosi, ni o Nikoli. Nikad mi nije zahvalila. Jednom sam joj 
rekao da mi je drago što sam je spasao. "Sama sam se spasla", odgovorila je i 
okrenula mi leđa. 

Još ne živimo s mojim roditeljima, i nećemo dok tapiserije ne budu 
gotove. Alijenor treba svojoj porodici da noću šije, ne da leži sa mnom. lako 
smo kleknuli pred sveštenikom u Sablonu, nismo nijednom legli zajedno da 
radimo ono što sam letos naučio od kurve. Alijenor je prevelika i nije još 
voljna. Sve u svoje vreme, nadam se. 


Kad su Žorž i Kristin pošli kod Žaka le Befa, rekli su mi da ostanem kod 
suseda dok ne bude bezbedno. Odbio sam - ne mogu da se skrivam od njega 
celog života. Nikad nisu rekli kako su mu saopštili da će se Alijenor udati za 
mene, ali nekoliko dana kasnije i sam sam ga video. Primetivši me na pijaci 
na Trgu kapele dok sam kupovao orahe zaurlao je. Imao sam vremena da 
pobegnem, ali sam mirno stao i gledao ga kako juriša prema meni poput bika. 
Trebalo je da se uplašim, ali mogao sam da mislim samo na Alijenorin krivi 
osmeh. Meni se smešila malo, a ovom smrdljivom divljaku se nikad nije 
osmehnula. Čak i dok je jurio ka meni bilo mi je drago što sam je spasao. 

Oborio me je na leđa i sve je postalo crno. Kad sam došao k sebi, ležao 
sam u snegu, prvom te zime, oko mene su bili razbacani orasi, a Žak le Bef je 
stajao nada mnom. Zurio sam u visoke kitnjaste prozore kapele koja se 
nadnosila nad njega i pitao se hoće li me ubiti. Ali on je u osnovi jednostavan 
čovek jednostavnih potreba. Nagnuo se i zarežao: "Uzmi je onda. Kakva je 


korist od žene bez očiju? Oženiću se svojom rođakom i ona će mi bolje 
pomagati." 

Nisam nameravao da se raspravljam s njim. Nisam ni mogao - od 
njegovog smrada sve je opet pocrnelo. Kad sam ponovo došao k sebi njega 
nije bilo, a mene su nosili Glavnom ulicom ka Žoržovoj kući. Alijenor mi je 
svojom rukom oprala modrice, naslonivši mi glavu na svoj narasli stomak. 
Nije rekla ništa kad sam je upitao šta se dogodilo. Tek kad sam je pitao koju je 
biljku stavila u vodu, progovorila je. "Sporiš", rekla je. Bila je to jedina reč 
koju je izgovorila, ali zvučala je kao muzika. 

Žak le Bef me je posle ovoga ostavio na miru, ali je zatražio da mu Žorž 
odmah plati za poslednju porudžbinu plave vune ili mu je neće isporučiti. 
Žorž je novac odvojen za Žaka već bio dao stolaru za Alijenorin nevestinski 
krevet. Tu sam mogao da mu pomognem - moj prvi koristan čin kao 
njegovog zeta. Jedna moja rođaka trebalo je uskoro da se uda, pa sam ubedio 
njene roditelje da kupe krevet od kestenovog drveta i Žorž je od njih dobio 
svoj novac natrag. Alijenor i ja možemo da sačekamo krevet. 


Ova pomoć učinila je da odnos sa Žoržom postane manje napet, iako sam 
ga i dalje ponekad hvatao kako zuri u mene, ili kako se zbunjenog izraza lica 
pita kako sam uspeo da budem s Alijenor a da on ne zna i zašto sam to 
učinio. Nekad mi je verovao, ali sada više nije znao šta da misli. Prihvatio me 
je kao zeta, ali umesto da me u porodicu dočeka dobrodošlicom, bio je 
površan i zbunjen. 


Žorž Mlađi se takođe neobično ponašao prema meni, manje prijateljski 
nego ranije, iako smo sada postali braća. Toma i Lik su se rado cerekali i 
zadirkivali me - to me nimalo nije čudilo. Makar su ostavljali Alijenor na 
miru. Njoj niko ništa nije govorio o svemu ovome. 


Sve je bilo lakše jer je Kristin bila dobra prema meni. Očigledno me je 
prihvatila kao člana porodice, i zbog toga su ostali morali da se uzdržavaju, 
šta god da su osećali. Činilo se da niko nije pogodio šta se zaista desilo, iako 
su im tragovi stajali izatkani pravo pred nosom. Kao dobri tkači, možda su 
bili preblizu svom radu da bi ga videli kako valja. Nisu ni pomislili na Nikolu 
- pretpostavili su da sam jednorog ja. Tako je bilo lakše. 

S druge strane, nisu imali ni kad mnogo da lupaju glavu oko toga, jer im 
je ostalo sasvim malo vremena da dovrše Vid i Dodir. Dani su bili kratki i 
mračni. Ponekad se činilo da zvona Kapele, samo što su zazvonila da označe 
početak dana, ponovo zvone da objave kraj, i da se celodnevni rad skoro i ne 


vidi. I hladnoća je otežavala posao. Tkačnice tapiserija su naročito hladne jer 
prozori i vrata moraju biti otvoreni zbog svetla, a vatra se ne pali iz straha od 
varnica. Mnoge radionice smanje ili sasvim prekinu posao tokom najhladnijih 
meseci, ali Žorž, naravno, to nije mogao da učini. Iako je tek počeo Božićni 
post, bilo je hladno kao da je Bogojavljenje davno prošlo. Madlen je donosila 
kofe sa žeravicom iz ognjišta i stavljala ih tkačima pod noge, ali to im nije 
mnogo pomagalo. Osim toga, tkači ne mogu da nose debele tkanine na 
rukama i ramenima jer ih to sputava u radu. Nosili su rukavice bez prstiju 
koje im je Kristin isplela od ostataka vune, ali su ipak dobili promrzline na 
vrhovima prstiju. 


Žorž je naročito teško podnosio kratke dane. Meseci strepnje zbog 
tapiserija ostavili su traga na njemu. Ispod očiju prošaranih crvenim žilicama 
dobio je tamne kolutove, a kosa kao da mu je preko noći potpuno osedela. 
Ramena su mu se pogrbila, govorio je malo i neveselo. Kristin mu nije dala da 
radi nedeljom, ali bio je tako umoran da je sedeći na misi u kapeli utonuo u 
san. Niko nije pokušavao da ga probudi, čak ni kad je trebalo ustati ili 
kleknuti. Sveštenik nije rekao ništa. Kao i svi ostali, znao je da je radionica u 
nevolji. 

Dolazio sam gotovo svaki dan u radionicu da pomognem. Nisam imao 
šema za crtanje drugde - tkači retko dobijaju nove porudžbine zimi, kad niko 
ne putuje iz Pariza niti odnekud drugde. Osim toga, želeo sam da budem u 
radionici, makar samo da bih bio blizu svoje žene. Alijenor je pomagala 
Madleni ili šila tapiserije kad bi našla mesta za sebe. Ali ona i ja smo većinu 
vremena bili kao mačke koje jure između kuća i traže ostatke da bi imale šta 
da rade. Bolelo me je da gledam kako ostali naporno rade, a ja ne mogu da im 
pomognem. Zavideo sam Kristininoj veštini, iako me je i dalje zapanjivalo što 
tka tapiserije koje treba da odobri Esnaf. Naravno, nisam rekao ništa. Postao 
sam član porodice i čuvao sam porodične tajne. 


Tokom Božića malo smo slavili. Priredili smo svečanost na Badnje veče, 
ali hrana je bila oskudna i obična jer nije bilo novca za meso, kolače i vino. 
Samo Žozef i Toma nisu radili na Praznik svetog Stefana. Kristin je otišla na 
misu za Pokolj mladenaca, i uporno je tražila da svi pođemo u crkvu za 
Bogojavljenje, ali posle toga nismo praznovali, nego smo radili. Ali tada se 
čak ni Žozef i Toma nisu pridružili svetkovanju na ulici, jer su privodili Dodir 
kraju i želeli su da najzad završe posao. 


Odmakli su dosta ispred ostalih tkača - iako to nije bilo takmičenje i nisu 
se proglašavali pobednici - zbog nevolja s Vidom. Jednog dana Žorž je 
pogledao tapiseriju i namrštio se zbog hrastovog lišća koje je Kristin tkala. 
"Ispustila si deo grane. Vidiš, završava se ovde i ponovo počinje ovde, a lišće 
je tamo gde treba da je šuma." 


Kristin je zurila u svoj rad. Ostali su umukli. Žorž Mlađi priđe da vidi. "Je 
li to važno?" - rekao je gledajući lišće. "Niko neće primetiti." 

Žorž ga prekorno pogleda, pa reče: "Skloni se, Kristin." Ona se pomeri do 
Alijenor i zaplaka kad on poče da para njeno tkanje. Nikada je pre nisam 
video uplakanu. 


"Bonjour!" Svi smo se okrenuli i pogledali glavu na prozoru radionice. Bio 
je to jedan lissier, Rože le Brin. Došao je da u ime Esnafa obiđe radionicu. I 
Žorž je ponekad tako nenajavljen obilazio radionice - na taj način Esnaf se 
brine da se njegovi članovi pridržavaju pravila, da tkači ne varaju i da kvalitet 
briselskih tapiserija ostane visok. 


Ne znam koliko nas je dugo Rože le Brin posmatrao. Ako je video Kristin 
kako tka, moglo bi biti nevolja. Svakako ju je video kako plače i pitao se zašto. 
Svi smo mislili na to dok je Kristin brisala oči rukavom i prilazila svom mužu 
da pozdravi tkača. "Naravno, popićeš malo piva, a ostalo je i malo začinjenih 
kolača od Bogojavljenja. Madlen!" - pozvala je krenuvši u kuću, a Rože le Brin 
se mlako pobunio zbog ponuda. Mora da je znao u kakvim je nevoljama 
radionica. Ti kolači bili su poklon milosrdnog suseda. 


"Madlen je izašla", šapnuo sam Alijenor koja mi je hitro dala vunu koju je 
motala i otišla da pomogne majci. Pogled Rožea le Brina pratio ju je dok je išla 
radionicom, haljine napete preko stomaka. Kad je otišla pogledao me je za 
trenutak, kao da razmišlja kako je povučen čovek kakav sam ja uspeo da to 
uradi. Lice mi je planulo od stida. 


"Paraš posao, a?" - reče Rože le Brin okrećući se hrastu koji je Žorž parao s 
tapiserije. "Šegrti su zabrljali kao i obično, je li?" Kucnuo je lako Lika po glavi. 
Lik ga pogleda, ali, hvala Bogu, nije porekao. On je bistar dečko i zna kad 
treba da ćuti. Rože le Brin zaškilji i ponovo se okrenu Žoržu. "Znam kako ti je, 
Žorže. Nema ništa gore za tkača nego da para svoj rad. Ali, na ovakvoj 
tapiseriji svaka sitnica mora da bude dobra, a? Ne želimo da na njoj rade tkači 
koji ne umeju dobro da tkaju. Esnaf ne bi odobrio rad, zar ne?" Radionicom 
zavlada tišina. "Lik retko greši", promrmlja Žorž. 


"Naravno - siguran sam da si ga dobro obučio. Ali zbog ovoga ćete 
izgubiti vreme, i to baš kad vam najviše treba. Kada tapiserije treba da su 
gotove?" 

"Za Prikazanje Gospodinovo." 

"Za Prikazanje? Kako ćete ih završiti do tada?" 

Pre nego što je Žorž uspeo da odgovori, Kristin se vratila s vrčevima piva. 
"Ne brini za nas, Rože", umešala se. "Snaći ćemo se nekako. Vidi, druga 
tapiserija je skoro gotova, a onda će tkači moći da pređu na ovu." 

Toma frknu. "Za bolju platu, možda." 

Rože le Brin jedva da je slušao. Video sam kako razmatra preostali posao, 
broj tkača - hoće li uračunati i Kristin - i vreme za koje posao mora da se 
obavi. Svi smo ga gledali dok je računao. Klupa na kojoj sede tkači škripnula 
je kad su se promeškoljili. Ja sam zastrugao nogama. Uprkos hladnoći, Žoržu 
je po čelu potekao znoj. 

Kristin prekrsti ruke na grudima. "Snaći ćemo se nekako", ponovila je, 
"kao što očekujem da ćeš se i ti snaći kad Žorž dođe tebi u posetu u ime 
Esnafa." Nasmešila mu se. 

Usledila je kratka tišina dok je Rože primao k znanju njenu opasku o tome 
kako članovi Esnafa pomažu jedni drugima. Zurio je u nju i video sam kako 
mu se Adamova jabučica pomera dok je gutao knedlu. 

Tada je ušla Alijenor i tiho mu prišla. "Molim vas, gospodine, probajte", 
rekla je i pružila mu tanjir s kolačima. 

Na to se Rože le Brin nasmejao. "Žorž", rekao je grizući kolač, "možda 
imaš nevolja u radionici, ali tvoje žene to nadoknađuju!" 

Kad je otišao, Žorž i Kristin se zgledaše. "Žorže, mislim da nas čuva sveti 
Mauricije", izjavila je ona tresući glavom. "Da nisam loše uradila onaj hrast, 
još bih tkala kad je Rože naišao. A da me je uhvatio na delu, ne bi mogao da 
se napravi lud." 

Žorž se nasmeši, prvi put u mnogo nedelja. Kao da je led pukao na jezeru 
posle duge zime i sve su zle čini nestale. Mladići se nasmejaše i počeše da 
oponašaju Rožea, a Kristin ode po još piva. Ja sam prišao Alijenor i poljubio je 
u čelo. Nije podigla glavu, ali se osmehnula. 


Dve nedelje pre Prikazanja Gospodinovog tkači su završavali Dodir. 
Odsecanje s razboja nije bio dugotrajni obred kakvom bi se Žorž Mlađi, Žozef 
i Toma možda radovali, nego je sve obavljeno na brzinu. Kad je tapiserija 
odmotana i okrenuta, Žorž je klimnuo glavom i pohvalio rad, ali misli su mu 
bile u prstima, a prsti su želeli da tkaju. Kristin je ipak videla da su momci 
razočarani, pa je munula Žorža i on im je dao svoje poslednje novčiće da se 
napiju u krčmi. 

Žorž Mlađi premestio se i seo pored oca i Lika za razboj na kom se tkao 
Vid, a Kristin ustade da bi porubila Dodir. Ona i Alijenor uvile su krajeve 
osnove unutra i počele da rube ivice komadom upredene smeđe vune. Kad 
sam seo pored Alijenor da gledam kako rade, odjednom sam rekao: "Naučite 
me kako se to radi." 


Kristin se zakikota, a Alijenor nabra čelo. "Zašto? Ti si slikar, a ne žena." 

"Hoću da pomognem." Ti si mi žena, sedeću pored tebe, poželeo sam da 
kažem. 

"Zašto onda ne nađeš posla za sebe?" 

Nešto mi je palo na pamet. "Ako me naučiš, mogu da ti pomognem da 
porubljuješ, a Kristin će biti slobodna da radi s ostalima." 

Kristin pogleda Žorža. Posle trenutak-dva klimnula je glavom. 

"U redu", rekla je, zabola iglu u vunu i ustala. "Alijenor će ti pokazati kako 
se radi." 

"Mama", reče Alijenor tada. Zvučala je ozlojeđeno. 

Kristin se okrenu i pogleda je. "To je tvoj muž, mala. Bolje se navikni na to 
i budi zahvalna. Misli na onu drugu mogućnost." 

Alijenor pognu glavu. Kristin mi uputi lak osmejak i ja joj zahvalih 
pogledom. 

Alijenor mi nije dala da odmah ušivam rubove, nego mi je rekla da 
vežbam na komadu krpe. Bilo je to jednostavno šivenje, ali moji bodovi nisu 
bili jednaki kao njeni, i ubadao sam se u prste sve dok se nije nasmejala. 
"Mama, nećemo ovo nikada završiti ako daš Filipu da radi. Stalno ću da 
param i popravljam ono što uradi. Ili će da krvari svud po tapiseriji." 

"Daj mu priliku", reče Kristin ne dižući pogled. "Možda ćeš se iznenaditi." 

Posle čitavog dana grešaka počeo sam da napredujem i Alijenor je najzad 
dopustila da porubljujem tapiseriju, mada sam šio mnogo sporije od nje. U 
početku nismo mnogo govorili radeći, ali toliki sati sedenja rame uz rame kao 


da su smanjili napetost među nama. Za nju je ćutanje uvek bilo lekovito. 
Onda smo, postepeno, počeli da pričamo - o hladnoći, o rubu koji ušivamo, o 
ukiseljenim orasima koje smo jeli za večeru. O sitnicama. 

Već smo gotovo završili posao kad sam skupio hrabrost da je pitam nešto 
važno. Pogledao sam ogromnu loptu u njenom krilu; oslanjala je ruke na nju 
kao na sto i preko nje prevukla tapiseriju. "Kako ćemo zvati dete?" - upitao 
sam tiho da me ostali ne čuju. 

Alijenor prestade da šije, igla joj zastade nad tapiserijom. Oči su joj mrtve, 
pa je po izrazu njenog lica teško odrediti šta misli. Treba joj slušati glas. 
Čekao sam dugo. Kad je progovorila, glas joj nije bio tužan koliko sam 
očekivao. "Etjen, po tvom ocu. Ili Tjenet ako bude devojčica." 


Nasmešio sam se. Merci, Alijenor." 


Moja žena slegnu ramenima, ali ne uze ponovo da šije. Provukla je iglu 
kroz rub i ostavila je tamo. Onda mi se okrenula. "Hoću da ti opipam lice da 
bih znala kako mi muž izgleda." 


Nagnuo sam se i spustio njene ruke sebi na obraze. Počela je da me trlja i 
pritiska svud po licu. "Brada ti je šiljata kao u moje mačke!" - povikala je. Ona 
voli svoju mačku - video sam kako je drži u krilu i satima miluje. 


"Da", rekao sam. "Baš kao u tvoje mačke." 


Sedam dana pre Prikazanja Žorž je dovršio poslednju krivinu lavljeg repa. Tri 
dana uoči Prikazanja Kristin je stigla do ivice tapiserije, a za njom i Lik. Žorž 
je još radio na zecu - na svom potpisu, zecu koji drži šapu uz njušku - dok je 
Žorž Mlađi završavao pseći rep. Alijenor je sela pored oca i brata da ušiva 
procepe dok rade, iako joj je stomak bio toliki da je morala da se odmakne od 
tapiserije. Dok sam je gledao kako radi, zastala je na trenutak, rukama 
pritisnula stomak i namrštila čelo. Onda je počela ponovo da šije. Nekoliko 
minuta kasnije desila se ista stvar i znao sam da je porođaj počeo. 


Ona ne bi želela da ikome išta kažem o tome ako ne spomene sama. Zato 
sam povukao Kristin u stranu i nemo joj pokazao. "Nismo očekivali još 
nedelju-dve - poranila je", primeti Kristin. 

"Zar ne bi trebalo da legne?" - upitao sam. 

Kristin odmahnu glavom. "Ne još. Naležaće se posle. Ovo može da potraje 
danima. Neka radi ako želi - tako neće misliti na bol." 


I tako je Alijenor šila mnogo sati tog dana, dugo nakon što je pao mrak i 
tkači prestali s radom. Sila je dalje čak i kad su svi zaspali. Ja sam ostao 
budan, ležao na slamarici i slušao je kako se vrpolji i namešta na klupi. 
Najzad je, negde kasno noću, zaječala: "Filipe, zovi mamu." 

Smestili su je u krevet u kući, a Žorž je otišao da spava u radionici. Ujutru 
je Kristin poslala Lika po babicu. On malo zatim upade natrag. "Došli su 
vojnici Žana le Vista! " - povikao je. "Čuo sam kad sam izašao. Otišli su u 
Esnaf na Velikom trgu da pitaju za tebe." 

Žorž i njegov sin podigoše glave s posla. "Prikazanje je tek za dva dana", 
reče Žorž i pogleda svoje ruke. "Završićemo danas, ali treba ih porubiti a žene 
su zauzete." Pogledao je prema kući - iznutra se začuo dug jauk koji se 
završio povikom. 


"Ja mogu da porubim", rekoh brzo, srećan što ću najzad biti od koristi. 


Zorž me pogleda. "Bon", reče. Prvi put otkako smo se Alijenor i ja venčali 
osetio sam se kao koristan deo radionice. 


"Ne boj se, dečko", reče Žorž Liku koji je skakutao s noge na nogu. 
"Vojnici će pričekati. Tiens, idi i reci Žozefu i Tomi da dođu po podne za 
odsecanje - želeće da prisustvuju. Ne možemo da čekamo žene." Još jedan 
jecaj iz kuće natera njega i Žorža Mlađeg da se sagnu nad posao, a Lik istrča 
iz radionice. 


Kad smo odsecali Vid s razboja, već je vrištala. Odsecanje treba da bude 
radosno, ali njeni krici naterali su nas da radimo što brže možemo. Tek kad 
smo prevrnuli tapiseriju i videli je prvi put celu, zaboravio sam Alijenorine 
krike. 


Žorž pogleda tapiseriju i stade da se smeje. Kao da je mesecima zadržavao 
dah, a sada odjednom može da ga ispusti. Dok su Žorž Mlađi, Lik i Toma 
pljeskali jedan drugog po leđima, Žorž se smejao i smejao, a pridružio mu se i 
Žozef. Smejali su se tako jako da su morali pridržavati jedan drugog, a suze 
su im tekle iz očiju. Bila je to čudna reakcija na dugo putovanje, ali i ja sam 
počeo da se smejem. Zaista smo prevalili veliki put. 

Alijenor ponovo vrisnu i svi ućutaše. Žorž obrisa oči, pogleda me i reče: 
"Bićemo kod Starog psa. Javi mi kad se beba rodi, ili kad dođu vojnici - šta god 
se desi prvo." Onda, posle gotovo dve godine rada od kog je posedeo, 
pogrbio se i počeo da žmirka, lissier ode od tapiserije i ne osvrnuvši se. 
Mislim da je rado učinio tako. 


Kad su otišli, dugo sam proučavao Vid. Dama sedi, a jednorog joj leži u 
krilu. Pomislili biste da se vole. Možda i jeste tako. Ali dama drži ogledalo i 
jednorog možda gleda sebe zaljubljenim pogledom, a ne damu. Oči su joj 
iskošene, a kapci teški. Osmeh joj je pun tuge. Ona ga možda uopšte i ne vidi. 

Tako ja mislim. 

Bilo mi je drago što mi je Žorž poverio porubljivanje. Izvadio sam smeđu 
vunu, iglu i konac i pažljivo uvio krajeve osnove unutra kao što sam video da 
Alijenor i Kristin rade. Onda sam seo do prozora i načinio jedan šav, pa još 
jedan. Šio sam polako, kao da brojim vlasi na glavi usnule bebe. Svaki put 
kad je Alijenor vrisnula stegao sam zube i smirivao uzdrhtale ruke. 

Porubio sam pola jedne strane tapiserije kad je vrištanje prestalo. I ja sam 
prestao s radom, prosto sam sedeo i čekao. Mada je trebalo da se molim, bio 
sam suviše preplašen čak i za to. 

Najzad se Kristin pojavila na vratima sa zamotuljkom mekog platna u 
naručju. Nasmešila mi se. 


"Alijenor?" - rekao sam. 

Kristin se nasmeja mom izrazu lica. "Žena ti je dobro. Sve žene tako vrište. 
Takav je porođaj. Ali, zar ne želiš da znaš? Dobili smo još jednog tkača." 
Podigla je svog unuka. Lice mu je bilo zgužvano i crveno, a kose nije imao. 

Nakašljao sam se i pružio ruke da uzmem Etjena. "Zaboravljaš ko mu je 
otac", rekao sam. "On će biti slikar." 


V 
PARIZ 


Sedamdesetnica 1492. 


IA k 
D 


T 


NIKOLA DEZINOSANT 


Nikad nisam voleo kad se približava Uskršnji post. Hladno je - hladnoća već 
predugo traje, hladnoća koja mi se uvukla u svaki deo tela. Dosta mi je 
promrzlina, kostiju što škripe, i stalno zgrčenog tela, jer kad se opustim, onda 
mi je još hladnije. Hrane je malo, a i to malo je jednolično - ukiseljeno, 
usoljeno, sušeno i tvrdo. Žudim za svežom zelenom salatom, svežom divljači, 
šljivama i jagodama. 

Ne radim mnogo u to doba - ruke su mi krute od hladnoće i ne mogu da 
držim četkicu. A ne nalazim ni žene da me zadovolje. Čekam. Više volim sam 
Post, uza svu njegovu strogost. Makar je svakim danom sve toplije i svetlije, 
iako je hrana i dalje oskudna. 


Jednog studenog jutra, dok sam drhtao ispod mnogih pokrivača i pitao se 
da li uopšte da ustanem, dobio sam poziv od Leona le Vjea da se sastanem s 
njim u crkvi Sen Žermen de Pre. Nisam više tamo odlazio iz straha da ne 
sretnem Ženevjev de Nanter. Nisam se plašio, ali ni nadao, da ću tamo videti 
njenu kćer. Prijatelj koji je za mene motrio na događaje u Ulici Di Fur - gde se 
nisam usuđivao ni nos da promolim - rekao mi je da su Klod letos poslali 
nekud, a da niko od slugu ne zna kuda. Beatris je takođe nestala. 


Obukao sam svu odeću koju sam imao i pohitao ka jugu. Prešao sam 
smrznutu Senu preko Carinskog mosta i Mosta Sen Mišel. Nisam zastao kod 
katedrale Notr Dam - bilo je previše hladno čak i za to. Kad sam stigao u Sen 
Žermen de Pre, oprezno sam pogledao u crkvu, pitajući se da li ću videti 
Ženevjev de Nanter na kolenima. Ali, nije bilo nikoga - bilo je suviše hladno 
da bi se neko zadržao između misa. 

Najzad sam pronašao Leona u uvenulom vrtu. U ovo doba godine malo 
šta raste, mada sam video nekoliko visibaba i neke izdanke kako proviruju iz 
blata. Nisam znao u šta će izrasti. Alijenor je pokušala da me nauči 


razlikovanju biljaka, ali potrebno mi je više od zelene kvrge da mi kaže šta će 
od čega postati. 

Leon le Vje se zimi potpomaže štapom u hodu preko snega i leda. Sada je 
njime bockao grmove lavande i ruzmarina. Podigao je pogled. "Uvek se 
iznenadim koliko su otporne ove biljke zimi, čak i kad je sve ostalo mrtvo." 
Sagnuo se i ubrao nekoliko listova, protrljao ih među prstima i prineo nosu. 
"Naravno, sada ne mirišu onako slatko - zamirisaće sa suncem i toplotom." 

"Ali i to zavisi od vrtlara, n'est-ce pas?" 


"Možda." Ispustio je listove i okrenuo mi se. "Stigle su tapiserije Žana le 
Vista." 


Na tu vest osetio sam neočekivanu bujicu radosti. "Znači, Žorž ih je ipak 
dovršio do Prikazanja! Jesi li ga video?" 

Leon le Vje odmahnu glavom. "Odbijam da putujem zimi, čak i da mi sam 
kralj naredi. U mojim godinama treba da sedim uz vatru, a ne da jašem po 
celu noć po snegu i blatu kako bih doneo tapiserije na vreme u Pariz. Hoću da 
umrem u sopstvenoj postelji, ne u prljavom drumskom svratištu. Ne, poslao 
sam poruku po vojnicima, a jedan briselski trgovac kog poznajem pregledao 
je rad. L naravno, odobrio ih je Esnaf tkača - to je vrlo važno." 

"Jesi li ih već video? Kakve su?" 

Leon le Vje mahnu štapom i krenu prema stazi pod lukovima što vodi 
napolje. "Pođi u Ulicu Di Fur i vidi ih sopstvenim očima." 

"Jesam li tamo dobrodošao?" 

"Gospodin Le Vist ih je okačio i želi da proveriš i kažeš je li visina dobra." 
Pogledao me je i dodao: "Tiens, ovog puta lepo se ponašaj." Zatim se 
nasmejao. 

Čak ni za najvećeg pijanstva u Zlatnom petlu nisam ni sanjao da ću biti 
pozvan tamo i lako proći kroz vrata kuće Klod le Vist. Ipak, našao sam se 
tamo, a domoupravitelj kiselog lica nam je otvorio. Da nisam bio s Leonom le 
Vjeom nasrnuo bih na njega, da mu naplatim one batine, ali mogao sam samo 
da ga krotko pratim dok nas je vodio u Veliku dvoranu, gde nas je ostavio i 
otišao da pozove svog gospodara. 

Stajao sam u sredini sale, s Leonom pored sebe, i gledao dame jednu po 
jednu. Pogled mi je leteo svuda, trudio sam se da sve vidim odjednom. 
Gledao sam ih duže nego bilo šta u životu. I Leon je bio vrlo miran i ćutljiv. 


Kao da smo bili skamenjeni u snu. Nisam bio siguran da želim da se 
probudim. 


Kad se Leon najzad premestio s noge na nogu, otvorio sam usta da nešto 
kažem, ali iz njih je izleteo smeh. Nisam se nadao takvoj svojoj reakciji. Pa 
ipak sam mislio - zašto sam uopšte brinuo o lavovima nalik na pse, debelim 
jednorozima i stablima narandži sličnim stablima oraha kad su te dame bile 
tu? Sve su bile lepe, spokojne, zadovoljne. To što stojim među njima deo je 
njihovih čarobnih, blagoslovenih života. Koji jednorog ne bi potpao pod 
njihove čari? 

Nisu tapiserije bile tako snažne samo zbog dama, nego i zbog millefleurs. 
Sve mane s nacrta izgubile su se u tom plavom i crvenom polju ispunjenom 
hiljadama cvetova. Osećao sam se kao da stojim na livadi usred leta, iako je 
bilo mračno hladno parisko zimsko prepodne. Ti cvetovi upotpunjavali su 
dvoranu, spajali su dame s njihovim jednorozima, lavovima i slugama, i sa 
mnom. Osećao sam da sam s njima. 

"Šta misliš?" - upita Leon le Vje. 

"Veličanstveno. Bolje su nego što sam i sanjao da ću moći da izvedem." 

Leon se zasmeja. "Vidim da se tvoja gordost ne smanjuje. Ne zaboravi, ti si 
samo deo njihovog nastanka. Žorž i njegova radionica zaslužuju najviše 
pohvale." Bas je ličilo na Leona le Vjea da kaže ovako nešto. 

"Žorž će dobro proći s njima." 

Leon odmahnu glavom. "Neće se obogatiti - kesa Žana le Vista je tesna. A, 
kako čujem, Žorž neće tako brzo prihvatiti novi posao. Moj briselski trgovac 
mi kaže da viđa Žorža ili pijanog ili usnulog, i da je počeo da žmirka. 
Zapravo je crtač morao da pomogne Kristin da porubi poslednju tapiseriju - 
Žorž je bio pijan, a kći se porađala." Zapiljio se u mene. "Jesi li to znao?" 

Slegnuo sam ramenima, ali sam se u sebi osmehnuo - Alijenor je dobila od 
mene ono što je želela. "Nisam bio u Briselu od maja - kako bih mogao da 
znam?" 

"Nisi bio u Briselu devet meseci, a?" Leon le Vje odmahnu glavom. "Nije 
važno - udala se za crtača." 

"Ah." Iznenadio sam se daleko više nego što sam pokazao. Filip, znači, 
nije tako stidljiv sa ženama kao što sam mislio. Svakako mu je pomoglo što se 


upoznao s kurvom. Ipak, bilo mi je drago zbog Alijenor. Filip je dobar čovek, 
i nije Žak le Bef. 


"Tiens, nisi mi kazao šta misliš o tapiserijama", rekoh. "Ti, koji želiš da 
žene budu stvarne. Jesam li - jesmo li uspeli da promenimo tvoj stav, ja, Žorž 
i Filip?" 

Leon se ponovo oglednu po sali, zatim slegnu ramenima s lakim 
osmehom na licu. "Ima u njima nečega što nikada ranije nisam video, niti 
osetio. Stvorio si im čitav svet da u njemu žive, iako nimalo nalik našem 
svetu." 


"Kušaju li te?" 
"One? Non." 


Nasmejao sam se. "Znači, ipak te nismo preobratili. Dame nisu moćne kao 
što sam mislio." 


Ispred vrata se začula buka i u dvoranu su ušli Žan le Vist i Ženevjev de 
Nanter. Brzo sam se poklonio da sakrijem iznenađenje, jer nisam očekivao da 
ću nju videti. Kad sam podigao glavu, smešila mi se kao onog dana kad sam 
je upoznao, kad sam se prvi put udvarao Klod - smešila mi se kao da već zna 
šta imam na umu. 

"Alors, umetniče, šta misliš o njima?" - upita me Žan le Vist. Pitao sam se 
da li mi je zaboravio ime. Pre nego što sam stigao da odgovorim, dodao je: 
"Jesu li okačene na dobru visinu? Mislio sam da ih treba podići za još jednu 
dužinu ruke, ali Leon kaže da izgledaju dobro ovako." 

Dobro je bilo što nisam progovorio, jer sada sam shvatio da on ne želi da 
razgovara o lepoti tapiserija ili veštini tkača, nego o tome kako krase 
dvoranu. Gledao sam tapiserije trenutak-dva. Visile su na dužinu ruke od 
poda. Tako su dame stajale sasvim malo iznad naših glava. Kad bi se 
tapiserije podigle, dame bi se nadnosile nad nas. 

Okrenuo sam se Ženevjev de Nanter. "Šta vi kažete, gospođo? Treba li 
podići dame?" 

"Ne", reče ona. "To nije neophodno." 

Klimnuo sam glavom. "Mislim, gospodine, da se slažemo kako one 
ostavljaju veoma snažan utisak ovako kako su nameštene." 

Žan le Vist slegnu ramenima. "Odgovaraće prilici." Okrenuo se da pođe. 

Nisam mogao da odolim. "Molim vas, gospodine, recite mi koja vam se 
tapiserija najviše dopada?" 


Žan le Vist zastade i zagleda se oko sebe kao da je tek sada shvatio kako 
tapiserije treba gledati. Namrštio se. "Ova", reče i pokaza Zvuk. "Zastava je 
vrlo lepa, a lav je plemenit. Hajdemo", reče Leonu le Vjeu. 

"Ostaću trenutak da porazgovaram s Nikolom Dezinosantom", izjavi 
Ženevjev de Nanter. Žan le Vist jedva da ju je čuo, krenuo je ka vratima s 
Leonom le Vjeom. Starac me je nakratko pogledao pre nego što je izašao, kao 
da me podseća na svoje ranije upozorenje da se lepo ponašam. Nasmešio sam 
se na tu pomisao. Nije ovo žena za nestašluke. 

Kad su izašli, Ženevjev de Nanter se tiho zakikotala. "Moj muž nema 
omiljenu tapiseriju. Izabrao je onu koja je najbliža - jesi li video? I ta nije 
najbolja - damine ruke su nezgrapne, a šara na stolnjaku je suviše pravilna i 
gruba." 

Očigledno je pažljivo proučila tapiserije. Makar nije rekla da je jednorog 
predebeo. 

"Koja se vama tapiserija najviše sviđa, gospodo?" 

Ona pokaza. "Ona." Iznenadio sam se što je odabrala Dodir - očekivao sam 
da će joj se najviše dopasti A mon seul désir. Na kraju krajeva, ona je ta dama. 

"Zašto baš ta, gospodo?" 

"Vrlo je jasna ta dama - jasna u duši. Stoji na vratima, na pragu između 
jednog života i drugog, i gleda napred srećnim očima. Ona zna šta će joj se 
dogoditi." 

Pomislio sam na ono što me je nadahnulo da ovako naslikam damu - 
Kristin na vratima radionice, zadovoljna što će tkati. To se toliko razlikovalo 
od onoga što je Ženevjev de Nanter upravo opisala da sam jedva suspregao 
poriv da je ispravim. 

"A ova dama, gospođo ?" Pokazao sam damu na A mon seul désir. "Zar ona 
takođe ne ostavlja jedan svet radi drugog?" 


Ženevjev de Nanter je ćutala. 


"Naslikao sam je naročito za vas, gospođo, da tapiserije ne govore samo o 
zavođenju, nego i o duši. Vidite li - možete da krenete od ove tapiserije, od 
dame koja stavlja ogrlicu, i idete po dvorani prateći kako ona zavodi 
jednoroga. A možete i obrnuto, da počnete od dame koja se oprašta od čula, 
redom, i završite s ovom gde ona skida ogrlicu da je spremi - odriče se 
telesnog života. Vidite li da sam to učinio za vas, gospodo? Kad dama drži 


ogrlicu ovako, mi ne znamo da li je stavlja ili skida. Moguće je i jedno i drugo. 
To je tajna koju sam za vas uneo u ove tapiserije." 

Ženevjev de Nanter odmahnu glavom. "Dama izgleda kao da još nije 
sigurna šta više voli - zavođenje ili dušu. Ja znam šta je meni milije, i volela 
bih jasno da vidim njen izbor. Tiens, bolje da tapiserije govore o zavođenju 
jednoroga - jednog dana pripašće mojoj kćeri. Zavođenje će joj se dopasti." 
Pogledala me je prodorno. Pocrveneo sam. 

"Žao mi je što vam se ne dopadaju, gospođo." Zaista mi je bilo žao. Mislio 
sam da sam bio vrlo lukav, ali spotakao sam se o svoju lukavost. 


Ženevjev de Nanter se okrenu oko sebe gledajući još jednom sve 
tapiserije. "Vrlo su lepe i to je dovoljno. Zan je svakako zadovoljan, mada to 
ne pokazuje, a Klod će se tapiserije dopasti. U znak zahvalnosti za njih, volela 
bih da nam se sutra uveče pridružiš na gozbi ovde." 

"Sutra?" 

"Da, sutra je Sveti Valentin. Dan kada ptice biraju sebi par." 

"Tako kažu." 

"Onda ćemo te videti." Pogledala me je i okrenula se. 


Poklonio sam se njenim leđima. Jedna pratilja proviri kroz vrata i pođe za 
svojom gospodaricom. 


Ostao sam sam s tapiserijama. Dugo sam stajao u dvorani, gledao ih i 
pitao se zašto me čine setnim. 


Nikada ranije nisam bio na vlastelinskoj gozbi. Slikare obično ne pozivaju na 
njih. Zaista, nisam znao zašto me je Ženevjev de Nanter pozvala. Brzo i uz 
veliki trošak načinjena mi je nova tunika - crni somot sa žutim obrubom - i 
ista takva kapa. Očistio sam čizme i oprao se iako je voda bila ledena. Kad 
sam stigao pred buktinjama osvetljenu kuću u Ulici Di Fur, sluge su me 
propustile ne trepnuvši, kao da sam plemić među plemićima. U svojoj sobi 
mislio sam da su moja nova tunika i kapa vrlo otmene - klicali su im i 
muškarci i žene u Zlatnom petlu - ali dok sam išao ka Velikoj dvorani okružen 
bogatom odećom gospode i dama, osećao sam se kao seljak. 

Tri devojke trčale su naokolo. Najstarija je bila Klodina sestra Žan, ona 
koja je gledala u bunar u dvorištu onog dana kad sam prvi put video Klod. 
Druga je ličila na nju i sigurno je bila najmlađa kći Le Vistovih. Najmanja mi 


je dosezala tek do kolena i uopšte nije ličila na Le Vistove, iako je bila ljupka 
na svoj način, s tamnocrvenim razbacanim uvojcima. U gužvi mi se uplela u 
noge. Uspravio sam je, a ona je natuštila guste obrve na meni čudnovato 
poznat način. Otrčala je pre nego što sam stigao da je upitam za ime. 


Dvorana je bila prepuna gostiju, jongleurs su izvodili trikove, plesali i 
prevrtali se, a sluge su nosile naokolo vino i posluženje - usoljena prepeličja 
jaja, svinjske kotlete, loptice od mesa ukrašene suvim cvećem, čak i maline, 
koje je nemoguće naći preko zime. 

Žan le Vist stajao je u jednom kraju sale, pored Mirisa, obučen u odeždu 
obrubljenu crvenim krznom, s još nekoliko isto odevenih ljudi. Razgovaraće o 
kralju i dvoru, što me nikad nije naročito zanimalo. Više mi se dopadao kraj 
dvorane Ženevjev de Nanter, gde sam mogao da posmatram dame u brokatu 
i krznu nerca, zeca i lisice. Sama gospodarica kuće bila je odevena sasvim 
jednostavno, u nebeskoplavu svilu i sivo zečje krzno, a stajala je pored A mon 
seul désir. 

Svi su se mnogo divili tapiserijama. Iako su omekšale dvoranu i činile je 
toplijom, uz bučno društvo nisu bile zaslepljujuće kao kad sam bio sam s 
njima. Sada sam shvatao da bi prizor bitke i masa konja i ljudi bolje 
odgovarali gozbenoj dvorani, dok bi ove tapiserije trebalo okačiti u damskim 
odajama. Žan le Vist je ipak bio u pravu. 


Pokušao sam da ne mislim mnogo o tome, nego da popijem začinjenog 
vina koliko god mi točilac da. U početku sam stajao sam, gledao akrobate i 
dame kako plešu i jeo pečenu smokvu. Onda me je pozvala plemkinja koju 
sam nekad naslikao. Posle je sve bilo lakše, razgovarao sam, smejao se i pio 
kao da sam u krčmi. 

Kad je ušla Klod, u crvenom somotu, okružena damama - među njima 
bila je i Beatris - osetio sam da mi se ramena spuštaju a ruke landaraju uz 
slabine poput komada užeta. Naravno, čekao sam njen dolazak - i dok sam 
pio, flertovao, jeo smokve, čak i plesao galijardu s jednom veselom damom. 
Naravno da će se pojaviti. Zato sam i došao. 

Dvorana je bila prepuna i mislim da me nije opazila. Makar nije dala 
nikakvog znaka. Oči su joj i dalje nalikovale dunjama, ali nisu bile živahne 
kao ranije. Pogled joj je češće počivao na njenim pratiljama nego na 
plesačima, ili je gledala nešto udaljeno - možda millefleurs na Mirisu ili Ukusu 
preko puta, ali ne damu. 


Beatris me je videla i smelo me pogledala svojim tamnim očima. I ona se 
promenila, oslabila je. Nije se naginjala ka svojoj gospodarici da šapuće i 
pokazuje, nego je zurila u mene dok nisam skrenuo pogled. 

Nisam pokušao da priđem Klod. Znao sam da bi to bilo uzaludno - neko 
bi se našao na putu, domoupravitelj bi bio pozvan da me izvede i izbaci na 
ulicu, možda i da me još jednom pretuče. To nije morao niko da mi kaže. Sada 
sam znao zašto me je Ženevjev de Nanter pozvala - doveden sam ovamo da 
bih bio kažnjen. 

Uskoro su muzika i ples prestali, a trube su označile početak večere. Klod 
se pridružila roditeljima i nekim gostima za glavnim stolom - hrastovim 
stolom na kom sam nekada stajao i merio zidove. Ostali gosti seli su za 
stolove na nogarima postavljene duž zidova. Ja sam se obreo na samom dnu - 
najniže mesto, najdalje od Klod. Tačno iza mene visio je Ukus. Preko puta 
mene bio je Vid s Alijenorinim ljupkim tužnim licem da mi pravi društvo. 


Sveštenik iz crkve Sen Žermen de Pre došao je da povede molitvu. Onda 
je Žan le Vist ustao i podigao ruku. Nije ulepšavao svoje reči, nego je govorio 
otvoreno, pa se, kad sam ga čuo, otvorila duboka rana čistih ivica. "Okupili 
smo se ovde da objavimo veridbu moje najstarije kćeri Klod za Žofroa de 
Balzaka, dana Plemstva mačeva i Prvog kraljevog komornika. Ponosni smo 
što ćemo pripadnika tako plemenite porodice nazivati svojim sinom." Pružio 
je ruku, a jedan mladić smeđe brade za glavnim stolom ustade i lako se 
pokloni njemu i Klod, čiji pogled ostade uprt u sto pred njom. Ženevjev de 
Nanter nije pognula glavu, nego je pogledala duž nižih stolova u mene 
skutrenog u dnu. Sada si dobio svoju kaznu, rekle su njene oči. Spustio sam 
pogled na tanjir i video da su u hleb urezani inidjali KLV i ŽDB. Ptice su 
zaista našle sebi par. 


Posle toga nisam slušao šta govori Žan le Vist, iako sam, kada i svi ostali, 
podigao svoju kupu u zdravicu koju nisam čuo. Kad su zasvirale trube, sluge 
su unele pečene ptice - pauna raširenog repa pred ženkom, par fazana krila 
nameštenih kao da će poleteti, par paunova prepletenih vratova. Gledao sam 
sve to bez ikakvog zadovoljstva i nisam izvukao nož da išta probam. Moji 
susedi za stolom sigurno su me smatrali veoma dosadnim društvom. 

Kad je unesen pozlaćeni divlji vepar, znao sam da neću ostati da vidim 
mnogobrojna najavljena jela, pića i prizore koji će se nizati do duboko u 
sledeći dan. Nije mi bilo do svetkovanja. Ustao sam, poslednji put pogledao 
tapiserije na zidovima - jer, znao sam da ih više nikada neću videti - i iskrao 


se kroz vrata. Na putu do njih morao sam da prođem pored glavnog stola. 
Dok sam prolazio, pogled mi je privukao jedan pokret - Klod je iznenada 
spustila ruku na sto i nož joj je zazveketao po podu. "Oh!" - uzviknula je. 
Jedna od družbenica pođe da podigne nož, ali Klod je zaustavi uz smeh - prvi 
znak veselja koji sam video cele večeri. "Ja ću", rekla je i sagnula se pod sto. 
Nisam mogao da je vidim - beli stolnjak ukrašen grbom Le Vistovih padao je 
do poda i skrivao sve iza sebe. 

Sačekao sam malo. Činilo se da me niko ne primećuje. Beatris je stajala iza 
stolice svoje gospodarice i razgovarala s čovekom koji je služio Žofroa de 
Balzaka. Ženevjev de Nanter je pričala sa svojim budućim zetom. Žan le Vist 
gledao je u mom pravcu, ali pravo kroz mene. Već je bio zaboravio ko sam. 
Kad je preko ramena zatražio još vina, skinuo sam kapu s glave i ispustio je 
na pod a zatim kleknuo da je podignem. Za tren oka sam podigao stolnjak i 
zavukao se pod sto. 

Klod je sedela sklupčana, rukama obgrlivši kolena i oslonivši na njih 
bradu. Osmehnula mi se. 

"Da li uvek priređujete rendezvous pod stolom, gospođice?" - upitao sam je 
vraćajući kapu na glavu. 

"Zgodno je skrivati se ispod stolova." 

"Jesi li se tu krila sve ovo vreme, lepotice? Pod stolom?" 

Prestala je da se smeši. "Znaš ti gde sam bila. Nisi došao po mene." 
Naslonila je obraz na koleno i tako skrila lice od mene. Video sam samo njenu 
crvenu somotsku kapu ukrašenu biserima i kosu pažljivo skupljenu ispod. 

"Nisam znao gde si bila. Otkud sam mogao da znam?" 

Klod mi okrenu lice. "Jesi, znao si. Mari-Selest je rekla..." Zaćutala je, a 
sumnja joj se raširila po čelu. 

"Mari-Selest? Nisam je video otkako sam poslednji put video tebe - otkako 
sam dobio one batine. Jesi li mi po njoj poslala poruku?" 

Klod klimnu glavom. 

"Nisam je dobio. Slagala te je ako je rekla da jesam." 

"Oh." 

"Prokleta bila. Zašto je lagala?" 


Klod osloni glavu na kolena. "Ima ona svoje razloge. Nisam baš bila dobra 
prema njoj." 


Jedan ptičar doluta pod sto tražeći otpatke i Klod pruži ruku da ga 
potapše. Kad joj se rukav zavrnuo, video sam da joj je zglob izgreban do 
crvenila ljutitim noktima koje treba podseći. Nežno sam je uhvatio za ruku. 
"Šta je ovo bilo, lepotice? Povredila si se?" 


Klod izvuče ruku. "Ponekad jedino tako nešto osetim. Alors", nastavila je 


x 


češući rane, "sve to zapravo i nije važno. Ne bi mogao da me izvučeš. 

"Gde si bila?" 

"Na mestu koje je raj za moju mamu i tamnica za mene. Ali, takav je Život 
dame, otkrila sam." 

"Ne govori tako. Sada nisi utamničena. Pođi sa mnom. Beži od tog 
fiancé. "? 

Njeno lice za trenutak je sinulo kao sunce nad Senom, ali kako je 
razmišljala o tome, ponovo je postalo tamno poput uobičajene blatne boje 
reke. Gde god da je bila, to joj je izmenilo duh. To je bio tužan prizor. 

"Šta je sa mon seul désir?" - upitao sam je tiho. "Jesi li to zaboravila?" 


Klod uzdahnu. "Nemam više želja. To je bila mamina želja." Pas joj onjuši 
krilo i ona ga uhvati obema rukama za njušku. "Hvala ti za tapiserije", reče 
gledajući psa u oči. "Je li ti se iko zahvalio? Divne su, iako u meni bude tugu." 

"Zašto, lepotice?" 

Pogledala me je. "Podsećaju me na to kakva sam nekada bila, laka, srećna i 
slobodna. Samo ona na kojoj jednorog leži dami u krilu liči na mene kakva 
sam sada - ta dama je tužna i zna nešto o svetu. Nju volim više od ostalih." 
Uzdahnuo sam. Izgleda da sam sve dame shvatio pogrešno. 

Stolnjak se zatalasa i ona sićušna crvenokosa devojčica uvuče se pod sto. 
Videla je pseći rep i pratila ga do korena. Nije pokazala nimalo zanimanja za 
nas nego je obema rukama tapšala psu leđa i stezala mu rebra. Pas nije 
obraćao pažnju na nju - pronašao je bio jagnjeću kost i glodao je. 

"Samo da znaš, u zatvoru sam našla nešto dobro." Klod pokaza glavom 
devojčicu. "Dovela sam je sa sobom. Nikolet, odvedi tog psa. Beatris će mu 
dati vecu kost. Idi sad." Gurnula je psa u slabine. 

Ni devojčica ni pas nisu je slušali. 

"Kad poraste, biće moja družbenica", dodade Klod. "Naravno, trebaće joj 
obuka, ali do tada ima dosta. Ona je zapravo još beba." 


Franc. — verenik. (Prim. prev.) 


Zurio sam u devojčicu. "Zove se Nikolet?" 

Klod se nasmeja kao nekad - devojačkim smehom punim obećanja. "Ja 
sam joj promenila ime. Nisu mogle postojati dve Klod u manastiru, zar ne?" 

Ponovo se nasmejala, a ja sam trgnuo glavom tako jako da sam udario u 
tablu stola. Pogledao sam devojčicu, svoju kći, a zatim Klod, koja me je 
posmatrala bistrim očima. Za trenutak sam osetio nalet stare žudnje kako me 
gura ka njoj i pružio ruku. 

Nikad nisam saznao da li bi mi Klod dozvolila da je dodirnem. Ponovo - 
baš kao prvi put kad smo Klod i ja bili zajedno pod stolom - Beatris proturi 
glavu u naše skrovište. Njena uloga je bila da se postavlja između nas. 
Verovatno je prisluškivala sve vreme, kao što damske pratilje rade. 
"Gospođice, vaša majka vas traži", rekla je. 

Klod načini grimasu, ali se uspravi na kolena. "Adieu%, Nikola", reče s 
lakim osmejkom. Zatim klimnu glavom na Nikolet. "I ne brini - ona će zauvek 
ostati kraj mene. Je li tako, mapetite?" Izvukla se ispod stola, a Nikolet i pas 
pođoše za njom. 

Beatris me je gledala. "Uhvatila sam te", rekla je. "Zbog tebe sam provela 
devet meseci u paklu. Skretala sam poruke zbog tebe. Sad te neću pustiti." 
Povukla je glavu i nestala. 

Ostao sam na kolenima ispod stola, zbunjen njenim rečima. Najzad sam se 
i sam izvukao iz skrovišta i ustao. Niko me nije primetio. Žan le Vist je otišao 
od stola i razgovarao s budućim zetom, De Balzakom, okrenut meni leđima. 
Ženevjev de Nanter stajala je s Klod na drugom kraju stola. Beatris joj je nešto 
šaputala u uho. 

Ženevjev de Nanter me pogleda. "Bien sûr", povika vedro, pruži ruku, 
zakorači i stade između mene i Beatris. "Nikola Dezinosant, kako sam samo 
mogla da te zaboravim? Beatris mi je rekla kako se umorila od služenja i kako 
želi da živi kao slikarova žena. Zar nije tako, Beatris?" 

Družbenica klimnu glavom. 

"Naravno, nije moje da to ugovaram, pošto je Beatris sada pratilja moje 
kćeri. Ona mora da odluči. Šta misliš, Klod - hoćeš li dati dozvolu Beatris da 
se povuče iz tvoje službe kako bi se udala za Nikolu Dezinosanta?" 

Klod pogleda svoju majku, pa mene, očima sjajnim od suza. Večeras smo 
oboje kažnjeni. 

"Klod i meni biće žao da te izgubimo, Beatris", nastavi Ženevjev de 
Nanter. "Ali moja kći će ti dati otpust, zar ne, Klod?" 

Posle trenutak-dva Klod lako slegnu ramenima. "Hoću, mama. Kako ti 
želiš." Nije me gledala dok je njena majka uzimala Beatrisinu ruku i stavljala 
jeu moju, nego je stajala pogleda prikovanog za Ukus. 

Ja nisam gledao tapiserije s damama koje posmatraju sa zidova, niti 
plemiće kako jedu, piju, smeju se i plešu. Nisam morao da ih pogledam da 
bih znao da se svi osmehuju. 


EPILOG 


Nikola Dezinosant dobio je porudžbinu da izradi nacrte za vitraže pariske 
katedrale Notr Dam. Imao je još troje dece, nijedno s Beatris. 


Klod le Vist i Žofroa de Balzak nisu imali dece. Kad je on 1510. umro, ona se 
udala za Žana de Šabana. Ni s njim nije imala dece. Posle njene smrti 
tapiserije Dama s jednorogom pripale su porodici njenog drugog muža. 


Nikolet je do kraja života bila Klodina družbenica. 


Žan le Vist umro je 1501. Posle njegove smrti Ženevjev de Nanter stupila je u 
manastir u Selu. 


Filip i Alijenor dobili su još tri sina. Najstariji sin, Stefan, i njegov najmlađi 
brat postali su slikari, a ostala dvojica bili su tkači. 


Žoržu je nekoliko puta ponuđeno da izatka tapiserije s jednorozima. Sve 
ponude je odbio. "Isuviše nevolja", rekao je Kristin. 


Kristin je izatkala malu millefleur tapiseriju za okasnelu spremu svoje kćeri. 
Nikada više nije tkala za radionicu. 


Leon le Vje umro je u svojoj postelji okružen ženom i decom. 


BELEŠKE I IZJAVE ZAHVALNOSTI 


Ova priča je plod mašte, ali se zasniva na razumnim pretpostavkama o 
tapiserijama Dama s jednorogom. Ne zna se pouzdano koji član porodice Le 
Vist je zaista naručio tapiserije, kao ni zašto su i kada izrađene, iako damina 
odeća i tehnika tkanja ukazuju da su verovatno načinjene krajem petnaestog 
veka. Žan le Vist bio je jedini muški član porodice koji je u to vreme imao 
pravo da izloži porodični grb. Ne znamo ni ko je izatkao tapiserije, iako 
tehnika i veština rada ukazuju da ih je izradila radionica sa severa, možda 
neka iz Brisela, jer su tada millefleurs bile specijalnost tamošnjih majstora. 


I pored troškova i slavljenja grba Le Vistovih, tapiserije nisu dugo ostale u 
vlasništvu te porodice - posle Klodine smrti (negde pre 1514.) prešle su 
naslednicima njenog drugog muža. Oko godine 1660. bile su izložene u 
zamku Busak u centralnoj Francuskoj. Tamo ih je ponovo otkrio Prosper 
Merime, inspektor istorijskih spomenika. Našao ih je u lošem stanju, izjedene 
od pacova i mestimično isečene - po svemu sudeći, ljudi iz okolnih sela 
koristili su delove tapiserija kao stolnjake i zavese. Književnica Žorž Sand 
uskoro je počela da širi njihovu slavu pišući o njima u člancima, romanima i u 
svom dnevniku. Godine 1882. francuska vlada kupila je tapiserije za muzej 
Klini (sada Nacionalni muzej srednjeg veka) u Parizu, gde su i danas izložene, 
restaurirane, u posebnoj prostoriji. 

Pokušala sam da ostanem verna malobrojnim činjenicama koje se znaju o 
tapiserijama, ali u opštijim pitanjima uzimala sam mestimično slobodu, kao 
što romanopisci uvek čine - najveća je možda to što narod u Briselu govori 
francuski kad je najverovatnije među sobom, ako i ne s posetiocima, govorio 
flamanski. 

Postoji mnogo izvora o kasnom srednjem veku i ranoj renesansi u 
Francuskoj i srednjovekovnom životu uopšte. Među najzabavnijima je Život u 
srednjovekovnoj baroniji Vilijema S. Dejvisa (1923). među knjigama koje su mi 
pomogle s užim temama su: Iapiserije u srednjem veku Fabjen Zuber (2000); 


Iapiserija u renesansi: umetnost i veličanstvenost, urednik Tomas P. Kembel 
(2002);Dama i jednorog Alena Erlande-Brandenburga (1991); Tapiserije s 
jednorogom Margaret B. Friman (1976);  Srednjovekovne tapiserije u 
Metropolitenskom muzeju umetnosti Adolfa Salvatorea Kavala (1993); Hrastov 
kralj, Sveti kralj i jednorog; Mit i simbolizam tapiserija s jednorogom Džona 
Vilijemsona (1986); Na zemlji kao i na nebu: vrtovi zapada krajem srednjeg veka, 
urednik Elizabet Antoan (2002); Sato d'Arsi i njegovi gospodari A. i C. - M. Fieri 
(1917). 

Na kraju želim da zahvalim Elizabet Antoan iz Nacionalnog muzeja 
srednjeg veka, Filipu Sandersonu, Katarini Svejls, a posebno Karon Peni iz 
Studija za tapiserije koledža Vest Din u Saseksu - oni ponovo tkaju još jednu 
slavnu tapiseriju s jednorogom i pokazali su mi iz prve ruke kako su se 
tapiserije tkale u srednjem veku. Zahvaljujem i Lindzi Jang, Sali Dormer, Keti 
Espiner, Suzan Vat, Kerol Baron, Džoniju Geleru i Debori Šnajder. 


